
Mankšta 


Gyvenimas stengiasi neparodyti savo žvėries ilčių, 
kad galėtų nutverti žmogų reikiamu momentu. Triša 
Makfarlend įsitikino tuo būdama devynerių metų. Buvo 
birželio pradžia, dešimtą ryto ji sėdėjo ant galinės ma- 
mos “Dodž Karavan“ sėdynės, vilkėdama mėlyną 
nertinį, tikslią “Red Soks“* treniruočių nertinių kopiją 
(ant nugaros buvo užrašas: “36 GORDONAS“'), ir žaidė 
su savo lėle Mona. O pusę vienuolikos jau buvo pasi- 
klydusi miške. Iki vienuolikos ji stengėsi nepasiduoti 
panikai, ginė nuo savęs mintį: tai rimta, labai rimta. 
Stengėsi negalvoti apie tai, jog miške pasiklydę žmonės 
kartais rimtai susižeisdavo. Pasitaikydavo, kad sumokė- 
davo ir savo gyvybe. Ir tik todėl, kad užsimaniau nusi- 
čiurinti, pagalvojo Triša... nors reikalas labai nespaudė, 
be to, ji galėjo paprašyti mamą ir Pitą palaukti, kol ji 
nubėgs už medžio. Jie vėl ginčijosi, kas jos, beje, dau- 


* “Red soks" - Bostono beisbolo komanda, priklausanti Amerikos 
beisbolo lygai. 


giau nebestebino, ir kaip tik todėl ji atsiliko, jų neįspė- 
jusi. Štai kodėl ji pasitraukė nuo tako už aukšto krūmo. 
Norėjo tylos, nieko daugiau. Pavargo klausytis jų 
kapojimosi, pavargo skleisti džiaugsmą ir linksmumą, 
kurių nejautė. Taip ir magėjo sušukti mamai: “Na, pa- 
leisk tu jį! Jeigu taip nori grįžti į Moldeną ir gyventi su 
tėčiu, kodėl neišleidi? Pati jį ten nuvežčiau, jeigu 
turėčiau vairuotojo teises, tik kad namuose vėl būtu tylu 
ir ramu!" O kas tada? Ką į tai būtų atsakiusi mama? 
Kokia išraiška pasirodytų jos veide? Ir Pitas. Vyresnis 
brolis, jau beveik keturiolikos, tikrai nekvailas vaikinas, 
kodėl jis taip elgiasi? Kodėl negali prikąsti liežuvio? 
Užsičiaupk - štai ką ji norėjo jam pasakyti (tiksliau, 
jiems abiems). Na, užsikiškit gi pagaliau! 

Jų tėvai išsiskyrė prieš metus, ir teismo sprendimu 
vaikai liko gyventi su mama. Iš Bostono priemiesčio į 
Meino pietus Pitas persikėlė labai nenoriai. Iš dalies 
todėl, jog labiau norėjo gyventi su tėvu, apie ką nepra- 
leisdavo progos užsiminti mamai (intuityviai supras- 
damas, kad geresnio būdo ją įskaudinti nėra), bet Triša 
žinojo, jog tai ne vienintelė ir tikrai ne svarbiausia 
priežastis. Pagrindinė priežastis, kodėl Pitas taip troško 
grįžti į Bostoną, buvo ta, kad jis nekentė Senfordo 
mokyklos. 

Moldene pasaulis buvo sutvarkytas. Kompiuterių 
klube jis valdė it absoliutus monarchas. Turėjo draugų, 
ne sportininkų, o tokių, kaip jis, kompiuterinių žaidimų 
mėgėjų, tačiau jie laikėsi išvien, ir blogiukai prie jų ne- 
sikabinėjo. Senfordo mokykloje kompiuterių klubo ne- 
buvo, ir Pitas susidraugavo tik su vienu berniuku, Edžiu 
Reiburnu. Bet sausį Edis, dar viena skyrybų auka, išvy- 
ko. Pitas liko vienas. Be to, mokykloje iš jo šaipėsi. Ir 

prilipdė pravardę, kurios jis nekentė: Kompas. 

Tais savaitgaliais, kurių jie nepraleisdavo Moldene 
su tėčiu, mama veždavosi juos į kokią nors ekskursiją. 
Ji atkakliai laikėsi nustatytos tvarkos, ir Triša, nors ir 
svajojo apie tai, kad mama ką nors pakeistų (kaip tik per 
tas išvykas užvirdavo patys beprasmiškiausi ginčai), jau- 
tė, jog to nebus niekada. Jeigu jau Kvila Andersen (iš- 
siskyrusi ji susigrąžino mergautinę pavardę, ir Triša 
galėjo duoti ranką nukirst, kad už tai Pitas nekentė mo- 
tinos dar labiau) ką nors nutardavo, taip ir padarydavo. 
Kartą, atvažiavusi pas tėtį į Moldeną, Triša nuklausė jo 
pokalbį su tėvu telefonu. Vienas sakinys visam gyveni- 
mui įsirėžė jai į atmintį: “Jeigu Kvila būtų dalyvavusi 
Litl Bighorne*, indėnai būtų pralaimėję". Jai nepatiko, 
kad tėtis taip atsiliepia apie mamą, bet negalėjo kaltinti 
jį iškraipant tiesą. 

Per paskutinį pusmetį vis labiau šlyjant motinos 1r 
Piterio santykiams, Kvila nusivežė juos į automobilių 
muziejų Viskasete, šekerių** kaimą Grėjoje, torio ga- 
myklą Šiaurės Vindheme, “Šešių ginklų miestą“ Ren- 
dolfe, Nju Hempšyro valstijoje. Jie leidosi kanoja Sako 
upe ir slidinėjo Šugarloufe (Trišai ta iškyla baigėsi iš- 
suktu gurneliu, dėl ko jų tėvai smarkiai susikibo. Dar 


*1876 birželio 25 dieną Montanos valstijoje, prie Litl Bighorno 
upės vyko mūšis tarp tetonų genties indėnų ir 7-ojo kavalerijos pul- 
ko, vadovaujamo generolo Džordžo Kastero. Bėgdami nuo bado, 
indėnai paliko rezervatą ir rengėsi bizonų medžioklei, bet jiems 
buvo įsakyta grįžti savo noru, jeigu nenori, kad būtų priversti grįžti 
jėga. Tetonams nesutikus kareiviai užpuolė indėnų stovyklą. Bet 
kavaleristams teko atsitraukti praradus 265 žmones, tarp jų ir ge- 
nerolą Kasterą. Tai buvo paskutinis kartas, kai indėnams pavyko 
laimėti prieš kariuomenės dalinius. 

** Šekeriai - religinė sekta, turėjusi nemažą įtaką JAV iki Pilietinio 
karo. 


gerai, kad apsieita be muštynių). 

Kartais, kai vieta, kur nuveždavo mama, Pitui pa- 
tikdavo, jis leisdavo savo liežuviui pailsėti. Pavyzdžiui, 
jis pareiškė, kad “Šešių ginklų miestas“ skirtas 
“žindukliams", bet mama leido jam prasėdėti praktiškai 
visą dieną kompiuterinių žaidimų kambaryje, ir pake- 
liui namo tvyrojo palaiminga tyla. Kita vertus, jeigu Pi- 
tui mamos pasirinkimas nepatikdavo (ypač jis šiaušėsi 
prieš torio gamyklą), kelionė namo tapdavo tikra 
kankyne. Pitas nebuvo iš tų, kurie prikanda liežuvį. Pa- 
tarlė “Žodis ne žvirblis, išlėkė - nesugrąžinsi" jam 
atrodė nelogiška. Tiesa, Trišos nuomone, tokio pat 
požiūrio laikėsi ir jų motina. Pati mergaitė manė, jog 
tyla - auksas, ir visai suprantama: užtekdavo į ją 
pasižiūrėti, kad įsitikintum, jog ji tėvo vaikas. Kartais ta 
mintis keldavo jai neaiškų nerimą, bet apskritai buvo 
maloni. 

Kur praleisti šeštadienį, Trišai buvo vis vien, jai 
būtų tikę atrakcionų parkai ar mini golfo aikštelės, nes 
nekeldavo piktų ginčų. Tačiau mamytė troško, kad vai- 
kai ne tik apžiūrinėtų vietos įžymybes, bet ir plėstų savo 
akiratį. Taip ekskursijų sąraše atsirado torio fabrikas bei 
šekerių kaimas. Ir, berods, kaip tik tai labiausiai siutino 
Pitą. Jis nenorėjo mokytis dar ir šeštadieniais. Tą laiką 
jis daug maloniau būtų praleidęs savo kambaryje, 
žaisdamas kokį nors kompiuterinį žaidimą. Jis vieną kitą 
kartą pateikė išsamią savo nuomonę apie tai (visas jo 
tiradas galima buvo apibendrinti žodžiu: “kankynė!"), 
tad mamai teko nusiųsti jį į mašiną, kad pasėdėtų kab- 
inoje ir "atsigautų", kol jos su Triša grįš iš ekskursijos. 

Triša norėjo priminti, kad Pitas jau seniai išaugo 
darželinuko kelnaites ir nedera statyti jį į kampą: vieną 

kartą grįžusios gali jo nerasti, o po to paaiškės, kad jis 
išvažiavo namo pakeleivinga mašina. Bet, suprantama, 
mergaitė nieko nepasakė. Jau pati šeštadienio ekskursijų 
idėja buvo niekam tikusi, tačiau mamytė to niekad 
nebūtų pripažinusi. Atlikusi tokio tipo žygį, Kvila 
Andersen atrodydavo pasenusi mažiausiai penkeriais 
metais, lūpų kampuose įsispausdavo gilios raukšlės, o 
ranka be paliovos trynė smilkinį, lyg skaudėtų galvą... 
tačiau šeštadienio išvykų atsisakyti neketino. Ir Triša tai 
žinojo. Galbūt indėnai būtų laimėję Litl Bighorno kau- 
tynes net dalyvaujant jų mamai, tik už pergalę būtų 
sumokėję kur kas didesnę kainą. 

Tą šeštadienį jie ketino aplankyti menkai gyve- 
namą vakarinės Meino dalies rajoną. Kaip tik ten 
Apalačių takas* vedė į Nju Hempšyro valstiją. Penkta- 
dienį vakare virtuvėje mamytė rodė jiems bukletą su 
puikiomis nuotraukomis, kuriose iki ausų išsišiepę tu- 
ristai mynė miško taku arba grožėjosi peizažu apžvalgos 
aikštelėse. Nuo saulės prisidengę delnais akis, jie žvelgė 
virš miškais apaugusių slėnių į akmenines, laiko 
išgraužtas, bet vis dar keliančias pagarbią baimę cen- 
trinės Baltųjų kalnų dalies viršūnes.** 

Mamytė nutarė nepastebėti, kad jos sūnus visiškai 
abejingai pasitinka žinią apie numatomą žygį. O Triša - 

*Pats ilgiausias pėsčiųjų takas pasaulyje (3218 km ilgio) per 
Apalačius. Eina nuo Katadino kalno Meino šiaurėje per Nju Hemp- 
šyro, Vermonto, Masačiusetso, Konektikuto, Niujorko, Nju Džersio, 
Pensilvanijos, Merilendo, Vakarų Virdžinijos, Virdžinijos, Tenesio, 
Šiaurės Karolinos valstijas iki Springlerio kalno Šiaurės 
Džordžijoje. Takas turi “saugomo turistų tako" statusą. 

**Kalnai Meino valstijos vakaruose ir Nju Hempšyro šiau- 
rėje, šiaurinė Apalačių dalis. Rajonas garsėja nuostabiu peizažų. 
Kalnai išraižyti gilių tarpeklių. 


tai jau buvo tapę įpročiu, - tryško entuziazmu. Tokiais 
momentais ji priminė sau televiktorinos dalyvę, kuri pa- 
siruošusi išsinerti iš kailio dėl galimybės išlošti virtuvės 
puodų rinkinį. Ką ji jautė iš tikro? Jautėsi esanti klijais, 
kurie laiko dvi sudužusio indo puses. O klijų kokybė 
nebuvo pati geriausia. 

Kvila užvertė bukletą, padėjo jį ant stalo, atvertu- 
si paskutinį lapą. Šį puslapį bukleto sudarytojai skyrė 
žemėlapiui. Kvila pabaksnojo į vingiuotą liniją: 

- Čia 68 plentas. Paliksime mašiną čia, šitoje 
aikštelėje. - Jos pirštas rodė mažą mėlyną kvadratėlį. Po 
to nuslinko vingria raudona linija. - Čia Apalačių tako 
atkarpa tarp 68 ir 302 plento į Šiaurės Konvėjų Nju 
Hempšyro valstijoje. Vos šešios mylios, atkarpa priski- 
riama vidutinio sudėtingumo kategorijai. Nors... yra 
mažas gabaliukas, laikomas sudėtingu. Bet alpinistų 
įrangos mums vis tiek neprireiks. 

Kvila parodė pirštu į kitą mėlyną kvadračiuką. Pi- 
tas pasirėmė smakrą ranka, demonstratyviai žiūrėdamas 
į kitą pusę. Delnas patempė kairį lūpų kamputį, atrodė, 
jis šaiposi. Šiais metais Pitą užpuolė spuogai, ir nauja jų 
porcija švietė ant jo kaktos. Triša mylėjo brolį, bet kar- 
tais, kaip tą vakarą prie virtuvės stalo, kai mamytė aiški- 
no rytdienos maršrutą, ji tiesiog jo nekentė. Taip ir 
magėjo leptelėti jam: viskas dėl to, kad tu - “šlapia viš- 
ta". Čia ir visa bėda, kaip pasakytų jų tėtis. Pitas norė- 
jo grįžti į Moldeną paspraudęs savo mažą uodegėlę, nes 
buvo “šlapia višta". Jis negalvojo apie motiną, negalvojo 
apie Trišą, negalvojo apie tai, ar bus gera pas tėvą. Pi- 
tui rūpėjo tik viena: jis tvirtai žinojo, kad Moldene jam 
neteks kimšti savo priešpiečių vienam ir niekas nepra- 
vardžiuos jo Kompu. 


10 


- Čia automobilių aikštelė, į kurią mes išeisime, - 
tęsė mama, lyg nematytų, kad Pitas nežiūri į žemėlapį, 
lyg nutarusi to nepastebėti. - Autobusas atvažiuoja 
maždaug trečią valandą. Juo mes pasieksime savo 
“dodžą". O po poros valandų jau būsime namuose. Jeigu 
labai nenuvargsite, nusivesiu į kiną. Ką pasakysite? 

Tą vakarą Pitas nieko nesakė, bet ryte pliauškė 
neužsičiaupdamas, nuo pat tos akimirkos, kai “dodžas" 
pajudėjo iš vietos. Nenori jis vilktis tuo taku, kvaila eiti 
pėsčiomis; be to, sinoptikai žadėjo lietų; kodėl jie turi 
praleisti visą šeštadienį miške kaip tik tuo metų laiku, 
kai čia knibžda mašalų; o kas, jeigu Triša palies nuo- 
dingąjį Žagrenį... ir taip toliau, ir panašiai. Lia-lia-lia. Jis 
net turėjo įžūlumo pareikšti, jog tą laiką galėtų skirti 
ruoštis egzaminams. Kas jau kas, o Triša žinojo, kad 
brolis niekad nesimoko šeštadieniais. Iš pradžių mamytė 
nekreipė į jį dėmesio, bet galiausiai Pitui pavyko 
pralaužti jos abejingumą. Jis visuomet pasiekdavo savo, 
anksčiau ar vėliau, priklausė nuo situacijos. Kai jie išsu- 
ko į aikštelę prie 68 plento, Kvilos pirštai, laikantys 
vairą, pabalo, o kalbėjo ji Trišai gerai pažįstamu, 
trūkčiojančiu balsu. Mamytė iš lėto, tačiau užtikrintai 
artėjo prie užvirimo taško. O juk šešių mylių pa- 
sivaikščiojimas po vakarinio Meino miškus dar nė 
neprasidėjo! 

Iš pradžių Triša stengėsi nukreipti šneką kitur, su- 
spigdama potencialios puodų rinkinio savininkės balsų 
kas kartą, kai jie pravažiuodavo pro daržinę, besiganantį 
arklį ar dailias kapinaites, tačiau mama su broliu 
nekreipė į ją dėmesio, ir po kurio laiko Triša nutilo 
galinėje sėdynėje su Mona (tėtis mėgo vadinti ją Mon- 
ja-Bolonja) ant kelių ir kuprine pašonėje. Sėdėjo, 

klausydamasi artimųjų kivirčo, ir svarstė, ar neap- 
siverkus, kad neišprotėtų. Ar dėl nuolatinių šeimos 
barnių gali nuvažiuoti stogas? Galbūt mama trina smil- 
kinius ne todėl, kad skauda galvą? Gal taip ji mėgina 
sustabdyti kokius nors irimo procesus galvoje? 

Norėdama atitrūkti nuo susišaudymo žodžiais 
priekinėse sėdynėse, Triša paniro į mėgstamiausią savo 
svajonę. Nusiėmė “Red soks“ beisbolo kepuraitę ir 
pažvelgė į išskydusi parašą ant snapelio. Tas parašas 
padėdavo mergaitei nusistatyti reikiama banga. Tomo 
Gordono parašas. Pitui patiko Mo Vognas. Mamytė 1a- 
biau garbino Nomarą Garčaparą, o štai jos ir tėčio 
mylimiausias “Red soks“ žaidėjas buvo Tomas Gordo- 
nas. “Red soks" komandoje Tomas buvo finišininkas: 
išeidavo į aikštelę aštuntame ar devintame kėlinyje, kai 
žaidimas artėdavo į pabaigą ir “Soksai" pirmaudavo. 
Tokiu atveju treneriai rinkdavosi metiką, kuriuo pasiti- 
kėjo šimtu procentų. 

Trišos tėtis žavėjosi Tomu Gordonu už tai, kad tas 
niekad neprarasdavo savitvardos. “Flešas* - ne žmogus: 
ledkalnis", - dažnai kartojo Laris Makfarlendas. Triša 
mėgo kartoti tą frazę. Ir tik Monjai-Bolonjai ir (kartelį) 
savo draugei Pepsei Robišo ji pasakė dar kai ką. Pep- 
sei ji prisipažino, kad Tomas Gordonas “net visai 
mielas". O Monai be jokios gėdos ir atsargumo 
prisipažino, jog kito tokio gražuolio, kaip 36 numeris, 
nėra pasaulyje, ir jeigu jis paliestų jai ranką, ji dievaži 
nualptų. O jeigu pabučiuotų, nors į žanduką, greičiausiai 
numirtų. 

Dabar, kai jos mama su broliu kirtosi ant priekinių 


*Flešas - Tomo Gordono pravardė, ang. “Kūnas". 


12 


sėdynių dėl pasivaikščiojimo miške, dėl Senfordo 
mokyklos, dėl visokių kitokių dalykų, Triša žvelgė į 
kepuraitę su parašu, kurią tėtis kažkokiu būdu sugebėjo 
jai gauti šį kovą, prieš pat sezono pradžią, ir mąstė: 

Aš Senfordo parke, eilinė diena, einu per parką 
Pepsės namų link. Kažkoks vaikinas stovi prie vežimėlio 
su dešrainiais. Ant kaklo auksinė grandinėlė, mėlyni 
džinsai ir balti marškinėliai. Jis stovi nugara į mane, ir 
aš matau, kaip grandinėlė tviska ant sprando po plau- 
kais. Po to jis atsigręžia, ir aš... o, aš negaliu tuo patikėti, 
bet tai tiesa, tai jis, Tomas Gordonas. Net neįsivaizduo- 
ju, kaip jis atsidūrė Senforde, bet tai jis, tikrai jis, 
pažįstu jį iš žvilgsnio, taip jis žiūri, ruošdamasis mesti 
kamuoliuką. Jis nusišypso ir sako, jog pasiklydo, ar 
negalėtų ji pasakyti, kur Šiaurės Berviko miestas ir kaip 
jį pasiekti. O jergutėliau, aš visa drebu, negaliu pratarti 
nė žodžio, iš lūpų išsprūsta vos girdimas pyptelėjimas, 
kurį tėtė vadina “pelės cypsėjimu", bet aš susiimu, at- 
gaunu amą ir beveik normaliu balsu atsakau... 

Aš kalbu, tada jis kalba, po to aš kalbu, ir vėl jis: 
malonu galvoti apie tai, ką jie pasakys vienas kitam, kol 
ant priekinės “karavano" sėdynės liejasi pyktis (kartais, 
nusprendė Triša, tyla - didžiausia palaima). Mergaitė 
žvelgė į kepurės snapelį, kai Kvila išsuko į aikštelę nė 
neįtardama (Triša pasitraukė į savo pasaulį, kaip 
pasakytų jos tėtis), kad gyvenimas netrukus parodys jai 
savo baisius dantis. Ji Senforde, ne TR-90. Miesto 
parke, o ne Apalačių take. Ji su Tomu Gordonu, 36 nu- 
meriu, kuris pažadėjo pavaišinti ją dešrainiu, jeigu paro- 
dys, kaip pasiekti Šiaurės Berviką. 

O, kokia palaima. 


Pirmasis kėlinys 


Mamytė ir Pitas paskelbė paliaubas, kol traukė iš 
bagažinės kuprines. Pitas netgi padėjo Trišai užsidėti ku- 
prinukę ant pečių, paveržė vieną dirželį, ir mergaitei 
nušvito viltis, kad dabar viskas susitvarkys. 

- Vaikai, apsiaustus turite? - paklausė Kvila, pa- 
kėlusi galvą į dangų. Virš jų dangus buvo žydras, bet 
vakaruose jau telkėsi debesys. Triša pagalvojo, kad lie- 
taus vis tiek teks paragauti, tik ne taip greitai, kaip norė- 
josi Pitui. Ir kažin ar jis gaus progą pasiskųsti, jog per- 
mirko iki paskutinio siūlelio. 

- Aš turiu, mamyte! - sučireno Triša televizijos 
konkurso dalyvės balseliu. 

Pitas kažką burbtelėjo, matyt, tai turėjo reikšti 
“taip". 

- Priešpiečius? 

Triša patvirtina, brolis vėl sumurma. 

- Puiku, nes iš manęs galite nesitikėti. - Kvila 
užrakino “karavaną" ir nusivedė vaikus per aikštelę prie 
rodyklės su užrašu: “TAKAS. VAKARAI." Aikštelėje 
mergaitė suskaičiavo per tuziną automobilių, visi buvo 
su kitų valstijų numeriais. 

- Purškalas nuo vabzdžių? - paklausė Kvila, prieš 

sukdama į taką. 

- Aš paėmiau! - tuojau pat išpoškino Triša. Ji ne- 
buvo visai tuo įsitikinusi, tačiau nenorėjo suktis nugara 
į mamą ir laukti, kol ši iškuis visą kuprinę. Tas stabčioji- 
mas tikrai išves Pitą iš kantrybės ir jis vėl ims kabinėtis. 
O jeigu jie eis negaišdami, brolis gali kuo nors susi- 
domėti ir užmiršti savo nepasitenkinimą. Pavyzdžiui, 
pamatys meškėną. Arba briedį. Labai tiktų dinozauras. 
Triša sukrizeno. 

- Kas čia juokinga? - paklausė mama. 

- Et, šiaip pagalvojau, - atsakė Triša, ir Kvila 
suraukė antakius: “Pagalvojau" - vienas mėgstamiausių 
Lario Makfarlendo žodelyčių. Tegu sau raukosi, pagal- 
vojo Triša. Tegu raukosi, jeigu nori. Aš gyvenu su ja ir 
nesiskundžiu, kaip tas mažas bambeklis, einantis šalia, 
ir toliau myliu tėtį. 

Lyg įrodydama tai, Triša palietė savo kepurėlės 
snapelį. 

- Tada pirmyn! - sukomandavo Kvila. - Žiūrėkite 
sau po kojomis. 

- Kaip aš šito nekenčiu, - sudejavo Pitas. Tai buvo 
pirmi suprantami žodžiai išlipus iš mašinos. 

Prašau, Viešpatie, atsiųsk mums ką nors, ėmė mel- 
sti Triša. Briedį ar dinozaurą, arba NSO. Nes jeigu ne- 
padėsi, jis vėl ims tūžmauti. 

Viešpats Dievas pasiuntė kelis uodus žvalgus, ku- 
rie, suprantama, tuoj pranešė pagrindinėms pajėgoms, 
kad artinasi šviežia mėsa. Ir per tą laiką, kai jie pasiekė 
skydą su užrašu “ŠIAURĖS KONVĖJUS 5,5 
MYLIOS“, ginčas vėl buvo įgavęs ankstesnį pagreitį. 
Mama ir sūnus nepastebėjo miško, nematė Trišos, nieko 
aplink. Lia-lia-lia-lia. Jų lūpos nė sekundei nesusičiaupė. 

Nejaugi jie negali rasti geresnio užsiėmimo, su kartėliu 
pagalvojo Triša. 

Įsikandę vienas kito, jie nematė to, ką vertėjo 
pasižiūrėti. Pušų, persmelkusių orą sakų aromatu, 
debesų, kurie tarytum plaukė virš pačios galvos ir visai 
nebuvo debesys, o pilkšvo dūmo kamuoliai. Mergaitė 
jautė, kad tik suaugusieji gali sugalvoti tokį nuobodų 
hobį - keliones pėsčiomis, bet tai buvo vienas iš tų kartų, 
kai pasivaikščiojimas išties teikė jai džiaugsmo. Triša 
nežinojo, ar visas Apalačių takas tokios idėalios būklės, 
veikiausiai, ne, bet ir tuo atveju ji galėjo suprasti, kodėl 
geresnio užsiėmimo nerandantys žmonės traukia juo 
šimtus ir tūkstančius mylių. Tai lyg žygiuotum per miš- 
ką nutiesta plačia, vingiuota alėja, pagalvojo Triša. Kad 
ir ne asfaltuota, kad ir kylančia į kalną, bet eiti ja leng- 
va ir malonu. Jie netgi priėjo nedidukę būdelę su lentele: 
“VANDUO TINKAMAS GERTI. Prašome palikti pilną 
kibirą tiems, kurie ateis po jūsų.“ 

Kuprinukėje gulėjo didelis butelis su vandeniu, bet 
mergaitė baisiai užsigeidė nuspausti siurblio rankeną 
toje būdelėje, sudėti delniukus ir sočiai atsigerti šalto 
skaidraus vandens. Ji gertų ir įsivaizduotų esanti Bilbas 
Beginsas pakeliui į Ūkanotuosius kalnus.* 

- Mamyte? - pašaukė Triša. - Gal mes sustosime... 

- Rasti draugų - tai darbas, Piteri, - kalbėjo mama. 
Į dukrą ji net neatsigręžė. - Neturėtum stovėti kaip stul- 
pas ir laukti, kol prie tavęs prieis kiti vaikai. 

- Mamyte? Pitai? Sustokime truputį... 

- Tu nieko nesupranti, - karštai prieštaravo Pitas. - 
Tu nežinai, apie ką šneki. Labai daug kas pasikeitė nuo 


*Pagrindinis Dž.R.R. Tolkieno epopėjos “Žiedų valdovas" veikėjas. 

to laiko, kai tu mokeisi mokykloje. 

- Pitai? Mamyte? Čia siurblys... - Iš tikro siurblys 
buvo ir pražuvo: apie jį reikėjo kalbėti būtuoju laiku, nes 
jis liko už nugaros ir su kiekviena akimirka tolo. 

- Negaliu su tuo sutikti, - griežtai, bekompromisiš- 
kai atkirto Kvila, ir Triša pagalvojo: nieko keista, kad ji 
varo Pitą iš proto. O po to mintyse sunerimo: jie tiesiog 
pamiršo, kad ir ji čia. Nematoma mergaitė, štai kas aš 
dabar. Taip pat sėkmingai ji galėjo likti namie. Prie au- 
sies suzyzė uodas, ir vaikas piktai jį priplojo. 

Jie priėjo kryžkelę. Pagrindinis takas, nors nebe 
toks platus, kaip alėja, bet taip pat gražiai sutvarkytas, 
suko kairėn, “ŠIAURĖS KONVĖJUS 5,2" kryptimi. 
Kitas, smarkiau apžėlęs takas, jeigu tikėsim rodykle, 
vedė į Kezar Hotčą, esantį už dešimties mylių nuo 
kryžkelės. 

- Ei, noriu pas nykštukus, - tarė Nematoma mer- 
gaitė, bet, suprantama, nei mama, nei brolis jos neišgir- 
do. Jie petys petin pasuko į Šiaurės Konvėjų it 
įsimylėjėlių pora, negalinti atplėšti vienas nuo kito akių, 
tik liejanti pyktį tarsi baisiausi priešai. Mums reikėjo 
likti namie, pagalvojo Triša. Galėtų gadinti kepenis vie- 
nas kitam ir tenai, o aš paskaityčiau knygelę. 
Pavyzdžiui, “Hobitą" pasakojimą apie padarėlius, ku- 
riems patinka vaikštinėti po mišką. 

- Jūs kaip norite, o aš einu sysiu, - įsižeidusi 
mestelėjo Triša ir paėjo kelis žingsnius nuo tako, 
vedančio į Kezar Hotčą. Čia pušys, kurios laikėsi per 
pagarbų atstumą nuo pagrindinio tako, susislinko arčiau, 
tiesė viena kitai melsvas šakas. Prie pat tako augo ir 
tankus pomiškis. Triša apsidairė, ar nepamatys bliz- 
gančių žagrenio lapelių, nerado... Dėkui tau, Dieve, už 

mažus džiaugsmus. Prieš dvejus metus, kai gyvenimas 
buvo paprastesnis ir laimingesnis, mama parodė jai 
nuodingojo žagrenio paveikslėlį ir išmokė pažinti jį 
žolėje bei krūmuose. Tada Triša dažnai vaikštinėdavo su 
mama po miškus (ekskursijai į torio gamyklą Pitas 
priešinosi daugiausia todėl, kad ten norėjo važiuoti 
mama. Tačiau jis nenorėjo pripažinti net sau pačiam, jog 
nepastebi, koks išvešėjęs jo paties egoizmas. Įsitikinęs, 
kad yra suvaržytas, jis stengėsi apnuodyti gyvenimą ne 
vien mamai, bet ir seseriai). 

Kartą, per vieną tokį pasivaikščiojimą mamytė 
parodė Trišai, kaip miške turi šlapintis mergaitės. In- 
strukcijos pradžia: “Svarbiausia - nedaryti sysiu ten, kur 
auga nuodingasis žagrenis. O dabar atidžiai žiūrėk ir 
daryk, kaip aš.“ 

Triša pasižiūrėjo į abi puses, nieko nepastebėjusi 
vis tiek nutarė pasitraukti nuo tako. Atrodo, kad į Kezar 
Hotčą seniai niekas nėjo, o ir paties tako negalėjai suly- 
ginti su Apalačių taku, tačiau mergaitė nesiryžo 
nusilengvinti tako viduryje. Nepadoru. 

Išsuko iš keliuko į tą miško dalį, kuri pleištu 
baigėsi kryžkele. Ji net girdėjo, kaip mama su broliu lie- 
ja apmaudą vienas ant kito, toldami Šiaurės Konvėjaus 
link. Jau vėliau, kai Triša galutinai suprato paklydusi ir 
stengėsi įtikinti save, kad nemirs miške, kad ją tikrai 
suras ir išgelbės, atmintis paslaugiai pakišo paskutinę 
išgirstą frazę, kurią ištarė brolis įsižeidusiojo tonu: 
“Nežinau, kodėl mes turime mokėti už jūsų padarytas 
klaidas!" 

Paėjusi pustuzinį žingsnių balsų pusėn, Triša at- 
sargiai apėjo gervuogių krūmą, nors ir vilkėjo džinsus, 
o ne šortus. Sustojo, apsižvalgė ir suprato, kad mato 

kelią į Kezar Hotčą... vadinasi, bet kas nuo kelio gali 
pamatyti ir ją, atsitūpusią su kuprinuke ir firmine “Red 
soks" kepuraite ant galvos. Plikarūrę, kaip pasakytų 
Pepsė (Kvila Andersen kartą tarstelėjo, jog Penelopės 
Robišo nuotrauką reikėtų įdėti į žodyną kaip žodžio 
“vulgarumas" iliustraciją). 

Triša nusileido į nedidelę daubą, slysčiodama 
pernykščiais lapais. Iš ten ji jau nematė Kezar Hotčo 
tako. Puiku. Iš kitos pusės, iš miško, mergaitę pasiekė 
vyro balsas, po to moters juokas: pagrindiniu taku eina 
dar viena turistų grupė, iš visko sprendžiant, labai arti 
Trišos. Traukdama džinsų užtrauktuką, Triša pagalvojo, 
kad mama su broliu vis dėlto galėtų liautis ginčijęsi ir 
atsigręžti pasižiūrėti, kaip sekasi seseriai, o tada sutrikti 
vietoj Trišos išvydę nepažįstamą porą. 

Ir gerai! Nors kelias minutes jie galvos ne tik apie 
save! 

Tądien, prieš dvejus metus mama paaiškino jai, 
kad mergaitės gali atlikti mažą reikaliuką ne namuose 
taip pat sėkmingai, kaip ir berniukai, nerizikuodamos 
aptaškyti drabužius. 

Triša viena ranka įsitvėrė į netoli esančios pušelės 
šaką, sulenkė kojas per kelius, po to laisvą ranką praki- 
šo tarp kelių ir patraukė į šoną kelnes bei trumpikes, at- 
laisvindama ugnies liniją. Kelias akimirkas kaip įpras- 
tai nieko neįvyko, 1r Triša sunkiai atsiduso. Kraugerys 
uodas zvimbė prie kairės ausies, o jį priploti mergaitė 
galėjo tik trečiąja ranka, kurios, deja, neturėjo. 

- Ach, virtuvės puodų rinkinys! - piktai iškošė 
Triša, 1r ta kvaila, bet smagi frazė ją prajuokino. Pradė- 
jusi kikenti ji ėmė šlapintis. Baigusi apsidairė, 
ieškodama kuo nusivalyti, bet apsigalvojo - nutarė 

neieškoti bėdos (dar viena tėtės frazė). Krestelėjusi 
užpakaliuką, lyg iš to būtų kokios naudos, ji užsitraukė 
kelnaites ir džinsus. Kai uodas vėl ėmė zirzti prie ausies, 
pritrėškė jį 1r labai nudžiugo, pamačiusi ant delno rau- 
doną dėmelę. “Tikėjaisi, kad mano ginklas neužtaisytas, 
mielasis?"' - kimiu balsu paklausė ji. 

Mergaitė pasisuko į šlaitą, kuriuo nusileido, o po 
to apsisuko šimtu aštuoniasdešimčia laipsnių, nes galvon 
šovė pati blogiausia mintis jos gyvenime. O mintis buvo 
tokia: eiti į priekį negrįžtant į Kezar Hotčo kelią. 
Kryžkelėje keliai išsiskiria nedideliu kampu, ir norint 
patekti į pagrindinį, jai tereikia kirsti mišku apžėlusį 
kampą tarp dviejų takų. Vieni niekai. Pasiklysti neįma- 
noma, nes labai aiškiai girdisi turistų, keliaujančių į 
Šiaurės Konvėjų, balsai. Tikrai, pasiklysti ji niekaip 
negalėjo. 


Antrasis kėlinys 


Vakarinis daubos, kurią ji pasirinko pritūpti, šlai- 
tas buvo kur kas statesnis už rytinį, kuriuo nusileido. Bet 
kabindamasi į medžius ji šiaip taip išlipo į lygią vietą ir 
pasuko ten, iš kur girdėjosi balsai. Tankus pomiškis 
kliudė eiti; vaikui teko aplenkti kelis dygius krūmus, bet 
apeidama juos Triša stengėsi nepamesti krypties. Taip ji 
žygiavo apie dešimt minučių, o tada sustojo. Nes ėmė 
mausti tą jautrią vietelę po krūtine, virš pilvo, vietelę, 
kur subėga visi nervai. Jau lyg ir turėjo išeiti į Apalačių 
taką, vedantį Šiaurės Konvėjaus pusėn. Iš visko 
sprendžiant, jau laikas. Juk ne taip toli atsitraukė į Ke- 
dar Hotčo pusę, ne daugiau kaip penkiasdešimt žingsnių 
(na, gal šešiasdešimt, daugių daugiausia septynias- 
dešimt), todėl trikampis tarp takų juk irgi negalėjo būti 
toks didelis? 

Triša įsiklausė į balsus pagrindiniame take, bet 
miške buvo tylu. Ne, apie tylą kalbėti negalima. Aukštų 
pušų karūnose ošė vėjas, veriančiai tarškė kėkštas. 
Kažkur tolumoje energingai plušėjo genys. O visai čia 
pat (prie abiejų ausų) zyzeno uodai. Triša negirdėjo tik 
žmonių balsų. Tarsi miške be jos nebūtų nė gyvos dva- 
sios. Juokinga mintis, bet pasidarė truputį neramu. 

Triša vėl patraukė pasirinkta kryptimi, paspartino 

žingsnį, kad greičiau išeitų į taką. Kelią jai užtvėrė 
didžiulis išvirtęs medis, per storas, kad būtų galima per- 
lipti. Triša nusprendė prašliaužti po apačia. Žinoma, 
geriausia būtų jį apeiti, bet juk taip ji gali išklysti iš ke- 
lio, ar ne? 

Tu jau išklydai, sušnibždėjo galvoje bjaurus šaltas 
balsas. 

- Užsičiaupk, neišklydau, užsičiaupk, - taip pat 
pašnibždomis atsakė Triša ir atsitūpė. Pamatė šviesos 
tarpą po samanomis apaugusia išvarta ir įlindo į jį. Žemė 
buvo nuklota šlapiais lapais, bet mergaitė suprato tai tik 
tuomet, kai nertinis ties krūtine kiaurai permirko. Nieko 
nepadarysi. Ji šliaužė toliau, ir netikėtai kuprinė at- 
sirėmė į kamieną. 

- Po šimts pypkių! - iškošė ji (paskutiniu metu tai 
buvo mėgstamiausias jos ir Pepsės keiksmas) ir ėmė 
trauktis atbula. Paskui atsiklaupė, nusibraukė nuo savęs 
pernykščius lapus ir pastebėjo, kad virpa pirštai. 

- Aš nebijau, - garsiai ir aiškiai ištarė Triša. Gar- 
siai ir aiškiai, mat šnibždesys ją truputuką baugino. - 
Visai nebijau. Takas čia pat. Aš pasieksiu jį po penkių 
minučių, 0 po to prisivysiu mamą su broliu. - Ji nusiėmė 
kuprinukę, prakišo ją pirmą, o po to palindo po medžiu 
pati. 

Pusiaukelėje po jos ranka kažkas sujudėjo. Triša 
pažvelgė žemyn ir pamatė storą juodą gyvatę, 
šliaužiančią per sutrešusius lapus. Tą akimirką visos jos 
mintys ištirpo akinančiame pasidygėjimo ir siaubo plyk- 
snyje. Odą tartum apklojo ledo plutelė, užspaudė gerk- 
lę. Mergaitė ne tik kad matė gyvatę, - ji lietė šaltą jos 
kūną, slystantį po ranka. Triša sucypė, pašoko, visai 
pamiršusi, kad dar neišsigavo iš po medžio. Į juosmenį 


22 


įsirėžė šakos strampas, storas, kaip nupjauta ties petimi 
ranka. Triša krito ant pilvo ir rangydamasi lyg gyvatė 
kaip galėdama greičiau sugrįžo atgal. 

Bjaurus padaras seniai pasislėpė, o štai siaubas 
liko. Susirangiusi lapuose gyvatė juk buvo po pat jos 
ranka, po delnu. Ačiū Dievui, nepuolė, neįkirto! O jeigu 
ten jų ne viena? Gal ten slepiasi ir nuodingos gyvatės? 
Ir giria jų knibždėte knibžda? Miške visada daug visokių 
padarų, kurių žmogus bijo, kurie jam yra nemalonūs, 
kuriuos pamačius gali apimti panika. Kaip ji galėjo su- 
tikti su mamos pasiūlymu? Ne šiaip sutikti - džiugiai! 

Stvėrusi už kuprinės rankenos, Triša nuėjo 
aplinkui medį, įtariai apžiūrinėdama tiek samanomis 
apžėlusį kamieną, tiek pernykščius lapus, užklojusius 
žemę po medžiais. Ji bijojo išvysti gyvatę, dar labiau 
bijojo pamatyti šliužų armiją kaip siaubo filme “Gyva- 
čių žudikių įsiveržimas“, kur pagrindinį vaidmenį atli- 
ko Patricija Makfarlend. Tame kvapą gniaužiančiame 
pasakojime apie mažą mergaitę, kuri pasiklydo miške 
ir... 

- Aš nepa... - baigti Triša nesuspėjo, nes kaip tik 
tada dairydamasi į šalis nepastebėjo iš žemės kyšančio 
akmens. Užkliuvo, bejėgiškai sumojavo rankomis ir 
griuvo ant šono. Strėnas pervėrė skausmas: susidūrimas 
su šaka paliko prisiminimą... 

Triša gulėjo ant drėgnų, nors ir ne tokių drėgnų, 
kaip po išvarta, lapų, tankiai alsuodama ir jausdama, 
kaip kaktoje tvinksi gyslelė. Nelauktai ji suprato, jog 
nebežino, ar teisinga kryptimi eina. Kaip tik todėl ji taip 
dažnai dairėsi. 

Tada grįžk prie medžio. Nuvirtusio medžio. Atsis- 


sia 

tiesiai. Tai kryptis, kuria norėjai eiti. Kaip tik ten yra pa- 
grindinis takas. 

Bet ar tikrai? Jeigu taip, kodėl ji jo dar nepriėjo? 

Akių kampučiuose sužibo ašaros. Triša piktai jas 
nubraukė. Jeigu ims raudoti, daugiau negalės įtikinėti 
savęs, kad neišsigando. Jeigu ims verkti, gali atsitikti bet 
kas. 

Triša lėtai nupėdino iki barzdoto medžio kamieno. 
Labai jau nesinorėjo grįžti ten, kur matė gyvatę (mer- 
gaitė negalėjo jų pakęsti), bet Triša suprato, kad kitaip 
negalima. Surado tarpą, kur matė, ne - ranka lietė šliužą. 
Lįisdama iš po rąsto, ji “suarė" lapų sluoksnį, ir dabar 
tuose grioveliuose telkšojo vanduo. Pamačiusi balutes, 
Triša nevalingai palietė nertinį: jis šlapias ir purvinas. O 
kaip kitaip? Koks dar jis gali būti, jeigu šeimininkė nu- 
sprendė palandžioti po išvarta? Tačiau šlapias ir murzi- 
nas nertinis kėlė nerimą, nes reiškė pasikeitusius šeš- 
tadienio planus. Ir pagrindinė naujojo plano dalis buvo 
šliaužimas po medžiu. Tik iš tų permainų nieko gero. 

Kodėl ji apskritai išsuko iš tako? Kodėl pasitraukė 
taip, kad jo nebematė? Kad nusičiurintų? O juk ir 
reikalas nelabai spaudė. Jeigu taip, tai ji, ko gero, kuok- 
telėjo. Ir paikumo apimta nutarė, kad nieko nepaisydama 
gali eiti tiesiai per mišką. Ką gi, šiandien ji buvo gerai 
pamokyta. Dabar tiksliai žinos, kad reikia laikytis tako. 
Kad ir nori ko nors, kad ir įgriso kažkieno plepėjimas, 
turi laikytis tako. Kol eini juo, tavo nertinis lieka sausas 
ir švarus. Ant tako tu saugi. 

Saugi. 

Triša pačiupinėjo juosmenį ir aptiko megztinyje 
skylę. Nuo tos šakos nukentėjo ne tik juosmuo, bet ir 
drabužis. Mergaitė pamatė ant pirštų kraują. Sunkiai at- 

sidususi, nusivalė pirštus į kelnes. 

- Nurimk, čia bent jau ne surūdijusi vinis, - pasakė 
ji sau. - Sakykim, tau pasisekė. - Taip mėgo kalbėti 
Trišos mama, bet vaiko nuotaikos tai nė kiek nepakėlė. 
Jai kažkodėl atrodė, kad labai nepasisekė. 

Triša įdėmiai ištyrinėjo žemę prie medžio, vienoje 
vietoje net pakapstė batu, bet nerado jokių gyvačių 
ženklų. Matyt, gyvatė buvo nenuodinga, betgi, kokios 
jos visos baisios. Be kojų, slidžios, kaišiojančios liežuvį 
šimtą kartų per minutę. Netgi dabar mergaitę išpylė šal- 
tas prakaitas, prisiminus prisilietimą prie šliužo. 

Kodėl neapsiaviau aulinukų, pagalvojo Triša, 
dirstelėjusi į sportbačiais apautas kojas. Kodėl ėjau į 
mišką su suknistais sportbačiais? Atsakymo nereikėjo 
ilgai ieškoti. Todėl, kad sportbačiai geriausiai tinka eiti 
miško taku... o juk ir planavo laikytis tako. 

Triša užsimerkė: 

- Viskas gerai. Man reikia tik likti ramiai ir nepa- 
siduoti panikai. Po minutės kitos aš būtinai išgirsiu taku 
einančių Žmonių balsus. 

Šį kartą jos pačios balsas suteikė mergaitei pasiti- 
kėjimo, ir nuotaika pasitaisė. Ji atsigręžė nugara į medį, 
pražergė kojas pečių pločiu ties vieta, kur mėgino pralįs- 
ti, atsirėmė užpakaliu į samanotą rąstigalį. Štai taip. O 
dabar tiesiai. Prie pagrindinio tako. Jis turi būti ten. 

Tikriausiai. O gal geriau palaukti čia? Palaukti, kol 
išgirs balsus. Įsitikinti, kad eiti reikia ton pusėn? 

Bet ji negalėjo prisiversti palaukti. Jai norėjosi kuo 
greičiau grįžti ant tako ir išbraukti iš gyvenimo šitas bai- 
sias dešimt (gal net penkiolika) minučių, įvariusių jai 
tiek baimės. Triša užsimetė ant pečių kuprinę - šį kartą 
vyresnis, bambeklis, bet iš esmės geras brolis nepaly- 

gino rankenų - ir nuėjo. Uodai bei mašalai jau spėjo ją 
aptikti ir juodu debesiu sukosi virš galvos. Triša tik 
vaikė juos ranka. Kadaise... galbūt net tą pačią dieną, kai 
parodė jai, kaip mergaitės tuštinasi miške, mamytė jai 
sakė, kad mušti reikia tik uodus, o mašalus geriau vaiky- 
ti. Kvila Andersen (tada dar Kvila Makfarlend) paaiški- 
no, kad pradėjus mušti uodus ir mašalus, jų sulekia dar 
daugiau. Todėl neverta vargti. “Kai turi reikalų su miš- 
ko vabzdžiais, - sakė mama, - reikia pasijusti arkliu. 
Įsivaizduok, kad turi uodegą, ir mojuok ja, vaikydama 
kraugerius." 

Stovėdama prie nuvirtusio medžio ir gainiodama 
vabzdžius, Triša pasirinko orientyru aukštą pušį, 
augančią už keturiasdešimties jardų nuo jos... už ketu- 
riasdešimties jardų į šiaurę, jeigu ji nepainioja pasaulio 
šalių. Priėjusi prie jos mergaitė atsigręžė ir pažvelgė į 
gulintį medį. Ar ėjo tiesiai? Atrodo, kad taip. 

Pažvalėjusi ji pasirinko kelis suaugusius krūvon 
krūmus, ant kurių raudonavo uogos. Kartą, vaikšti- 
nėdama su ja miške, mama parodė jai tokias uogas, o 
Triša pareiškė, kad tai labai nuodingos paukščių uogos. 
Bent jau taip jai tvirtinusi Pepsė Robišo. Nusijuokusi 
Kvila atsakė: “Garsioji tavo Pepsė, pasirodo, žino ne 
viską. Ir gerai. Tai mitčela, jos uogos nenuodingos. Sko- 
niu jos primena “Triberi" kramtomąją gumą rožinėje 
pakuotėje.“ Trišos mama įsimetė į burną kelias uogytes. 
Kadangi ji nenugriuvo tąsoma konvulsijų, Triša irgi 
paragavo. Uogų skonis priminė kvėpavimą lengvinan- 
čias tabletes. Žalias tokias, nuo kurių tarsi dilgčioja go- 
murį ir dantenas. 

Triša priėjo prie krūmo, pasvarstė, ar nusiraškyti 
kelias uogas nuotaikai pakelti, bet paskutinę akimirką 

persigalvojo. Alkio nejautė, o dėl nuotaikos... Triša 
įtraukė meduoliais atsiduodančio žalių matinių lapų (irgi 
valgomų, anot Kvilos, nors Triša niekad neragavo - juk 
ji ne koks triušis) aromato, po to pažvelgė į pušį. Įsitiki- 
nusi, kad eina tiesiai, surado trečią orientyrą: šį kartą 
akmenį, primenantį skrybėlę iš seno nespalvoto kino fil- 
mo. Toliau nutarė orientuotis pagal tris greta augančius 
beržus. Nuo beržų ji lėtai patraukė prie kuplių papar- 
tynų, augančių ant šlaito. 

Triša traukė visą dėmesį sutelkusi į orientyrus, ei- 
dama prie kito net nesidairė aplinkui, todėl tik pasiekusi 
paparčius suprato, kad priešais ją neįžengiamas tan- 
kumynas. Eiti nuo orientyro prie orientyro - gerai, ir 
Triša manė einanti tiesiai... tik ar ta tiesė nevedė nuo 
tikslo? Ji galėjo šiek tiek nukrypti nuo kurso, suprato 
Triša. Nes jau būtų išėjusi į taką. Kurgi ne, kur nupėdi- 
no... 

- Viešpatie, - atsiduso mergaitė, ir drebantis balsas 
jai visai nepatiko, - juk aš nužirgliojau mylią. Mažiausiai 
mylią. 

Kraujasiurbiai supo ją iš visų pusių. Uodai ir 
mašalai kybojo tiesiog prieš akis, įkyrūs moskitai apni- 
ko ausis, ir atgrasus jų zirzimas varė iš proto. Triša pa- 
mėgino vieną priploti, nepataikė, tik skaudžiai pliaukš- 
telėjo sau per ausį. Ji suprato, kad turi tvardytis. 
Pliaukšėjimas nieko gero neduos. Ji tik pridarys sau mė- 
lynių kaip koks kvailys iš seno animacinio filmo. 

Triša nusimetė kuprinę, pritūpė, atlaisvino dirželį 
ir praskleidė ją. Mėlynas plastiko apsiaustas, pačios 
ruoštas popierinis paketas su priešpiečiais, žaidimų 
kompiuteris ir kremas nuo saulės (jis iš viso nereikalin- 
gas: saulė seniai pasislėpė po debesimis, tarp kurių liko 

tik retos žydros properšos); vandens ir “Sedž", mėgsta- 
miausių jos vaisvandenių, buteliai; “Tvinkiz", pyragėlių 
su kremo įdaru, pakelis ir bulvių traškučių maišelis. Jo- 
kio purškalo nuo vabzdžių. Lyg to nežinotų... Todėl 
Triša išsitepė kremu nuo saulės, kad nubaidytų bent jau 
mašalus, ir vėl viską sukrovė į kuprinę. Paskui dar kartą 
ištraukė “Tvinkiz" pakelį, bet padvejojusi padėjo į vietą. 
Ji nesijautė alkana. Nors šiaip mėgo smaližiauti 
pyragėliais su kremu, net ir suprasdama neturinti jais per 
daug piktnaudžiauti, jeigu nenori, kad keturiolikos su- 
laukus visas jos veidas būtų vieni spuogai. 

O juk keturiolikos gali ir nesulaukti, pastebėjo tas 
stingdantis kraują balsas. Tokio kritiko ji nesitikėjo. Šil- 
dei gyvatę užantyje. Iš šitų girių gali ir neišeiti. 

- Baik, baik, baik, - sukuždėjo Triša, sutraukė ku- 
prinės raištelius, pradėjo stotis... ir sustingo, atsirėmusi 
vienu keliu į minkštą žemę prie paparčio. Pakėlusi galvą 
tarsi uodė orą kaip elniukas, pirmą kartą atsitraukęs nuo 
mamos šono. Tik mergaitė neuodė - ji įsiklausė, 
stengdamasi sutelkti į pagalbą visas kitas jusles. 

Lengvas vėjelis kedeno pušų viršūnes. Aršiai zirzė 
uodai (šlykštūs padarai). Medį kalė genys. Kažkur toli 
karksėjo varna. Dar toliau vos girdimai ūžė lėktuvas. 
Jokių balsų nuo tako. Nė balselio. Lyg į Šiaurės Konvėjų 
vedantis kelias būtų prasmegęs skradžiai. O kai lėktuvo 
ūžimas visiškai nutilo, Triša susitaikė su tuo, kad teks 
pažvelgti tiesai į akis. 

Ji atsistojo. Prie kiekvienos kojos it kas būtų sunkų 
svarmenį pakabinęs, nemalonus sunkumas slėgė ir pilvą. 
Galva pasidarė panaši į helio dujų pripildytą balioną, 
pririštą prie švino plytos. Mergaitė suvokė, kad yra vi- 
siškai viena, atskirta nuo savųjų. Kažkaip peržengė ribą, 


28 


paliko aikštelę ir atsidūrė tokioje vietoje, kur neveikia jai 
įprastos žaidimo taisyklės. 

- Ei! - sušuko Triša. - Ei, kas nors, girdite mane? 
Ar girdite? Ei! - Ji nutilo tikėdamasi išgirsti atsakymą, 
bet neišgirdusi bejėgiškai suvapėjo: - Padėkite man, aš 
pasiklydau! Padėkite! Pasiklydau! Jos akys pritvinko 
ašarų, ir mergaitė daugiau negalėjo jų sulaikyti, negalėjo 
daugiau savęs įtikinėti, kad viskas gerai. Balsas ėmė 
drebėti, pasigirdo verksmingos gaidelės, po to jis virto 
lopšyje pamiršto kūdikio verkimu. Ir tas verkimas įvarė 
Trišai daugiau baimės nei visa kita šį nelaimingą rytą, 
nes apie žmogaus buvimą miške liudijo tik jos veriantis, 
šaukiantis pagalbos, klykiantis padėti, nes ji pasiklydo, 
verksmas. 


Trečiasis kėlinys 


Šaukė ji apie ketvirtį valandos, ne mažiau, kai 
kada - sudėjusi prie burnos rankas ir pasisukusi į tą 
pusę, kur, jos manymu, buvo pagrindinis takas, bet dau- 
giausia stovėjo prie papartyno ir rėkė. Pagaliau paskutinį 
kartą riktelėjo, sudėjusi visą savo pyktį ir baimę, taip 
garsiai, kad net suskaudo gerklę, tada atsisėdo ant žemės 
ir pravirko, užsidengusi delniukais veidą. Triša verkė 
kokias penkias minutes (iš kur galėjo žinoti tiksliai, 
jeigu laikrodis liko ant stalelio prie lovos, - dar vienas 
protingas Didžiosios Trišos sprendimas), o kai ašaros 
išseko, jai palengvėjo... jeigu ne tie vabzdžiai. Jie aptūpė 
ją Iš visų pusių, šliaužiojo, ropinėjo, zyzė, zvimbė, 
rybės varė ją iš proto. Triša vėl atsistojo, ėmė mosuoti 
firmine “Red soks" beisbolo kepuraite, primindama sau, 
kad mašalų negalima mušti ant savęs, nes greitai bus 
visa mėlyniuota, tačiau suprasdama, kad ims mušti, ir 
labai greitai, jeigu niekas nepasikeis. Nes tvardytis il- 
giau nepajėgia. 

Eiti ar likti vietoje? Triša nežinojo, kas geriau: 
siaubas ją suparalyžiavo. Kokia jau ten logika! Tokios 
būklės ji nebegalėjo blaiviai mąstyti. Už ją apsisprendė 

kojos, ir Triša nužingsniavo toliau, baugščiai dairydama- 
si į šalis ir trindamasi išpurtusias akutes. Keldama ranką 
prie veido antrą kartą, ji pamatė ant plaštakos nutūpusius 
šešis uodus ir tris iš jų pritrėškė. Du jau buvo spėję pri- 
siurbti kraujo. Paprastai jos pačios kraujas Trišai nekėlė 
nemalonių pojūčių, bet dabar jos kojos sulinko, ir mer- 
gaitė raudodama susileido ant spyglių kilimo po senomis 
pušimis. Jai skaudėjo galvą, maudė skrandį. Juk dar taip 
neseniai aš sėdėjau “dodže", be paliovos sukosi galvoje 
mintis. “Dodže", ant galinės sėdynės, klausiau, kaip jie 
ginčijasi. Po to ji prisiminė brolio žodžius, pasiekusius 
ją iš už medžių: “Nežinau, kodėl mes turime mokėti už 
jūsų klaidas!" Triša pagalvojo, jog tai gali būti paskuti- 
niai Pito ištarti žodžiai, kuriuos ji išgirdo, ir jos kūnu 
nubėgo šaltukas, tarsi išvydus besiartinančią pabaisą. 
nebe taip nusiminusi. O kai atsistojo (ir automatiškai 
nusuko kepuraitės snapelį atgal), praktiškai visai nusira- 
mino. Dabar artimieji jau tikrai žino, kad ji dingo. 
Mamytė iš pradžių pamanys, kad įsižeidusi dukrelė 
grįžo prie “karavano". Pradės šaukti ją, po to ims vytis, 
klausinėdami priešpriešiais ateinančių turistų, ar matė 
mergaitę firmine “Red soks“ beisbolo kepuraite (jai 
devyneri, bet ji aukšta ir atrodo vyresnė, tarytum girdėjo 
Triša šaukiant mamą). Kai brolis su mama grįš į aikštelę 
ir įsitikins, jog prie mašinos jos nėra, ims jaudintis. O 
mamytė netrukus persigąs. Pagalvojusi apie tai, Triša 
pasijuto kalta. Kils triukšmas, į paiešką galbūt įtrauks 
girininkus bei Miško apsaugos tarnybą, o dėl to kalta tik 
ji. Nes pasitraukė nuo tako. 

Šios mintys šliūkštelėjo alyvos į nerimo laužą, 
kuris jau seniai liepsnojo jos įsiaudrinusioje sąmonėje, 

ir Triša puolė pirmyn, vildamasi surasti pagrindinį taką 
anksčiau, nei bus pranešta apie jos dingimą visoms toms 
organizacijoms ir bus paskelbta masinė paieška. Dabar 
ji nebepaisė orientyrų, nesistengė eiti tiesiai, ir taip pati 
nepastebėdama vis labiau suko į vakarus, toldama nuo 
Apalačių tako ir daugumos iš jo išsukančių takų bei 
takelių. O ten, kur traukė mergaitė, jos laukė neišbren- 
dami miškai, tankūs atvašynai, gilūs tarpekliai, statūs 
skardžiai. Ji šaukėsi pagalbos ir klausėsi, klausėsi bei 
šaukėsi pagalbos. Ir tikriausiai būtų neapsakomai nuste- 
busi, kad jos mama su broliu, įnikę aiškintis santykius, 
dar nepastebėjo, jog Trišos nėra. 

Mergaitė ėjo vis greičiau ir greičiau, vaikydama 
mašalus, jau nebelenkdama, o braudamasi tiesiai pro 
krūmus. Ji klausė ir šaukė, klausė ir šaukė, tik iš esmės 
nieko negalėjo išgirsti. Triša nejautė uodų, sutūpusių jai 
ant sprando, išsirikiavusių it karvės prie girdyklos ir 
čiulpiančių, čiulpiančių, čiulpiančių jos kraują. Ji nejautė 
vagelių ant skruostų. 

Ji nepasidavė panikai akimirksniu, kaip praeitą 
kartą, kai pajuto po ranka gyvatę. Ne, panika kilo it 
milžiniška banga, atkertanti Trišą nuo aplinkinio pa- 
saulio, kol užliejo jos galvą. Ji žingsniavo nematydama, 
kur eina; ji šaukėsi pagalbos, negirdėdama savęs; jos 
ausys nebūtų išgirdusios, net jeigu atsilieptų už gretimo 
medžio. O kai mergaitė pradėjo bėgti, ji savęs jau 
nebekontroliavo. Privalau susiimti, pagalvojo Triša, bet 
sportiniais bateliais apautos kojos judėjo vis greičiau. Aš 
dar visai neseniai sėdėjau automobilyje, pagalvojo ji, 
šokusi bėgti. Nežinau, kodėl mes turime mokėti už tėvų 
klaidas, pagalvojo ji, paskutinę akimirką spėjusi pranerti 

po priešais ją akių lygyje išdygusia šaka. Kaktos ji 
nesusimušė, akių neišsidūrė, atsipirko tik įdrėskimu 
kairiajame skruoste, iš kurio tuoj nuvingiavo kraujo 
upeliukas. 

Vėjelis maloniai vėsino odą, kai ji brovėsi pro 
tankius krūmus, nepaisydama dyglių, draskančių jos 
kelnes ir rankas. Po to ji palaidais plaukais (gumytė, 
laikiusi jos uodegą, seniai liko ant kažkokios šakos) 
bėgo į kalnelį, strykčiodama per medelius, išvartytus čia 
-praūžusio uragano. Triša užlėkė ant viršaus... ir staiga 
priešais ją atsivėrė ilgas, pilkšvai melsvas tarpeklis, už 
daugybės mylių besibaigiantis plikomis granito uolomis. 
O tiesiai priešais ją žiojėjo tuštuma, sklidina vasaros oro, 
kur ji ilgai kristų vartydamasi ir šaukdama, kol pasitik- 
tų neišvengiamą mirtį. 

Jos galva jau nebeveikė, protas suledėjo iš siaubo, 
bet pats kūnas sugebėjo reikiamu momentu sustoti ant 
pačios bedugnės krašto. Liko tik viena - pakeisti judėji- 
mo kryptį. Ir Triša staiga metėsi į kairę, dešiniąja koja 
smarkiai atsispyrusi nuo paties skardžio krašto. Ji išgir- 
do, kaip taukšteli akmenėliai, atsitrenkę į uolą apačioje. 

Dabar Triša bėgo pliko akmens juosta, skiriančia 
skardį nuo miško. Ji bėgo gerai nesuvokdama, kas galė- 
jo atsitikti prieš sekundę. Bet ji prisiminė fantastinį 
filmą, kurio herojus nuvilioja prie šlaito jį persekiojan- 
tį dinozaurą, ir tas nugarma nuo skardžio į bedugnę. 

Išvirtęs uosis užtvėrė akmeninį “keliuką". 
Dvidešimt medžio viršūnės pėdų kybojo virš prarajos it 
laivo stiebas. Triša apkabino kamieną abiem rankomis, 
prisiglaudė prie jo perdrėkstu skruostu. Įkvepiant oras 
švilpdamas pildė plaučius ir šniokšdamas veržėsi atgal. 
Ilgai stovėjo mergaitė prie medžio, virpėdama visu 

kūnu. Pagaliau atmerkė akis. Ji stovėjo pasukusi galvą 
į dešinę, todėl pataikė išvysti bedugnę anksčiau, nei vėl 
spėjo užsimerkti. 

Toje vietoje iki prarajos dugno buvo maždaug pen- 
kiasdešimt pėdų. Ant akmenų nuobiryno augo kažkokie 
skaisčiai žali krūmai. Tarp jų mėtėsi išdžiūvę kamienai 
ir šakos, vėjo nublokšti nuo skardžio. Ir staiga nepa- 
prastai aiškiai Triša išvydo, kad lekia į tuos krūmus, 
kamienus, šakas. Lekia, rėkia, mojuoja rankomis. Po to 
vienas sausuolis įsirėžia jai į smakrą, perveria liežuvį, 
gomurį, po to smegenis ir nužudo. 

- Ne! - sukliko Triša. Tas reginys sukėlė pasibjau- 
rėjimą, bet podraug ir užbūrė. Ji giliai atsiduso. 

- Viskas bus gerai, - iš lėto, kapodama žodžius iš- 
tarė ji. Apdraskytas rankas ir veiduką perštėjo, graužė 
prakaitas. Tik dabar mergaitė apsižiūrėjo žaizdas. - Vis- 
kas gerai. Man nieko neatsitiks. Taip, gerai. - Ji atsi- 
traukė nuo medžio ir tuojau susverdėjo. Išsigandusi 
Triša kaipmat įsikibo į uosio kamieną. Jai staiga pa- 
sirodė, kad žemė pasviro, norėdama numesti ją bedug- 
nėn. 

- Man nieko neatsitiks, - pakartojo ji taip pat 
neskubiai. Apsilaižė viršutinę lūpą. Prakaitas išgaravo, 
druska liko. - Man viskas gerai, viskas tvarkoje. - Ji 
kartojo tuos žodžius, bet praėjo ilgos trys minutės, kol 
ji išdrįso įtikinti rankas paleisti kamieną. Tada mergaitė 
atsitraukė nuo skardžio. Pasuko kepurėlę snapeliu atgal, 
pažvelgė virš tarpeklio. Dangus buvo užtrauktas sun- 
kiais lietaus debesimis, aplinkui augo šeši milijardai 
medžių, bet jokio, net menkiausio žmogaus pėdsako, ar 
dūmelio, kylančio nuo laužo. 

- Viskas bus gerai. - Ji žengė dar žingsnį atbula ir 


34 


riktelėjo, kai kažkas (gyvatės, gyvatės), palietė jos 
kulkšnis. Kokios gyvatės - paprasti krūmai. Ta pati 
mitčela, kurios šiuose miškuose buvo pilna. O tada ją 
vėl aptiko mašalai. Debesis apsupo galvą, prieš akis ėmė 
šokti juodi taškeliai, po kurio laiko jie ėmė augti, virsti 
juodomis rožėmis. Triša spėjo pagalvoti: aš netenku są- 
monės, alpstu, ir griuvo nugara į krūmus. Akys užvirto, 
mašalų spiečius pakibo virš balto kaip popierius veidu- 
ko. Po akimirkos pirmi du uodai nusileido ant vokų ir 
ėmėsi savo darbo. 


Pirmoji ketvirtojo kėlinio pusė 


Mama perstumdo baldus - tokia buvo pirmoji 
Trišos mintis atsipeikėjus. Po to ji pamanė, kad tėtis 
atvežė ją į uždarą čiuožyklą Line, ir ji girdi, kaip 
paaugliai raižo pačiūžomis ledą, sukdami ratą po rato. 
Bet tada kažkas šalta tėkštelėjo jai ant viršunosės, ir 
mergaitė atmerkė akis. Antras lašas užtiško ant kaktos. 
Dangų perskrodė ryškus plyksnis, privertęs ją prisimerk- 
ti. Po sekundės nuo griaustinio vos neplyšo jos ausų 
būgneliai. Triša instinktyviai susirietė kamuoliuku, iš 
burnos išsiveržė klyksmas. Ir tada dangus prakiuro. 

Triša atsisėdo, stvėrė kepuraitę, nukritusią nuo 
galvos griūnant, pasuko snapeliu į priekį, aiktelėjo lyg 
įmesta į šaltą ežerą (jautėsi labai panašiai) ir vargais ne- 
galais atsistojo. Vėl žybtelėjo žaibas, sudundėjo griaus- 
tinis. Mirkdama lietuje Triša pamatė, kaip tarpeklyje au- 
ganti aukšta eglė plykstelėjo ugnimi ir skilo perpus. O 
po akimirkos lietus dar sustiprėjo, ir vandens siena už- 
tvėrė tarpeklį. 

Triša ėmė traukti nuo lietaus po medžiais. Atsisegė 
kuprinę, išsitraukė apsiaustą, apsivilko (geriau vėliau 
negu niekada, pakomentuotų jos tėtis), tada atsisėdo ant 

išvirtusio medžio. Galva dirbo nenoriai, vokai ištino, 
niežėjo. Medžiai menkai tesaugojo ją nuo lietaus: 
vanduo kliaukė kaip iš kibiro. Triša užsimaukšlino ant 
galvos apsiausto gobtuvą ir klausėsi lašų barbenimo į 
plastiką, labai jau primenantį tratėjimą į automobilio 
stogą. Mašalai ir toliau būriavosi aplink veidą, bet Triša 
vangiai mostelėjo ranka, vydama tuos įkyrius padarus. 
Niekas negali priversti jų išsiskirstyti, jie nuolatos al- 
kani. Jie čiulpė kraują iš mano vokų, kol gulėjau be są- 
monės, o kai numirsiu, aplips visą kūną, pagalvojo Triša 
ir vėl pravirko. Dabar jau ne rypavo, ne dejavo, o tie- 
siog graudžiai verkė. Nepamiršdama vaikyti uodų. Gri- 
austiniai ritosi vienas po kito, versdami vaiką krūp-čioti 
visu kūnu. 

Be saulės ir laikrodžio ji negalėjo nustatyti laiko. 
Tad beliko tik sėdėti ant nuvirtusio kamieno. Ir maža 
figūrėlė mėlynu apsiaustu nejudėjo, kol audra nuslinko 
į rytus, pasiėmusi su savimi ir perkūną. Bet lietus lijo 
kaip lijęs ir kraugeriai niekur nedingo. Vienas uodas 
įsmuko į tarpą tarp gobtuvo bei mergaitės galvos ir 
įkyriai zvimbė prie pat ausies. Triša apskaičiavo jo bu- 
vimo vietą ir nykščiu prispaudė gobtuvą. Zirzimas lio- 
vėsi. 

- Štai taip, - atsiduso ji. - Su tavimi susidorojau. Ir 
liko tik šlapia vieta. - Ji jau ketino stotis, bet sugurgė pil- 
vas. Dabar ji pasijuto baisiai išalkusi. Pasvarstė, kokie 
dar nemalonūs netikėtumai jos laukia, ir apsidžiaugė, 
kad negali įvardinti nė vieno. Gal jų nė nebus, pasakė ji 
sau. Nagi, mergaite, aukščiau nosį, galbūt blogiausia jau 
praėjo. 

Triša nusivilko apsiaustą. Bet prieš kimšdama jį į 
kuprinę, nužvelgė save nuo galvos iki kojų. Drabužiai 

šlapi, aplipę pušų spygliais. Apalpo - ir še tau. Reikės 
viską papasakoti Pepsei, jeigu dar bus proga ją pamatyti. 

- Baik, gerai? - atitraukė save nuo niūrių minčių 
Triša ir praskleidė kuprinę. Išsiėmė visą maistą ir 
gėrimą, sudėjo ant žemės. Vien pažvelgus į paketą su 
priešpiečiais skrandis pakėlė balsą. Kiek laiko? Vidinis 
laikrodis, tiesiogiai įmontuotas į jos organizmą, šnipš- 
telėjo: maždaug trečia valanda dienos. Kitaip tariant, 
praėjo aštuonios valandos nuo to momento, kai ji paki- 
lo nuo stalo, suvalgiusi lėkštę kukurūzų dribsnių su pie- 
nu. Ir penkios - kai ji sugalvojo kirsti kampą ir išeiti į 
pagrindinį taką per mišką. Trečia valanda po pietų. Gal 
net ketvirta. 

Popieriniame maišelyje gulėjo kietai virtas kiauši- 
nis, sumuštinis su tunu ir keli saliero stiebai. Dar ji buvo 
įsidėjusi nediduką traškučių pakelį, vandens butelį (gana 
nemažą), “Sedž" vaisvandenių butelį (didelį, beveik tri- 
jų ketvirčių litro, nes labai jį mėgo) ir pakelį “Tvinkiz". 

Pasižiūrėjusi į citrininio gėrimo butelį Triša supra- 
to, jog daugiau nori gerti nei valgyti... ypač norisi kažko 
saldaus. Ji nusuko kamštelį, priglaudė butelį prie lūpų, 
bet tuoj jį vėl nuleido. Kad ir kaip norisi gerti, nepro- 
tinga tuojau pat ištuštinti butelį. Galbūt miške jai dar 
teks užsibūti. Žinoma, mažai tikėtina, tą paiką mintį 
norėjosi kuo greičiau išmesti iš galvos ir pamiršti, bet 
Triša negalėjo sau to leisti. Išsigavusi iš girios ji, 
žinoma, galės mąstyti ir elgtis kaip vaikas, bet čia, miš- 
ke, jai neliko nieko kita, kaip galvoti suaugusiojo galva. 

Matei, kas prieš tave, pasakė ji sau. Didelis tarpek- 
lis, kuriame vien tiktai medžiai. Nei kelio, nei dūmų. 
Todėl nesitikėk, kad pagalbos sulauksi greitai. Turi 
taupyti atsargas. Taip tau patartų ir tėvelis, ir mamytė. 

Triša leido sau nuryti tris didelius limonado gurkš- 
nius, atplėšė butelį nuo lūpų, atsiriaugėjo, po to nurijo 
dar porą mažesnių. Užsukusi vaisvandenių butelį, akimis 
pasvėrė maistą. 

Pasirinko kiaušinį. Nusilupo jį, tvarkingai sudėjo 
lukštus į maišelį, kuriame jis gulėjo (mintis apie tai, kad 
paliktos šiukšlės, tikras ženklas, kad ji buvo toje kon- 
krečioje vietoje, gali išgelbėti jai gyvybę, Trišai 
netoptelėjo nei tuomet, nei vėliau), pabarstė kiaušinį 
druska. Vėl apsiverkė, nes prisiminė, kaip vakar vakare, 
jų namo Senforde virtuvėje užbėrė žiupsnelį druskos ant 
vaškuoto popieriaus ir susuko, kaip mokė mama. Kone 
matė savo galvos ir rankų šešėlius, krentančius ant plast- 
masinio stalo, girdėjo svetainėje bambantį televizorių: 
transliavo žinias. Iš viršaus pasiekė neaiškus triukšmas 
- brolis kažkuo užsiėmęs savo kambaryje. Prisiminimai 
buvo tokie ryškūs, jog panėšėjo į vizijas. Triša jautėsi 
lyg skęstantis žmogus, kuris prisimena, kaip gera ir 
ramu buvo laive, koks lengvas ir nerūpestingas atrodė 
gyvenimas. 

Ji buvo devynerių metų, tiesa, iki dešimtojo gim- 
tadienio liko visai nedaug, ir, kaip savo amžiaus mer- 
gaitė, ji buvo gana stambi. Alkis nugalėjo baimę bei 
prisiminimus. Vis dar šniurkščiodama Triša sukirto kiau- 
šinį. Kaip skanu! Mielai būtų prarijusi dar vieną, o gal 
net du. Mamytė vadino kiaušinius cholesterino bombo- 
mis, bet jos čia nėra, o cholesterino perteklius ne taip jau 
blogai, jeigu pasiklydai miške, visa susibraižei, o vokai 
ištino nuo uodų įkandimų taip, jog atrodė, kad sveria 
visą pūdą. 

Triša paėmė “Tvinkiz" pakelį, atplėšė, suvalgė vie- 
ną pyragėlį. “Veža", - ištarė ji, mėgdžiodama Pepsę, kai 

ši kam nors reikšdavo aukščiausią pritarimą. Pyragėlį ir 
kiaušinį nuplovė vandeniu. Po to skubiai, kol dar kuri 
nors ranka netapo išdavike ir nepakėlė prie burnos ką 
nors valgoma, supakavo likusį maistą į popierinį 
maišelį, patikrino, ar gerai užsuktas vaisvandenių bute- 
lis, 17 susidėjo viską kuprinėn. Tada pirštai atsirėmė į 
kažką kieta, atsikišusį iš krašto, ir Triša nušvito (prie 
šypsenos galėjo prisidėti ir papildomos kalorijos). Tik 
pamanykite, koks mielas netikėtumas! 

Jos ausinukas! Ji pasiėmė savo ausinuką! Čia tai 
bent! 

Ji atsegė vidinės kišenės užtrauktuką ir išsitraukė 
grotuvą taip atsargiai, kaip dvasininkas šventas relikvi- 
jas. Laideliai, susukti ant plastmasinio korpuso, minia- 
tiūrinės ausinės, kruopščiai įspraustos į specialias 
duobutes. Žinoma, grotuve buvo įdėta jos ir Pepsės 
mėgstamiausia to meto kasetė (“Čambavamba" grupės 
albumas “Tamptamper"'), bet dabar muzika Trišai mažai 
rūpėjo. 

Ji įsistatė ausines į ausis, perjungė jungtuką iš 
“TAPE" padėties į “RADIO"' ir įjungė grotuvą. 

Iš pradžių išgirdo tik trukdžius, bet netrukus nu- 
sistatė WMGX, Portlendo radijo stotį. Tolėliau rado 
WOXO, Norvėjaus stotį, o grįžusi FM skale atgal, su- 
gavo WCAS, nedidukę Kas! Roko, miestelio, kurį jie 
pravažiavo keliaudami čia, stotį. Ji tarsi girdėjo savo 
brolio balsą, persmelktą jaunatviško sarkazmo: 
“WCAS, šiandien mūsų klauso visas kaimas, rytoj - 
visas pasaulis!“ Išties, labiau kaimietiškos ir skurdžios 
stoties nerastum. Spigius, Marko Česnato ir Treisės 
Edkins lygio kaubojiškų dainų atlikėjus pakeitė diktorė, 
priiminėjanti skambučius tų, kurie norėjo parduoti indų 

plovyklas, džiovyklas, “biuikus" ir medžioklinius šautu- 
vus. Tačiau žmogaus balsas tiek daug reiškia pasiklydu- 
siam miške! Ir Triša, atsisėdusi ant išvartos, klausėsi it 
užkerėta, beisbolo kepuraite vaikydama neatstojančius 
nuo jos mašalus. Netrukus diktorė pranešė 1r laiką: trys 
valandos, devynios minutės. 

Pusę keturių diktorė perskaitė vietos naujienų san- 
trumpą. Kas! Roko gyventojai nepatenkinti baro tvarka, 
kur penktadieniais ir šeštadieniais pasirodydavo iki pusės 
apsinuoginusios šokėjos. Senelių namuose įvyko gaisras 
(niekas nenukentėjo). Rekonstruotą Kasl Roko stadioną 
numatoma atidaryti liepos ketvirtąją. Žiūrovų laukia nau- 
jutėlės tribūnos ir fejerverkai. Antroje dienos pusėje 
laukiama lietaus, naktį be kritulių, rytoj - saulėta, tris- 
dešimt laipsnių šilumos. Viskas. Nė žodelio apie din- 
gusią mergaitę. Triša nežinojo, džiaugtis ar nerimauti. 

Jau siekė išjungti grotuvą (elementų ilgam 
neužteks), bet vedančioji pridūrė: “Nepamirškite, kad 
šiandien septintą vakaro Bostono “Red soks" priima tuos 
nepakenčiamus Niujorko “Jankius". Likite su mumis, ir 
jūs sužinosite, kaip sekasi mūsų “Raudonosioms 
kojinėms". O dabar grįšime prie..." 

O dabar grįšime prie pačios baisiausios dienos 
mažos mergaitės gyvenime, pagalvojo Triša, išjungdama 
grotuvą. Ji išsiėmė ausines iš ausų, suvyniojo laidelius 
ant trapaus plastmasinio korpuso ir įtaisė garsiakalbius į 
jiems skirtas vietas. Bet, turėjo pripažinti, kad pasidarė 
geriau. Ko gero, pirmą kartą nuo to momento, kai ji sau 
pripažino pasiklydusi. Prie geros nuotaikos galėjo 
prisidėti ir maistas, bet Triša visus nuopelnus skyrė radi- 
jui. Žmonių, tikrų žmonių balsai, ir skambėjo jie visai čia 
pat. 

Uodų desantas išsilaipino ant kojos ir aršiai 
stengėsi prakąsti tankų džinsinį audinį. Ačiū Dievui, ji 
apsirengė ne šortus. O tai būtų šitiems siurbėlėms 
džiaugsmo)! 

Triša nuvijo uodus, atsistojo, apsivilko apsiaustą. 
Kas toliau? Ar prisimena ji ką nors, kas galėtų padėti 
miške pasiklydusiam žmogui? Vadinasi, taip: saulė teka 
rytuose ir leidžiasi vakaruose. Atrodo, viskas. Dar 
kažkas minėjo, kad samanos auga iš šiaurinės, o gal iš 
pietinės medžio pusės, bet kurios tiksliai - ji negalėjo 
prisiminti. Galbūt geriausia būtų likti toje vietoje, susi- 
ręsti kokią nors priedangą (daugiau nuo uodų negu nuo 
lietaus; keli atkakliausieji vėl įlindo po gobtuvu, ir tas jų 
zirzimas varė mergaitę iš proto) bei laukti, kol ją suras. 
Turėtų degtukų, galėtų susikurti laužą. Lietaus permerk- 
tame miške ji nesukeltų gaisro, o dūmas gal kam nors 
kristų į akis. Kurgi ne, jeigu kiaulė turėtų sparnus, galėtų 
skraidyti, sakydavo jos tėtis. 

- Palauk, - sušnibždėjo Triša. - Palauk. 

Kažkas apie vandenį. Kaip rasti kelią iš miško 
vandens pagalba. Tik kokiu būdu? 

Po mirksnio ji jau žinojo, kaip jai gali padėti 
vanduo, ir ją apėmė džiaugsmingas virpulys. Jos susijau- 
dinimas buvo toks stiprus, kad net galva ėmė svaigti. 
Triša susverdėjo 1r vos išsilaikė ant kojų. 

Ji turi surasti upelį! To pamokė ne mama. Per- 
skaitė pati kažkokioje vaikiškoje knygelėje, labai seniai, 
septynerių ar aštuonerių. Surandi upelį, eini pasroviui, ir 
upelis arba išveda iš miško, arba į kitą, platesnį upelį. 
Jeigu pasieki kitą upelį, reikia eiti jo srovės kryptimi, 
kol išves į upę. Kada nors vanduo būtinai išves tave iš 
miško, nes visos upės suteka į jūrą, o ten miško nėra, tik 

paplūdimys, uolos ir valčių sandėliai. Bet kaip rasti te- 
kantį vandenį? Nieko nėra paprasčiau, ji gali eiti palei 
skardį. Tą patį, nuo kurio per savo kvailumą vos 
nenugarmėjo. Pirma, taip ji nedarys kilpų, eis tam tikra 
kryptimi. Antra, skardis anksčiau ar vėliau išves ją prie 
upelio. Giriose jų pilna. 

Triša užsimetė ant pečių kuprinę (tik jau ant neper- 
šlampančio apsiausto) ir atsargiai prisiartino prie uosio, 
kurio viršūnė kybojo viršum bedugnės. Dabar nesenas 
jos skuodimas per mišką jai atrodė kaip kvailas vaikiš- 
kas išsišokimas, bet vis vien nesiryžo pernelyg priartė- 
ti prie prarajos krašto. O jeigu apsisuks galva? Ji gali 
nualpti arba... apsivemti. Iškliurkti maistą, kurio atsargų 
visai nedaug. Ne, ta mintis nėra gera. 

Ji pasuko kairėn ir nužingsniavo per mišką, laiky- 
damasi dvidešimties pėdų nuo skardžio. Protarpiais ji 
prisiversdavo prieiti arčiau, kad įsitikintų nenukrypusi 
nuo pasirinkto kurso... tiksliau, kad tarpeklis ir skardis 
niekur nedingo. Ji klausėsi garsų, nors nelabai ką tikė- 
josi išgirsti. Suprato, kad takas eina visai kitur, ir išeiti 
į jį gali tik per atsitiktinumą. O štai vandens gurgimą ji 
vylėsi išgirsti, ir jos lūkesčiai išsipildė. 

Kokia man iš jo nauda, jeigu prieisiu krioklį, pa- 
galvojo Triša ir apsisprendė prieš tai prieiti prie skardžio 
ir pasižiūrėti, ar jis labai aukštas. Kad po to nereiktų 
labai gailėtis. 

Medžiai šitoje vietoje augo šiek tiek atokiau kriau- 
šio, ir žemė buvo užklota mėlynių kilimu. Po keturių ar 
penkių savaičių čia bus galima gerai prisiuogauti, tačiau 
kol kas uogytės smulkios, žalios ir visai nevalgomos. O 
štai mitčelos uogos visai prisirpusios. Triša įsidėjo tai į 
galvą. Dėl visa ko. 

Žemė tarp mėlynių krūmelių buvo nusėta 
žvynelius primenančiomis akmens plokštelėmis. Jos 
traškėjo po kojomis ir atrodė, tarsi eitum per sukultas 
lėkštes. Mergaitė vis labiau lėtino žingsnį, o likus 
dešimčiai pėdų nuo skardžio pritūpė ir nuropojo. Aš 
saugi, man niekas negresia, nes žinau, kur esu ir kas 
manęs laukia priekyje, nėra ko jaudintis, tikino ji save, 
tačiau širdis taip ir taikėsi iššokti lauk. Ir prislinkus prie 
krašto iš lūpų išsprūdo nervingas juokas, nes skardžio, 
kaip tokio, neliko. Tarpeklis ir toliau traukėsi tolyn, bet 
dabar Triša jau nebežvelgė į jį iš viršaus. Plokštumų 
laiptas smarkiai sumažėjo, bet Triša to nepajuto, nes 
buvo užsiėmusi kitkuo: ieškojo tekančio vandens, 
stengėsi tvardytis ir nepasiduoti panikai. Keturiomis ji 
prislinko prie paties krašto ir pažvelgė žemyn. 

Iki tarpeklio dugno dvidešimt pėdų. Ir ne ver- 
tikalios uolos, o stataus, bet vis tiek šlaito, ant kurio 
augo kreivi medeliai, mėlynių, gervuogių kupstai. O 
aplinkui juos - krūvos smulkių akmenukų. Liūtis baigė- 
si, griaustinis trankėsi jau kažkur toli, bet lietus toliau 
krapnojo, todėl šlapių akmenų krūvos priminė iš šach- 
tos išverstą nenaudingą uolieną. 

Triša atsitraukė nuo krašto, atsistojo ir pro kūmus 
pasuko į gurgančio vandens pusę. Jautė šiokį tokį nuo- 
vargį, pėdas maudė, bet iš esmės ji jautėsi neblogai. 
Žinoma, bijojo, tik jau ne kaip iš pradžių. Ją suras. 
Visuomet suranda miške pasiklydusius žmones. Jų 
ieškoti išsiunčia lėktuvus ir sraigtasparnius, girią šukuo- 
ja eiguliai ir miškininkai su šunimis. Paieškos tęsiasi tol, 
kol baigiasi laimingai. 

O gal aš pajėgsiu išsigelbėti pati? Surasiu miške 
medžioklės namelį, išdaušiu langą, jeigu durys bus 

užrakintos, o šeimininkų nėra, paskambinsiu telefonu... 

Triša jau įsivaizdavo save medžioklės namelyje, 
kuriame niekas nesilankė nuo praeito rudens. Baldai 
apvilkti išblukusiais užvalkalais, ant grindų - lokio 
kailis. Trenkia dulkėmis ir pelenais. Ji įsivaizdavo viską 
taip aiškiai, kad netgi galėjo užuosti kavos aromatą. 
Namelis buvo tuščias, bet telefonas veikė. Toks senutėlis 
aparatas sunkiu rageliu, kurį tenka laikyti abiem ranko- 
mis. Ji išgirdo save tariant: “Sveika, mamyte. Čia aš, 
Triša. Nežinau, kur esu, bet..." 

Ji taip įsitraukė į savo fantazijas apie medžioklės 
namelį, kad vos nepūkštelėjo į veržių upokšnį, almantį 
per smulkius akmenėlius mišku. 

Triša įsitvėrė į alksnio šakas ir stabtelėjo, 
apžiūrinėdama upelį. Veide pasirodė plati šypsena. Bjau- 
ri diena, tiesiog šlykšti, bet sėkmė pagaliau sugrįžo pas 
ją, ir tai jau neblogai. Mergaitė grįžo prie skardžio. 
Upokšnis ritosi nuo jo, truputį žemiau vandens tykojo 
didelė uola. Vanduo, krisdamas ant jos, kėlė purslų stul- 
pą, virš kurio saulėtą dieną kybojo vaivorykštės. Šlaitas 
iš abiejų upelio pusių atrodė nepatikimas ir slidus: 
smulkus šlapias žvyras nuo žmogaus svorio gali įgriūti. 
Tačiau ten buvo užtektinai krūmų. Ir Triša pagalvojo, 
kad paslydusi visuomet galės įsitverti į kurį nors, kaip 
įsitvėrė į alksnį ant upelio kranto. 

- Vanduo veda pas žmones, - priminė ji sau ir nu- 
tarė eiti pasroviui. 

Leidosi mergaitė atsargiai, šonu, dešiniuoju upelio 
krantu. Iš pradžių viskas ėjo kaip iš pypkės, nors šlaitas 
buvo statesnis, nei atrodė iš viršaus, o akmenys sprūdo 
iš po kojų kiekviename žingsnyje. Kuprinė, kurios ji 
anksčiau nejautė, virto nerangiu kūdikiu, tupinčiu ant 

kupros. Ji tarsi judėjo savo nuožiūra, leidžiantis žemyn 
teko nuolat mosuoti rankomis, kad neprarastų pusiausvy- 
ros. Bet kol kas didelių rūpesčių nekėlė, ir tai Trišą labai 
džiugino, nes pusiaukelėje stabtelėjusi ir pakėlusi galvą 
į viršų Triša suprato, jog atgal nebeužsikabaros. Kito 
kelio, kaip tik į tarpeklio dugną, neliko. 

Ir ji leidosi toliau. Įveikus tris ketvirtadalius kelio 
didelis vabzdys nutūpė jai ant veido. Didesnis už uodą ar 
musę. Širšė! Triša su riksmu ją pabaidė. Nuo staigaus 
judesio kuprinė smarkiai pasislinko, dešinė koja paslydo, 
ir Triša akimoju neteko pusiausvyros. Krisdama ji plojosi 
petimi ant akmenų, ir dar taip stipriai, kad kaukštelėjo 
dantimis, o tada ėmė slysti žemyn. 

- Ach, velnias raguotas! - sudejavo ji, stvarsty- 
damasi už akmenų. Bet tik lupo juos iš žemės ir tempė su 
savim. Delną staiga persmelkė aštrus skausmas: kvarco 
gabaliukas perpjovė odą. Kita ranka ji stvėrė krūmą ir 
išrovė jį su visomis šaknimis. Po to dešinė pėda už kažko 
užkliuvo, Triša apsivertė, atitrūko nuo žemės ir nugarmė- 
jo apačion. 

Nukrito ant kuprinės, ant jos ir nučiuožė tolyn 
išžergusi kojas, mojuodama rankomis, rėkdama iš skaus- 
mo, baimės, nuostabos. Apsiaustas ir nertinis užsiraitė iki 
menčių, aštrios akmenų briaunos draskė nugarą. Triša 
stengėsi stabdyti kojomis, bet kairė užkliuvo už šlaitan 
įaugusio akmens, mergaitė apsivertė, ir toliau garmėjo 
ant pilvo arba ant nugaros. Kuprinė tai slėgė ją, tai Triša 
plojo krepšį savo kūnu, žiūrėjo tai į pilką dangų, tai no- 
simi arė akmeninį skardį. 

Paskutinius dešimt jardų mergaitė slydo ant kairio 
šono, ištiesusi kairę ranką, priglaudusi prie jos veidą. 
Atsitrenkė į kažką taip, kad sutraškėjo šonkauliai... bet 

nespėjo pakelti galvos, kai kažkas skaudžiai smigtelėjo 
virš kairio skruostikaulio. Triša aiktelėjusi pašoko ant 
kelių ir plojo sau per skruostą. Kažką pritrėškė... ką dau- 
giau, žinoma, širšę, o atsimerkusi pamatė, kad virš gal- 
vos pakibo jų spiečius: geltonai rudi vabzdžiai grėsmin- 
gai zirzė, pasirengę smeigti į nekviestą viešnią nuodų 
pripildytus geluonis. 

Triša atsimušė į išdžiūvusį medį, rymantį šlaito pa- 
pėdėje, dvidešimt jardų nuo upelio. Ir ant žemiausios ša- 
kos, tiesiog mergaitės akių aukštyje prie kamieno buvo 
prilipdytas pilkas lizdas. Suerzintos vapsvos ropinėjo 
šaka ir kamienu. Kitos lėkė iš skylės lizdo viršuje. 

Skausmas pervėrė Trišos kaklą. Dar vienas geluo- 
nis susmigo dešinėn rankon virš alkūnės. Rėkdama kaip 
pašėlusi, apimta išgąsčio Triša puolė bėgti. Tuojau pat 
širšė jai įgėlė į kairę ranką, po to į strėnas virš džinsų, 
kur nesiekė užsiraitojusi palaidinukė. 

Ji lėkė prie upelio. Ne todėl, kad prie vandens sau- 
giau. Tiesiog stengėsi laikytis atviroje vietoje. Iš pradžių 
dar lenkė krūmus, bet kai jie pasidarė tankesni, brovėsi 
tiesiai pro juos. Prie pat vandens sustojo sunkiai al- 
suodama, atsigręžė patikrinti, ar vabzdžiai neatsiveja. 
Ne, vapsvos liko prie savo lizdo, nors ir taip spėjo 
pridaryti bėdos. Kairė akis - ten, kur įgėlė pirma širšė, - 
beveik visai užtino. 

Jeigu man alergija, mirsiu, pagalvojo Triša, bet per 
daug nenusigando, nes dar nespėjo atsigauti nuo šoko. 
Kūkčiodama, liedama ašaras ji prisėdo prie upokšnio, dėl 
kurio ir teko susidurti su širšėmis. O truputį atsigavusi 
nusiėmė kuprinę. Kūną varstė drebulys, sugeltas vietas 
baisiai skaudėjo. Mergaitė apglėbė kuprinę it lėlę ir sup- 
dama ją balsu užraudojo. Prisiminė Moną, likusią ant 

galinės “karavano" sėdynės; mielą, gerą Monją-Bolonją 
su didelėmis mėlynomis akimis. Ne taip seniai, kai jos 
tėvai nusprendė paskelbti apie skyrybas, vėliau jiems 
skiriantis, tik Mona galėjo užjausti ir nuraminti ją. Būda- 
vo, kad net Pepsė nepajėgdavo suprasti, kas dedasi jos 
širdelėje. O dabar tėvų skyrybos atrodė vieni niekai. 
Atsirado rimtesnių bėdų nei suaugusiųjų, nesugebėjusių 
pritapti vienas prie kito, santykiai. Pavyzdžiui, širšės, pa- 
galvojo Triša. Kažin ką atiduočiau, kad tik Mona būtų su 
manimi. 

Tačiau mirtis nuo sugėlimų jai negrėsė, nes jau 
būtų negyva. Mat ji kadaise nuklausė mamytės ir jų 
kaimynės, misis Tomas, pokalbį. Misis Tomas gyvena 
name priešais. Jos kalbėjosi apie kažkokį žmogų, aler- 
gišką širšių įgėlimui. “Po dešimties sekundžių, - pasako- 
jo misis Tomas, - senis Frenkas išsipūtė lyg balionas. 
Jeigu po ranka nebūtų turėjęs švirkšto su vaistais, ko 
gero, būtų uždusęs." 

Triša atsargiai apsičiupinėjo. Aptiko mažiausiai 
šešias įkandimo vietas (vienur, kairiajame šone, virš klu- 
bo, skaudėjo labiausiai, ir mergaitė nutarė, jog ten įkir- 
to dvi ar net trys vapsvos). O apdraskyta buvo ir nuga- 
ra, ir kairė ranka, kuriai ypač brangiai atsiėjo nusileidi- 
mas nuo skardžio. Daug kur buvo nudrėksta iki kraujo, 
viską smarkiai perštėjo. Kraujavo ir įbrėžtas kairys 
skruostas. 

Neteisinga, pagalvojo Triša, netei... 

Ir tada galvon šovė klaiki mintis... kokia ten min- 
tis, ji išsyk suprato, kad kitaip ir būti negali. Jos ausinu- 
kas sudužo, sutrupėjo į tūkstančius gabaliukų, kurie guli 
vidinėje kuprinės kišenėje. Kaip kitaip. Joks grotuvas 
neištvertų tokio nusileidimo. 

Drebančios, kruvinos Trišos rankos vos ne vos 
susidorojo su raišteliais. Ji praskėtė kuprinę ir išėmė 
žaidimų kompiuteriuką. Žaisliukui labai nepasisekė. 
Displėjus subyrėjo, liko tik kelios gelsvo stiklo šukelės. 
Žinoma, tokia pat dalia ištiko ir priešpiečių paketą. Bul- 
vių traškučių maišelis prakiuro, trupinėliai aplipo baltą 
žaidimo korpusą. 

Abu plastikiniai buteliai susilamdė, bet nesprogo. 
Maišelis su priešpiečiais smarkiai susiplojo (lyg 
pervažiuotas volu). Jis taip pat buvo aplipęs traškučių 
trupiniais. Turinio ji nutarė netikrinti. Labiausiai rūpėjo 
kas kita. Mano ausinukas, mąstė ji, traukdama vidinės 
kišenės užtrauktuką ir nejausdama, kad skruostais rita- 
si ašaros. Nejaugi jau nebegirdės žmonių pasaulio 
garsų? Triša jautė, kad to nepakels. 

Ji kyštelėjo ranką į kišenėlę ir... stebuklas! Ištraukė 
iš jos sveikutėlį grotuvą. Laideliai, kuriuos buvo apsuku- 
si apie korpusą, nuslinko nuo jo, bet daugiau jokių 
pažeidimų nesimatė. Ji paėmė grotuvą į ranką ir pasker- 
savo į žaidimų kompiuterį. Sunku patikėti savo akimis. 
Kaip čia atsitiko: ausinukas sveikas, 0 žaidimas 
sutrupėjęs į šipulius? Nejau tai įmanoma? 

Žinoma, ne, paslaugiai pranešė tas ledinis, bjaurus 
balsas. Jis tik atrodo kaip naujas, o viduje viskas suga- 
dinta. 

Triša išnarpliojo laidelius, įsidėjo ausines, uždėjo 
pirštą ant įjungimo mygtuko. Iš galvos išgaravo širšių 
sugėlimai, uodai ir visokie mašalai, įdrėskimai bei krau- 
josruvos. Sunkūs, patinę vokai nusileido, uždengdami 
akis. 

- Maldauju, Viešpatie, - ėmė prašyti ji. - Tegu 
mano ausinukas nebūna sulūžęs. 

Spustelėjo įjungimo mygtuką. 

“Ką tik gavome tokį pranešimą, - pasigirdo ausyse 
diktorės balsas. - Moteris iš Senfordo pranešė policijai 
apie savo dukters dingimą. Ji su dviem vaikais išėjo pa- 
sivaikščioti Apalačių taku, einančiu per Kalso apygardą. 
Jos duktė, devynerių metų Patricija Makfarlend, išklydo 
iš tako ir pasiklydo miškuose į vakarus nuo TR-90 bei 
Motono miesto." 

Triša atsimerkė ir dar dešimt minučių klausėsi 
radijo, nors WCAS radijo stotis jau transliavo muziką. 
Ji pasiklydo miške. Apie tai žino policija. Netrukus 
pradės paiešką. Virš miško pasirodys sraigtasparniai, jos 
ieškos girininkai su šunimis... Mama tikriausiai mirtinai 
persigandusi... tačiau, kad ir kaip būtų keista, Trišą ta 
mintis nudžiugino. 

Nėra ko stebėtis, pagalvojo ji, įsitikinusi savo 
teisumu. Aš dar maža, todėl mane reikia tinkamai 
prižiūrėti. Jeigu ji ims šaukti ant manęs, aš pasakysiu: 
“Tu niekaip negalėjai liautis ginčytis su Pitu, ir aš 
neištvėriau. Negalėjau ilgiau jūsų klausytis." Pepsei tai 
patiktų. Taip ir prašosi į V.S. Endrius knygą. 
ausų, meiliai paglostė juodą plastmasinį korpusą, susu- 
ko ant jo laidelius, o tada vėl paslėpė grotuvą vidinėje 
kuprinės kišenėje. Paskui pažvelgė į priešpiečių paketą 
ir nusprendė, jog neprisivers dirstelėti vidun, išsiaiškinti, 
kokia sumuštinio su tunu bei “Tvinkiz" pyragėlių būklė. 
Liūdnas bus vaizdelis. Laimė, suvalgė kiaušinį anksčiau, 
nei jis spėjo virsti kiaušinių mišraine. Kitomis sąlygomis 
ta mintis būtų prajuokinusi, tačiau Trišos humoro atsar- 
gos, ko gero, išseko. Juoko šulinys, kuris jos mamai 
atrodė bedugnis, laikinai perdžiūvo. 

Triša sėdėjo ant upelio, kuris galėjo siekti kokias 
tris pėdas pločio, kranto ir išsiblaškiusi krimto bulvių 
traškučius. Iš pradžių tuos, kurie liko suplyšusiame 
maišelyje, po to ėmė rankioti trupinius nuo priešpiečių 
paketo, galiausiai surinko iš kuprinės dugno. Prie no- 
sies bimbė kažkoks didelis vabzdys. Mergaitė loštelėjo, 
prisidengė veidą ranka, tačiau išvydo ne širšę, o gylį. 

Trupiniai baigėsi. Vangiai, lėtais judesiais it šešias- 
dešimtmetė po sunkios darbo dienos (o Triša ir jautėsi 
kaip šešių dešimčių metų moteris po sunkaus darbadie- 
nio), ji sudėjo visas liekanas į kuprinę, subėrė ten net 
žaidimo nuolaužas ir atsistojo. Prieš užsegdama kuprinę 
nusitraukė apsiaustą. Apžiūrėjo jį iš visų pusių. Mėlynas 
plastikas jos visai neapsaugojo ritantis į pakalnę, tik 
suplyšo. Ypač apačia. Tačiau mergaitė nutarė jo neiš- 
mesti. Vabzdžiai, o jų ir vėl susirinko debesis, plastiko 
prakąsti neįstengė. Ypač daug priskrido uodų, kuriuos 
traukė kraujo kvapas. Matyt, užuodžia jį už kelių mylių. 

- Fu, - suraukė nosį Triša, vaikydama juos 
kepuraite, - ir iš kur jūs imatės? 

Ji priminė sau, kad turi padėkoti Dievui. Juk 
nesusilaužė nei kojos, nei rankos. Ir širšių įkandimai 
nesukėlė alergijos, kaip tam misis Tomas pažįstamam 
Frenkui. Bet kaip sunku jaustis dėkingai, kai esi išsi- 
gandusi, apdraskyta, sukandžiota ir visiškai išsunkta! 

Triša jau ketino apsivilkti tai, kas liko iš apsiaus- 
to, o tada pasilenkti kuprinės, bet netikėtai pastebėjo, 
kad upelio krantai labai dumblini. Ji atsiklaupė ir susi- 
raukė iš skausmo (bent kiek krustelėjus suskausdavo 
sugeltas vietas), po to pakabino tiršto pilkšvai rudo 
dumblo. Bandyti ar ne? 

- Blogiau juk nebus? - paklausė ji savęs ir užtepė 

rmaurais patinimą ant juosmens. Dumblas maloniai vėsi- 
no odą, perštėti liovėsi beveik akimirksniu. Labai atsar- 
giai ji aptepė dumblu visas sukąstąsias vietas, kurias 
pasiekė, nepamiršusi ir kairio paakio. Po to nusišluostė 
rankas į džinsus (ir pirmosios, ir pastarieji atrodė visai ne 
taip, kaip prieš šešias valandas), apsirengė suplėšytą ap- 
siaustą ir užsimetė ant nugaros kuprinę. Laimė, ji netrynė 
ištinusių vietų. Triša nužingsniavo palei upeliuką, o po 
penkių minučių vėl įsmuko į mišką. 

Kitas keturias valandas ji keliavo palei upelio vagą, 
girdėjo tik paukščių čiulbesį ir monotonišką uodų muzi- 
ką. Praktiškai visą laiką dulkė, o vienu metu taip įsilijo, 
kad vėl permerkė ją kiaurai, net pasislėpusią po didžiuliu 
medžiu. Šį kartą negriaudė ir nežaibavo. 

Niekad anksčiau Triša nelaikė savęs miesto mer- 
gaite, kuriai svetima gamta, o štai dabar, baigiantis šitai 
beprotiškai, bjauriai dienai, toks pojūtis atsirado. Ir miš- 
kui kažkas darėsi. Jis tartum pasidalijo į dvi juostas. Kurį 
laiką ji žengė tarp aukštų, gražių, visai kaip iš Disnėjaus 
filmų, pušų. Po to disnėjišką idiliją pakeitė tankumynas: 
kreivakamieniai medžiai, nepraeinami krūmynai, susipy- 
nusios, neretai ir dygliuotos šakos, besikėsinančios į jos 
akis bei rankas. Pervargimas, jei ne išsekimas, jau 
neleido mergaitei brautis tiesiog pro krūmus. Ji slinko 
atsargiai skleisdama šakas, bet ilgainiui ėmė atrodyti, kad 
įdrėksti ar iškabinti praeiviui akį - tai tik pašalinis krū- 
mų tikslas. Pagrindinė jų užduotis buvo kita - kliudyti jai 
eiti palei upelį. O juk tik jis galėjo išvėsti ją į žmones. 

Kai pasitaikydavo visai nepraeinami brūzgynai, 
vaikas sutikdavo šiek tiek atitolti nuo vandens. Tai, kad 
upelio ji nematė, netrikdė. Bet būtinai turėjo girdėti van- 

dens gurgimą. Jeigu tas triukšmas staiga nutildavo, mer- 
gaitė atsitūpdavo ir keturpėsčia nuropodavo tarp krūmų, 
užuot ieškojusi tako per juos. Tuose brūzgynuose buvo 
šlapia (ne taip, kaip pušyne, kur žengė per spyruokliuo- 
jantį po kojomis spyglių kilimą), kuprinė kibo už šakų, o 
priešais veidą kybojo mašalų debesis. 

Triša jautė, kodėl jai taip slogu, kodėl svyra rankos, 
tik nemokėjo nusakyti to diskomforto priežasties. Ji tary- 
tum pakliuvo į svetimą šalį: su tuo, ką ji girdėjo ir matė 
miške, Triša susidūrė pirmą kartą ir nežinojo, kuo tai 
baigsis. Šį bei tą jai buvo pasakojusi mama. Mergaitė 
mokėjo pažinti beržą, buką, alksnį, eglę, pušį, genio 
kalenimą, varnos karksėjimą, cikadų čirškimą... o visa 
kita? Jeigu mama ir kalbėjo kada, Triša sėkmingai viską 
pamiršo. Nors greičiausiai tokio pokalbio išvis nebuvo. 
Nes jos mamą galėjai pavadinti tipiška miestiete iš 
Masačiusetso, kuri ilgą laiką pragyveno Meine, mėgo 
vaikštinėti po mišką ir perskaitė keletą iliustruotų miško 
augmenijos žinynų. Pavyzdžiui, kaip vadinasi tie tankūs 
krūmai su blizgančiais žaliais lapais (neduok, Dieve, kad 
jie būtų nuodingi)? Arba tie neaukšti medžiai pilkais 
kamienais? O ante, su siaurais pailgais lapais? Senfordo 
miškai, kuriuos buvo išmaišiusi jos mama, po kuriuos ji 
eidavo pasivaikščioti su savo dukra, priminė miesto 
parkus palyginus su šita giria, kuria dabar ėjo Triša. 

Mergaitė pamėgino įsivaizduoti šimtus žmonių, 
skubančių jos ieškoti. Gamta vaizduote jos nenuskriaudė, 
todėl iš pradžių buvo visai nieko. Ji regėjo, kaip dideli 
geltoni mokyklos autobusai su užrašais “PAIEŠKOS 
BŪRYS" ant priekinio stiklo susirenka aikštelėse palei 
Apalačių kelią, vedantį per Meino valstijos teritoriją. 
Durys atsiveria, iš jų pasipila ruda uniforma vilkintys 

"Žmonės, kai kurie su šunimis už pavadžių. Visi prie 
diržų prisisegę racijas, grupių vadovai apsirūpinę dar ir 
portatyviniais garsiakalbiais. Būtent jų balsus, sustiprin- 
tus ruporų, ji išgirstų pirmiausia: “PATRICIJA MAK- 
FARLEND, KUR TU? JEIGU GIRDI MANE, EIK 
BALSO PUSĖN!* 

Bet šešėliai po medžiais darėsi vis tirštesni, 
juodesni, o girdėjo ji tik vandens čiurlenimą (upeliukas 
neplatėjo ir nesiaurėjo, liko toks pat, kaip prie šlaito, 
nuo kurio ji nusirito) bei savo alsavimą. Ir pamažu tvirtų 
vyrų rudomis uniformomis vizija blausėsi. 

Aš negaliu likti čia per visą naktį, pagalvojo ji. Juk 
visi supranta, kad mažai mergaitei tamsią naktį ne vie- 
ta... | 

Ji vėl pajuto augant paniką. Ėmė smarkiau plakti 
širdis, burna perdžiūvo, akys pradėjo pulsuoti aki- 
duobėse. Ji pasiklydo miške, ją supa medžiai, kurių pa- 
vadinimų ji nežino, ji viena tokioje vietoje, kur mies- 
tiečiui reikalingos ir naudingos žinios nieko vertos, o 
padėti gali tik nuojauta bei greita reakcija. Viską turi su- 
vokti savo galva. Per vieną mirksnį - iš civilizuoto pa- 
saulio į pirmykštį. 

Triša bijojo tamsos net namie, savo kambaryje, 
nors pro langą į kambarį sruvo gatvės žibinto šviesa. Ji 
manė, kad mirs iš siaubo, jeigu teks nakvoti miške. 

Kaip magėjo pasileisti bėgti, kur akys mato... 
Vanduo išves ją pas žmones? Tai paistalai, pasakos 
mažiems vaikams, kurie skaito tokias paikas knygeles, 
kaip “Namelis prerijose". Ji nukeliavo pasroviui jau 
mylią, ir be naujų uodų nieko nesutiko. Ir dabar ji troš- 
ko bėgti, bėgti, bėgti nuo upelio, nuo to nepraeinamo 
brūzgynų kaltūno ten, kur iš lygaus spyglių kilimo kilo 

didingos pušys. Bėgti ir surasti žmones, kol neatslinko 
tamsa. Triša suvokė, jog ta mintis - didžiausia nesąmonė, 
tačiau troškimas lėkti, kur akys mato, nemažėjo. Vis taip 
pat daužėsi širdutė, burna buvo sausesnė už Sacharą, o 
ir įkąstas vietas vėl pradėjo mausti. 

Triša sunkiai prasibrovė pro tankumyną, kur 
medžiai vos nesivijo kamienais, ir netikėtai išlindo į 
nedidukę, ovalią aikštelę. Toje vietoje upelis staiga suko 
kairėn. Tankiais krūmais bei medžiais apsupta laukymė 
vaikui pasirodė kaip rojaus sodo lopinėlis. Net suolelis 
čia buvo - nuvirtęs medis. 

Triša priėjo prie jo, atsisėdo, užsimerkė, pamėgino 
pasimelsti, kad būtų išgelbėta. Paprašyti Dievo, kad gro- 
tuvas nebūtų sulūžęs, buvo paprasta, nes tada nemąstė, 
ką daro, prašymas pats ištrūko iš lūpų. O štai melstis 
buvo sunkiau. Nei tėtis, nei mama bažnyčioje nesilankė. 
Mamytė, tiesa, prisiminė buvusi katalikė, o štai tėtis, 
Trišos žiniomis, nepriklausė jokiai bažnyčiai. Ir dabar 
paaiškėjo, kad mergaitė nemoka kalbos, kuria kalbamasi 
su Viešpačiu. Ji ištarė: “Tėve mūsų“, - bet tie žodžiai 
nuskambėjo sausai ir neįtikinamai. Ko gero, iš jų miške 
naudos ne daugiau, kaip iš elektrinio konservų skardinių 
atidarytuvo. Triša atsimerkė, atkreipė dėmesį, jog 
aplinkui dar labiau sutemo, ir nervingai sunėrė pirštus. 

Ji negalėjo prisiminti, kad būtų kada šnekėjusi su 
mama apie dvasią ar Dievą, bet prieš trejetą savaičių pa- 
siteiravo tėčio, ar jis tiki Dievą. Jie sėdėjo nedidelio jo 
namelio Moldene kieme, valgė ledus “Sani tryt", kuriuos 
pirko iš krautuvėlės ant ratų - balto pikapo su varpeliu, 
sustojusio prie gretimo namo (prisiminus ledus, akyse 
vėl pasirodė ašaros). Pitas buvo “išėjęs į parką". Mol- 
dene tai reiškė lošimą su draugais. 

- Dievą, - pakartojo tėtis. Atrodė, kad jis ragauja tą 
žodį it naują ledų rūšį. “Vaniliniai su Dievu“ vietoj “va- 
nilinių su riešutais". - Kodėl klausi, širdele? 

Triša papurtė galvą, nežinodama kaip paaiškinti. O 
dabar, sėdėdama ant medžio tirštėjančiose birželio sute- 
mose, ji krūptelėjo pagalvojusi: nejaugi kažkuri jos da- 
lis, sugebanti matyti ateitį, žinojo apie tai, kas nutiks? 
Žinojo ir nutarė, jog be Viešpaties pagalbos pražus, 
todėl ir uždavė tada pačiai Trišai keistą klausimą? 

- Dievas. - Laris Makfarlendas lyžtelėjo ledų. - 
Dievas, sakai... - Ir susimąstė. Triša tylėdama sėdėjo ki- 
toje plastmasinio stalelio pusėje, žvelgė į ankštą kiemelį 
(seniai reikėjo pjauti žolę). - Pasakysiu tau, kuo aš tikiu, 
- pagaliau ištarė jis. - Aš tikiu Negirdimuoju. 

- Kuo? - Triša įsmeigė akis į tėtį, nesuprasdama, 
juokauja jis ar ne. Lyg ir ne, kalba rimtai. 

- Negirdimuoju. Prisimeni mūsų namą Atvirojoje 
gatvėje? 

Žinoma, ji prisiminė tą namą, už trijų kvartalų nuo 
čia, netoli Lin Taun Leino. Ir namas, ir kiemas buvo 
didesni. Ten tėtis visuomet laiku nuskusdavo veją. Tada 
ji važiuodavo į Senfordą tik per vasaros atostogas 
aplankyti senelius, o su Pepse irgi bendraudavo tik 
vasarą. Atvirosios gatvės namo virtuvė netrenkė alumi, 
kaip čia. Triša linktelėjo, nes labai gerai prisiminė. 

- Tas namas šildomas elektra. Prisimeni, kaip 
gausdavo radiatoriai, net kai nešildydavo? Net vasarą? 

Triša papurtė galvą, o tėtis linktelėjo, lyg nieko 
kito ir nebūtų tikėjęsis. 

- Todėl, kad buvai prie to įpratusi, - paaiškino jis. 
- Bet, Triša, patikėk, jie gaudė visuomet. Net kai name 
nėra elektrinių radiatorių, girdisi kiti garsai. Įsijungia ir 

išsijungia šaldytuvas. Švilpia kaminuose. Girgžda grin- 
dys. Iš gatvės pasiekia pravažiuojančių automobilių 
triukšmas. Mes girdime visa tai be paliovos, tačiau 
dažniausiai tų garsų nepastebime. Jie tampa... - Ir ženklu 
jis pasiūlė jai baigti sakinį, kaip darydavo nuo tada, kai 
ji, dar visai mažutė, sėdėjo jam ant kelių ir mokėsi skai- 
tyti. Toks pažįstamas, geras ženklas. 

- Negirdimi, - atsakė Triša. Ji visai nesuprato to 
žodžio prasmės, bet suprato, ko iš jos laukia tėtis. 

- Būtent. - Ir ranka su ledais staigiai nusileido, lyg 
jis norėtų padėti riebų šauktuką. Pora ledų lašų kaptelėjo 
ant kelnių, ir Triša pasvarstė, kiek alaus skardinių tėtis 
išgėrė tą dieną. - Būtent, negirdimi. Aš netikiu, kad Die- 
vas seka, kur skrenda visi Australijos paukšteliai ar In- 
dijos vabzdžiai, kad surašo visas mūsų nuodėmes į 
didelę auksinę knygą ir teisia po mirties... Aš nenoriu 
tikėti Dievu, kuris sutvėrė žmones pagal savo atvaizdą, 
O po to nusiuntė juos degti pragare, kuris taip pat yra jo 
kurtas. Bet tikiu, jog kažkas turi būti. 

Jis permetė akimis peraugusią žolę, sūpynes, 
kurias padarė sūnui ir dukrai (Pitas joms buvo per dide- 
lis, Triša, tiesą sakant, irgi, bet retsykiais pasisupdavo, 
norėdama suteikti tėvui džiaugsmo), dvi dekoratyvines 
nykštukų figūrėles (viena vos matėsi per piktžoles), se- 
niai nedažytą tvorą. Jo veidas atrodė suglumęs, netgi 
išsigandęs (lyg būtų paklydęs miške, pagalvojo Triša 
dabar, sėdėdama ant išvirtusio medžio su kurpine tarp 
kelių). Tada jis linktelėjo ir pasisuko į ją. 

- Taip, kažkas. Kažkokia nepaaiškinama jėga, kuri 
stengiasi kurti gėrį. Nepaaiškinama... supranti, apie ką 
aš? 

Mergaitė linktelėjo, net ir gerai nežinodama. Tie- 

siog nenorėjo, kad jis vėl pradėtų iš naujo, užuot tęsęs 
savo pasakojimą. Ji nenorėjo klausytis pamokos, bent 
jau tądien. Ji tiesiog troško naujų žinių nepriklausomai 
nuo to, ar jau įsisavino praeitą medžiagą. 

- Aš manau, yra kažkokia jėga, kuri neleidžia gir- 
tiems paaugliams, - daugumai girtų paauglių, - už- 
simušti, kai jie grįžta namo po rimto egzamino ar pirmo 
gyvenime didelio roko koncerto. Ta pati jėga išgelbsti 
nuo sudužimo daugumą lėktuvų, kuriems kas nors su- 
genda. Ne visus, daugumą. O tas faktas, kad po keturias- 
dešimt penktųjų metų niekas nenuleidžia ant žmonių 
galvų atominės bombos, akivaizdžiai rodo, jog mums 
kažkas padeda. Anksčiau ar vėliau kas nors ją numes, 
suprantama, bet jau daugiau kaip pusė amžiaus... o tai 
didelis laiko tarpas. 

Jis patylėjo, žiūrėdamas į nedidelius medelius, vos 
matomus per žoles. 

- Yra kažkas, kas neleidžia daugumai iš mūsų mirti 
miegant. Ne idealus, visus mylintis, viską reginti Die- 
vas, - nemanau, kad yra jo egzistavimo įrodymų, - bet 
kažkokia jėga. 

- Negirdimasis. 

- Tu viską supratai. 

Ji, žinoma, suprato, tačiau paaiškinimas jai nepa- 
tiko. Tas pat, kas gauti laišką, kuris tau atrodo svarbus 
ir įdomus, bet atplėšus perskaitai jo pradžią: “Mieli nuo- 
mininkai...?' 

- O tu dar kuo nors tiki, tėveli? 

- O kaipgi. Mirtimi ir mokesčiais, ir dar - kad tu 
pati šauniausia mergytė visame pasaulyje. 

- Tė-ti. - Ji linksmai nusijuokė, kai tėtis apsikabi- 
nęs pakštelėjo į kaktą. Jai patiko jo rankų prisilietimas 

ir bučinys, bet to kvapo iš jo burnos ji nekentė. 

Tėtis paleido ją, atsistojo. 

- Aš taip pat tikiu, kad atėjo metas gerti. Nori ar- 
batos su ledu? 

- Ne, ačiū, - atsakė Triša ir tuojau pat pridūrė, nes, 
matyt, ta sąmonės dalis, kuri buvo paminėta anksčiau, 
norėjo viską išsiaiškinti iki galo: - Tai vis dėlto, ar tiki 
dar kuo nors? Rimtai. 

Šypsena dingo, tėvo veidas surimtėjo. Jis susi- 
mąstęs pastovėjo (dabar, sėdėdama ant išvartos, Triša 
prisiminė, jog tada jautėsi pamaloninta. Kurgi ne, tėtis 
taip ilgai svarsto jos klausimą, tai yra, elgiasi su ja, kaip 
su sau lygia), iš jo rankos ėmė lašėti ledai. Po to jis 

- Aš tikiu, kad tavo mylimiausias Tomas Gordonas 
šiame sezone išgelbės keturiasdešimt rungtynių. Tikiu, 
kad šiandien jis geriausias metikas abiejose profesionalų 
lygose. Todėl jeigu negaus traumos, o “Soks" rezultaty- 
vumas išaugs, jis mėtys kamuoliuką pasaulio serijos 
rungtynėse, kurios prasidės spalį. To pakanka? 

- Ta-a-a-aip! - sušuko Triša ir nusikvatojo, pamir- 
šusi rimtą savo klausimą... nes Tomas Gordonas tikrai 
buvo jos meilė, ir ji mylėjo savo tėtį už tai, kad 
žinodamas tai jis nepyko ir netgi ją palaikė. Triša pribė- 
go prie jo ir stipriai apsikabino. Tada ji išterliojo tėčio 
marškinius ledais, bet nė kiek nenuliūdo. Keli “Sani 
tryt'" lašai nutiško ne pagal paskirtį? Kokie niekai! 

Ir dabar, klausydamasi lašų kapsėjimo tirštėjan- 
čiose sutemose, stebėdama, kaip prieš akis ima plaukti 
medžiai, įgaudami keistas, net grėsmingas formas, 
laukdama megafonais sustiprintų balsų (EIK Į MANO 
BALSO PUSĘ) arba šunų skalijimo, Triša pagalvojo: 

“Aš negaliu melstis Negirdimajam“. Negalėjo ji melstis 
ir Tomui Gordonui, būtų visai kvaila, tačiau... ji galėjo 
pasiklausyti, kaip jis mes kamuoliuką per rungtynes su 
“Jankiais": WCAS radijo stotis žadėjo transliuoti rung- 
tynes. Vaikas, žinoma, suprato, kad elementus reikia 
taupyti, bet juk gali pasiklausyti truputį, ar ne? Kas žino, 
gal ji išgirs žmonių balsus dar varžyboms nepasibaigus? 

Triša atsegė kuprinę, atsargiai ištraukė grotuvėlį iš 
vidinės kišenės ir įsistatė ausines į ausis. Akimirką su- 
stingo, kažkodėl nutarusi, kad radijas dabar tikrai ne- 
veiks: atsilaisvino koks nors svarbus kontaktas, ir ji iš- 
girs tik tylą. Kvaila mintis, bet visa diena - ašarų pakal- 
nė, tad nelabai nustebtų, jeigu ir grotuvas atsisakytų 
veikti. 

Na, nebijok. 

Ji paspaudė jungiklį, ir ausyse it burtų lazdele 
mostelėjus pasigirdo Džerio Trupano balsas... o dar 
svarbiau - fone suošė Fenvėjaus parko stadionas. Ji 
sėdėjo tamsiame miške pasiklydusi, visai viena, bet 
galėjo girdėti trisdešimt tūkstančių žmonių. Stebuklas, 
ką ir kalbėti! 

- „koks smūgis! - plyšojo Džeris. - Bernis Viljam- 
sas liko musę kandęs. Baigiasi antroji trečiojo kėlinio 
dalis, “Jankiai"* turi du taškus, o Bostono “Red soks" 
sąskaita ir toliau tuščia. 

Tada linksmas balselis pasiūlė Trišai surinkti 1- 
800-54-GIANT telefono numerį, jeigu reikia pataisyti 
automobilį, bet Triša nesiklausė. Jeigu komandos sulošė 
du su puse kėlinio, vadinasi, dabar aštunta valanda vaka- 
ro. Iš pradžių ji nenorėjo tuo patikėti, bet miške spar- 
čiai temo. Taigi girioje ji jau dešimt valandų. Visą 
amžinybę. 

Triša nuvijo mašalus (tai darė jau automatiškai) ir 
išsitraukė maišelį su priešpiečiais. Sumuštinis su tunu 
nukentėjo daug mažiau, nei ji įsivaizdavo. Susiplojo, bet 
liko sumuštinis. Šiaip ar taip, neprilipo prie maišelio 
sienų. 

Mergaitė klausėsi rungtynių transliacijos ir lėtai 
suvalgė pusę sumuštinio, kruopščiai sukramtydama 
kiekvieną kąsnelį. Maistas pažadino apetitą, ji nesun- 
kiai būtų prarijusi ir antrą pusę, bet palikusi ją maišelyje 
nutarė suvalgyti sutrintus “Tvinkiz". Nukrapštė nuo pa- 
kelio ir tešlą, ir baltą kremo įdarą. Pirštu nugramdžiusi 
tiek, kiek pajėgė, Triša išvertė maišelį ir išlaižiusi jį 
įsikišo į priešpiečių maišelį. Tada leido sau nugerti tris 
didelius “Sedž" vaisvandenių gurkšnius, panaršė po 
kuprinės dugną - gal ras traškučių trupinių. Per tą laiką 
“Raudonosios kojinės“ ir Niujorko “Jankiai" baigė 
trečiąjį ir ketvirtąjį kėlinius. 

Iki penktojo “Jankiai" pirmavo keturi - vienas, ir 
Martinesą pakeitė Džimas Korsis. Laris Makfarlendas 
labai nepasitikėjo Džimu Korsiu. Kartą, kai su Triša 
šnekėjosi telefonu apie beisbolą, Laris pasakė: “Paminė- 
si mano žodžius, pupa, Džimas Korsis “Red soks" ne 
draugas.“ Triša sukikeno, negalėdama sulaikyti juoko. 
Labai jau pompastiška pasirodė ta frazė. Po kelių 
sekundžių nusijuokė ir Laris. Ir taip tas sakinys buvo 
įtrauktas į posakių, suprantamų tik jiems abiems, rinkinį, 
savotišku slaptažodžiu: “Paminėsi mano žodį, Džimas 
Korsis “Red soks" ne draugas". 

Bet pirmoje šeštojo kėlinio dalyje Korsis pa- 
demonstravo savo draugystę “Red soks", nes rezultatas 
liko toks pat ir “Jankiai" nepadidino persvaros. Triša 
suprato, jog turi išjungti radiją, kad nenusėstų baterijos; 

“Red soks" pralaimi trimis taškais, bet nebajėBė atsi- 
jungti nuo Fenvėjaus parko stadiono. Žiūrovų balsų ji 
klausėsi labiau nei Džerio Trupano ir Džojaus Kastil- 
jonės gražbylysčių. Tie žmonės sėdėjo tribūnose, valgė 
dešrainius, gėrė alų, stojo į eiles nusipirkti suvenyrų bei 
ledų, stebėjo, kaip Darenas Liuisas - komentatoriai nere- 
tai vadino jį Di-Lu - stoja į atmušėjo vietą. Ryškioje 
prožektorių šviesoje jis meta ilgą šešėlį, o dangus virš 
stadiono vis labiau temsta, nakčiai keičiant dieną. Triša 
negalėjo pasiryžti iškeisti garsų tūkstančių žiūrovų oši- 
mą į uodų zvimbesį, kuris temstant vis stiprėjo, 
kapsėjimą nuo medžių, žiogų čirškimą... ir kitus garsus, 
kuriuos galėjo atsinešti naktis. 

Kaip tik tų kitų garsų Triša bijojo labiausiai. 

Garsų iš tamsos. 

Di-Lu sužaidė ne itin sėkmingai, bet po vieno 
pašalinimo Mo Vognui pavyko atlikti nuostabų smūgį, 
sukėlusį audringus komentatorių džiūgavimus. 

- Per visą aikštę, per visą aikštę, PER VISĄ 
AIKŠTĘ! - triumfavo Džeris Trupano. - “Red soks" 
puola vytis “Jankius". Mo Vognai, sveikiname tave su 
apibėgtu ratu*. Dvidešimtuoju šį sezoną. Ir “Jankių" 
pranašumas sumažinamas iki vieno taško. 

Sėdėdama ant nuvirtusio medžio kamieno Triša 
nusijuokė, ėmė ploti katučių ir užsitraukė ant galvos 
kepuraitę su Tomo Gordono parašu. Aplinkui jau buvo 
tamsu. 

Antroje aštuntojo kėlinio pusėje kamuoliukas po 


* Atmušėjo bėgimas per visas tris bazes ir grįžimas į “namus" po to, 


kai j jam pavyko atmušti kamuoliuką taip toli, kad spėjo grįžti į “na- 
mus“, kol varžovai šio nesugavo. 

Nomaro Garčaparos smūgio atsimušė į apsauginį 
ekraną, ištemptą tolimajame aikštės gale, ir uždirbo dar 
du taškus. “Red soks" ėmė pirmauti penki - keturi, ir 
pirmoje devintojo kėlinio dalyje į metiko ratą stojo To- 
mas Gordonas. 

Triša nuslydo nuo medžio ant žemės. Žievė 
skaudžiai drykstelėjo sugeltas vietas ant strėnų, tačiau 
mergaitė to nė nepajuto. Uodai kaipmat okupavo ne- 
pridengtą odą, pasirodžiusią po užsiraičiusiu nertiniu, 
bet Triša nejautė jų kandimo. Įsmeigusi akis į tamsoje 
tviskantį upelį, ji įrėmė pirštus į lūpų kampučius. Tomas 
Gordonas turi išlaikyti vieno taško persvarą, tai nepa- 
prastai svarbu. Kodėl, ji negalėjo pasakyti, tiesiog 
žinojo, kad jis turi atnešti pergalę “Raudonosioms 
kojinėms“ prieš galinguosius “Jankius", kurie tik sezono 
pradžioje vieną kartą nusileido Anahaimui, o toliau 
žaidė be pralaimėjimų: 

- Nagi, Tomai, - sušnibždėjo ji. 

“Kas! Vju“ viešbutėlio kambaryje Trišos mama 
negalėjo nusėdėti vietoje. Jos tėtis “Delta" oro kompani- 
jos lėktuvu skrido iš Bostono į Portlendą, kad pabūtų su 
Kvila ir jų sūnumi. Į Kalso apygardos policijos nuovadą 
grįžo paieškos grupės (visiškai tokios, kokias įsivaizda- 
vo mergaitė): kol kas jų pastangos buvo bevaisės. Prie 
policijos nuovados stovėjo trijų televizijos stočių iš 
Portlendo ir dviejų - iš Portmaunto mikroautobusiukai. 
Trys dešimtys patyrusių girininkų su šunimis liko miš- 
kuose apie Motoną, išsidėsčiusiuose trijų, pavadinimų 
neturinčių rajonų - TR-90, TR-100 ir TR-110, - teritori- 
jose, tai yra vietovėse, kurios ribojasi su Nju Hempšy- 
ru. Tie, kurie tęsė paiešką, buvo vieningos nuomonės, 
kad Patricija Makfarlend turėtų būti arba netoli Motono, 

arba TR-90. Šiaip ar taip, juk ji maža mergaitė ir negalė- 
jo nueiti toli nuo vietos, kur ją matė paskutinį kartą. 
Kaip būtų nustebę visi tie patyrę girininkai, eiguliai, 
medžiotojai, jei sužinotų, kad Triša tuo metu buvo už 
devynių mylių į vakarus nuo pagrindinio paieškos ra- 
jono. 

- Nagi, Tomai, - sukuždėjo ji. - Parodyk jiems, To- 
mai, vienas-du-trys, tu žinai, kaip tai daroma. 

Bet tą kartą Tomui Gordonui nepasisekė. Ir 
devintasis kėlinys prasidėjo tuo, kad malonus, bet labai 
pavojingas varžovas Derekas Džeteris perėjo į pirmąją 
bazę*. Mergaitė akimoju prisiminė tėčio žodžius apie 
tai, kad jeigu komanda pradeda kėlinį nuo žaidėjo per- 
sikraustymo į pirmąją bazę, tikimybė, jog ji išlygins re- 
zultatą, pakyla iki septyniasdešimties procentų. 

Jeigu mes išlošime, jeigu Tomas išlaikys rezultatą, 
tai išgelbės ir mane, - žaibu galvą perskrodė mintis. 

Žinoma, kvaila, kaip ir pabelsti į medį, norint 
užbėgti už akių metiko metimui po trijų “bolų" ir dvie- 
jų “straikų"** (tai visuomet darė jos tėvas), bet naktis 
darėsi vis juodesnė, upelis visai dingo iš akiračio, tad 
liko tik viena viltis: jeigu Tomas Gordonas išgelbės ko- 
mandą, ji taip pat bus surasta. 

Polui O“ Neilui pasisekė mažiau nei Džeteriui. Pir- 
masis užribis. Atmušėjo vieton stojo Bernis Viljamsas. 

- Labai pavojingas atmušėjas, - pakomentavo 


* Atmušėjas gauna teisę pereiti į pirmąją bazę po ketvirtojo 
“bolo" (“bolu" laikomas metiko mestas kamuoliukas ne smūgio 
zonoje ir teisėjo užfiksuotas iki atmušėjo smūgio). 

** Atmušėjo praleistas metimas. Jis įskaitomas, kai atmušėjas ne- 
pataiko į teisingai mestą kamuoliuką. Trys “straikai" prilyginami 
užribiui, ir atmušėjas iškrenta iš žaidimo. 

Džojus Kastiljonė. 

Ir išties - Viljamsas numušė kamuoliuką į aikštelės 
vidurį, o Džeteris tuo metu spėjo perbėgi iš pirmosios 
bazės į trečiąją. 

- Kodėl taip pasakei, Džojau? - sudejavo Triša. - 
Viešpatie, ir kam reikėjo sakyti? 

Puolėjai pirmojoje ir trečiojoje bazėse, tik vienas 
užribis. Minia stadione riaumojo, ragino Gordoną, tikė- 
josi, kad finišininkas nenuvils, išgelbės rungtynes. 

- Nagi, Tomai, na, - kuždėjo Triša. Mašalai kybo- 
jo apie ją debesiu, bet mergaitė daugiau nematė tų įkyrių 
vabzdžių. Širdelėje dygo neviltis, ledinė, kaip tas bjau- 
rus balsas, prieš jos valią retsykiais įkišantis savo tri- 
grašį. “Jankiai" labai stiprūs. Paprastas prabėgimas, už 
kurį duoda tašką, leis jiems išlyginti rezultatą, Apibėg- 
tas ratas išves juos į priekį, ir viskas baigta. Pavyti jų jau 
nebepavyks. O atmušėjo vietą užėmė tas baisus, baisus 
Tinas Martinesas, pats grėsmingiausias iš visų “Jankių". 
Matyt, stovi dabar, mosuoja lazda ir įdėmiai seka kiek- 
vieną Gordono krustelėjimą. 

Martinesas du kartus atmušė kamuolį, bet ne itin 
sėkmingai, todėl nespėjo perbėgti į pirmąją bazę, dukart 
nepataikė, o po to Gordonas pasiryžo suktam metimui. 

- Parodyk jam! - riktelėjo Džojus Kastiljonė. O po 
to užsičiaupė, lyg negalėdamas patikėti savo akimis. - 
Fantastika! Martinesas prašovė visa pėda! 

- Dviem pėdomis, - pataisė jį Trupanas. 

- Atrodo, prasideda įdomybės, - tęsė Džojus. Triša 
girdėjo ir kitų, sirgalių, balsus, vis garsiau raginančius 
savo numylėtinius. Ne vien balsus. Jie vis dažniau rit- 
miškai plojo. Galima įsivaizduoti, kaip visas stadionas 
atsistoja lyg tikintieji, giedantys psalmę. - Du į aikštę, du 

užribiai, “Red soks" 1r toliau pirmauja vienu tašku. To- 
mas Gordonas metiko rate, o... 

- Nesakyk to, - sumurmėjo Triša, vis dar spaus- 
dama lūpų kampučius. - Nedrįsk to sakyti! 

Bet Kastiljonė jos negirdėjo. 

- „„atmušėjo vietą užima kaip visad pavojingas 
Derilas Strouberis. 

Štai ir viskas. Žaidimas baigtas. Tas bjaurybė 
Kastiljonė prasižiojo ir viską sugadino. Kodėl negalėjo 
pasitenkinti tik vardu ir pavarde? Kodėl pridūrė “kaip 
visad pavojingas“? Kiekvienas kvailys žino, kad 
pavojingus juos padaro ilgaliežuviai komentatoriai. 

- Taigi visiems pasiruošti, prisisegti diržus, - 
plyšojo Džojus. - Strouberis pakelia lazdą. Džeteris šo- 
kinėja trečioje bazėje, stengdamasis kaip nors atitrauk- 
ti Gordono dėmesį. Gordonas žiūri į gaudytoją. Tas duo- 
da ženklą, kad yra pasiruošęs. Gordonas meta... Strou- 
beris stengiasi atmušti ir nepataiko, pirmasis “straikas". 
Strouberis linguoja galva, lyg nesuprasdamas, kaip tai 
galėjo nutikti... 

- Ko čia nesuprasti, - įsiterpia Trupanas. - Tiesiog 
šaunus metimas. 

Patylėk, Džeri, tiesiog patylėk, pagalvojo Triša, 
sėdėdama visiškoje tamsoje, apsupta uodų. 

- Strouberis atsitraukia per žingsnį, pasitaiso pirš- 
tines, vėl užima atmušėjo vietą. Gordonas žiūri į Viljam- 
są pirmojoje bazėje... į tribūnas... meta. Per žemai, ne 
“straiko" zonoje. 


Triša suvaitojo. Jos pirštai taip spaudė skruostus, 
kad lūpos nenatūraliai išsitempė. Sirdis tankiai dunksėjo 
krūtinėje. 

- Rungtynės tęsiasi, - šūktelėjo Džojus. - Gordonas 
pasirengęs. Sviedžia, Strouberis atmuša, kamuoliukas le- 
kia į dešinę pusę, jeigu pataikys į aikštelę, viskas, 
žinoma, bus baigta, bet jis krypsta... krypsta... kry-y- 
-ypsta... 

Triša laukė sulaikiusi kvapą. 

- Kamuoliukas už kraštinės, - pagaliau pranešė 
Džojus. Ir vaikas garsiai iškvėpė. - Bet la-a-abai arti. 
Būtų Strouberis atmušęs kiek silpniau, galėtų apibėgti 
ratą. Kamuoliukas nusileido už šešių ar aštuonių pėdų 
nuo kraštinės. 

- Ko gero, už keturių, - paprieštaravo jam Tru- 
panas. 

- Kad ir už vienos, - sukuždėjo Triša. - Nagi, To- 
mai, parodyk. Labai prašau. . 

Bet jam nepavyks, jautė ji. Labai jau stiprus 
priešininkas. Juk negali Tomas visus įveikti. 

Triša kone galėjo jį regėti. Ne aukštas, plačiapetis 
kaip Rendis Džonsonas. Ne žemas ir drūtas, kaip Ričas 
Garsisas. Vidutinio ūgio, gerai sudėtas... 17 gražus. La- 
bai gražus, ypač su beisbolo kepuraite, snapeliu prideng- 
tomis akimis... tik tėtis sakė, kad praktiškai visi beisbo- 
lininkai gražūs. “Tai užkoduota jų genuose, - paaiškino 
jis. - Žinoma, daugumos galvoje vėjai švilpia, todėl jie 
atsigriebia kitur." Bet jai patiko ne vien Tomo Gordono 
išvaizda. Didelį įspūdį darė jo ramybė prieš metimą. Jis 
nevaikščiojo po metiko ratą, nesilankstė užsirišti raište- 
lio, nelandžiojo kažin ko į krepšį. Jis stovėjo rate aki- 
nančiai balta apranga ir ramiai laukė, kol atmušėjas 
užims pradinę padėtį. Ir, be abejo, dievino nepakeičiamą 
Gordono gestą, kuriuo tas palydėdavo kiekvieną pergalę. 
Gestą, su kuriuo palikdavo ratą. Nuo to judesio Triša 

tiesiog tirpo. 

- Gordonas pasisuka ir meta! Veritekas blokuoja 
kamuoliuką savo kūnu ir išgelbsti “Red soks“ tašką. Tą 
patį, kuriuo kol kas pirmauja. 

- Kas čia dabar, - suaimanavo Triša. 

Džojus netgi nemėgino pasaldinti piliulę. 

- Gordonas sunkiai atsidūsta. Strouberis pradinėje 
padėtyje. Metimas... aukščiau. 

Ausinėse suošė nepatenkinta minia. 

- Trisdešimt tūkstančių žiūrovų su tuo nesutinka, 
Džojau, - pastebėjo Trupanas. 

- Visiškai teisingai, bet lemiamas žodis Lario Bar- 
neto, stovinčio už “namų ", o jis teigia, kad kamuoliukas 
mestas per aukštai. Šiame mikromače kol kas pirmauja 
Derilas Stroubernas: trys “bolai"' prie dviejų “straikų". 

Sirgaliai vis smarkiau plojo, drąsindami Tomą 
Gordoną. Ritmiškas gaudimas pripildė mergaitės galvą. 
Nė nejausdama, ką daro, ji pabeldė į medžio, į kurį sėdė- 
jo atsirėmusi nugara, kamieną. 

- Sirgaliai atsistojo, - komentavo Džojus Kastil- 
jonė. - Visi trisdešimt tūkstančių. Šiandien niekas nepa- 
liko tribūnų... 

- Na, gal vienas kitas, - pataisė Trupanas. Triša 
praleido jo žodžius pro ausis. Džojus, iš visko 
sprendžiant, taip pat. 

- Gordonas pasirengęs mesti. 

Taip, ji galėjo įsivaizduoti. Rankos sudėtos, žiūri 
jis jau ne į “namus", o kažkur už kairio peties. 

- Gordonas pradeda metimą. 

Ir mergaitė tartum viską stebėjo savo akimis: ati- 
traukta kairė koja grįžta prie dešiniosios, o rankos, vie- 
na su pirštine, kita, laikanti kamuoliuką, pakyla iki 

krūtinės. Ji regėjo net Bernį Viljamsą, kuris sujudėjo 
savo bazėje, norėdamas atitraukti Tomo Gordono 
dėmesį, tačiau šis, žinoma, nieko nepastebėjo. Visas jo 
dėmesys sutelktas į Džeisono Veriteko, gaudytojo, kuris 
pritūpęs suakmenėjo už “namų ", pirštinę. 

- Gordonas meta... ir... 

Rezultatą jai pranešė sirgaliai, džiaugsmingas jų 
riksmas. 

- Trečiasis “straikas"'! - išrėkė Džojus į mikrofoną. 
- O dangau, jo suktas metimas prie trijų ir dviejų 
užklupo Strouberną netikėtai. “Red soks" laimi prieš 
Niujorko “Jankius" penki - keturi, o Tomas Gordonas 
išgelbsti aštuonioliktąsias rungtynes. - Po to jo balsas 
vėl prityla. - “Red soks" žaidėjai subėga į metiko ratą, 
pirmasis atskuba Mo Vognas, tačiau jam dar nespėjus 
apsikabinti, Gordonas spėja pasaliutuoti pergalei Bos- 
tono “Red soks"sirgalių pamėgtu gestu. O sirgaliai prie 
to jau įprato, nes mato vis dažniau ir dažniau. 

Iš Trišos akių pasipylė ašaros. Ji išjungė grotuvą ir 
tiesiog sėdėjo ant drėgnos žemės, pasirėmusi į nuvirtusį 
medį, plačiai išžergusi kojas, iš viršaus pridengtas ap- 
driskusio mėlyno plastikinio apsiausto skvernais. Ji 
verkė, ko gero, labiau nei tuomet, kai suprato pasiklydu- 
si, tik dabar raudojo iš džiaugsmo. Ji pasiklydo, bet ją 
suras. Tomas Gordonas išgelbėjo komandą, vadinasi, 
išgelbės ir ją. 

Ašarodama ji nusivilko apsiaustą, pasitiesė prie 
pat kamieno, netgi po juo. Atsigulė. Viską darė nemąs- 
tydama, nes mintimis tebebuvo Fenvėjaus parko stadio- 
ne. Matė, kaip Mo Vognas skuba į metiko ratą pa- 
sveikinti Tomą Gordoną. Kaip jam įkandin bėga Noma- 
ras Garčapara, Džonas Valentinas, Markas Lemkė. Bet 


69 


jiems dar nepribėgus, Gordonas pergalingai iškelia 
ranką į viršų, su į dangų nutaikytu smiliumi. 

Triša įsikišo ausinuką į kuprinę, o prieš guldama- 
si iškėlė ranką kaip Gordonas, atkišusi į dangų smilių. 

Nuo to judesio jai truputį palengvėjo, bet kartu 
tapo liūdniau. Palengvėjo todėl, kad tas judesys be 
žodžių pakeitė maldą. O nuliūdo ji ypač smarkiai paju- 
tusi savo vienatvę. Tomo Gordono gestas akivaizdžiai 
reiškė, kad ji pasiklydo. Balsai, sruvę iš ausinių, dabar 
virto vaiduoklių balsais. Triša suvirpėjo visu kūnelių. 
Nesinorėjo galvoti apie vaiduoklius, ypač čia, tamsiame 
miške, prie pūvančio rąsto. Jai trūko mamos. Dar la- 
biau troško būti su tėčiu. Tėtis išvestų ją iš čia, paimtų 
už rankos ir išvestų pas žmones. Jeigu ji pavargusi nepa- 
jėgtų eiti toliau, paimtų ją ant rankų ir nuneštų. Jo ran- 
kos tokios stiprios. Kai jie su Pitu likdavo pas tėtį sa- 
vaitgaliui, šeštadienio vakare jis nunešdavo ją savo 
glėbyje į miegamąjį. Nešdavo netgi dabar, nors Trišai 
jau suėjo devyneri metai (ir kaip tokio amžiaus mergaitė, 
Ji buvo stambi). Ji tai nepaprastai mėgo. 

Triša prisipažino sau, - 0 tai išties nuostabu, - kad 
jai stinga net to įkyraus, amžiais nepatenkinto brolio. 

Verkdama, kūkčiodama ji užmigo. Tamsoje zvim- 
bę kraugeriai metėsi prie vaiko, aptūpė nepridengtas 
kūnelio vietas ir surengė jos kraujo bei prakaito puotą. 

Per mišką perbėgo vėjelis, sujudino lapus, nupurtė 
paskutinius lašus. Po to kelioms sekundėms viskas 
nuščiuvo. Ne viskas, žinoma. Po mirksnio suplasnojo 
sparnai, netoliese karktelėjo varna. Ir vėl viskas nurimo. 
Miegojo ir Triša, pasidėjusi galvą ant ištiestos rankos. 


Antroji ketvirtojo kėlinio pusė 


Jie sėdėjo galiniame tėvo namo kiemelyje Molde- 
ne, dviese, ant parūdijusių sulankstomų kėdžių, žiūrėjo 
į peraugusią žolę. Iš piktžolių Trišai šypsojosi du gno- 
mai. Ji verkė, nes tėtis šiurkščiai su ja elgėsi. Anksčiau 
jis taip nedarė, visuomet glaudė ją prie savęs, bučiavo į 
pakaušį, vadino širdele, o dabar pasielgė grubiai, nes ji 
nenorėjo leistis keturis laiptelius į virtuvės rūsį atnešti 
atvėsinto alaus skardinę. Ji labai nusiminė, o ašaros, 
matyt, suerzino odą, nes perštėjo visą veidą. Ir rankas 
taip pat. 

- Dukrytė pučiasi, tėtukas raukosi. - Tėtis pasilen- 
kė prie jos, mergaitė užuodė kvapą iš jo burnos. Kam 
jam tas alus, ir taip užtektinai išmaukė, iš burnos tren- 
kia mielėmis ir pastipusia pele. - Ir kodėl tu tokia bai- 
liukė? Nejaugi neturi nė trupinėlio drąsos? 

Ašaros vis kapsėjo, bet Triša labai norėjo parodyti 
tėvui, kad drąsos turi daugiau nei reikia, juo labiau 
trupinėlį. Todėl ji pakilo iš aprūdijusios kėdės ir pasuko 
prie dar daugiau rūdžių suėsto dangčio, po kuriuo buvo 
laiptai į rūsį. Visą kūną perštėjo, o durų į rūsį labai ne- 
sinorėjo atverti, nes už jų slėpėsi kažkas baisaus. Visi tai 

žinojo, net nykštukai, sustatyti pievelėje ir vos kyšantys 
iš aukštos žolės. Jie perspėjo ją dviprasmiškomis savo 
šypsenomis. Tačiau Triša ištiesė ranką prie rankenos - ir 
aiktelėjo, nes už nugaros pasigirdo nepažįstamai 
pasikeitęs tėčio balsas, kuris ragino ją, skubino, girdi, 
eik, nėra čia ko pūstis, dukrele, eik, mieloji, padaryk, ko 
prašiau. 

Ji pakėlė rūsio dangtį ir pamatė, kad net keturių 
pakopų, vedančių apačion, nėra. Nėra ir pačių laiptų. 
Nes jų vietoje didžiulis vapsvų lizdas. Šimtai jų lėkė iš 
juodos skylės, primenančios plačiai atmerktą žmogaus, 
kuris mirė nustebęs, akį; ne, ne šimtai, tūkstančiai širšių 
lėkė suleisti į ją nuodingus savo geluonis. Ji suprato, kad 
nespės pabėgti, kad vabzdžiai supuls, mirtinai sugels, 
ropinės ja, lįs į akis, burną, prileis į liežuvį nuodų, o tada 
nušliauš toliau, gerklėn... 

Triša, matyt, rėkė, bet kaukštelėjusi galva į ant 
žemės gulinį rąstą, nuo kurio ant jos prakaito sulipdytų 
plaukų pabiro žievės ir samanų gabaliukai, išgirdo tik 
silpną cyptelėjimą. Gerklę tartum buvo užspaudusi 
kažkieno geležinė ranka, ir garsiau ji neišspaudė. 

Iš pradžių mergaitė niekaip nepajėgė suprasti, 
kodėl lova tokia šiurkšti, nesugraibė, į ką galėjo stuk- 
telėti galva... nejaugi miegodama pasirito po lova? Ir 
tada veidu ėmė bėgioti skruzdėlės. Viešpatie, na ir sap- 
nelis. 

Triša dar kartą kaukštelėjo galva į medį ir galuti- 
nai pabudo. Ji ne savo lovoje ir netgi ne po ja. Ji miške, 
pasiklydo. Miegojo po medžiu, o veidu ir toliau ropinėja 
skruzdėlytės. Tik tai ne sapnas, o... 

- Traukitės, nykit, bjaurybės! - suriko Triša, mo- 
juodama rankomis, ir dauguma uodų pakilo nuo pamėg- 

tų vietelių į įprastą debesį. Jausmas, kad veidu kažkas 
ropinėja, dingo, tik tas nenumaldomas perštėjimas 
nepranyko. Širšių nė kvapo, bet uodai sukrimto ją 
negailestingai. Ji miegojo, o kraugeriai veltui laiko 
negaišo. Todėl dabar niežėjo visą kūną. Ir norėjosi į tua- 
letą. 

Triša išlindo iš po medžio burna godžiai gaudy- 
dama orą, raukydamasi iš skausmo. Kaklas, kairys 
petys, kairė ranka ir kairė koja, - ta kūno pusė, ant ku- 
rios miegojo, - nutirpo. Pasidarė medinė, tokiais atvejais 
sakydavo mama. Suaugusieji (bent jau jos šeimoje) pa- 
lyginimų rasdavo viskam: nutirpęs kaip pagalys, links- 
mas it vyturys, guvus kaip Žiogas, kurčias kaip tetervi- 
nas, tamsu, it karvės skrandyje, negyvas kaip... 

Ne, kol kas šito nereikia. 

Triša bandė stotis, bet neįstengusi keturiomis 
išropojo į pusmėnulio formos laukymę. Pamažu atsiga- 
vo ranka bei koja: ėmė dilgčioti tūkstančiai adatėlių. 

- Po šimts šypkių! - sustenėjo Triša. Greičiausiai 
dėl to, kad išgirstų savo balsą. - Čia tamsu kaip karvės 
pilve. 

Tačiau tik pasiekusi upelį mergaitė suprato, jog 
miško aikštelė anaiptol ne tamsi. Į ją sruvo šalta 1r skai- 
dri mėnulio šviesa, kurios užteko, kad kristų aiškus šešė- 
lis, o vanduo blyksėtų. Virš galvos kybojo didelis sidab- 
ro diskas, per ryškus, kad į jį žiūrėtum... bet Triša 
pažvelgė, užvertusi uodų sukrimstą veiduką. Mėnulis tą 
naktį švietė taip stipriai, kad “užgesino" visas žvaigždes, 
palikęs vien pačias ryškiausias, tik kažkodėl to žibinto 
šviesoje (o gal čia kalta vieta, iš kur į jį žiūrėjo?) vaikas 
pasijuto vienas kaip pirštas. Visai neseniai ji sugalvojo, 
kad ją išgelbės, jeigu Tomas Gordonas išves komandą į 

pergalę. Dabar jai toptelėjo, jog tai kvaila. Tiek pat sėk- 
mingai galima belsti į medį, berti druską per kairį petį ar 
žegnotis, kaip darė Nomaras Garčapara, eidamas į at- 
mušėjo vietą. Čia nėra televizijos kamerų, peržaidimų, 
sirgalių. Tik šaltas mėnulio veido grožis, sakąs jai, jog 
Negirdimasis - ne kokia išmonė, Dievas, kuris nežino, 
kad Jis ir yra Dievas, kuriam neįdomus pasiklydusios 
mergytės likimas, kuris apskritai niekuo nesidomi. Die- 
vas - permainingas lyg uodų debesis virš jos galvos, o 
šito Dievo akis yra tolimas ir skaistus mėnulis. 

Triša pasilenkė prie upelio nusiprausti, bent kiek 
apmalšinti tą nepakenčiamą niežulį, išvydo savo atspindį 
ir sudejavo. Širšės sugelta vieta ant kairio skruostikaulio 
ištino dar labiau (galbūt per miegą ji pasikasė ją ar 
užgavo). Įkandimo centras praplėšė dumblo sluoksnį ir 
dabar priminė atsibudusį vulkaną, apsuptą supleišėju- 
sios, sukepusios lavos. Nuo patinimo pasikeitė ir akies 
forma, akis pasidarė baisi, nemaloni, tokia, nuo kurios 
skubi nusisukti, jeigu ji artėja į tave, nes paprastai to- 
kios akys būna protiškai atsilikusių žmonių. Ir kitkas 
nedžiugino: vapsvų įkandimų vietose gumbai, papurti- 
mai ten, kur jai miegant sotinosi šimtai uodų. Prie pat 
kranto mergaitė rado užutekį ir stovinčiame vandenyje 
pamatė, kad viėnas uodas liko tupėti dešinės akies kam- 
putyje, nes nebepanešė išsipūtusio savo pilvo. Jai 
toptelėjo dar vienas palyginimas: prisiplempė kaip ku- 
pranugaris. 

Triša priplojo uodą, kraujo lašas pakliuvo į akį ir 
ją mirksniu ėmė graužti. Trišai pavyko nesurikti, bet 
pasibjaurėjimo “f-f-f-uuu" ištrūko ir pro suspaustas lū- 
pas. Ji žvelgė į kruvinus savo pirštus, negalėdama pa- 
tikėti, kad vienas uodas sugebėjo prisiurbti tiek kraujo. 

Neįtikėtina! 

Triša pasėmė vandens, nusiprausė. Bet negėrė 
prisiminusi, kad iš miško upelių gerti nevalia: galima su- 
sirgti. Tačiau degančiai odai vanduo buvo it gyvybės 
eleksyras: ją lyg paglostė vėsiu šilku. Mergaitė pasėmė 
dar vandens, susišlapino rankas iki alkūnių. Po to paka- 
bino nuo dugno dumblo ir ėmė tepti juo veidą bei kak- 
1ą virš apvalaus nertinio, ant kurio nugaros puikavosi 
užrašas “36 GORDONAS“, kaklo iki plaukų. Betep- 
dama ji prisiminė epizodą iš komedijos “Aš myliu Liu- 
si'', kurią matė laidoje “Su Niku devintą“. Liusi ir Etelė 
grožio salone, sėdi su purvo kaukėmis. Ateina Desis, 
pasižiūri į vieną, po to į kitą ir klausia: “Ei, Liusi, kuri 
tu iš jūsų?" Žiūrovai, žinoma, raitėsi iš juoko. Triša su- 
prato, kad atrodo taip, kaip Liusi su Etele, bet jos tai 
nėmaž netrikdė. Žiūrovų nebuvo, juoko - irgi, o nuo 
uodų reikia kažkaip gintis. Juk nuo jų paprasčiausiai 
galima kuoktelėti. 

Purvu ji tepliojosi kokias penkias minutes, ga- 
liausiai atsargiai aptepė vokus ir vėl pasilenkė prie van- 
dens pasižiūrėti į savo atspindį. Į ją žiūrėjo mergaitė su 
purvo kauke, užlieta mėnesienos. Veidas panėšėjo į se- 
novinę vazą, iškastą per archeologinę ekspediciją. Bal- 
tuoja tik drėgnos, išsigandusios akys. Ji visai neatrodė 
juokingai, ne taip, kaip Liusi su Etele grožio salone. Ji 
atrodė negyva. Mirusi ir prastai išbalzamuota, ar kaip 
ten vadinasi. 

Įsmeigusi akis į veidą vandenyje, Triša sušnibž- 
dėjo: “O tada mažasis juodukas Sambo tarė: “Prašau, 
tigrai, neimkite gražiųjų mano naujų drabužių.“ 

Irgi nejuokinga. Visiškai. Triša aptepė dumblu dil- 
bius, po to lenkėsi vandens nusiplauti rankas, bet apsi- 

galvojo. Kokių galų? Kad paruoštų stalą kraugeriams? 

Kairę kūno pusę nustojo dilgčioti, kraujotaka atsi- 
statė. Triša galėjo pritūpti ir nusišlapinti nebijodama nu- 
virsti ant šono. Galėjo stovėti ir vaikščioti, nors raukė- 
si kaskart, kai pasukdavo galvą į šoną. Mergaitė nutarė, 
kad išnirę jos kaklo slanksteliai. Taip nutiko misis 
Četvind, gyvenančiai jų kvartale, kai kažkoks senis 
įsirėžė į jos automobilį degant raudonai šviesai. Jam 
nieko nenutiko, o misis Četvind gydėsi pusantro mėne- 
sio ir nešiojo specialių įtvarą. Gal ir jai uždės įtvarą, kai 
ištrauks iš čia? Gal nuskraidins į ligoninę sraigtasparniu 
su raudonu kryžiumi kaip per “Karo lauko ligoninę", ir... 

Pamiršk tai, Triša, įsikišo tas bauginantis šaltas 
balsas. Nesulauksi tu jokių kaklo įtvarų ir sraigtasparnių. 

- Užtilk, - sumurmėjo vaikas, bet balsas nenurimo. 

Tavęs net nebalzamuos, nes nepavyks rasti tavo 
kūno. Tu mirsi čia, iki mirties klaidžiodama po šiuos 
miškus. Po to pasirodys žvėrys ir apgrauš tavo kaule- 
lius. Ir kada nors koks medžiotojas atsitiktinai užtiks 
tavo skeletą. 

Tais baisiais žodžiais norom nenorom teko tikėti: 
tokių pasakojimų ji buvo užtektinai prisiklausiusi per 
žinias. Triša vėl pravirko. Įsivaizdavo medžiotoją skais- 
čiai raudona striuke, oranžine kepuraite, vyrą, kuris se- 
niai nematė skustuvo. Jis dairosi. Ieško vietos, kur 
galėtų surengti pasalą briedžiui. Ar tiesiog nusigręžti. 
Mato kažką balta ir pagalvoja, jog tai paprastas akmuo. 
Prieina arčiau ir pastebi, kad akmuo tas su akiduobėmis. 

- Pakaks, - burbtelėjo mergaitė, grįždama prie nu- 
virtusio medžio. Pataisė draiskalais virtusį apsiaustą 
(kurio ji dabar nekentė; nežinia kodėl, bet jis tapo visų 
jai tekusių nelaimių simboliu). - Nutilk, maldauju. 

Bet balsas nė neketino pildyti jos prašymą. Nes 
turėjo daug ką pasakyti. Tai ir pasakė. 

Gal tu taip paprastai nenumirsi. Suės žvėris, da- 
bar slankiojantis po mišką. 

Triša įsitvėrė į sausą išvartos šaką ir neramiai 
apsižvalgė. Pabudusi ji galėjo galvoti tik apie tai, kad 
niežti visą kūną. Purvas nuramino niežulį, ir mergaitė 
vėl suvokė, kas jai nutiko: naktis, snaudžiantis miškas ir 
ji, viena kaip pirštas. 

- Bent mėnulis šviečia. - Triša permetė akimis 
laukymės pjautuvą. Lyg ir sumažėjo, krūmai bei medžiai 
prislinko prie upelio, kol ji miegojo. Grėsmingai priartė- 
jo. 

Ir iš mėnesienos naudos buvo mažiau, nei jai 
atrodė iš pradžių. Ji išties apšvietė kiekvieną žolytę miš- 
ko aikštelėje, tačiau tas apgaulingas ryškumas maišė tik- 
rovę su vaizduote. Šešėliai buvo pernelyg juodi, o kai 
vėjas pakedendavo lapus, tie šešėliai keitėsi, gąsdino. 

Miške kažkas trakštelėjo, nutilo, vėl krimstelėjo. 

Kažkur toli ūktelėjo apuokas. 

Daug arčiau trakštelėjo šakelė. 

Kas ten? Triša atsisuko į to krebždesio pusę. 
Ramiai ėjusi širdis ėmė risnoti, po to pasileido bėgte. 
Dar po kelių sekundžių ji jau šuoliavo, ir mergaitė vos 
nepuolė iš aikštelės, pagauta panikos. Dar kiek, ir būtų 
lėkusi it elnias nuo miško gaisro. 

- Nieko baisaus, nieko baisaus. - Jos balsas priki- 
mo, pastorėjo... pasidarė panašus į jos mamos, nors 
Triša negalėjo to žinoti. Kaip nežinojo ir to, jog 
viešbučio, esančio už trisdešimties mylių nuo medžio, 
prie kurio Triša dabar stovėjo, numeryje Kvila staiga 
atsisėdo pabudusi iš baisaus sapno, įsitikinusi, kad 

pasiklydusiai girioje jos dukrai atsitiko kažkas siaubin- 
ga. Atsitiko arba tuoj atsitiks. 

Tu girdi žvėrį, Triša, pranešė jai tas balsas. Ištarė 
apsimestinai liūdnai, nors aiškiai jautėsi piktdžiuga. Jis 
artėja prie tavęs. Užuodė. 

Mėnulio šviesa keitė medžių siluetus, pavertė juos 
kaukolėmis su juoduojančiomis akiduobėmis. Besitri- 
nančių viena į kitą šakų girgždesys virto pabaisos 
urzgimu. Triša lėtai sukosi, stengdamasi matyti viską iš 
karto, pilkame upelio dumble blizgėjo apvalios baltos 
akys. 

Tai nepaprastas žvėris, Triša. Žvėris, kuris 
medžioja miške pasiklydusius žmones. Jis leidžia jiems 
klaidžioti po tankumynus, kol jie mirtinai išsigąsta, 0 
nuo baimės žmogiena tampa skanesnė, saldesnė. Tada ir 
pasirodo jiems. Tu jį pamatysi. Išlįs iš krūmų bet kurią 
sekundę. O išvydusi jo snukį kaipmat išprotėsi. Jeigu 
tave kas nors galėtų girdėti, pagalvotų, kad rėki, bet juk 
tu juoksies, tiesa? Nes taip elgiasi bepročiai prieš mirtį 
- juokiasi... kvatoja... krizena... 

- Liaukis, nėra čia žvėries, nėra miške tokio 
žvėries, nustok! 

Tuos žodžius Triša sukuždėjo labai greitai, nepa- 
leisdama sausos šakos, spausdama ją vis stipriau, kol ta 
garsiai trekštelėjusi visai nulūžo. Pokštelėjo tarytum 
starto pistoletu. Nuo to garso Triša tik pašoko, aiktelė- 
jo... ir nurimo. Juk ji žino, koks čia garsas. Šaka, šaka, 
kurią ji nulaužė. Ji gali laužyti šakas, ji gali nustatyti, 
kas tikra, o kas - ne. Garsai tėra garsai. O šešėliai - 
šešėliai. Ji gali bijoti, gali klausytis to išdavikiško bal- 
so, jeigu nori, bet jokio žvėries - neįprasto žvėries - 
miške nėra. Žinoma, įprastų miško gyvūnų yra, jie, be 

abejo, visą laiką kovoja už savo egzistavimą (ne tu suė- 
si, tave suės), bet nėra... 

Yra. 

Balsas neklydo. 

Tą pačią akimirką, pamiršusi tas mintis, kurios ką 
tik rikiavosi jos galvoje, Triša nustojusi kvėpuoti supra- 
to, kad yra ne viena. Kažkas yra netoliese. Ji negirdėjo 
balsų, bet suveikė kažkokia sistema, apie kurios buvimą 
ji nė neįtarė, kurios neprireikė namų, telefonų ir elek- 
tronikos pasaulyje, kuri įsijungė tik miško tankmėje. Ta 
sistema negalėjo matyti, negalėjo mąstyti, ji tik jautė. Ir 
štai ji pajuto, kad visai šalia kažkas yra. 

- Labas! - kreipėsi Triša į mėnesiena užlietus 
medžius. - Labas! Ar yra čia kas nors? 

“Kas! Vju" motelio kambaryje, kur Kvila paprašė 
likti Larį Makfarlendą, Trišos tėtis sėdėjo ant lovos kraš- 
to ir laikė apkabinęs per pečius savo buvusią žmoną, 
vilkinčią pačius ploniausius savo medvilninius nakti- 
nius. Ir nors Laris žinojo, kad po naktiniais nieko nėra, 
o paskutinius metus seksualinio partnerio vietą užėmė 
kairė jo ranka, aistra nepagavo (bent jau neapėmė noras 
tuojau pat versti žmoną ant lovos). Jis jautė, kad Kvila 
virpa visu kūnu. 

- Ko taip jaudiniesi, - ramino jis. - Blogas sapnas, 
nieko daugiau. Košmaras, nuo kurio pabudai. 

- Ne. - Kvila taip energingai papurtė galvą, kad 
plaukais brūkštelėjo jam per skruostą. - Jaučiu, kad ji 
pakliuvo į bėdą. Jai gresia mirtinas pavojus. - Ir Kvila 
pravirko. 

Triša neverkė. Tuo metu. Taip išsigando, kad neįs- 
tengė pravirkti. Kažkas ją seka. Kas? 

- Ei! - vėl šūktelėjo ji krūmams. Niekas neatsi- 

liepė. Bet neprašytas svečias nestovėjo vienoje vietoje, 
judėjo aplink aikštelę, iš kairės į dešinę. Mergaitės akys 
sekė šešėlius, iš kurių sklido tas garsas. Ji nieko nematė, 
bet jautė, kur reikia žiūrėti. Trakštelėjo šakelė. Pasigirdo 
tylus atodūsis... ar tikrai? Gal tai vėjas suošė? 

Tu žinai, kad ne, sušnibždėjo ledinis balsas. Tikrai, 
ji tai žinojo. 

- Nedaryk man nieko, - paprašė Triša. Ir tada iš- 
tryško pirmosios ašaros. - Kad ir kas būtum, prašau, ne- 
daryk man nieko. Aš juk neketinu tavęs skriausti, ir tu 
manęs neliesk. Aš... aš juk tik vaikas. 

Kojos pasidarė kaip medinės. Triša ne nugriuvo, o 
nusileido ant žemės. Verkdama, drebėdama iš siaubo ji 
įsispraudė po nuvirtusiu medžiu it mažas bejėgis padarė- 
lis. Pati nejausdama, ką daro, ji toliau meldė jos nelies- 
ti. Pačiupusi kuprinę, prisidengė ja veidą. Rauda purtė 
visą kūnelį, o kai trekštelėjo dar viena šaka, jau artėliau, 
ji suriko. Žvėris dar neišėjo į laukymę, bet buvo visai čia 
pat. 

Staiga jai toptelėjo nauja mintis: gal tai ne žvėris, 
o paukštis? Gal dairytis jo reikia ne ant žemės, bet 
medžiuose? 

Triša žvilgtelėjo virš kuprinės. Sidabriniame nak- 
ties danguje matėsi tik šakų raizgalynė. Jokio gyvo pada- 
ro. Ir staiga miške įsitvyrojo kurtinanti tyla. Nečiulbėjo 
paukščiai, nečirpė Žiogai. 

Žvėris stovėjo visai šalia ir svarstė, ką daryti toliau. 
Ar priėjus sudraskyti į skutelius, ar traukti sau. Triša jau- 
tė, jog jai nesivaidena. Tai gyvybės ar mirties klausimas. 
Žvėris svarstė. Ar pribaigti ją dabar... ar vėliau, kad ji dar 
pasikankintų iš baimės. 

Triša gulėjo įsitvėrusi kuprinės, sulaikiusi kvapą. 

Praslinko visa amžinybė, kol vėl trekštelėjo šaka, tik jau 
toliau. Paslaptingas padaras, susidomėjęs pasiklydusiu 
vaiku, tolo. 

Mergaitė užsimerkė. Ašaros sruvo iš dumblu 
užteptų vokų tokiais pat purvinais skruostais. Lūpų kam- 
pučiai trūkčiojo. Vieną akimirką ji ėmė gailėtis, kad ne- 
numirė: geriau mirti nei kęsti tokią baimę, geriau mirti 
nei pasiklysti miške. 

Barkštelėjo kita šaka, dar toliau. Žvėris pėdino 
savo keliais, bet žinojo, kad mergaitė čia, miške. Ir galėjo 
grįžti. O kol kas Triša liko viena naktį, kuri driekėsi 
priešais ją kaip tūkstančio mylių kelias per dykumą. 

Niekaip neužmigsiu. Niekaip. 

Kai ją kamuodavo nemiga, mama patardavo ką 
nors įsivaizduoti. Įsivaizduoti ką nors malonaus. Tai 
geriausias užsiėmimas, kai Miegelis vėluoja. 

Įsivaizduoti, kad ji išgelbėta? Ne, tik blogiau bus... 
kaip įsivaizduoti didelę vandens stiklinę, kai norisi ger- 
t. 

Ir tik tada Triša pajuto, kad siaubingai nori gerti... 
o gerklė perdžiūvusi. Ji suprato, kad tas troškulys - iš- 
gyvento siaubo padarinys. Ne taip lengvai pavyko atsegti 
kuprinę. Sėdint viskas būtų paprasčiau, tačiau jokia jėga 
pasaulyje, ką ten pasaulyje - visatoje, - nebūtų privertu- 
si Trišą išlįsti iš po medžio. 

Nepamiršk, kad jis gali sugrįžti, įspėjo pažįstamas 
ledinis balsas. Jis gali grįžti ir ištraukti tave iš ten. 

Mergaitė stvėrė butelį su vandeniu, kelis kartus 
godžiai patraukė ir vėl įsidėjo į kuprinę. Tada godžiai 
pasižiūrėjo į užtrauktą kišenėlę su grotuvu. Kaip norėjosi 
išsitraukti jį ir bent truputį pasiklausyti radijo! Bet ji nu- 
tarė, kad reikia taupyti elementus. 

Triša skubiai, kol neįveikė noras pasiklausyti gro- 
tuvo, užsegė kuprinukę ir apsikabino ją abiem rankomis. 
Dabar, kai troškulys nugalėtas, ką dar ji gali įsivaizduo- 
t17 Ką gi daugiau, jei ne Tomą Gordoną, stovintį čia, 
šioje aikštelėje, prie šaltinio. Balta apranga, su kuria 
Bostono “Red soks" žaidė namuose. Tokia balta, kad 
mėnesienoje ji tarsi pati švytėjo. Jis jos nesaugojo, bet, 
tarkim, vaizdavo... kad ją saugo. Kodėl gi ne? Čia juk 
jos fantazija, nieko kito. 

Kas mane suuodė, paklausė ji Tomo Gordono. 

Nežinau, atsakė Tomas. Visai abejingu balsu. Ir 
kas čia keisto, a? Tikrasis Tomas Gordonas dabar už 
dviejų tūkstančių mylių nuo šitos pievelės, Bostone, 
miega už gerai užrakintų durų. 

- Kaip jums tai pavyksta? - paklausė Triša, beveik 
įveikta miego: ji net nejuto, kad ištarė klausimą balsu. - 
Kokia jūsų paslaptis? 

Kokia paslaptis? 

- Išlaikyti pergalingą rezultatą. - Trišos akys 
užsimerkė. 

Ji pagalvojo, ką jos numylėtinis atsakys: tikėti 
Dievą. Ar ne todėl jis kiekvieną kartą pakeldavo ranką, 
rodydamas pirštu į dangų. Arba - tikėti savimi. Arba 
stengtis iš visų jėgų. Toks buvo Trišos futbolo koman- 
dos trenerio devizas: “Atiduok visas jėgas, o visa kita 
bus pridėta". Bet 36-asis numeris prie upelio atsakė ne 
taip. 

Turi pirmas nurungti atmušėją, štai nuo ko pradė- 
jo Gordonas. Palaužti jo valią pirmu metimu. Mesti ka- 
muolį taip, kad jis negalėtų atmušti. Užimdamas atmušė- 
jo vietą jis mąsto: aš žaidžiu geriau už tą vaikiną. Tavo 
tikslas - įrodyti jam, jog yra ne taip, ir ilgai laukti 

nereikia. Geriau iškart sudėti taškus ant “i". Parodyti, 
kas čia šeimininkas. Štai ir visa paslaptis. 

- O kaip... kaip jūs paprastai metate pirmą kartą, - 
toks buvo paskutinis Trišos klausimas, bet ištarti jo 
nespėjo, nes užsnūdo. “Kas! Vju“ motelyje jos tėvai 
miegojo ant vienos siaurutės lovos. Prieš miegą įvyko 
jiems abiems netikėtas, siautulingas lytinis aktas, atnešęs 
abiems neapsakomą pasitenkinimą. Jeigu man būtų sakę, 
kad... spėjo pagalvoti Kvila prieš tai, kai atsijungė. O, 
nesitikėjau... spėjo pagalvoti Laris. 

Iš visos šeimos tas paskutines valandas prieš auš- 
rą neramiai miegojo tik Pitas Makfarlendas. Numeryje, 
esančiame per duris nuo tėvų, jis dejavo, vartėsi nuo 
šono ant šono, vėlė paklodę. Visuose sapnuose jis ginči- 
josi su mama eidamas taku, po to atsigręžia (lyg 
negalėdamas pakęsti mamos, o gal kad ji nepastebėtų jo 
akyse ištryškusių ašarų), o sesers nėra. Sapnas baigda- 
vosi toje vietoje. Strigo it kaulas gerklėje. Štai jis ir 
vartėsi lovoje, mėgindamas išsivaduoti iš to užstrigusio 
košmaro. O didžiulis mėnulis spoksojo į jį pro langą, ir 
jo šviesoje blizgėjo prakaitas ant jo kaktos bei smilkinių. 

Jis atsigręžia, o Trišos nėra. Atsigręžia, 0 jos nėra. 
Atsigręžia, o jos nėra. Tik tuščias takas. 

- Ne, - murmėjo per miegus Pitas, purtydamas 
galvą, mėgindamas ištrūkti iš sapno, kuriame laikas su- 
stojo. Veltui. Jis tik atsigręždavo ir nerasdavo Trišos. 
Pamatydavo tik per mišką bėgantį tuščią taką. 

Lyg niekad nebūtų turėjęs sesers. 


Penktasis kėlinys 


Ryte pakirdusi Triša jau negalėjo pasukti kaklo - 
taip jį skaudėjo. Bet mergaitė dėl to nesijaudino. Svar- 
biausia, kad pakilo saulė, ir pusmėnulio formos pievelę 
užliejo šviesa. Visa kita neturėjo jokios reikšmės. Triša 
pasijuto iš naujo atgimusi. Ji prisiminė, kad buvo pabu- 
dusi naktį, nes nepakeliamai niežėjo visą kūną ir norė- 
josi sysiu. Ji prisiminė ėjusi prie upelio ir tepusi veidą 
bei rankas purvu. Nepamiršo ir to, kaip ją sergėjo Tomas 
Gordonas ir dalijosi savo paslaptimis. Dar ji prisiminė, 
jog vos nemirė iš baimės pamaniusi, kad miške tyko 
kažkoks baisus žvėris. Juk niekas jos nestebėjo iš miš- 
ko tankmės. O nusigando ji tik todėl, kad pirmą kartą 
liko naktį viena ir pasiklydo miške. 

Dalis sąmonės dar bandė protestuoti, bet Triša 
ryžtingai ją nutildė. Naktis praėjo. Atgal dairytis nesi- 
norėjo, kaip nesinorėjo vėl leistis akmenuotu šlaitu ir 
atsitrenkti į medį su širšių lizdu. Prasidėjo nauja diena, 
paieškos grupės jau iškeliavusios ir ją suras. Ji tai 
žinojo. Ji nusipelnė būti išgelbėta, nes praleido naktį 
viena vienutėlė. 

Triša išsirangė iš po nuvirtusio medžio, stumdama 


priešais save kuprinę, užsimaukšlino beisbolo kepuraitę, 
nuėjo prie upelio. Nusiplovė nuo veido ir rankų dumb- 
1ą, bet pasižiūrėjusi į galvą apspitusį uodų debesį vėl 
išsitepė juo. Prisiminė, kaip jos su Pepse, dar mažos 
mergaitės, žaidė grožio saloną. Ir taip įsisuko į misis Ro- 
bišo kosmetiką, kad ji išmetė jas už ausų, neleidusi nė 
nusiprausti. Tai jos ir išlėkė į gatvę prisipudravusios, 
raudonais skruostais, su žaliais šešėliais ir “Pešn plam" 
lūpdažiu. Atrodė kaip neūžaugos gatvės prostitutės. Jos 
nuėjo pas Trišą. Kai Kvila pamatė jas, išsižiojo, o po to 
taip užsikvatojo, kad ašaros ritosi skruostais. Bet ji ne- 
paliko mergaičių nelaimėje, nusivedė į vonią, pastatė 
pienelio buteliuką ir parodė, kaip nusivalyti kosmetiką. 

- Iš viršaus žemyn ir labai atsargiai, mergaitės, - 
pašnibždom pakartojo Triša mamos žodžius. 

Ištepusi veidą purvu ji nusiplovė rankas, suvalgė 
likusią sumuštinio su tunu puselę, užkąsdama saliero 
lazdelėmis. Po to šiek tiek neramiai patikrino priešpiečių 
maišelį. Kiaušinį suvalgė, sumuštinį suvalgė, bulvių 
traškučius suvalgė, “Tvinkiz" taip pat pilve. Atsargoje 
liko pusė (net mažiau) butelio “Sedž" vaisvandenių, 
pusė butelio vandens ir kelios saliero lazdelės. 

- Nesvarbu, - nuramino save Triša, kraudama 
tuščią maišelį ir salierus į kuprinę. Ten pat sukimšo ir 
purviną apsiaustą. - Nesvarbu, nes šiandien mišką 
iššukuos gelbėtojai. Kas nors vis tiek mane ras. Todėl 
pietus jau valgysiu kokioje nors užeigoje. Mėsainį, kep- 
tas bulvytes, obuolių pyragą, užsigerdama šokoladiniu 
pienu. - Į tai kaipmat atsiliepė gurgiantis pilvas. 

Surinkusi daiktus mergaitė išsitepė purvu ir rankas. 
Skaisti saulė žadėjo karštą dieną. Triša pasirąžė, pa- 
sukiojo galvą, vaikydama iš kaklo skausmo likučius. Po 

to įsiklausė, vildamasi sugauti žmonių balsus, šunų 
lojimą ar sraigtasparnio tratėjimą. Tačiau išgirdo tik ne- 
pailstantį genį. 

Niekai, laiko marios. Juk birželis. Pačios ilgiausios 
dienos. Eik palei upelį. Net jeigu gelbėtojų komandos 
iškart neras, jis vis tiek išves pas Žmones. 

Bet laikas bėgo, artėjo vidudienis, o upeliukas 
tebevedė ją per mišką. Darėsi vis tvankiau. Per purvo 
kaukę tekėjo prakaito srovelės. Ant nertinio su tris- 
dešimt šeštuoju numeriu pasirodė didelės tamsios 
dėmės. Iš pradžių po pažastimis, po to nugaroje, tarp 
menčių. Plaukai (purvas iš šviesiaplaukės pavertė ją bru- 
nete) karojo vyturai. Viltis greitai sulaukti pagalbos tirpo 
kartu su jėgomis. Dešimtą ji jautėsi pavargusi. O apie 
vienuoliktą įvyko tai, kas galutinai sugadino jos nuo- 
taiką. 

Triša nuožulniu, spygliais ir pernykščiais lapais 
nuklotu šlaitu pakilo į kalvos viršūnę ir sustojo atsipūsti. 
O tada ta pati sistema, kurios mieste ji nejautė, ėmė 
mušti pavojaus būgną. Ją kažkas stebėjo. Ir tik veltui 
būtų įtikinėjusi save, kad taip nėra: šita sistema veikė be 
priekaištų. 

Triša iš lėto apsisuko tris šimtus šešiasdešimt 
laipsnių. Nieko nepastebėjo, bet miškas tartum vėl priti- 
lo: burundukai nešnareno pernykščiuose lapuose ir po 
krūmais, voverės nestrikinėjo šakomis kitoje upelio 
pusėje, kėkštai užsičiaupė. Tik genys darbavosi nieko 
nepaisydamas ir kažkur toli karksėjo varnos, tačiau 
aplinkui visa gyvybė išsislapstė, liko vien uodai. 

- Kas čia? - paklausė Triša. 

Atsakymo, žinoma, nesulaukė, todėl ėmė leistis 
nuo kalniuko prisilaikydama už krūmų - kojos slydo 

šlapiu moliu. Prisikuriu visko, pagalvojo mergaitė... nors 
ir žinojo, kad yra ne taip. 

Upeliukas vis siaurėjo, ir to ji niekaip negalėjo 
priskirti įsiaudrinusiai savo vaizduotei. Nusileidusi 
žemyn Triša pateko į tankius krūmynus, grėsmingai at- 
stačiusius savo spyglius. Vandens vagelė siekė vos aš- 
tuoniolika colių. 

O netrukus upelis visai pranyko žolėse. Triša 
brovėsi pro krūmus, nesiryždama daryti lanko, kad visai 
nepamestų jo iš akių. Tačiau nuojauta kuždėjo, kad taip 
ji ne kažin ką praras ir niekas nepasikeis - upelis tikrai 
jos niekur neišves. Tačiau mergaitė tiesiog vijo tokias 
mintis. Reikalas tas, kad su upeliu ji užmezgė emocinį 
ryšį (susipančiojo, pasakytų suaugusieji), ir Triša negalė- 
jojo nutraukti. Tuomet ji taptų vaiku, be tikslo maklinė- 
jančiu po snaudžiantį mišką. Jau vien nuo tos minties 
imdavo smarkiau plakti širdis. 

Ji išsigavo iš brūzgynų, pasirodė ir upeliukas. 
Triša keliavo toliau, nunarinusi galvą, suraukusi anta- 
kius: iš akies trauktas Šerlokas Holmsas, sekantis 
Baskervilių šuns pėdsakais. Ji nepastebėjo, kad aug- 
menija keičiasi (krūmai užleido vietą papartynams), ne- 
pastebėjo, kad aplinkui daugėja sausų medžių, o žemė 
darosi vis klampesnė. Ji žingsniavo palei krantą ir nie- 
ko aplinkui nematė. 

Upelis vėl ėmė platėti, ir ketvirčiui (ne daugiau) 
valandos įsižiebė viltis, kad jis nepranyks po žeme. O 
vėliau Triša apsižiūrėjo, kad upelis ne tik platėja, bet jau 
nebeteka, virsta balų virtine, užtraukta žaliaukėmis, 
apspista uodų. Dar po dešimties minučių jos sportbatis 
prasmego žemėje. Apgaulingai tvirtas samanų kupstas 
slėpė kliurksintį purvyną. Koja įsmuko iki kulkšnies, ir 

Triša, aiktelėjusi iš netikėtumo bei išgąsčio, išlupo koją 
iš lipnaus pelkės glėbio. Smarkiai truktelėjus batas pu- 
siau nusimovė nuo kojos. Mergaitė vėl šūktelėjo, at- 
sirėmė ranka į išdžiūvusį medį ir nusivaliusi koją į žolę, 
vėl apsiavė. 

Štai tuomet ji apsidairė ir pagaliau pastebėjo, jog 
priėjo mirusį mišką, kuriame kadaise siautėjo ugnis. 
Priekyje (o ir aplinkui) styrojo seniai išdžiūvę medžiai. 
Samanų kilimą šen bei ten praplėšė saulėje tviskantys 
vandens veidrodžiai, kuriuose kėpsojo žole apaugę kup- 
steliai. Įkyriai inkštė uodai, skraidė žiogai. Medžius 
tikrino per tuziną genių. O kaipgi - čia yra ko užkrimsti. 

Šitose pelkėse baigėsi Trišos upelio kelionė. 

- Ką man dabar daryti? - pro ašaras išvargusiu 
balsu paklausė Triša. - Gal kas patars, ką man dabar 
daryti? 

Čia buvo kur pasėdėti ir pamąstyti - visur riogso- 
jo išvartos, neretai dar su gaisro pėdsakais. Tačiau pir- 
mas, ant kurio sėdo Triša, lūžo nuo jos svorio, ir mer- 
gaitė atsidūrė ant šlapių samanų. Triša riktelėjo: džinsų 
sėdynė akimoju permirko, o ji baisiai nemėgo vaikščioti 
šlapiu užpakaliu. Ji pašoko. Medžio kamienas visai su- 
puvęs, be to ir kinivarpos nemažai padirbėjo. Triša 
apžiūrėjo trūnėsius, kuriais virto kadaise stiprus medis, 
tada nuėjo prie kito, bet prieš sėsdama spustelėjo. Ka- 
mienas išlaikė bandymą. Ir mergaitė sunkiai ant jo sudri- 
bo. Pasitrynė vėl pradėjusį skaudėti sprandą, nužvelgė 
priešais ją plytinčias pelkes ir ėmė sukti galvą, ko grieb- 
tis toliau. 

Ir nors galvoje tvyrojo chaosas, kurio ryte nebuvo 
nė užuomazgos, Triša suprato, jog gali rinktis viena iš 
dviejų: arba likti čia ir laukti pagalbos, arba eiti pirmyn 

pasitikti savo gelbėtojus. Logiška būtų pasilikti: neeik- 
voji jėgų ir taip toliau. Kita vertus, kaip, be upelio, 
žinoti, kur tas “pirmyn"? Kaip pasirinkti kryptį? Ji gali 
artėti prie civilizacijos, gali ir tolti nuo jos. Gali nutikti 
ir taip, kad ji tiesiog eis ratu. 

Kita vertus (visuomet yra “kita vertus“, kartą jai 
pasakė tėtis), čia nėra ką valgyti, trenkia puvėsiais ir dar 
bala žino kokia šlykštynė jai gali nutikti. Ši vieta klaiki, 
pasibjaurėtina. Staiga Trišai toptelėjo: jeigu gelbėtojai 
neras jos iki tamsos, teks čia nakvoti. Ji net pašiurpo. 
Mažutė pusmėnulio laukymė su šita pekla atrodė kaip 
Disneilendas. 

Triša stovėjo ir žvelgė į tą pusę, kur tekėjo upelis, 
kol nevirto bala. Ji tyrė mišką pro pilkų kamienų ir su- 
siraizgiusių sausų šakų eiles ir tarytum įžiūrėjo tolumoje 
kažką žalia. Žalias ir kyla. Gal ir kalva. Su uogomis? 
Kodėl gi ne? Ji praėjo kelis krūmus, aplipusius uogomis. 
Reikėjo nurinkti jas ir susikrauti į kuprinę, užuot puo- 
selėjus tuščias viltis, kad upeliukas išves ją pas žmones. 
Kai upelis dingo, vėl apie save priminė pilvas. Ne, kol 
kas ji nejautė baisaus alkio, bet ką nors užkrimsti norė- 
josi. 

Triša žengė du žingsnius, patikrino minkštos 
žemės lopinėlį ir neramiai stebėjo, kaip vanduo užpildo 
jos bato paliktą įdubą. Ko jai ten? Tik todėl, kad 
įsivaizduoja kažką matanti už pelkės? 

- Čia gali būti liūnas, - sumurmėjo Triša. 

Tu visiškai teisi, iškart sutiko tas ledinis balsas. Ir 
kalbėjo jis visai linksmai. Liūnas! Aligatoriai! Ką jau 
kalbėti apie mažus pilkus žmogeliukus iš “X failų", ku- 
rie tik ir tesvajoja, kaip paversti tave bandomuoju triu- 
šiu. 

Triša grįžo tuos du žingsnius atgal, vėl prisėdo ant 
medžio. Pakramtė apatinę lūpą. Aplink zujančių uodų ji 
nė nepastebėjo. Eiti ar likti? Likti čia ar eiti? 

Po dešimties minučių pasiryžti eiti ją privertė akla 
viltis... ir mintis apie uogas. Po šimts, ji mielai suvalgys 
ir lapus. Triša jau įsivaizdavo, kaip renka raudonas it 
ugnis uogas ant žalios kalvelės tarsi kokia mergytė iš va- 
dovėlio iliustracijos (ji pamiršo savo purvo kaukę ant 
veido ir sulipusius murzinus plaukus). Kaip lėtai kyla į 
viršų, pildydama kuprinę uogomis... o kai pasiekia viršų, 
pažvelgia apačion ir mato... 

Kelią. Aš matau kaimo keliuką, iš abiejų pusių 
tvoros... tolumoje - daržinė. Raudonai dažytos sienos, 
balta išilginė juosta. 

Kvailystė! Visiška beprotystė! 

O gal ne? Kas, jeigu ji sėdi už pusės valandos ke- 
lio nuo žmogaus sodybos? Kas, jeigu tik bailumas kliu- 
do jai išeiti pas žmones? 

- Gerai. - Triša vėl atsistojo, nervingai pasitaisė 
kuprinės rankenas. - Gerai, einu prie uogų. Jeigu bus 
pavojinga, grįšiu atgal. 

Pasitempusi kuprinę ji iš lėto, atsargiai ėmė slinkti 
pasitikėjimo nekeliančiomis samanomis, kiekviename 
žingsnyje kojos kone iki kauliuko grimzdo į vandenį. Ji 
lenkė styrančius medžius-skeletus ir sutrešusių išvartų 
kamienus. 

O laikui bėgant, maždaug po pusvalandžio ar 
keturiasdešimt penkių minučių Triša suprato tiesą, kurią 
iki jos buvo atradę tūkstančiai (gal net milijonai) vyrų ir 
moterų: per tą laiką, kai supranti, jog pavojus pernelyg 
didelis, sugrįžti atgal jau būna per vėlu. Nuo apsemto, 
bet nepanirusio kupsto ji atsistojo ant kemso, kuris buvo 

visai ne kemsas. Koja paniro į šaltą, klampią substanciją, 
per tirštą, kad būtų vanduo, bet per skystą, kad būtų 
dumblas. Triša atitraukė koją, stvėrėsi už sausos šakos, 
o kai ši lūžo jos rankoje, baugščiai ir piktai suriko. Truk- 
telėjo koją atgal. Koja viauktelėjusi ištrūko iš dvokian- 
čios pliurzės, o batas liko kažkur apačioje. 

- Ne! - sušuko Triša taip garsiai, kad išbaidė 
kažkokį didelį baltą paukštį. Šis pakilo į orą, ištiesęs il- 
gas plonas kojas. Kitą kartą mergaitė būtų stebėjusi tą 
egzotišką reginį prasižiojusi, bet dabar paukščiai jai 
mažiausiai rūpėjo. Ji atsiklaupė, - dešinė koja blizgėjo 
nuo juodo purvo, - ir kyštelėjo ranką į spėriai tvinstančią 
vandeniu skylę, likusią kupste ištraukus koją. 

- Negaliu be jo! - aršiai suriko Triša. - Jis mano, ir 
aš... be jo... NIEKAIP! 

Ji pamakalavo po šaltą pliurzę, traukydama 
kažkokias smulkias šakneles, aplenkdama storesnes. 
Kažkas gyva prisilietė prie jos rankos ir skubiai atsi- 
traukė. Tada pirštai užčiuopė sportinį batelį ir ištraukė į 
dienos šviesą. Apžiūrėjo: juodas, purve išmurkdytas 
batelis labai tinka purve išsimurkdžiusiai mergaitei, - 
veža, pasakytų Pepsė Robišo. Ir Trišai iš akių pasipylė 
ašaros. Ji apvertė batą, iš vidaus kliūstelėjo juodo dumb- 
lo samtis. Tas vaizdas sukėlė jai juoko priepuolį. Minutę 
kitą ji sėdėjo ant kupsto, sudėjusi koją ant kojos, su 
išgelbėtuoju batu ant kelių ir kvatojo, apsupta juodo 
uodų pulko. O aplinkui it asmens sargybiniai stypsojo 
negyvi medžiai, čirškė žiogai. 
prisirovusi žolės nuvalė bato išorę, po to išsitraukė iš 
kuprinės priešpiečių maišelį, suplėšė jį gabalais ir gerai 
iššluostė juo sportbačio vidų. Purvinus popieriaus 

gniužulėlius ji maigė ir mėtė ant samanų. Taip, ji šiukšli- 
no šitą kokčią, smirdančią pelkę. Taip, tai taisyklių 
pažeidimas. Jeigu ateis policininkai ir ją suims, ji nė 
kiek nesipriešins. 

Mergaitė atsistojo su išgelbėtu batu ir apsidairė. 

- Velnias, - išsprūdo jai. 

Pirmą kartą ji nusikeikė balsu (Pepsei tai ne 
naujiena, bet Pepsė yra Pepsė). Dabar ji aiškiau matė tą 
žalumą, kurią palaikė kalneliu. Tai buvo žole apaugusios 
salelės, nieko daugiau. Didesnės ir mažesnės salelės. O 
tarp jų - juodas vanduo ir medžiai. Dauguma mirę, bet 
kai kurių viršūnėje dar žaliavo lapų kepurė. Jokios kal- 
vos, vien tik pelkė. 

Triša atsigręžė, pasižiūrėjo atgal, bet jau negalėjo 
pasakyti, kokiu keliu atėjo į šitą nykią vietą. Jeigu būtų 
susipratusi žymėti savo kelią kuo nors ryškiu, kad ir to 
paties sudriskusio apsiausto skutais, galėtų dabar grįžti. 
Bet nepažymėjo, todėl kelio atgal nėra. 

Atgal juk gali grįžti; krypčiai nustatyti orientyrų 
nereikia. 

Tikriausiai galėtų, bet vieną kartą jau apsigavo, 
nutarusi, kad pasirinkusi kryptį išeis į pagrindinį taką 
per mišką. Antrą kartą stotis ant to paties grėblio nesi- 
norėjo. 

Ir Triša pasuko į žalias saleles bei saulėje tviskantį 
stovintį vandenį. Medžių, į kuriuos įsitverti ji galėjo 
prireikus, užteko, o pelkė kur nors vis tiek turėjo baig- 
tis. 

Tik bepročiui gali šauti tokios mintys. 

O ką? Bet 1r situacija beprotiška. 

Triša pastovėjo dar minutę, galvodama apie Tomą 
Gordoną, apie jo sugebėjimą apmirti prieš metimą. Apie 

tai, kaip jis stovėjo metiko rate, nenuleisdamas nuo vie- 
no Bostono “Red soks" gaudytojo, Hetebergo ar Verite- 
ko, akių, duodamas tik jiems suprantamus ženklus. O po 
to visas jo kūnas įsijungdavo į judesį ir... triuškinantis 
metimas! 

Ne žmogus - ledkalnis, mėgo sakyti jos tėtis. Jo 
kraujas ledinis. 

Triša norėjo ištrūkti iš čia. Pirmiausia iš šito nosį 
riečiančio liūno, po to iš miško, grįžti pas žmones, par- 
duotuves, prekybos centrus, telefonus ir policininkus, 
kurie padės tau pasiklydus. Ir mergaitei toptelėjo, kad ji 
sugebės ištrūkti. Sugebės, jeigu neims drebinti kinkų, 
nepasiduos. Sugebės, jeigu jos gyslomis teka nors kiek 
ledinio kraujo. 

Ir tada Triša atsipeikėjo, nusiavė antrą batelį, su- 
rišo abiejų raištelius, užsikabino ant kaklo it laikrodžio 
su gegute svarelius, po to pasižiūrėjusi į kojines nutarė 
likti su jomis (maža ant ko galima užsilipti šitame juo- 
dame vandenyje). Tada iki kelių pasiraitojo džinsus ir 
giliai iškvėpė. 

- Makfarlend ruošiasi metimui, Makfarlend meta, 
- išpyškino Triša. Po to pasuko kepuraitės snapelį atgal 
(nes taip šauniau) ir žengė į priekį. 

Triša atsargiai statė koją nuo kupsto ant kupsto, 
dažnai pakeldama galvą ir susirasdama naują orientyrą, 
visai kaip vakar. Tik šiandien aš neketinu pasiduoti pani- 
kai ir bėgti, pagalvojo ji. Šiandien mano gyslomis teka 
ledinis vanduo. 

Praėjo valanda, dvi. Žemė nė kiek nesutvirtėjo, 
darėsi tik klampesnė. Galiausiai žemės išvis neliko: virš 
vandens kyšojo tik žolės kupstai. Triša lipo nuo vieno 
ant kito laikydamasi šakų ir krūmų, jeigu pasitaikydavo, 

o jei ne - balansuodama rankomis it lyno akrobatė. Pa- 
galiau atėjo momentas, kai ji ne tik kad negalėjo 
peržengti ant sekančio kupsto, bet ir nušokti iki jo. Kiek 
padvejojusi ji žengė į juodą vandenį. Ūžtelėjo puvėsių 
tvaikas. Vanduo kone siekė kelius. Pėda nugrimzdo į 
šaltus maurų drebučius. Nuo dugno pakilo gelsvi burbū- 
lai. 

- Na ir bjauru, - susiraukė Triša, nusitaikiusi į 
artimiausią kupstą. - Šlykštynė. Šly-y-ykštynė. Taip ir 
uždusti galima. 

Kiekvienam žingsny įteko rauti iš dumblo koją. 
Triša stengėsi negalvoti, kas bus, jeigu kojos ištraukti 
nepavyks, jeigu mirtinai įstrigs ir ims skęsti. 

- Šlykštynė, šlykštynė, - kartojo mergaitė. Prakai- 
tas šiltais lašais ritosi veidu, graužė akis. Cikados čirpi- 
no vieną natą: re-e-e-e-e. Nuo kupsto, prie kurio ji bri- 
do, nušoko trys varlės: pliumt-pliumt-pliumt. 

- A-lu-tis. - Karčiai šyptelėjo Triša. 

Gelsvai juodoje tyrėje knibždėjo tūkstančiai 
buožgalvių. Dairantis į juos viena koja užkliuvo už 
kažko tvirto ir slidaus, greičiausiai storos šakos. Kupstą 
Triša pasiekė nė karto nepargriuvusi. Gaudydama burna 
orą ji užsiropštė ant žolės salelės ir susirūpinusi 
apžiūrėjo kulkšnis - gal aplipo dėlėmis ar dar kuo nors 
blogiau. Bet neaptiko nieko baisaus (bent jau plika akimi 
matomo). Tiesa, kojos buvo dumblinos iki kelių. Triša 
atsisėdo, nusmaukė pajuodusias kojines ir tarsi liko su 
baltomis kojinėmis - jas puikiai atstojo oda. Vien 
pažiūrėjus į tas “kojinaites" juokas ima. Mergaitė atsi- 
lošė, atsirėmė į kupstą alkūnėmis ir kvatojo užvertusi 
galvą į dangų. Nelabai norėjo juoktis kaip kokia idiotė, 
bet nieko negalėjo sau padaryti. Išsijuokusi ji išgręžė 

kojines, užsitraukė jas ant kojų ir atsistojo. Pastovėjo, 
prisidengusi akis delnu, pasirinko medį su stora nulaužta 
apatine šaka, kurios galas mirko vandenyje. Tą medį ir 
numatė savo artimiausiu tikslu. 

- Makfarlend ruošiasi metimui, Makfarlend meta, 
- liūdnai sumurmėjo Triša ir keliavo toliau. 

Uogos visai išdulkėjo jai iš galvos. Dabar rūpėjo 
tik viena: ištrūkti iš čia gyvai ir sveikai. 

Kai žmonėms tenka pasikliauti tiktai savimi, atei- 
na momentas, kai jie nustoja gyventi ir mobilizuoja visus 
vidinius rezervus, kad išgyventų. Kūnas, negaunantis 
naujų kalorijų, ima naudoti anksčiau sukauptas kalorijas. 
Galva temsta. Kažkas atsitinka regėjimui: susiaurėja 
regos laukas, spalvos pasidaro ryškesnės. Triša peržengė 
gyvenimo ir išgyvenimo ribą, kai praslinko didžioji 
antrosios dienos miške pusė. 

Mergaitės visai nejaudino aplinkybė, kad juda tie- 
siai į vakarus; ji manė (ko gero, visai pelnytai) jog turi 
laikytis pasirinktos krypties. Norėjosi valgyti, tačiau 
dažniausiai ji to nejautė; visą dėmesį buvo sutelkusi į 
ėjimą tiesiai. Bet koks posūkis į vieną ar kitą pusę galėjo 
reikšti tai, kad jai teks nakvoti šitoje pelkėje. Vien pagal- 
vojus apie tai imdavo purtyti. Vieną kartą ji sustojo 
atsigerti vandens iš butelio. O apie ketvirtą popiet baigė 
ištuštinti “Sedž" limonadą. 

Išdžiūvę medžiai vis labiau panėšėjo į sargybinius, 
išsitempusius juodame klane. Dar truputį, ir galėsiu 
įžiūrėti jų veidus, toptelėjo Trišai. Brisdama pro vieną 
tokį medį (per trisdešimt pėdų nesimatė nė vieno kups- 
to), ji užkliuvo už vandenyje pasislėpusios šakos ar 
šaknies ir tėškėsi visu ūgiu į vandenį. Prisėmė pilną 
burną koktaus, purvino vandens, su riksmu jį išspjovė. 

Po vandeniu pastebėjo savo rankas - gelsvos, išpurtusios 
it paskenduolio. Kaipmat ištraukė jas. 

- Viskas tvarkoj, - išsprūdo jai. Triša tartum paju- 
to, kad peržengė kažkokią labai svarbią ribą. Atsidūrė 
svetimoje šalyje, kur šnekama visai kita kalba, kitokie 
pinigai. Viskas pasikeitė. Bet... - Viskas tvarkoje. Taip, 
viskas gerai. - Ir kuprinė liko sausa. Tai svarbiausia, nes 
joje guli jos grotuvas. Jis, tiktai jis sieja ją su žmonių 
pasauliu. 

Murzina, prieky sušlapusiu nertiniu Triša traukė 
toliau. Kitu orientyru tapo sausas medis skeltu kamienu, 
juoda “Y" besileidžiančios saulės fone. Triša pasuko į jį. 
Prisiartinusi prie salelės, paskersavo į ją ir praėjo pro 
šalį. Kam ant jos lipti? Vandeniu greičiau. Pasidygėji- 
mas, kurį jautė iš pradžių, atbuko. Jeigu nėra kitos išei- 
ties, prie visko galima įprasti. Jau įsisavino šią tiesą. 

Po to, kai griuvo į vandenį, Triša ėmė vis dažniau 
bendrauti su Tomu Gordonu. Iš pradžių tai atrodė keis- 
ta, ką ten keista - neįtikėtina, bet slenkant valandoms ji 
liovėsi apie tai galvoti ir tauškė su juo kaip su geriausia 
drauge. Rodė jam kitą savo orientyrą, aiškino, kad ši 
pelkė atsirado dėl gaisro, tikino jį, jog greitai iš čia 
išsikapstys visai, nes liūnas negali tęstis be galo, be 
krašto. Ji kaip tik kalbėjo jam, kad šiandieninėse rung- 
tynėse Bostono “Red Soks" surinks padorų taškų kraitį, 
ir jam bus vienas juokas atvesti komandą į pergalę, kai 
nutilo nebaigusi žodžio. 

- Tu ką nors girdi? - paklausė ji. 

Už Tomą Triša negalėjo atsakyti, bet ji aiškiai 
girdėjo monotonišką sraigtasparnio sraigto tratėjimą. Šis 
sklido iš toli, bet abejonių, jog virš miško suka sraigta- 
sparnis, neliko. Triša tuo metu ilsėjosi ant kupsto. Išgir- 

dusi pašoko, prisidengė akis ranka ir įsižiūrėjo į dangų. 
Nieko jame nepamatė, netrukus nutilo ir plerpimas. 

- Tuščiai vargsta, - atsiduso ji. Gerai, kad išvis ieš- 
ko. Priplojusi uodą, nusitaikiusį jai į kaklą, patraukė to- 
liau. 

Po dešimties ar penkiolikos minučių ji stovėjo ant 
vandenin pusiau nugrimzdusios šaknies ir žiūrėjo 
priešais save svarstydama, ko griebtis. Sargybinių- 
medžių smarkiai praretėjo, priešais tyvuliavo didelis 
tvenkinys. Jo viduryje pūpsojo kelios salelės, bet ne 
žalios, o rudos, sukrautos iš kelmų ir šakų. Ant tų kup- 
stų tupėjo ir spoksojo į ją pustuzinis storų rudų žvėrelių. 

Triša išpūtė akis, kai suprato, ką regi. Ji pamiršo, 
kad stovi viduryje pelkės, pamiršo purvą, uodus, nuo- 
vargį, pamiršo, kad pasiklydo miške. 

- Tomai, - susijaudinusi sušnibždėjo ji. - Čia juk 
bebrai! Bebrai, tupintys ant savo namelių. Juk čia be- 
brai, ar ne? 

Ji pasistiebė ant pirštų galiukų, laikydamasi viena 
ranka už kamieno, kad nenuvirstų, ir žiūrėjo, žiūrėjo, 
žiūrėjo. Bebrai, tikri bebrai, tupintys ant savo namelių 
stogų... žiūri į ją? Triša pagalvojo, kad vienas tai tikrai, 
tas, pačiam centre. Didėlesnis už kitus, o juodos jo 
akutės, atrodo, nukreiptos tiesiai į jos veidą. Berods, 
galėjo įžiūrėti, kaip kruta ūsai. O koks dailus kailis! 
Tamsiai rudas, prie užpakalinių letenėlių truputį 
nušviesėjantis. Tikra “Vėjas gluosniuose" iliustracija. 

Pagaliau Triša nusileido nuo šaknies į vandenį ir 
brido toliau, vilkdama paskui save ilgą šešėlį. Bebrų 
Vadas (taip jį pavadino) tuojau pat atsistojo ir ėmė trauk- 
tis atbulas, kol užpakalinės kojos atsidūrė vandenyje. 
Tada pliaukštelėjo per vandenį uodega. Pliaukštelėjo 

neįtikėtinai garsiai. It išgirdę signalą, į vandenį nėrė ir 
kiti žvėreliai. Nelyginant gerai susižaidusi komanda. 
Triša žvelgė į juos pražiojusi burną, prispaudusi prie 
krūtinės rankas. Pirmą kartą gyvenime jai teko regėti 
tokį stebuklą, o Bebrų Vadas jai atrodė kaip senas, iš- 
mintingas mokytojas, nors negalėjo sau paaiškinti, kodėl 
jai kilo tokios asociacijos. 

- Tomai. Pažiūrėk! - juokdamasi parodė ji į bebrus. 
- Pažvelk į vandenį! Jie plaukia! Kaip gražu! 

Lygiame tvenkinio paviršiuje pasirodė pustuzinis 
V raidžių ir ėmė nuo jos tolti. Triša irgi neliko stovėti. 
Dabar ji nusitaikė į didįjį kupstą, visą salelę, apžėlusią 
tamsiai žaliais paparčiais, styrančiais į visas puses it su- 
sivėlusi ševeliūra. Šį kartą ji nepuolė nosies tiesumu; 
apėjo dideliu lanku. Pamatyti bebrus visai šaunu (jėga, 
kaip pasakytų Pepsė), bet nebuvo noro atsitrenkti į 
plaukiantį po vandeniu bebrą. Ji buvo mačiusi nemažai 
bebrų piešinėlių ir gerai žinojo, kokie dideli jų dantys. 
Ir mergaitė kiekvieną kartą spygavo prie kojos prisilietus 
kokiam nors vandens augalui ar nuskendusiai šakai, - 
manė, kad tai Bebrų Vadas (ar kuris nors jo pavaldinys). 
Žinoma, žvėreliai nori, kad neprašyta viešnia kuo 
greičiau paliktų jų valdas. 

Palikusi bebrų pilis dešinėje, ji artinosi prie žalios 
salos, ir staiga širdis suspurdo: juk ten auga ne šiaip sau 
paparčiai. Tris pavasarius iš eilės jos su mama ir močiute 
rinko jaunus didžialapio šakio lapus, dar neišsisukusius 
iš kieto “mazgelio". Įsitikinimas, kad ant salelės pelkėje 
auga būtent šakiai, vis stiprėjo. Senfordo apylinkėse 
paparčių pumpurus žmonės pradėjo rinkti beveik prieš 
mėnesį, bet mama jai pasakojo, kad šiaurės vakaruose 
šakius pradeda rinkti vėliau, vos ne birželio viduryje. 

Žinoma, sunku patikėti, kad likimas įteikė jai tokią do- 
vaną, bet kuo labiau ji artėjo prie salelės, tuo smarkiau 
tikėjo, kad neapsiriko. Jauni didžialapio šakio šaknia- 
stiebiai ne tik valgomi - jie puikaus skonio. Netgi Pitas, 
kuris suko nosį nuo bet kokių daržovių (išskyrus, 
nebent, šaldytus žimnelius, pašildytus mikrobangų kros- 
nelėje), niekad šakio neatsisakydavo. 

Ji ramino save, kad neverta tikėtis neįmanomo, bet 
po penkių minučių dingo visos abejonės. Priešais ją 
žaliavo ne kupstas, o Paparčių sala! Tik ją derėtų vadinti 
Vabzdžių sala, kone iki juosmens brisdama vandeniu pa- 
galvojo Triša. Pelkėje jų ir taip netrūko, bet mergaitė 
protarpiais vis užsitepdavo veidą, kaklą bei ranka ap- 
sauginiu purvo sluoksniu, ir jie jai nekliudė. Tačiau virš 
Paparčių salos oras mirgėjo nuo vabzdžių. Ir uodų bei 
mašalų draugiją papildė milijardai musių. Triša jau 
girdėjo įkyrų jų zyzimą. 

Nuo artimiausių šakniastiebių Trišą skyrė kokia 
dešimtis pėdų, kai ji sustojo pamiršusi dumblą, kuriame 
klimpo jos kojos. Kažkas siautėjo šitoje salelės pusėje, 
rovė šakius su šaknimis. Keli stiebeliai plūduriavo juo- 
dame vandenyje. O tolėliau, žalumoje matėsi skaisčiai 
raudonos dėmės. 

- Man tai nepatinka, - sumurmėjo Triša ir pasuko 
kairėn, užuot lipusi ant salelės. Šakio šakniastiebiai - 
puiku, o jeigu jos tyko nužudytas ar mirtinai sužeistas 
žvėris? Gal bebrai susipešė dėl patelės? Ji dar nėra taip 
išalkusi, kad nebijotų susidurti su sužeistu bebru. Taip 
galima likti be rankos ar akies. 

Apėjusi pusę salelės, Triša sustojo. Nenorėjo 
žiūrėti, bet akys jos norų nepaisė. 

- Ei, Tomai. - Jos balsas drebėjo. - Kaip baisu, ar 

ne? 

Nuplėšta briedžiuko galva, nusiritusi nuolaidžiu 
krantu ir palikusi kruviną pėdsaką bei išlaužytus pa- 
parčius gulėjo prie pat vandens. Musės buvo aptūpusios 
jo akis ir kaklą. Ir ūžė ne prasčiau už nedidelės valtelės 
motorą. 

- Matau jo liežuvį. - Išgirdo Triša save tariant lyg 
už šimto mylių. Auksinis saulės takas ant vandens ne- 
lauktai tapo netveriamai ryškus, mergaitė pajuto, kad 
sverdėja ir tuoj nualps. 

- Ne, - sušnibždėjo ji. - Ne, neleisk, kad taip nutik- 
L 

Šį kartą balsas skambėjo jau arčiau. Saulės takelis 
vėl tapo kaip anksčiau. Ačiū Dievui! To dar betrūko - 
netekti sąmonės stovint iki juostos sudvisusiame, dvo- 
kiančiame vandenyje. Neis paparčių, nenualps. Ji vėl at- 
gavo pusiausvyrą ir ėmė bristi toliau, paspartinusi 
žingsnį ir jau nežiūrėdama, kur stato koją. Slinko judin- 
dama klubus, balansuodama ore rankomis. Su triko atro- 
dyčiau kaip laidos “Mankšta su Vende“ viešnia, toptelė- 
jo Trišai. Taigi, draugai, siūlome jums naują pratimų 
kompleksą. Aš pavadinau jį “Kaip greičiau atsitraukti 
nuo nukąstos briedžiuko galvos“. Intensyviai judinkite 
klubus, padėkite rankomis ir pečiais. 

Ji žiūrėjo tiesiai, nesigręžiojo, bet ką ji galėjo 
padaryti su į ausis lendančiu musių zyzimu? Kodėl 
nepazyzti po tokių sočių pietų? Kas tai padarė? Tikrai ne 
bebras. Joks bebras nesugebėtų nukąsti briedžiukui 
galvą, kad ir kokius aštrius dantis turėtų. 

Tu žinai, kas tai padarė, atsibudo tas ledinis bal- 
sas. Tai žvėris. Tas pat nepaprastas žvėris. Ir dabar jis 
tave stebi. 

- Niekas manęs nestebi, tai melas, - iškošė Triša. 
Surizikavusi grįžtelti per petį pamatė, kad Paparčių sala 
liko už nugaros. Ir galvą vos beįžiūrėjo: kažkas ruda su 
gyva juoda juosta pakraštyje. - Tai melas, ar ne, Tomai? 

Bet Tomas neatsakė. Tomas negalėjo atsakyti. 
Tikriausiai jau išvažiavo į Fenvėjaus parko stadioną, 
juokavo su kitais “Red soks" žaidėjais, rengdamasis baltą 
aprangą. O pelke, bekraščiu liūnu, žingsniavo ne tikrasis 
Tomas Gordonas, o išgalvotasis, jos sukurtasis, ho- 
meopatinis vaistas nuo vienatvės. Miške ji buvo viena. 

O, ne, širdele. Tu anaiptol ne viena. 

Triša baisiai bijojo, kad ledinis balsas, nors ir ne- 
jaučiąs jai didelės simpatijos, kalba tiesą. Jausmas, kad ją 
seka kažkieno akys, vėl grįžo ir dar sustiprėjo. Ji stengėsi 
suversti visą kaltę nervams (na, kas gi nesusijaudintų, 
išvydęs nukąstą galvą?), ir jai beveik pavyko, kol priėjo 
medį. Ant išdžiūvusio jo kamieno matėsi keli vertikalūs 
įbrėžimai. Lyg kažkas, apimtas blogos nuotaikos, 
praeidamas drykstelėjo per žievę. 

- Viešpatie, - aiktelėjo Triša. - Čia juk nagų žymės. 

Žvėris priekyje, Triša. Laukia tavęs su nagais ir 
visa kita. 

Vaikas matė priešais save tyvuliuojantį vandenį, ki- 
tas saleles, primenančias kalnelio šlaitą (bet jis jau 
žinojo, kad ten nėra jokio kalnelio - antrą kartą negalė- 
jo apsigauti). Jokio žvėries Triša nepastebėjo... bet, su- 
prantama, ir negalėjo pastebėti, ar ne? Žvėris elgėsi taip, 
kaip ir turėjo elgtis: nusižiūrėjo grobį ir dabar laukia 
patogios progos pulti. Yra netgi kažkoks žodis, kuriuo 
nusakomas žvėries elgesys tokiais momentais, bet nie- 
kaip negalėjo jo prisiminti, nes labai pavargo, bijojo... 

Jie tyko, padėjo Trišai tas ledinis balsas. Zyko, štai 

ką jie daro. Taip, pupa. Ypač tokie žvėrys, kaip nauja- 
sis tavo bičiulis. 

- Tyko, - sukrenkštė Triša, nes siaubas užspaudė 
gerklę. - Taip, kaip tik šitą žodį buvau pamiršusi. Ačiū, 
kad padėjai. - O tada patraukė toliau, nes buvo per daug 
nuplumpinusi, kad grįžtų atgalios. Net jeigu kas ir tyko, 
kol galės ją užpulti, sugrįžti jau nebegali. 

Šį kartą tai, kas atrodė tvirta žemė, iš tikrųjų buvo 
žemė. Iš pradžių Triša nenorėjo tuo patikėti, bet artėjant 
prie žalių krūmų bei medžių pabudo viltis. Ir pelkė, 
kuria brido, darėsi vis seklesnė. Vanduo vos siekė 
blauzdų vidurį, nors prieš tai teko pabristi vandeniu iki 
juosmens. Ji užėjo dar du kupstus su šakiais. Čia jų buvo 
gerokai mažiau nei Paparčių saloje, bet Triša nuskabė 
visus, kiek rado. Saldūs, paliekantys burnoje karstelėjusį 
skonį. Jų skonis žalias, pagalvojo mergaitė. Būtų 
prisirinkusi šakniastiebių į kuprinę, bet daugiau jų 
neužtiko. Tačiau ji nenusiminė. Vaikams juk būdingas 
nerūpestingumas: ūgliai numalšino alkį, o pagalvoti, ką 
valgys kitą kartą, ji dar suspės. Triša brido į krantą, pa- 
keliui raudama jaunus paparčio stiebus. Iš pradžių 
nukrimsdavo kietą mazgelį, po to ateidavo eilė ir stiebui. 
Dumblas, į kurį klimpo kojos, jos nebetrikdė. Mergaitė 
priprato prie pelkyno, nejautė jokio pasibjaurėjimo. 

Siekdama kelių likusių stiebelių nuo antro kupsto, 
Triša staiga nustėro. Nes vėl išgirdo musių bimbesį. Tik 
dabar jis buvo dar garsesnis. Kad būtų galėjusi, Triša 
būtų pasitraukusi į šoną, padariusi lanką, tačiau pelkė 
šioje vietoje baigėsi paskendusių šakų ir krūmų kapinė- 
mis. Toje medžių raizgalynėje liko tik vienas daugmaž 
praeinamas takas, kuriuo galėjo bristi Triša, jeigu 
nenorėjo dar dvi valandas maklinėti, rizikuodama rimtai 

susižeisti. 

Bet ir toje vietoje jai teko perlipti per nuvirtusį į 
vandenį medį. Nuvirtusį neseniai. Ir, atrodo, nuvirtusį ne 
savo valia - nuverstą. Mergaitė pamatė nagų žymes ant 
žievės, o lūžis prie pat kamblio buvo visai šviežias. 
Tarytum medis būtų pasipainiojęs kam nors kelyje, ir tas 
kas nors praeidamas stumtelėjęs jį perlaužė kaip deg- 
tuką. 

Zvimbimas vis garsėjo. Prie didžialapių šakių, tie- 
siai ten, kur iš pelkės išsikapstė Triša, gulėjo briedžiuko 
kūnas, tiksliau, tai, kas iš jo buvo likę. Tysojo dviem 
gabalais, sujungtais žarnų girlianda. Viena koja buvo 
nukąsta ir pastatyta prie medžio it ramentas. 

Užsidengusi burną delnu mergaitė skubiai praėjo 
pro maitą. Gumulas pasiekė gerklę, ir ji kaip įmanydama 
stengėsi neleisti skrandžiui atsikratyti turinio. Žvėris, su- 
draskęs briedžiuką, nori, kad ji vemtų. Nejaugi tai 
įmanoma? Racionalioji jos sąmonės dalis (o ji niekur 
nedingo) tvirtino, kad ne, tačiau Triša jau negalėjo neig- 
ti, kad kažkas sąmoningai subjaurojo briedžio likučiais 
dvi pačias gausiausias didžialapio šakio plantacijas, 
matytas šiose pelkynuose. O jeigu tai padaryta tyčia, 
kodėl netikėti, kad tas kažkas trokšta, jog ji atsisveikintų 
ir su tais trupiniais, patekusiais į jos pilvą? 

Taip. Norėjo. Kodėl gi ne? Dabar pamiršk tai. Ir 
nesugalvok išvemti. 

Pamažu, tolstant į vakarus (saulė kybojo palei pat 
horizontą, ir vakarus nustatyti buvo labai paprasta), py- 
kinimo spazmai susilpnėjo, musių taip pat nebesigirdė- 
jo. Kai skrandis visai susitvarkė, mergaitė sustojo ap- 
siauti sportinius batelius. Išgręžė kojines, po to ištiesu- 
si apžiūrėjo. Prisiminė, kaip praeitą rytą movėsi jas savo 

miegamajame Senforde, sėdėdama ant lovos krašto, ir 
niūniavo “Stipriau apglėbk mane... kad pajusčiau tave“. 
Tai buvo “Boiz tu da Maks“ daina. Jos su Pepse lydėsi 
nuo tos grupės, ypač nuo Adamo. Ji prisiminė saulės 
spindulį ant grindų. “Titaniko? plakatą ant sienos. 
Prisiminimai apie tai, kaip movėsi kojines, buvo labai 
ryškūs ir kartu kažkokie nutolę. Ko gero, taip senukai 
prisimena savo jaunystės dienas. Dabar kojinės labiau 
panėšėjo į tinklelį: skylutės, sujungtos siūliukais. Ir jai 
norėjosi pravirkti, veikiausiai todėl, kad pati jautėsi kaip 
rėtis. Bet Triša susitvardė. Susukusi kojines susidėjo į 
kuprinę. 

Betaisydama kuprinės diržus ji vėl išgirdo sraig- 
tasparnio tratėjimą. Tik jau gerokai arčiau. Triša pašoko, 
ėmė sukiotis vietoje. Štai, toli rytuose du sraigtaspar- 
niai, juodi siluetai mėlyno dangaus fone. Šiek tiek 
panašūs į žiogus, skrendančius virš Mirusio briedžio 
pelkės. Nebuvo prasmės skeryčiotis ir rėkti: mašinas 
nuo jos skiria tūkstančiai mylių, tačiau Triša ir mojavo, 
ir šaukė. Negalėjo kitaip. O nutilo tik visai užkimusi. 

- Pažvelk, Tomai. - Mergaitė tik akimis sekė sraig- 
tasparnius. - Pažvelk, jie manęs ieško. Jeigu priskristų 
arčiau... 

Bet jie nepriskrido. Judėjo iš šiaurės į pietus ir ne- 
trukus pasislėpė už miško. Triša stovėjo nejudėdama, 
kol sraigtų kleksėjimas nugrimzdo cikadų čirškime. 
Tada ji giliai atsiduso ir atsisėdo užsirišti sportbačius. Ji 
nejautė, kad ją stebi, nors ir... 

Ak tu melage, papriekaištavo ledinis balsas. Kalbė- 
jo pašaipiai. Mažoji melagėlė. 

Bet ji nemelavo, bent jau apgalvotai. Ji taip nuvar- 
go, galvoje viskas susipynė, tai ir nebesupranta, ką 

jaučia... išskyrus alkį ir troškulį. O gal grįžti pasirauti 
paparčių, šmėkštelėjo galvoje mintis. Jie auga nemažam 
plote, galėtų apeiti tas vietas, kur guli maita ir pritekėję 
briedžiuko kraujo. 

Ji pagalvojo apie Pepsę, kuri kartais supykdavo, 
kai draugė, besivažinėdama riedučiais, nusibrozdindavo 
kelią ar griūdavo iš medžio ir paleisdavo dūdas. Pama- 
čiusi ašaras Pepsė sakydavo: “Užteks snargliuotis, Mak- 
farlend." Dievaži, ji negalėjo snargliuotis dėl negyvo 
briedžiuko, tikrai negalėjo... tačiau bijojo, kad jį 
užmušęs žvėris slepiasi kažkur čia ir ją seka. Viliasi, jog 
mergaitė sugrįš. 

O dėl vandens... Pirma, pelkės vanduo purvinas. 
Antra, pilnas negyvų vabalų ir visokių lervų. Ar gali ler- 
vos augti žmogaus skrandyje? Ko gero, ne. Nori įsitikin- 
ti savo kailiu? Jokiu būdu! 

- Gal dar aptiksiu paparčių, - nusprendė ji. - Ar ne, 
Tomai? Ir uogų. - Tomas neatsakė, ir Triša nuskubėjo į 
priekį, kol neėmė abejoti savo sprendimu. 

Ji keliavo į vakarus dar tris valandas, iš pradžių 
lėtai, vėliau, pakliuvusi į brandų spygliuočių mišką, 
greitėliau. Kojos pavargo, skaudėjo nugarą, bet Trišai tie 
skausmeliai labai neįkyrėjo. Ir alkis per daug nekamavo. 
Bet kai saulė auksinius drabužius pakeitė raudonais, Tri- 
šą ėmė kankinti troškulys. Burna perdžiūvo, liežuvis vir- 
to tarka. Ji keikė save už tai, kad neatsigėrė iš pelkės, jei 
jau turėjo tokią galimybę. Vienu momentu netgi susto- 
jo pagalvojusi: velniop, grįžtu. 

Nė nebandyk, brangioji, sulaikė ją ledinis balsas. 
Nerasi kelio. Net jeigu pavyktų, sutems... galai žino, kas 
ten gali tavęs laukti? 

- Užsičiaupk! - nukirto ji įkyruoliui. - Tik tu 

užsičiaupk, kvailas padare. 

Bet tas kvailas padaras, žinoma, kalbėjo tiesą. 
Triša vėl pasisuko į saulę, spėjusią virsti apelsinu, ir 
nupėdino toliau. Troškulys ją baugino. Jeigu šitaip var- 
gina aštuntą valandą vakaro, kas gi laukia vidurnaktį? 
Kiek laiko žmogus gali ištverti be vandens? Ji negalėjo 
prisiminti, nors tikrai buvo skaičiusi apie tai. Tikrai 
mažiau nei be maisto. Ir kokia ta mirtis nuo troškulio? 

- Aš juk nemirsiu nuo troškulio šitame prakeik- 
tame miške, tiesa, Tomai? - paklausė ji, bet Tomas jai 
neatsakė. Tikrasis Tomas Gordonas šiuo metu seka 
žaidimą. Timas Veikfildas, labiausiai patyręs Bostono 
“Red soks“ atmušėjas, prieš Endį Petitą, kairiarankę 
jaunąją “Jankių" žvaigždę. Graužė kaklą. Kiekvieną 
kartą ryjant seiles nežmoniškai skaudėjo. Ji prisiminė 
lietų, kuriame permirko pasiklydusi miške (kaip seniai 
tai buvo - dar tais laikais, kai ji movėsi kojines 
sėdėdama ant lovos krašto savo miegamajame). Ir kodėl 
negalėtų palyti dabar? Ji išlįstų į atvirą vietą ir šoktų 
išskėtusi rankas, pražiojusi burną. Šoktų kaip Snupis* 
ant savo būdos. 

Triša žingsniavo tarp pušų ir eglių, kurios darėsi 
vis aukštesnės. Didėjo ir atstumai tarp medžių. 
Saulėlydžio šviesoje stori kamienai metė ilgus, plačius 
šešėlius, neretai užklojančius vienas kitą. Ji tikrai būtų 
sustojusi pasigėrėti nuostabia giria, nutvieksta pasku- 
tinių vakaro saulės spindulių, jeigu ne užkamavęs 
troškulys. Žinoma, kažkuri sąmonės dalis fiksavo reginį, 
kurį demonstravo jai gamta, bet Trišos mintys sukosi 


*Geras, svajingas šunelis, Čarlzo Šulco komiksų “Riešutėliai" 
personažas. 


106 


apie viena. Smilkiniai pulsavo galvos skausmu, gerklė 
susispaudė iki adatos skylutės. 

Iš pradžių būdama tokios būklės tekančio vandens 
šniokštimą mergaitė palaikė haliucinacija. Juk negalėjo 
girdėti tikrą vandenį. Iš kur jis atsiras, lyg pagal už- 
sakymą? Tačiau Triša pasuko to garso pusėn ir nužings- 
niavo pietvakarių kryptimi, nardydama po šakomis, šo- 
kinėdama per nuvirtusius medžius. Kai triukšmas taip 
sustiprėjo, kad jau negalėjo būti jokia haliucinacija, Tri- 
ša pasileido bėgte. Porą kartų paslydo ant spyglių pa- 
klotės, sykį pataikė į dilgėles, bet nepaisė perštinčių 
vietų ant alkūnių ir plaštakos. Praėjus dešimčiai minučių 
po to, kai ausys sugavo tekančio vandens šniokštimą, ji 
jau stovėjo ant skardžio. Toje vietoje uolos pervėrė 
ploną dirvos sluoksnį ir kyšojo nelyginant krumpliai. Iš 
po uolų tryško toks platus vandens srautas, kad ankstes- 
nis upelis atrodė niekinga vandens čiurkšlė, tekanti iš 
gerai neužsukto krano. 

Triša nuėjo skardžio kraštu nesusimąstydama, jog 
vieno netikslaus žingsnio užteks nugarmėti iš dvidešimt 
penkių pėdų aukščio. Dar po penkių minučių ji aptiko 
ganėtinai nuožulnaus šlaito atkarpą, kuria iš miško buvo 
galima nusileisti į slėnį su čiurlenančiu upokšniu. Tas 
šlaitas buvo užklotas dešimtmečiais ant jo kritusių lapų 
ir spyglių. 

Mergaitė atsisėdo ant šlaito krašto, sustatė kojas 
priešais kaip vaikas, pasiruošęs leistis žiemą nuo ledinio 
kalnelio. Ir nučiuožė žemyn, stabdydama kojomis. Pu- 
siaukelėje ją ėmė nešti į šoną. Užuot bandžiusi sustoti - 
ir tas manevras greičiausiai baigtųsi kulvirsčiu apačion, 
- Triša išsitiesė ant nugaros, sudėjo rankas po galva ir 
užsimerkė, atsiduodama likimui. 

Ilgai leistis nereikėjo. Kairiu šonu ji užlėkė ant 
styrančio akmens, o į kitą taip smarkiai stuktelėjo suner- 
tais pirštais, kad jie nutirpo. Jeigu nebūčiau pasidėjusi 
rankų po galva, toptelėjo jai, antras akmuo būtų nunėręs 
man pusę skalpo. Bet tai dar ne blogiausia. “Nenusisuk 
sau sprando“, - tai dar vienas suaugusiųjų priežodis, 
šįkart labai mėgstamas močiutės Makfarlend. 

Pačioje apačioje Trišą pametėjo, ji prisispaudė 
užpakaliu ir akimoju pajuto, kad į batelius liejasi ledinis 
vanduo. Mergaitė ištraukė kojas, atsisėdo ir pripuolusi 
prie vandens gėrė, gėrė, gėrė, kol ėmė gelti kaktą: taip 
atsitikdavo, kai ji mikliai sušveisdavo savo ledus. Triša 
pakėlė galvą ir palaimingai šypsodamasi pažvelgė į tem- 
stantį dangų. Ar jai teko kada gerti tokio gardaus van- 
dens? Ar gali skoniu jam kas nors prilygti? Žinoma, ne. 
Šiam vandeniui nėra lygių. Triša vėl nuleido veidą prie 
vandens. Po kurio laiko atsiklaupė, atsiriaugėjo (pasiro- 
do, galima riaugėti ir nuo vandens), nusijuokė. Pilvas 
išsipūtė, pasidarė kietas kaip būgnas. Ir alkį ji pamiršo. 

Šlaitas, kuriuo Triša nusileido, buvo per slidus vėl 
kabarotis aukštyn. Nesinorėjo rizikuoti. Koks malonu- 
mas įveikus pusę kelio paslysti ir nugarmėti žemyn? O 
štai kita upelio pusė jai visai patiko. Skardis irgi ganė- 
tinai status, tačiau apaugęs medžiais, ir atvašynas ne- 
tankus. O akmenų, iš kurių galima pasidaryti brastą, 
nors vežimu vežk. Galėtų paeiti dar truputį prieš su- 
stodama nakčiai. Kodėl gi ne? Prigėrus vandens užplūdo 
naujos jėgos. Ir ne vien jėgos - pasitikėjimas savimi. 
Pelkė įveikta. Ji surado naują upelį. Gerą upelį. 

Upelį tai radai, o kaip tas žvėris, pasidomėjo ledi- 
nis balsas. Ir vėl pasėjo baimę jos širdyje. Kad jis tik 
pranešinėtų visokias blogybes, ne. Blogiausia tai, kad jo 

dėka Triša suprato egzistuojant kitą jos pusę. Zu gal 
pamiršai apie jį? 

- Jeigu ir buvo, - atsakė Triša, - seniai nuėjo. 
Greičiausiai grįžo pas briedžiuką. 

Iš visko sprendžiant, ji neklydo. Bent jau nesijautė 
sekama. Ledinis balsas tai žinojo, todėl užsičiaupė. 
Staiga mergaitė suprato, jog gali įsivaizduoti to balso 
savininkę: pikta, maža, piktdžiugiškai besišaipanti bjau- 
rybė, išvaizda šiek tiek panaši į Trišą (bendrų bruožų 
nedaug, kaip antros eilės pusseserių). Dabar ji sliūkino 
sau, sugniaužusi kumščius ir visai kaip demonstruodama 
savo nepasitenkinimą bei apmaudą. 

- Keliauk ir nesirodyk man, - metė jai Triša. - 
Neišgąsdinsi manęs. - O šiek tiek patylėjusi pridūrė: - 
Kad tu prasmegtum! 

Ir nors Triša kalbėjo labai negražiai, ji dėl to visai 
nesigailėjo. Net įsivaizdavo, kaip pakartos tuos žodžius 
savo broliui Pitui, jeigu pakeliui iš mokyklos jis vėl ims 
pliurpti apie Moldeną. Moldene, atseit, yra tas, Moldene 
anas, pas tėtį galima tą, pas tėtį aną. Ir tada ji jam drėbs: 
“Žinai, Pitai, kad tu prasmegtum su visu savo inkštimu“', 
- užuot tylėjusi ir su užuojauta linksėjusi. Kaip jam tai 
patiktų: “Žinai, Pitai, kad tu prasmegtum!"* Triša įsivaiz- 
davo brolį kaip gyvą. Akys išsprogsta, lūpa atvimpa. 
Kaip juokinga! Ir mergaitė ėmė kikenti. 

Po to atsistojo, priėjo prie upelio, išsirinko ketu- 
ris akmenis ir po vieną sumetė į vandenį, statydama sau 
perkėlą. Tada perbėgo į kitą krantą ir nuėjo šlaitų. 

Tas šlaitas vis stačiau leidosi žemyn, o vanduo 
gurgė vis garsiau, risdamasis akmenine vaga. Pasiekusi 
pakankamai lygų lopinėlį, Triša apsisprendė ten per- 
nakvoti. Tamsa tirštėjo, o pasivaikščiojimas naktyje 

stačiu krantų gali baigtis kritimu. Pati vietelė jai patiko: 
ne laukymė, bet ir ne tankumynas. Bent jau dangų ji 
galėjo matyti. 

- Bet uodų marios. - Triša nuvijo debesį, pakibusį 
priešais jos veidą, priplojo kelis, įsitaisiusius ant kaklo. 
Paskui nuėjo prie upelio ieškoti dumblo, bet (cha-cha, 
juokaujate, panele?) nerado nė saujos. Akmenų - kiek 
širdis geidžia, o purvo nėra. Triša pritūpė, nepaisydama 
aplinkui zyziančių uodų, po to linktelėjo patenkinta rastu 
sprendimu. Ranka nubraukė nuo nedidelio plotelio spyg- 
lius, išrausė duobutę ir buteliu prinešė į ją vandens. Tada 
su didžiausiu malonumu sumaišė vandenį su biria žeme 
(tai darydama prisiminė močiutę Andersen, kuri šešta- 
dieniais virtuvėje minkydavo tešlą). Gauta koše išsitepė 
veidą ir kaklą. Baigė jau visai sutemus. 

Triša atsistojo, lygindama purvo sluoksnį ant 
rankų, apsidairė. Arti nesimatė jokio nuvirtusio medžio, 
prie kurio prisiglaudusi ji galėjo pernakvoti. Tačiau už 
dvidešimties jardų ji pastebėjo krūvą pušų šakų. 
Nusitempė vieną prie eglės, augančio palei upeliuką, 
atrėmė į kamieną nedideliu kampu. Taip radosi nedidelė 
palapinė, kurioje ji galėjo pasislėpti. Jeigu vėjas nenu- 
vers šakos, pagalvojo mergaitė, tokioje palapinėje bus 
labai jauku. 

Benešant dvi paskutines šakas jai susuko pilvą. 
Triša sustojo ir laikydama rankose po šaką laukė, kas 
bus. Pilvas apsiramino, bet nemalonus jausmas liko. Lyg 
kas ten spurdėtų. Triša jautė, kad kažkas ne taip, bet 
neįstengė nustatyti problemos priežasties. 

Vanduo kaltas, paaiškino tas ledinis balsas. Vande- 
nyje kažkas ištirpdyta, ir tu apsinuodijai, brangute. 
Ryto, ko gero, gyva nebesulauksi. 

- Nesulauksiu tai nesulauksiu, - atkirto Triša ir 
baigė statyti savo palapinę. - Mane kamavo troškulys, 
negalėjau negerti. 

Į tai balsas nieko neatsakė. Galbūt to ledinio bal- 
so savininkė, ta išdavikė bent tiek suprato: negalėjo ji 
negerti iš upelio, negalėjo, ir baigta. 

Triša atsisėdo šalia kuprinės, atsegė ją ir ištraukė 
grotuvą. Tada įtaisė į ausis ausines, įsijungė. Radijo stotį 
WCAS ji girdėjo, tik signalas buvo daug prastesnis nei 
vakar. Triša nusišypsojo pagalvojusi, jog tolsta iš ryšio 
zonos. Taip juk ne kartą buvo važiuojant automobiliu. Ir 
tą akimirką ėmė gurguliuoti pilvas. 

- Dėmesio, - išgirdo Triša silpnutį Džojaus Kastil- 
jonės balselį. - Mo užėmė atmušėjo vietą, ir mes pasi- 
rengę pradėti antrąją ketvirtojo kėlinio dalį. 

Staiga sukilo šleikštulys, Triša ėmė žiaukčioti. Ji 
išsirito iš palapinės, atsiklaupė ir ėmė vemti. Kaire ranka 
dar spėjo atsiremti į medį, dešine suėmė pilvą. 

Po to dar kurį laiką pastovėjo ant kelių, godžiai 
gaudydama burna orą, spjaudydama apvirškinto pa- 
parčio likučius, o Mo jau spėjo praleisti tris kamuolius. 
Jį pakeitė Trojus O“Liris. 

- Taip, “Red soks" komandai šiandien ne pati ge- 
riausia diena, - pastebėjo Džeris Trupanas. - Antra ket- 
virtojo kėlinio dalis, jie pralaimi vienas - septyni, o En- 
dis Petitas ir toliau daro su jais ką nori. 

- Smirdžius, - iškošė Triša ir vėl viauktelėjo. Ji, 
laimė, nematė, kas kliokia iš burnos, nes visai sutemo, 
ir labai džiaugėsi tuo, tačiau jautė, kad atpila vandeniu, 
o ne tulžimi. Vos pagalvojus apie tai vėl susuko skrandį. 
Ji atsitraukė nuo medžių, prie kurių vėmė atsiklaupusi, 
ir tada ėmė maištauti žarnynas. 

- O, VELNIAS! - suinkštė Triša, segdama sagą, po 
to užtrauktuką ir jau neabejodama, kad nespės jų nusi- 
mauti, nes tai neįmanoma. Tačiau spėjo, nusitraukė 
džinsus ir kelnaites, suėmė juos, o tada žarnyno turinys 
pliūptelėjo karšta, dvokiančia čiurkšle. Triša nevalingai 
riktelėjo, ir akimoju, lyg tyčia, jai atsiliepė kažkoks 
paukštukas. Kada viskas, kas tik galėjo, išlėkė, ir Triša 
bandė stotis, jai apsisuko galva. Mergaitė neteko pu- 
siausvyros ir pleptelėjo užpakaliu į šiltas savo išmatas. 

- Pasiklydau ir sėdžiu savo šūde, - konstatavo 
Triša, ir ašaras pakeitė juokas: tikrai, situacija neįpras- 
ta. Pasiklydau ir sėdžiu savo šūde, jau mintyse pakartojo 
Triša. Verkdama ir juokdamasi ji šiaip ne taip nusitraukė 
nuleistus džinsus ir kelnaites (kelnės buvo pajuodusios 
nuo purvo, praplyšusiais keliais, bet jai pavyko neišter- 
lioti jų išmatomis... kol kas), atsistojo ir pusnuogė nubė- 
go prie upelio su ausinuku rankoje. Trojus O“Liris pel- 
nė tašką tą akimirką, kai ji neišsilaikiusi pūkštelėjo į 
savo fekalijas. Dabar, kai ji įsibrido į ledinį upelį, 
Džimas Leiricas šauniai atmušė kamuoliuką, ir skirtu- 
mas susitraukė dar dviem taškais. 

Triša atsitūpusi ėmė praustis užpakaliuką. 

- Tai vis tas vanduo, Tomai, - paaiškino ji Tomui 
Gordonui. - Šitas prakeiktas vanduo, bet kas man beli- 
ko? Žiūrėti į jį? 

Kai vaikas išlipo į krantą, kojos buvo visai suledė- 
jusios. Sustiro ir užpakalis, bet vėl buvo švarus. Triša 
apsimovė kelnaites, užsitraukė džinsus ir jau ketino 
traukti užtrauktuką, kai vėl susuko pilvą. Triša žengė 
prie gretimo medžio, atsirėmė į jį ir žiauktelėjo. Šį kartą 
vėmė vien karštu skystimu: apvirškinti šakio ūgliai iške- 
liavo iš jos skrandžio prieš tai. Triša atsirėmė kakta į 

šiurkščią pušies žievę. Įsivaizdavo prikaltą prie medžio 
lentelę, kokias žmonės kabina netoli vasarnamių prie 
ežero ar jūros: “TRIŠOS VĖMIMO VIETA". Ta min- 
tis vėl privertė nusijuokti, tik labai jau nelinksmas buvo 
tas juokas. O radijas tuo metu transliavo reklamą: 
“Paskambinkite telefonu 1-800-54-GIANT". 

Dabar sugurgė ir žarnose. 

- Ne, - sukuždėjo Triša, neatmerkdama akių, neati- 
traukdama kaktos nuo žievės. - Ne, prašau, nereikia. 
Padėk man, Viešpatie. Prašau, nereikia daugiau. 

Tuščiai gaišti laiką, pareiškė ledinis balsas. Mels- 
tis Negirdimajam beprasmiška. 

Gurgimas liovėsi. Nelanksčiomis, tarsi medinėmis 
kojomis Triša grįžo prie palapinės. Skaudėjo nugarą, 
spazmavo pilvo raumenis. Degte degė oda. Triša net pa- 
galvojo, ar nebus pakilusi temperatūra. 

Už Bostono “Red soks" išėjo mesti Derekas Lou- 
vas. Džordžas Posada pasveikino jį tiksliu smūgiu į 
dešinį tolimąjį aikštelės galą. Triša atsargiai įlindo į 
padangtę, stengdamasi neužkliudyti šakų nei ranka, nei 
koja. Nes tuomet visas statinys veikiausiai drioksteltų 
ant jos. O vėl reikalui prispaudus per skubėjimą ji tikrai 
viską sugriautų. Bet kol kas palapinė liko sveika. 

Čakas Kloblachas pasiuntė kamuoliuką, pasak 
Džerio Trupano, “aukšta žvake“. Darenas Bregas suga- 
vo jį, bet Posada jau buvo spėjęs pasiekti “namus". 
“Jankiai" persvėrė rezultatą vienu tašku. Šis vakaras nei 
Bostono “Raudonosioms kojinėms“', nei jai nieko gero 
nežadėjo. “Kur skambinsite, jeigu išdužo automobilio 
stiklas? - išsitiesusi ant spyglių pakartojo Triša nerišlią 
reklamą. - 1-800-54-GI..." 

Kūnu perbėgo šiurpuliukas. Karštį pakeitė šaltis. Ji 

apglėbė save rankomis, tikėdamasi, kad tas drebulys 
nepersiduos šakoms, taip rūpestingai sustatytoms prie 
eglės kamieno, ir jos nenuvirs ant jos. 

- Tas suknistas vanduo, - sudejavo mergaitė. - 
Daugiau prie jo nesiartinsiu per patrankos šūvį. 

Bet ji puikiai suprato, jog tai tik žodžiai. Ir galėjo 
apsieiti be ledinio balso pamokymų. Jau dabar kamavo 
troškulys. Išsivėmus burna taip perdžiūvo, kad ji nė 
neabejojo netrukus vėl trauksianti prie upelio. 

O kol kas ji klausėsi Niujorko “Jankių" ir Bostono 
“Red soks“ mačo reportažo. Aštuntajame kėlinyje 
“Soks" pabudo, sugebėjo neutralizuoti Petitą ir 
sumažino skirtumą. Prasidėjo pirmoji devintojo kelinio 
dalis, “Jankiai"" egzaminavo antrąjį metiką Denisą Eker- 
slį (Džojus ir Džeris Trupano vadino jį Eku), ir Triša 
iškėlė rankas: nebegalėjo atsispirti vandens čiurlenimui. 
Ją įveikė liežuvis ir gerklė. Labai atsargiai, kojom į 
priekį, Triša išlindo iš palapinės, priėjo prie upelio ir 
atsigėrė ledinio, nepaprastai gardaus vandens. Kokie ten 
nuodai, vanduo veikiau priminė dievišką nektarą. Mer- 
gaitė vėl įropojo į palapinę, tai drebėjo iš šalčio visu 
kūnu, tai karštis mušė prakaitu. Ryte mirsiu, pagalvojo 
ji. Jeigu nenumirsiu, tai taip sunkiai susirgsiu, kad im- 
siu svajoti apie mirtį. 

“Red soks" tuo metu pralaiminėjo: penki - aštuo- 
ni, bet jų Žaidėjai stovėjo visose bazėse vos po vieno 
užribio. Nomaras Garčapara šauniai atmušė kamuoliuką. 
Jeigu būtų spėjęs palikti atmušėjo vietą ir apibėgęs ratą, 
“Soks" būtų laimėjusi rezultatu devyni - aštuoni. Tačiau 
Bernis Viljamsas, “Jankių" gaudytojas, spėjo pričiupti 
Nomarą. “Soks" gavo dar vieną tašką, tačiau jų tai 
neišgelbėjo. O'Liris, išėjęs prieš Marianą Riverą, 

negalėjo padaryti stebuklo. Iki žaidimo pabaigos rezul- 
tatas nepakito. Triša išjungė ausinuką, taupydama ele- 
mentus. Po to pasidėjusi galvą ant rankos pravirko. Ji 
apsivėmė, pratrydo, “Red soks" pralaimėjo, Tomas Gor- 
donas net nepasirodė aikštelėje. Gyvenimas baigiasi. 
Raudodama ji ir užsnūdo. 

Tą akimirką, kai nesusitvardžiusi Triša pasilenkė 
atsigerti vandens iš upelio, Kasl Roko policijos nuova- 
doje suskambo telefonas. Magnetofonas, įrašinėjąs visus 
gaunamus skambučius, įrašė ir anoniminio geradario 
pokalbį su budinčiuoju. 


Skambučio laikas - 21:46 


Skambinantysis: “Mergaitę, kurios ieškote, nuo 
tako pagrobė Frensis Raimondas Mazerolė, pirmoji 
raidė “em"', kaip “mikroskopas". Jam trisdešimt šešeri, 
nešioja akinius, blondinas dažytais plaukais, trumpai 
apsikirpęs. Supratote mane?" 


Budintysis: “Sere, leiskite sužinoti..." 


Skambinantysis: “Užsičiaupk, užsičiaupk ir įdė- 
miai klausyk. Mazerolė važiuoja mėlynu “Ford" mikriu- 
ku, atrodo, “Ekolain" modelis. Dabar jis Konektikute. 
Jis blogas žmogus. Pažvelkite į jo dosjė ir patys įsitikin- 
site. Jis dulkins ją kelias dienas, jeigu ji jam nesipriešins. 
Turite kelias dienas, po to jis ją nužudys. Taip jau yra 
padaręs." 


Budintysis: “Sere, gal galėtumėte pasakyti nume- 
rius..." 


115 


Skambinantysis: “Aš tau jau sakiau, kokia jo pa- 
vardė ir kuo jis važiuoja. Visa kita pats sužinosi. Jis taip 
jau yra padaręs." 


Budintysis: “Sere..." 
Skambinantysis: “Tikiuosi, jūs jį nudėsite." 
Pokalbis baigtas 21:48. 


Policija išsiaiškino, kad skambinta iš taksofono 
Old Očard Byče. Ten anoniminio liudininko pėdsakai 
nutrūko. 

Apie antrą nakties, praėjus trims valandoms po to, 
kai Masačiusetso, Konektikuto, Niujorko ir Nju Džersio 
policija ėmė ieškoti mėlyno mikriuko, pagaminto “Ford" 
kompanijoje, už kurio vairo sėdėjo trumpai kirptas švie- 
siaplaukis su akiniais, Triša pabudo. Gerkle lipo gumu- 
las, skrandį suko. Išmėčiusi šakas Triša spėjo žengti 
kelis žingsnius ir nusitraukti džinsus bei kelnaites. Ant 
miško paklotės ji paliko skystų ekskrementų balą. Vidu- 
rius tartum ugnim degino. 

Išsekus srovei, kai pilvą nustojo spazmuoti, mer- 
gaitė vėl nuėjo prie Didžiosios Vėmimo Vietos, parimo 
į tą patį medį. Kūnas degė, plaukai sulipo nuo prakaito. 
Be to, ji dar virpėjo visu kūnu, tyliai kalendama danti- 
mis. 

Daugiau negaliu vemti. Prašau, Viešpatie, suprask, 
kad daugiau vemti negaliu. Aš numirsiu, jeigu ir toliau 
vemsiu. 

Štai tuomet ji pirmą kartą pamatė Tomą Gordoną. 
Jis stovėjo tarp medžių už penkiasdešimties pėdų, balta 

jo uniforma akinančiai švietė pro lają prasiskverbian- 
čioje mėnesienoje. Jis buvo su pirštine. Dešinė ranka 
slėpėsi už nugaros, bet Triša žinojo, kad joje sugniaužtas 
kamuoliukas. Jis sukioja jį delne, kad siūlės atsidurtų tik 
jam vienam žinomoje padėtyje. Tai padėtis, kuri lėmė, 
kad kamuoliukas lėks tiksliai į tikslą. 

- Tomai, - sukuždėjo Triša. - Šiandien tu neturėjai 
nė vienos progos, taip? 

Tomas neatsakė. Jis laukė gaudytojo signalo. Todėl 
ir sustingo it statula. Stovėjo po mėnulio šviesa, ir mer- 
gaitė matė jį taip aiškiai, kaip įdrėskimus ant savo rankų; 
jis buvo jai toks pat realus, kaip pykinimas ir spazmai 
pilve. Beisbolininkas sustingo, laukdamas ženklo. Ne 
tai, kad visai nustėro, ne, ranka tebesuko kamuoliuką, 
bet ta kūno dalis, kurią ji matė, suakmenėjo. Suakmenė- 
jo, lūkuriuodama signalo. Triša pagalvojo, ar pajėgtų 
taip - nusipurtyti nuo savęs drebulį it antis vandenį nuo 
sparnų, ir visiškai paslėpti vidinį jaudulį. 

Ji pasistengė, įsikibusi viena ranka į medį. Iš 
pradžių nepavyko (geri dalykai niekad nepavyksta iš 
karto, sakydavo jos tėtukas), bet po valandėlės viskas 
ėjo kaip sviestu patepta: viduje viskas susitvarkė. Taip ji 
prastovėjo gana ilgai. Ar atmušėjas panoro palikti savo 
vietą dėl to, kad pauzė tarp metimų užsitęsė? Jo reikalas. 
Jai jo elgesys visai nerūpi, nė kiek. Jai rūpėjo tik suge- 
bėjimas apmirti su kamuoliuku, suspaustu dešinėje 
rankoje. Tas sustingimas prasidėjo nuo pečių, po to plito 
visu kūnu, jis ramino ir padėjo susikaupti. 

Drebulys, krėtęs Trišą, ėmė rimti, netrukus ir visai 
išnyko. Kažkuriuo momentu ji suprato, kad ir skrandis 
nebemaištauja. Vidurius degino nebe taip smarkiai. 
Mėnulis nusileido, dingo ir Tomas Gordonas. Žinoma, 

jis ir nebuvo atėjęs, Triša tai žinojo, bet... 

- Šįsyk jis buvo kaip gyvas, - sučiulbo ji. - Vi-i-sai 
kaip gyvas. Jėga! 

Lėtai, vilkdama kojas mergaitė grįžo prie medžio, 
kur buvo sulipdžiusi palapinę. Ir nors baisiai lenkė mie- 
gas, nepatingėjo vėl sustatyti prie eglės šakas, ir tik tada 
palindo po jomis. Kol ji miegojo, kažkas priėjo ir ilgai 
į ją žiūrėjo. Ilgai žiūrėjo. Ir pasitraukė, tik kai rytuose 
nušvito dangaus kraštelis... netoli pasitraukė. 


Šeštasis kėlinys 


Kai Triša pakirdo, miškas skardeno nuo paukščių. 
Skaisčiai plieskė aukštai virš horizonto pakilusi saulė. 
Atrodo, kad ji išmiegojo iki dešimtos valandos. Ir būtų 
pūtusi į akį toliau, jeigu ne alkis. Viduje, nuo kaklo iki 
kelių, atsirado didelė kaverna, kurios viduje įsitaisė 
skausmas, tikras skausmas. Tarsi kas būtų gnaibęs iš 
vidaus. Trišą ne juokais išgąsdino tie pojūčiai. Ir ank- 
sčiau pasitaikydavo išalkti, bet kad nuo alkio skaudėtų 
- taip dar nebuvo. 

Ji išlindo iš palapinės, nuvertus: kelias šakas, nu- 
turseno prie upelio, įsispendusi rankomis į šonus. 
Tikriausiai atrodau visai kaip pusiau akla, ištinusiais nuo 
artrito sąnariais senelė Robišo, kuri be kitų pagalbos 
negalėjo vaikščioti. Pepsė ją pravardžiavo Bobule- 
Girgždule. 

Triša atsiklaupė, atsirėmė į žemę delnais ir ėmė 
gerti kaip arklys iš lovio. Jautė, kad tuoj vėl viskas iške- 
liaus laukan, bet kitos išeities - kaip tik atsigerti, - ne- 
matė. Kuo dar galėjo pripildyti skrandį? 

Po to ji atsistojo, patempė džinsus (kai savo mie- 
gamajame juos apsirengė, jie buvo jai kaip tik, bet tai 

buvo seniai, toli toli, o dabar kelnės buvo gerokai per 
didelės) ir nužingsniavo šlaitu palei upelį. Mergaitė jau 
nebesitikėjo, kad upelis išves ją pas žmones, bet norėjo 
nueiti kuo toliau nuo Didžiosios Vėmimo Vietos. 

Ji numynė šimtą jardų, kai staiga sugrįžo ta įžūli 
bjaurybė. Kažką būsi užmiršusi, širdele? Iš visko 
sprendžiant, ir ta bjaurybė pavargusi, bet balsas kaip ir 
anksčiau buvo ledinis, su ironija. Ir, kaip visuomet, ji 
buvo teisi. Triša sustojo, palenkusi galvą pastovėjo ko- 
kią minutę, po to apsisuko ir vėl nupėdino prie medžio, 
kur nakvojo. Jai teko porą kartų sustoti, kad nurimtų 
įsibėgėjusi širdutė. Jėgų kaip ir nebuvo likę. 

Triša prisipylė butelį vandens, įsidėjo jį bei skutais 
virtusį apsiaustą į kuprinę, sunkiai atsiduso traukdama ją 
ant pečių (ji gi tuščia, o atrodo, tartum būtų užsivertusi 
kelias plytas), ir keliavo toliau. Ėjo pamažėle, sustodama 
kas ketvirtį valandos atsipūsti, nors ir leidosi šlaitu. Gal- 
voje ūžė. Visos spalvos buvo paryškėjusios, o kai virš 
galvos sutarškė kėkštas, Trišos būgnelius pervėrė šimtai 
aštrių adatėlių. Ji įsivaizdavo, kad Tomas Gordonas 
žingsniuoja šalia, bet netrukus apsimetinėti nebereikėjo. 
Jis ėjo greta, ir nors mergaitė žinojo, kad tai tik haliuci- 
nacija, dieną Tomas Gordonas atrodė toks pat realus, 
kaip ir mėnesienoje. 

Įdienojus Triša užkliuvo už akmens ir nusirito į 
dygius krūmus. Jai atėmė kvapą, širdis vos neiššoko iš 
krūtinės, prieš akis pasipylė baltos žvaigždutės. Ne iš 
karto pavyko išsikapanoti iš brūzgynų: dygliai tvirtai ją 
laikė. Mergaitė palaukė, sukaupė jėgas ir kelioms 
sekundėms apmirusi truktelėjo į priekį. Iš krūmų ji 
išsikapanojo, bet kai pamėgino atsistoti, paaiškėjo, kad 
kojos jos nebelaiko. Nieko keista. Per pastarąsias ketu- 

riasdešimt aštuonias valandas ji buvo valgiusi tik kietai 
virtą kiaušinį, sumuštinį su tunu, du “Tvinkiz" pyragė- 
lius, kelias saliero lazdeles ir saują jaunų paparčio šak- 
niastiebių. Be to, ji vėmė, o viduriai visai laisvi. 

- Man lemta mirti, tiesa, Tomai? - paklausė ji. Ly- 
giu, ramiu balsu. 

Niekas jai neatsakė. Triša pakėlė galvą, apsidairė. 
36-asis numeris nuėjo. Triša prislinko prie upeliuko, 
atsigėrė. Vanduo daugiau neerzino nei skandžio, nei 
žarnyno. Mergaitė nežinojo, kaip tai suprasti: ar jos or- 
ganizmas priprato prie jo, ar daugiau nesikrato vande- 
nyje esančio nuodo. 

Triša atsisėdo, nusišluostė burną, pažvelgė į šiau- 
rės vakarus, palei upelio vagą. Šlaitas leidosi į slėnį, 
brandus miškas užleido vietą jaunuolynui, su tankiu 
pomiškiu. Ji jau žinojo, kad eiti tokiu mišku - nelengvas 
malonumas. Ir jautė, kad ilgam jėgų neužteks. Jeigu eis 
pasroviui, vanduo nuvarys ją nuo kojų. Nesigirdi nei 
sraigtasparnių, nei šunų lojimo. Žinoma, galėtų išgirsti 
ir viena, ir kita, kaip panorėjusi matė Tomą Gordoną, - 
tik kokia iš to nauda? Realūs galėjo būti tik tie garsai, 
kurie pasigirsdavo netikėtai ir ją nustebindavo. 

Tik išgirsti jų mergaitė jau nebesitikėjo. 

- Man lemta mirti miške. - Šį kartą ištarė tai be 
klausiamos intonacijos. 

Vaiko veide įsispaudė beribis liūdesys, tačiau 
ašaros nesirito. Ji ištiesė rankas, pasižiūrėjo į jas. Jos 
virpėjo. Po valandėlės Triša atsistojo ir ėmė leistis šlaitu. 
Slinko lėtai, ramstydamasi į medžių kamienus, stvarsty- 
dama už krūmų šakų, kad nenugriūtų. O tuo metu du 
valstijos prokuratūros detektyvai klausinėjo jos mamą ir 
brolį. Antroje dienos pusėje policijos valdyboje dirbęs 

psichiatras bandė juos užhipnotizuoti, ir su Pitu bandy- 
mas pavyko. Detektyvai ir psichiatras uždavinėjo klausi- 
mus, susijusius su automobilių aikštele, į kurią jie išsuko 
šeštadienio rytą. Ar matė mėlyną mikriuką? Ar matė 
trumpaplaukį blondiną su akiniais? 

- O dangau. - Iš Kvilos akių pasipylė ašaros, 
kurias taip ilgai pavyko tramdyti. - Viešpatie, jūs mano- 
te, kad mano mergaitę pagrobė, taip? Nutempė į mišką, 
kol mes ginčijomės? 

Tada pravirko ir Pitas. 

TR-90, TR-100, TR-110 toliau tęsėsi Trišos paieš- 
ka, bet jos rajonas smarkiai susiaurėjo, ir gelbėtojai gavo 
nurodymą sutelkti dėmesį į tą sklypą, kur mergaitę matė 
paskutinį kartą. Mišką šukuojantys vyrai ir moterys da- 
bar ieškojo jau ne tiek paties vaiko, kiek jo daiktų: ku- 
prinės, mėlyno apsiausto, drabužių. Tik ne kelnaičių. Ir 
prokuratūros darbuotojai, ir policininkai žinojo, kad 
kelnaičių jie neras. Nes tokie, kaip Mazerolė, nesiski- 
ria su savo aukų apatiniais. Saugoja juos net tuomet, kai 
aukų kūnus aptikdavo grioviuose ar drenažo šuliniuose. 

Triša Makfarlend, kuri ne tik kad nebuvo sutikusi 
Frensio Raimondo Mazerolės, bet ir nenutuokė apie jį, 
tuo metu buvo už trisdešimties mylių nuo naujojo, su- 
siaurinto paieškos rajono perimetro. Meino valstijos 
pėdsekių asociacijos nariai ir Miškų apsaugos tarnybos 
eiguliai greičiausiai tuo nepatikėtų, net jeigu jų ir nebūtų 
nukreipę klaidinga linkme. Antra vertus, mergaitė jau 
išėjo iš Meino valstijos ribų. Pirmadienį, trečią valandą 
dienos Triša kirto Nju Hempšyro sieną. 

Dar po kokios valandos prie bukų giraitės Triša 
pamatė krūmus, aplipusius raudonomis uogomis. Ji pa- 
suko į juos, nesiryždama patikėti savo akimis: nejau dar 

visai neseniai ji netvirtino, kad panorėjusi gali matyti ir 
girdėti, ką užsigeidžia? 

Taip... bet ji sakė sau ir tai, kad jeigu tai, ką pama- 
tys ar išgirs, ją nustebins, vadinasi, ji mato ir girdi tik- 
rus dalykus. O už kelių žingsnių ji jau neabejojo, kad 
krūmai tikri, ne koks miražas. Mitčelos krūmai... o šake- 
les apkibusios sultingos raudonos uogos, primenančios 
mažus obuoliukus. 

- Uogos! - riktelėjo ji, ir paskutines dvejones i1š- 
sklaidė dvi uogomis smaguriaujančios varnos, kurios 
kranksėdamos pakilo iš krūmo. 

Ramiai prieiti prie krūmų Triša negalėjo. Pasku- 
tinę atkarpą Triša nubėgo ir sustojo prie pirmojo krūmo 
išraudusi, sunkiai kvėpuodama. Ištiesė murzinas rankas 
prie uogų, po to atitraukė jas: šmėkštelėjo beprotiška 
mintis, kad pirštai pereis kiaurai uogas. Ir tai ne jokia 
mitčela, o krūmai-vampyrai, kaip siaubo filmuose. Vos 
tik ji prisilies prie jų, uogos virs dygliais ir susmigs jai 
į rankas atsigerti šilto kraujo. 

- Ne. - Triša papurtė galvą, vėl ištiesė rankas uogų. 
Bet šiek tiek padvejojusi palietė vieną uogytę. Mažą ir 
minkštą. Uoga sprogo jos pirštuose. Raudonos sultys išt- 
ryško ant jų. Sykį ji matė, kaip tėtis skusdamasis įsipjo- 
vė. Tuomet ant žando ištryško tokie pat raudoni laše- 
liai. 

Triša prikišo pirštus su lašeliais (ir žievelės gaba- 
liuku) prie lūpų, nulaižė. Mitčela skoniu priminė jai ne 
“Triberi"" kramtomąją gumą, o spanguolių sultis, ką tik 
ištrauktas iš šaldytuvo. Tai prisiminusi mergaitė ap- 
siverkė, tik vargu ar jautė, kad skruostais ritasi ašaros. 
O rankos raškė uogas, kimšo į burną. Ji nė nekramtė: 
tiesiog rijo ir grūdo kitas. 

Jos organizmas atsivėrė pasitikti uogas, mėgavosi 
jų saldumu. Visi kiti pojūčiai išdilo. Visas aplinkinis pa- 
saulis susiaurėjo iki mitčelos “plantacijos", kurią jai 
pavyko rasti. Ji braukė uogas kekėmis ir negaišdama 
kišo burnon. Raudonai nusidažė pirštai, po to delnai, 
lūpos ir smakras. Ir lendant gilyn į krūmus vis daugiau 
odos dažėsi sultimis, kurių spalva nepaprastai priminė 
kraują. Netrukus ji atrodė kaip smarkiai susipjaustęs 
vaikas, kuriam skubiai reikia gydytojų pagalbos. 

Kartu Triša nusiskynė ir keletą lapelių. Mama ne- 
klydo: visai skanūs, valgomi, net jeigu nesi triušis. 
Saldžiarūgščiai. O uogų ir lapų derinys priminė jai 
drebučius, kurių močiutė Makfarlend pateikdavo prie 
keptos vištos. 

Ji ir toliau būtų keliavusi į pietus, siaubdama 
mitčelos krūmus, bet uogų “plantacija" staiga baigėsi. 
Triša išlindo iš krūmų ir susidūrė akis į akį su stambios 
elnės snukiu. Tamsiai rudos jos akys nemirksėdamos 
žiūrėjo į mergaitę. Triša paleido uogų saują ir verian- 
čiai suspigo. 

Kol mergaitė brovėsi pro krūmus, elnė nekreipė į 
ją dėmesio. Ir vaiko riksmas jos nėmaž nenugąsdino. Tik 
daug vėliau Triša pagalvojo, kad tokia drąsa medžioklės 
sezonui prasidėjus gali tai elnei liūdnai baigtis. Gyvulys 
pakarpė ausimis ir atsitraukė per porą žingsnių į ne- 
didelės miško aikštelės gilumą, kurioje kryžiavosi pro 
medžių lapiją prasismelkusių spindulių ietys. 

Už elnės nugaros ant plonyčių kojyčių stovėjo ir 
daug baikščiau į Trišą žvelgė du elniukai. Elnė 
apsigręžė, dar kartą per petį dirstelėjo į mergaitę ir 
neskubėdama pasuko prie savo vaikelių. Triša nulydėjo 
ją nustėrusiu ir susižavėjusiu žvilgsniu. Tokiu, kokiu 

žiūrėjo į bebrus, kaip jie, patupėję minutę ant namelių, 
nuplaukė savo reikalais. 

Elnių trejetas pastovėjo bukų giraitės pakraštyje 
lyg pozuotų šeimos portretui. Po to elnė snukiu bakstelė- 
jo vienam jaunikliui į šoną, tikriausiai pastūmėdama jį, ir 
visi trys atsitraukė į mišką. Priešais Trišą tik švystelėjo 
baltos jų uodegėlės, o po akimirkos laukymė ištuštėjo. 

- Iki pasimatymo! - šūktelėjo pridurmui Triša. - 
Ačiū, kad užsuko... 

Ji nutilo nepabaigusi žodžio, nes suprato, kodėl 
elniai taip mėgo šią laukymę: ji visa pribiro buko rie- 
šutėlių. Apie tai, kad jie valgomi, Triša sužinojo ne iš 
savo mamos, 0 per botanikos pamokas. Prieš penkiolika 
minučių ji galavosi badu. Dabar jai siūlomi ištaigingi 
pietūs, visai kaip per Padėkos dieną... tai kas, kad vege- 
tariški, koks skirtumas? 

Triša atsitūpė, prisirinko riešutėlių ir pabandė lukš- 
tenti. Neįtikėtina, tai buvo visai paprasta. Buko riešutė- 
lis vėrėsi lengvai kaip žemės riešutas. Lukštas buvo kaip 
piršto kauliukas, o branduolėlis - šiek tiek didesnis už 
saulėgrąžos sėklą. Triša perkando branduoliuką dar abe- 
jodama, ar galės juos valgyti. Skonis jai patiko, o skran- 
dis taip pat nereiškė protesto. Anaiptol, riešuto norėjosi 
ne mažiau už mitčelos uogas. 

Alkį ji numaldė uogomis. Triša nežinojo, kiek jų 
suvalgė (jau neminint lapų: ko gero jos dantys dabar žali 
netoli Pepsės), bet daug. O ir skrandis per porą dienų su- 
sitraukė. Todėl riešutėlius reikia... 

- Reikia pasiimti su savimi, - sumurmėjo Triša. - 
Taip, balandėle, riešutėlių reikia pasirinkti ateičiai. 

Triša nusimetė nuo pečių kuprinę, pati stebėdama- 

si, kaip sparčiai grįžo jėgos: ką tik vos vilko kojas, o 
dabar kone galėjo skraidyti. Ir pasilenkusi ėmė sukiotis 
po aikštelę, rinkdama į ją riešutus. Plaukai krito jai į 
akis, nertinis karojo it ant pakabos, nuolat teko pa- 
sitempti į viršų džinsus. Kai apsirengė juos prieš tūk- 
stantį metų, jie buvo kaip tik, o dabar taip ir taikėsi 
nusmukti. Rinkdama riešutėlius ji bambėjo panosėje re- 
klamos frazę apie tai, ką reikia daryti, kai išdūžta au- 
tomobilio stiklas, - paskambinti telefonu 1-800-54- 
-GIANT. Prisirinkusi jų tiek, kad nesimatė kuprinės 
dugno, Triša grįžo prie krūmų ir ėmė atsargiai krauti 
uogas ant riešutų. 

Kai Triša išlindo iš krūmų toje vietoje, kur per 
jėgą prisivertusi sutraiškė pirmą uogelę, jos nuotaika 
buvo gerokai pasitaisiusi. Ateitis jau nebeatrodė tokia 
nyki. Viskas bus gerai, pagalvojo ji, ir ta mintis taip jai 
patiko, kad ištarė balsu. Ir ne kartą, o du. 

Nešina kuprine ji nuėjo prie upelio, atsisėdo po 
medžiu. Vandenyje (geras ženklas!) pastebėjo mažą si- 
dabrinę žuvytę, plaukiančią pasroviui - matyt, upėtakio 
mailius. 

Triša pasisuko į saulę ir valandėlę pasėdėjo 
užmerkusi akis. Po to pasidėjo kuprinę sau ant kelių, su- 
maišė uogas ir riešutėlius. Tada ji prisiminė antiną 
Skrudžą Makdaką, žarstantį aukso monetas saugykloje, 
ir linksmai nusijuokė. Absurdiška, bet labai panašu į 
dabartinį jos užsiėmimą. 

Ji išaižė saujelę riešutėlių, pririnko tiek pat uogų 
(dabar jau raškė nuo kekučių) ir trim porcijomis suval- 
gė - desertas. Skonis pasakiškas, visai kaip putėsių, ku- 
riais kartais pakeisdavo per pusryčius kukurūzų drib- 
snius. Po trečios porcijos Triša suprato prisisotinusi. Ir 

kas žino, ar ilgai tuo bus soti? Gal riešutai su uogomis 
nesiskiria nuo kinų virtuvės patiekalų: pavalgei, lyg ir 
sotus, o po valandos vėl ima kamuoti alkis. Bet tuo metu 
jos skrandis priminė kalėdinių dovanėlių prikimštą 
kojinę. Ir kaip vis dėlto smagu būti pilnu pilvu! Ji iš- 
gyveno devynerius metus nežinodama, kiek mažai 
žmogui reikia, kad jis būtų laimingas, bet dabar jau nea- 
bejojo, kad gautos pamokos (prikimšti skrandį - puiku) 
nepamirš, kol gyva. 

Triša atsilošė į medžio kamieną, dirstelėjo ku- 
prinėn. Veide švietė laiminga šypsena. Jeigu nebūtų tiek 
prišlamštusi (prisirijau kaip paršas, pagalvojo Triša), 
galėtų įkišti galvą į kuprinę, kaip arklys kad žiaumoja 
avižas iš maišelio, ir bent jau įkvėpti to švelnaus aroma- 
to, skleidžiamo mitčelos uogų ir buko riešutėlių. 

- Bičiuliai mano, jūs išgelbėjote man gyvybę, - iš- 
tarė ji. - Išgelbėjote nelaimingą mano galvą. 

Kitoje upelio pusėje ji matė pušų spygliais užklotą 
aikštelę. Ant jos aukso gijomis krito saulės šviesa. Virš 
laukymės šoko drugeliai. Sunėrusi ant pilvo, kuris nebe- 
burbėjo, rankas, Triša ėmė grožėtis jais. Tą akimirką ji 
nebūtų pasakiusi, kad jai trūksta mamos, tėčio, brolio, 
geriausios draugės. Tą mirksnį ji nenorėjo grįžti namo, 
nors uodų bei širšių sugeltą niežėjo visą kūną. Dar 
niekad ji nebuvo patyrusi tokios ramybės. Jeigu išsikap- 
stysiu iš čia, nesugebėsiu niekam papasakoti, pagalvojo 
ji. Triša žiūrėjo į drugelius, o vokai leidosi vis žemiau ir 
žemiau. Dvi peteliškės baltos, viena juoda arba tamsiai 
ruda. 

Ir ko tu negalėsi papasakoti, širdele? Ir vėl ta aki- 
plėša, tik balsas nebe toks šaltas, - jame skambėjo tik 
smalsumas. 

Apie tai, ką jaučiu. Apie tai, kiek nedaug reikia, 
kad žmogus būtų laimingas. Tiesiog pavalgyti... taip, 
prisivalgyti iki soties, o tada atsijungti... 

- Negirdimasis. - Tą žodį Triša ištarė garsiai, ne- 
paleisdama iš akių drugelių. Du balti ir vienas juodas 
šoko krypstančios prie horizonto saulės spinduliuose. Ji 
pagalvojo apie mažąjį juoduką Sambo, sėdintį medyje, 
tigrus apačioje, kurie plėšė naujus jo drabužius, o tuomet 
pasitraukė į savaną. Dešinė jos ranka atsikabino nuo 
kairės ir nuslydo nuo kelių ant žemės. Pakelti ją reiktų 
pernelyg daug jėgų, todėl Triša paliko ją gulėti. 

Kodėl prisiminei Negirdimąjį, širdele? Ką norėjai 
apie jį pasakyti? 

- Na... - mieguistai numykė Triša. - Kažkas juk iš 
tikro yra, ar ne? 

Ta akiplėša nesiteikė atsakyti. Triša tik apsi- 
džiaugė tuo. Ji jautėsi tokia apsnūdusi, tokia soti, jai 
buvo taip gera. Beje, ji neužsnūdo; net vėliau, kai supra- 
to, jog negalėjo neužmigti, jai vis vien atrodė, kad ne- 
miegojo. Mergai prisiminė, kad mąstė apie kiemelį už 
naujo, daug mažesnio tėčio namo, apie tai, jog žolę se- 
niai reikėjo nušienauti, apie tai, kad nykštukai šypsosi 
kažkaip šelmiškai, tarsi žinotų kažką, ko nežino ji, apie 
tai, kad tėtis pastebimai paseno, tapo liūdnesnis ir nuo jo 
amžinai trenkė alumi. Gyvenimas gali būti labai liūdnas, 
dabar įsitikino ji, todėl puikiai suprato savo tėtį. O suau- 
gusieji per prievartą verčiami tuo netikėti, ir jie meluo- 
ja savo vaikams (pavyzdžiui, nė vienas filmas, nei vie- 
na televizijos laida neparuošė jos tam, jog netekusi pu- 
siausvyros ji gali pūkštelti į savo išmatas), kad jų 
neišgąsdintų, nesukeltų jiems streso, bet tiesa tokia: 
gyvenimas gali būti labai liūdnas. Žmonės gyvena 

žiauriame pasaulyje, kuris nutaikęs patogią progą gali 
parodyti dantis ir stverti jais nieko neįtariantį žmogų. Ji 
įsitikino tai savo kailiu. Triša buvo vos devynerių, tačiau 
jau žinojo, kaip yra. Ir suvokė, jog jos atvejis ne išskir- 
tinis, taip jau gyvenimas surėdytas. Šiaip ar taip jai grei- 
tai sukaks dešimt metų, o kaip tokio amžiaus - ji aukš- 
ta mergaitė. 

Nežinau, kodėl turime mokėti už jūsų klaidas?! 
Paskutiniai Pito žodžiai, pasiekę ją nuo tako. Ir dabar ji 
jau žinojo atsakymą. Paprastą, stačiokišką, bet, ko gero, 
vienintelį teisingą: todėl, kad. Jeigu jis tau nepatinka, 
išsitrink ir užsičiaupk. 

Triša jautė, jog daugeliu aspektų gerokai praaugo 
vyresnįjį savo brolį. 

Pažvelgusi į upelį pamatė, jog tolėliau, už ketu- 
riasdešimties jardų pasroviui nuo tos vietos, kur ji sėdi, 
jis susilieja su kitu upeliu, kuris nedideliu kriokliuku 
verčiasi nuo aukšto kranto. Geras ženklas, pagalvojo 
Triša. Šito ji ir tikėjosi. Du susilieję upeliai didesni už 
vieną, jie atves jį prie trečiojo, ketvirtojo, o tada ji 
pasieks upę, kuri išves ją pas žmones. 

Jos akys nukrypo į laukymę už upeliuko, ir ji išvy- 
do tris žmones, stovinčius ten ir žiūrinčius į ją. Tiksliau, 
ji nusprendė, kad jie žiūri į ją. O iš tikro ji neįžiūrėjo jų 
veidų. Ir kojų. Visi trys vilkėjo ilgomis sutanomis, visai 
kaip dvasininkai iš filmų apie tolimą praeitį (“Iš praė- 
jusių amžių, kai riteriai buvo drąsūs, o damos krypavo 
užpakaliais“, - užtraukdavo kartais Pepsė Robišo, šoki- 
nėdama šokdyne). Sutanų kraštai siekė spyglių kilimą. O 
gobtuvai slėpė veidus. Trišą jų pasirodymas nustebino, 
bet nenugąsdino, bent jau iš pradžių. Du vilkėjo baltas 
sutanas. Trečiasis, viduryje, - juodą. 

- Kas jūs? - paklausė Triša. 

Mergaitė pamėgino išsitiesti, atsisėsti aukščiau, bet 
neįstengė. Per daug prisivalgė, maistas spaudė ją prie 
žemės. Atrodo, ji pagaliau suprato, ką reiškia apsiblausti 
nuo maisto. 

- Jūs man padėsite? Aš pasiklydau. Pasiklydau... - 
Ji negalėjo prisiminti, kiek klaidžiojo po girią. Dvi die- 
nas? Tris? - Jau seniai. Prašau, padėkite man. 

Vienuoliai neatsakė, tik stovėjo ir žvelgė į ją (ir 
apie tai ji galėjo tik spėti, nes veidus ir toliau slėpė gob- 
tuvai), ir štai tuomet Trišą persmelkė baimė. Jie stovė- 
jo, sukryžiavę rankas ant krūtinių, bet riešų ji nematė: jie 
slėpėsi ilgose sutanų rankovėse. 

- Kas jūs? Pasakykite, kas jūs tokie? 

Tas, kuris stovėjo iš kairės, žengė priekin, pakėlė 
gobtuvą, subolavo rankos ilgais pirštais. Jis nusmaukė 
gobtuvą ir atidengė Trišai inteligentišką (nors ir gru- 
bokų bruožų) veidą kampuotu smakru. Mergaitei jis pa- 
sirodė panašus į misterį Borką, biologijos mokytoją iš 
Senfordo pradinės mokyklos, kuris pasakojo jiems apie 
Naujosios Anglijos augalus bei gyvūnus... ir, supranta- 
ma, apie visam pasaulyje garsius buko riešutėlius. Dau- 
guma berniukų ir kai kurios mergaitės (pavyzdžiui, Pep- 
sė Robišo) pravardžiavo jį Borku-Kiborgu. Jis žvelgė į 
Trišą iš kitos upelio pusės pro mažus akinukus auksi- 
niais rėmeliais. 

- Aš atėjau nuo Tomo Gordono Dievo, - atsakė jis. 
- To paties, kuriam jis dėkoja pergalingai baigęs 
žaidimą. 

- Tikrai? - mandagiai atsakė Triša. Ji nežinojo, ar 
galima pasitikėti tuo vyru. Jeigu jis būtų prisistatęs 
Tomo Gordono Dievu, tikrai juo nepatikėtų. Daug kuo 

ji galėtų patikėti, bet tik ne tuo, kad tas Dievas primena 
ketvirtos klasės biologijos mokytoją. - Tai... labai įdo- 
mu. 

- Jis negali tau padėti, - tęsė Borkas-Kiborgas. - 
Šiandien jis turi daug kitų reikalų. Tarkim, Japonijoje 
žemės drebėjimas, labai stiprus žemės drebėjimas. Pa- 
prastai jis nesikiša į žmonių reikalus, tačiau, turiu 
pripažinti, yra aistringas sirgalius. Nors ne visuomet 
palaiko Bostono “Red soks" komandą. 

Jis atsitraukė per žingsnį, vėl apsigobė galvą. Tuoj 
į priekį išėjo antras baltai vilkįs vyras, stovėjęs iš 
dešinės... Triša žinojo, jog taip ir bus. Ne veltui juk 
suaugusieji turi patarlę: Dievas myli trejybę. Trys norai, 
trys grūdeliai, trys karaliaus sūnūs, trys seserys, trečias 
kartas nemeluoja. Jau neminint trijų elnių, kurie miške 
ėdė buko riešutėlius. 

Ar aš sapnuoju, pasitikrino Triša ir pakėlė ranką 
paliesti įkandimą ant kairio skruosto. Sutinimas atslūgo, 
bet palietus tebeskaudėjo. Ne, tai ne sapnas. Kai antras 
vyras balta sutana nuleido gobtuvą, Triša pamatė, jog jis 
panašus į jos tėtį. Ne iš akies luptas Laris Makfarlendas, 
bet labai į jį panašus, kaip kad pirmasis priminė misterį 
Borką. Bent jau mergaitei taip atrodė. Jeigu tai sapnas, 
anksčiau ji nieko panašaus nebuvo sapnavusi. 

- Tik nesakyk man, kad atėjai siųstas Negirdimo- 
jo, gerai? 

- Matai, aš ir esu Negirdimasis. - Nepažįstamojo, 
primenančio jos tėtį, balse skambėjo atsiprašinėjimas. - 
Man teko perimti žmogaus, kuris tau pažįstamas, 
pavidalą, nes aš esu labai silpnas Dievas. Niekuo nega- 
liu tau padėti, Triša. Deja, yra taip. 

- Tu prisigėrei? - netikėtai suirzo Triša. - Juk gėrei, 

prisipažink! Net iš čia jaučiu svaigalų kvapą. Fu! 

Negirdimasis liūdnai nusišypsojo, nieko nesakęs 
atsitraukė ir užsimaukšlino gobtuvą. 

Pagaliau į priekį išėjo trečiasis, juoda sutana. Tri- 
šą apėmė siaubas. 

- Ne, nenoriu tavęs matyti. - Ji bandė stotis, tačiau 
ir vėl nepajėgė net krustelėti. - Nenoriu tavęs matyti, eik, 
palik mane ramybėje. 

Bet vienuolio rankos pakilo, atidengdamos gelsvus 
nagus, tuos pat nagus, kurie nutraukė briedžiukui galvą 
ir padalino jo kūnelį į dvi dalis. 

- Ne, - suvapėjo Triša. - Ne, prašau, nereikia. Aš 
nenoriu tavęs matyti. 

Būtybė juoda sutana nepaisė jos žodžių. Atmetė 
gobtuvą. Po juo veido nebuvo. Tik beformė galva, 
sudaryta iš vapsvų. Jos ropinėjo viena kita ir grėsmingai 
zvimbė. Vapsvų knibždėlyne Triša įžiūrėjo kai kuriuos 
žmogaus bruožus: tuščią akiduobę, išsišiepusią burną. 
Galva ūžė kaip milijonai musių virš nukąstos (arba nu- 
plėštos) briedžiuko galvos. Ūžė, tarytum tai būtybei 
vietoj smegenų būtų įtaisytas motoriukas. 

- Aš atėjau nuo Žvėries iš miško. - Duslus, dūz- 
giantis, nežmogiškas balsas. Toks, kokį Triša girdėjo per 
radiją, grasantį nuo rūkymo. Pats antireklamą įgarsinęs 
vyras rūkė tol, kol susirgo gerklės vėžiu, jam išpjovė 
balso stygas, ir kalbėti jis galėjo tik specialaus įtaiso, 
įauginto į kaklą, pagalba. - Atėjau nuo Pasiklydusiųjų 
Dievo. Jis seka tave. Jis laukia tavęs. Tu jam priklausai. 

- Traukis! - norėjo išrėkti Triša, bet iš gerklės 
išsiveržė tik vos girdimas pyptelėjimas. 

- Pasaulis - tai šiurpi vieta, ir, deja, viskas, ką tu 
jauti, tiesa. - Ir koks gi koktus tas švokščiantis balsas. 

Nagai iš lėto susmigo į galvą, skverbdamiesi pro širšių 
masę. Po jomis Triša išvydo tviskantį kaulą. - Pasaulio 
oda - audeklas, išaustas iš geluonių, tuo pati įsitikinai. O 
po ja nėra nieko, išskyrus kaulą ir Dievą, kuriam len- 
kiamės. Skamba įtikinamai, sutinki? 

Persigandusi, šniurkščiodama Triša nusuko akis į 
upeliuką. Ir įsitikino, jog gali judėti, jeigu nežiūri į vaps- 
vagalvį vienuolį. Ne kažin kiek, bet gali. Ji pakėlė akis, 
nusišluostė ašaras ir vėl pažvelgė į laukymę: 

- Aš tavimi netikiu! Aš tavimi... 

Vapsvagalvis vienuolis dingo. Ir abu jo palydovai 
baltomis sutanomis. Tik kitoje upelio pusėje šoko aštuo- 
ni ar devyni margi drugeliai; baltieji ir juodasis kažkur 
nuplasnojo. Ir šviesa pasikeitė, pasidarė šiltesnio, 
oranžinio tono. Prabėgo mažiausiai dvi valandos. Vadi- 
nasi, ji miegojo. “Taip, tai buvo sapnas“, - kaip sakoma 
daugelyje pasakų... nors Triša, kad ir labai norėdama, 
negalėjo prisiminti, kaip užmigo, negalėjo prisiminti, 
kada nutrūko jos sąmonės gija. O ir jautėsi ne kaip sap- 
ne. 

Ir tuomet mergaitei toptelėjo nauja mintis, kuri 
baugino ir ramino sykiu: galbūt nuo riešutėlių bei uogų 
ji ne tik pasisotino, bet ir apdujo? Juk visi žino, jog nuo 
kai kurių grybų galima apkvaisti, kad kai kurie jos 
pažįstami vien todėl juos ir valgė. O jeigu galima ap- 
kvaisti nuo grybų, kodėl mitčelos uogos negalėtų sukelti 
panašių pojūčių? 

- Arba lapai, - pridūrė Triša balsu. - Ko gero, lapai 
kalti. Beveik neabejoju. Gerai, daugiau jokių lapų, nors 
ir labai skanūs. 

Triša atsistojo susirietusi, nes raižė pilvą. Po to 
garsiai purptelėjo ir skausmas kaipmat atsileido. Mer- 

gaitė, nuėjusi prie upelio, įmetė į srovę porą didelių ak- 
menų, jais nusigavo į kitą krantą. Savijauta akivaizdžiai 
pasikeitė: prisidėjo jėgų, nuovargis netemdė galvos. 
Tačiau prisiminimai apie vapsvagalvį vienuolį jos nepa- 
liko, ir ji žinojo, kad vakarop nerimas dar sustiprės. 
Jeigu nesusiimsiu, pagalvojo Triša, po kiekvienu krūmu 
vaidensis visokios baidyklės. O jeigu įrodys sau, jog tai 
buvo haliucinacija, sukelta mitčelos lapų arba jos orga- 
nizmui neįprasto vandens... 

Atsidūrusi toje nedidukėje laukymėje, Triša išsyk 
sunerimo kaip kvaila mergaitė kažkokiame filme, įėju- 
si į psichopato namus ir paklaususi: “Ar čia yra kas 
nors?“ Ji pažvelgė į kitą krantą ir akimirksniu pajuto, jog 
iš tos pusės ją kažkas stebi. Apsisuko taip greitai, kad 
vos nepargriuvo. Bet nieko nepastebėjo. Žinoma, ką ji 
galėjo pamatyti miško tankmėje? 

- Ir kokia tu neišmanėlė, - tarė sau Triša, tačiau įsi- 
tikinimas, jog ją stebi, nedingo, tik dar labiau sustiprė- 
jo. Pasiklydusiųjų Dievas, kaip sakė vapsvagalvis dva- 
sininkas. Jis seka tave, laukia tavęs. Tas, su juoda su- 
tana, kalbėjo dar kažką, bet ji įsiminė tik tai: seka tave, 
laukia tavęs. 

Triša prisiartino prie tos vietos, kur, jos įsivaiZ- 
davimu, turėjo stovėti ta trijulė iš sapno, paieškojo pėd- 
sakų. Nieko neradusi priklaupė ant vieno kelio geriau 
įsižiūrėti. Ir vėl nieko. Tik vienoje vietoje šiek tiek 
įspausti pušų spygliai. Pėdsakas? Vargu. Triša atsistojo, 
pasuko prie upelio, ir staiga jos žvilgsnis užkliuvo už 
kažko neįprasta miško tankmėje iš dešinės. 

Ji žengė į mišką, į patamsį, kur laibi jaunų medžių 
kamienai tiesėsi į saulę, kovodami dėl erdvės ir šviesos. 
Kur ne kur bolavo beržų liemenys. Ant vieno juodavo 

dėmė, kurią ir pastebėjo Triša. Mergaitė grįžtelėjo, bet 
nepastebėjusi nieko įtartina nuėjo prie berželio. Širdis 
daužėsi krūtinėje, protas klykė: sustok, ką tu darai, neik 
ten, kvaile, beprote, idiote, tačiau Triša nesustojo ir 
negrįžo atgal. 

Prie beržo gulėjo kruvini viduriai, tokie švieži, kad 
surasti juos buvo spėjusios tik kelios musės. Vakar vien 
nuo tokio reginio būtų ėmęs kilti gumulas ir tektų iš visų 
jėgų kovoti su šleikštuliu, bet šiandien daug kas pasi- 
keitė, ir ji pati, ir gyvenimas, ir ją supantis pasaulis. Jo- 
kio šleikštulio, jokių spazmų, noro nusisukti ar bent nu- 
kreipti akis į šalį. Tik viduj viskas nutirpo. Ir Triša ne- 
žinojo, kaip geriau. 

Ant krūmo, augančio prie beržo, pakibo rudo kai- 
lio su baltomis dėmelėmis skutelis. Triša suprato, kad ir 
viduriai, ir tas skutelis buvo elniuko, vieno iš tų, ku- 
riuos matė bukų giraitėje. O tolėliau, kur sutankėję 
šešėliai virto naktimi, ji pastebėjo alksnį su giliai nagais 
nudrėksta žieve. Tie dryksniai buvo palikti aukštai virš 
žemės, juos pasiekti galėjo tik aukštas žmogus. Tačiau 
mergaitė netikėjo, kad juos paliko žmogus. 

Jis sekė tave. Taip, sekė anksčiau ir seka dabar, 
šiuo metu. Triša jautė kažkieno žvilgsnį ropinėjant ja it 
vabaliuką. Tuos tris dvasininkus ji, ko gero, susapnavo, 
bet štai elniuko viduriai ir įbrėžimai alksnyje - ne haliu- 
cinacija, ji mato juos savo akimis. Ir kažkieno žvilgsnis, 
kurį jaučia nukreiptą į save, - taip pat ne miražas. 

Giliai alsuodama, dairydamasi į šalis Triša ėmė 
trauktis prie vandens bijodama, kad iš tankmės tuoj pa- 
sirodys Pasiklydusiųjų Dievas. Išlindusi iš krūmų ji 
traukėsi tol, kol pasiekė krantą. Tik tenai apsisuko ir 
nustriksėjo per akmenis į kitą krantą. Ją persekiojo 

siaubas: o jeigu jis šoks jai įkandin, atstatęs iltis, nagus, 
geluonis? Ant antro akmens paslydo, vos nepūkštelėjo į 
vandenį, bet paskutinę akimirką atgavo pusiausvyrą ir 
po kelių sekundžių išsikapstė į kitą krantą. Atsigręžė 
pasižiūrėti į laukymę. Nieko. Išlakiojo ir dauguma 
drugelių. Dieną palydėti pasiliko vienas kitas. 

Tikriausiai jai reikėtų čia pernakvoti; prie mitčelos 
krūmų ir pievelės su buko riešutėliais, bet ji bijojo, kad 
vienuoliai vėl pasirodys. Galbūt juos tik susapnavo, 
tačiau tas su juoda sutana mirtinai ją įbaugino. Kita ver- 
tus, nevalia pamiršti sudraskyto elniuko. Musės jį jau 
aptiko, Triša girdėjo jų zirzimą. 

Triša atsegė kuprinę, pasėmė uogų saują, pažvelgė 
į jas delne. 

- Ačiū jums. Žinokite, kad nieko geriau nesu val- 
giusi. 

Ir nupėdino pasroviui, triaukšdama riešutėlius. Po 
kurio laiko ji ėmė dainuoti, iš pradžių tyliai, po to iš visų 
plaučių: 

- Stipriau apglėbk mane... kad pajusčiau tave... 

Štai taip. 

O diena geso, persiliedama į naktį. 


Pirmoji septintojo kėlinio dalis 


Sutemos tirštėjo. Triša išėjo į atvirą akmenuotą 
skardį, pakibusį virš negilaus, tamsoje skendinčio slėnio. 
Triša nužvelgė jį, vildamasi pastebėti žiburį. Bergždžiai. 
Kažkur suklykė naras. Jam atsakė varna. Ir viskas. 

Mergaitė atsigręžė, pastebėjo kelis nedidelius uo- 
los iškyšulius, tarp kurių vėjas supūtė pušų spyglių kup- 
stelius. Nunešė prie vieno kuprinę, po to paėjėjo prie 
netoliese augusių jaunų pušelių, prilaužė šakų, kad būtų 
minkščiau gulėti. Žinoma, lova ne pūkų, bet kur kitą 
gausi? Su naktimi atsėlino jau pažįstamas vienatvės 
jausmas ir namų ilgesys. Tačiau baimės ji nejautė. O ir 
jausmas, kad kažkas stebi, dingo. Jeigu koks žvėris ir 
sekė ją mišku, dabar nusliūkino savo keliais, palikęs ją 
ramybėje. 

Triša nuėjo prie upelio, atsiklaupusi atsigėrė. Pil- 
vą varstė visą dieną, tačiau spazmai nebuvo stiprūs ir 
greitai praeidavo. Matyt, organizmas pratinosi prie miš- 
ko vandens. 

- Ir su miško gėrybėmis vargo nebuvo, - garsiai 
pridūrė mergaitė, po to nusišypsojo. - Jeigu neminėsim 
košmarų. 

Triša grįžo prie kuprinės, pušinės lovos, išsitraukė 
ausinuką. Padvelkė šaltas vėjelis. Įkaitusia vaiko oda 
nubėgo šiurpuliukas. Triša iškrapštė iš kuprinės ap- 
siaustą, tiksliau, jo skutus, užsiklojo purvinu mėlynu 
plastiku it apklotu. Aišku, kad šildė ne apsiaustas, o 
mintis apie tai, jog guli po antklode. 

Triša įjungė grotuvą. Ausinukas liko nustatytas 
ties ta pačia banga, kaip ir vakar, bet pasigirdo tik sta- 
tinių trukdžių traškesys. Ji išėjo už WCAS radijo stoties 
girdimumo ribų. 

Triša patikrino FM diapazoną. Ties 95 megahercų 
padala užtiko grojant klasiką. 99 megahercuose kažkoks 
pamokslininkas skelbė apie išgelbėjimą. Trišai labai 
rūpėjo išgelbėjimas, tik ne toks, apie kurį kalbėjo dva- 
sininkas. Šiuo metu Dievas galėjo padėti jai tik pasiųs- 
damas gelbėtojų sraigtasparnį. Todėl pamokslo ji ne- 
siklausė. 104 padaloje garsiai plėšė Selina Dion. Kiek 
padvejojusi Triša pasuko ratuką. Norėjo išgirsti, kaip 
Džojus Kastiljonė ir Džeris Trupanas komentuoja Bos- 
tono “Red soks" žaidimą, o ne Selinos Dion dainą apie 
kenčiančią širdį. 

Tačiau tą vakarą beisbolo mačo reportažui FM dia- 
pazone neatsirado vietos. Triša perjungė AM ir tuoj 
nustatė 850 kilohercų, kuria veikė Bostono radijo stotis 
WEEA, transliuojanti visas “Red soks“ rungtynes. 
Kažin ko ji ir nesitikėjo, bent jau kažką girdėti: naktį 
AM diapazono priėmimas pagerėdavo, o WEEA turėjo 
galingą siųstuvą. 

Garso kokybe Triša negalėjo skųstis, nes kuo 
puikiausiai viską girdėjo, tik nei Džojus, nei Džeris 
eteryje nesirodė. Jų vietą užėmė vienas iš tų, kuriuos 
tėtis vadino “plepiais idiotais" , - sporto pokalbių laidos 

vedėjas. Nejaugi Bostone lyja, pagalvojo Triša. Žaidimą 
perkėlė, stadionas tuščias, aikštė užklota brezentu? Triša 
abejodama pakėlė akis į dangų. Tamsiai mėlyname ak- 
some jau suspindo pirmosios žvaigždės. Netrukus jų 
sužibs milijonai. Nė debesėlio. Žinoma, iki Bostono 
šimtas penkiasdešimt mylių, gal ir daugiau, bet... 

O plepys idiotas bendravo su kažkokiu Voltu iš 
Freminghemo. Šis kalbėjo mobiliuoju telefonu. Kai 
plepys idiotas paklausė, iš kur šiuo metu šis skambina, 
Voltas iš Freminghemo atsakė: “Esu kažkur Denverse, 
Maikai", - miesto pavadinimą jis ištarė kaip dauguma 
masačiūsiečių, - Denvize, todėl jis nuskambėjo visai 
kaip vaistų, kuriuos geria suskaudus skrandį, pavadini- 
mas. Pasiklydote miške? Atsigėrėte vandens iš upelio ir 
prasidėjo? Šaukštelis “Denvizo" - ir jums kaipmat 
palengvės. 

Voltas iš Freminghemo norėjo sužinoti, kodėl To- 
mas Gordonas visada duria pirštu į dangų, kai atveda 
komandą į pergalę (“Na, žinote, Maikai, tas jam būdin- 
gas gestas - pirštu į dangų", - taip pasakė Voltas), ir 
Maikas, tas plepys idiotas, vedantis sporto pokalbių 
laidą, paaiškino, jog taip 36 numeris dėkoja Dievui už 
komandai dovanotą pergalę. 

- Tuomet jam derėtų durti pirštu į Džojų Kerigeną, 
- paprieštaravo Voltas iš Freminghemo. - Nes Kerige- 
nas pasiūlė panaudoti jį kaip finišininką. Juk žinote, kad 
jis netinka į pirmus ar net antrus metikus. 

- Tai gal Viešpats Dievas pakuždėjo Džojui Keri- 
genui šitą mintį, neapgalvojote apie tai, Voltai? - pa- 
klausė plepys idiotas. - Tiems, kurie galbūt nežino, 
pasakysiu, kad Džojus Kerigenas - Bostono “Red soks" 
metikų treneris. 

- Žinau, mulki, - nekantriai burbtelėjo Triša. 

- Šiandien mes daugiausia šnekame apie “Red 
soks“, nes ši komanda džiaugiasi labai reta pertrauka 
tarp rungtynių, - tęsė Maikas. - Rytoj jie pradeda trijų 
mačų seriją su Oklendu... Taip, mes visi keliausime į 
Vakarinę pakrantę, ir WEEA banga jūs išgirsite visas tų 
įtemptų rungtynių smulkmenas. O šiandien mums lais- 
va diena. 

Laisva diena! Tada viskas aišku. Trišą apėmė 
neapsakomas nusivylimas, ašaros pasipylė iš akių. Da- 
bar ji pravirkdavo dėl menkniekio. O, kaip ji norėjo 
pasiklausyti Bostono “Red soks" rungtynių reportažą! 
Juk nė neįtarė, kad jai taip trūksta Džojaus Kastiljonės 
ir Džerio Trupano balsų. Ir dabar, sužinojusi, kad jų 
negirdės, suprato, jog tiesiog negali be jų gyventi. 

- Kelios telefono linijos dar laisvos, - tarškė plepys 
idiotas. - Užimkime jas. Gal kam nors atrodo, kad Mo 
Vognui metas liautis kvailiojus ir pasirašyti tuščioje ei- 
lutėje? Kiek pinigų reikia tokiam vaikinui, kaip Mo? 
Geras klausimas, tiesa? 

- Kvailas klausimas, pusproti, - nuoširdžiai atšovė 
Triša. - jeigu mokėtum atmušinėti kamuoliuką taip, kaip 
Mo, irgi prašytum krūvos pinigų. 

- Norite pasišnekėti apie Pedrą Martinesą Nuo- 
stabųjį? Dareną Liuisą? Garsųjį “Red soks" gaudytoją? 
Jeigu taip, skambinkite. Nesidrovėkite, pasidalinkite 
savo nuomone. Ji įdomi ne tik jums. Susitiksime po rek- 
laminės pauzės. 

Džiaugsmu trykštantis balsas sutarškėjo: “Kur 
skambinsite, jeigu išdužo automobilio stiklas?“ 

- Telefonu 1-800-54-GIANT, - atsakė Triša ir pa- 
suko derinimo ratuką. Galbūt aptiks kitų rungtynių 

reportažą. Kad ir tų nepakenčiamųjų “Jankių". Tačiau 
nespėjusi rasti beisbolo rungtynių reportažo, Triša išgir- 
do savo vardą. 

- „blėsta viltis rasti devynerių metų Patriciją Mak- 
farlend, kuri laikoma dingusia nuo šeštadienio ryto. 

Žinių diktoriaus balsas vos girdėjosi per traškesį. 
Triša pasilenkė į priekį, pirštais prispaudė prie ausų ne- 
didelius juodus ausinių ratukus. 

- Konektikuto valstijos teisėsaugos organai, 
veikdami pagal Meino valstijos policijos pateiktą infor- 
maciją, šiandien suėmė Frensį Raimondą Mazerolę, gi- 
musį Veimauto mieste, Masačiūsetso valstijoje, ir tardė 
jį šešias valandas, kad išsiaiškintų galimą jo ryšį su din- 
gusia devynmete Patricija Makfarlend. Mazerolė, staty- 
bininkas-montuotojas, šiuo metu dirbantis Hartfordo til- 
to statybose, du kartus prisipažino netinkamai elgęsis su 
nepilnamečiais. Jis sulaikytas, kad būtų perduotas Meino 
valstijos policijai, kaltinančiai jį seksualiniu priekabia- 
vimu prie dingusios mergaitės. Tačiau per tardymą 
paaiškėjo, kad jis nieko nežino apie Patricijos Makfar- 
lend buvimo vietą. Policijai artimas šaltinis teigia, jog 
visą praėjusį savaitgalį Mazerolė praleido Hartforde. Tai 
patvirtina daugybės liudininkų parodymai... 

Garsas dingo. Triša išjungė grotuvą, išsiėmė 
ausines iš ausų. Tai jie vis dar ieško jos? Ko gero. Taip, 
atrodo, kad vakar, užuot šukavę mišką, jie būriavosi apie 
tą Mazerolę. 

- Na ir avinai. - Liūdnai palingavusi galva, Triša 
įsidėjo ausinuką į kuprinę, atsigulė ant pušų šakų, pasi- 
taisė apsiaustą ir pasikuitė, kad būtų patogiau. Vėjas ne- 
nurimo, ir ji apsidžiaugė, kad guli tarp akmeninių išky- 
šulių. Nes iki ryto sustirtų negyvai. 

Virš galvos, nakties skliaute spingsėjo milijardai 
žvaigždžių, kaip ji ir tikėjosi. Tiek ji dar nebuvo mačiu- 
si. Mergaitė žinojo, kad patekėjus mėnuliui jos priblės, 
bet kol kas žibėjo taip skaisčiai, kad kone akino. Kaip 
paprastai, Triša susimąstė, ar tarp jų yra tokių, kurios 
šildo gyvus padarus. Ar sukasi aplinkui jas planetos, 
kuriose veisiasi nežinomi gyvūnai? Ar tose planetose 
stovi piramidės? Ar valdo jas karaliai? O gal jose gyve- 
na milžinai? Ir ar žaidžia ten ką nors panašaus į beis- 
bolą? 

- Kur skambinsite, jeigu išdužo automobilio 
stiklas? - sucypsėjo Triša. - Telefonu 1-800-54... 

Ji nutilo, garsiai įtraukė oro. Dangų perskrodė bal- 
ta juosta - nukrito žvaigždė. Nubrėžusi lanką staiga 
užgeso. Žinoma, ten žvaigždė, ne tikra žvaigždė, o me- 
teoritas. 

Po to naktį perbrėžė antras, trečias meteoritas. 
Triša atsisėdo, apsiaustas nuslinko ant keliukų, akys iš- 
siplėtė iš nuostabos. Ketvirtas meteoritas, penktas, švys- 
telėjo į kitą pusę. Prieš jos akis atsivėrė kvapą gniau- 
žiantis reginys - meteoritų lietus. 

Matyt, dangus laukė, kol ji tai supras, nes po 
akimirkos jį visą išvarpė akinančios ugnies uodegos. 
Triša spoksojo nemirksėdama, sukryžiavusi ant krūtinės 
rankas, apkabinusi savo petukus pirštais su nukramtytais 
nagais. Ar galėjo pagalvoti, jog tai įmanoma?.. 

- O, Tomai, - sukuždėjo ji drebančiu iš susijaudi- 
nimo balsu. - O, Tomai, tu tik pažvelk. Matai? 

Daugiausia juostelės priminė baltas kibirkštis, ku- 
rios plyksteldavo ir tuoj vėl užgesdavo. Bet kai kurie, 
penki ar aštuoni meteoritai nubrėžė visą puslankį 
skliaute. Triša tirpo iš susižavėjimo. 

Bet štai žvaigždžių lietus ėmė silpti. Mergaitė 
atsigulė, vėl užsiklojo apsiaustu, įsitaisė patogiau, kiek 
gali būti patogu sukandžiotam kūneliui pušų šakelių 
guolyje. O akimis ir toliau gaudė atskiras krentančias 
žvaigždutes. Maži akmenėliai, pritraukti Žemės gravi- 
tacijos, patekdavo į atmosferą, įkaisdavo iki raudonumo, 
o atmosferos sluoksniams tirštėjant visiškai sudegdavo 
balta ugnimi. Ji ir užmigo stebėdama žvaigždes. 

Tą naktį ji sapnavo ryškius, bet trūkinėjančius sap- 
nus: tas pat meteoritų lietus, tik galvoje. Tačiau ji 
įsidėmėjo tiktai vieną, kurį sapnavo prieš tai, kai pabu- 
do naktį sušalusi, kosėdama, susigūžusi į kamuoliuką, 
drebanti visu kūnu. 

Tame sapne jie su Tomu Gordonu atsidūrė apleis- 
toje ganykloje, kurioje jau pradėjo želti krūmai ir mede- 
liai. Tomas stovėjo prie stulpelio, siekiančio truputį 
aukščiau kelių. Stulpelio viršuje kyšojo aprūdijęs 
varžtas. Tomas sukiojo jį pirštais. Ant pilkos aprangos, 
su kuria važiuodavo žaisti išvykose, jis buvo apsivilkęs 
šiltą striukę. Žinoma, kitą dieną jis turėjo žaisti Oklende. 
Triša paklausė Tomo, kodėl jis pakelia ranką į dangų. 
Aišku, ji žinojo, tačiau vis tiek pasiteiravo. Tikriausiai 
todėl, kad tai norėjo išgirsti Voltas iš Freminghemo, o 
tokie kretinai, kaip Voltas, niekad nepatikėtų maža mer- 
gaite, pasiklydusia miške; Voltas norėjo išgirsti paties 
finišininko atsakymą. 

- Aš iškeliu ranką į dangų, nes Dievas įprato išei- 
ti į aikštelę antroje devintojo kėlinio dalyje, - atsakė 
Tomas, toliau sukiodamas varžtą. Kur paskambinsite, 
jeigu neišsitraukia varžtas? Žinoma, telefonu 1-800-54- 
VARŽT. - Ypač jei visos bazės užimtos priešininkų ir 
tavo sąskaitoje tik vienas užribis. - Sulig tais žodžiais 

miške kažkas ėmė kaukšėti. Ir vis garsiau ir garsiau. 
Triša atsimerkė. Tada suprato, kad kalena dantimis. 

Mergaitė iš lėto atsikėlė raukydamasi iš skausmo: 
kūnas nenorėjo judėti. Ypač priešinosi kojos ir juosmuo. 
Netikėtas vėjo gūsis, ne dvelkimas, o gūsis, vos nepar- 
griovė jos. Trišai parūpo, kiek kilogramų ji neteko. Dar 
viena tokia savaitė, - pagalvojo ji, - ir galės leisti vietoj 
aitvaro. Pririšus virvutę prie džinsų. Jos juoką nutraukė 
kosulio priepuolis. Triša stovėjo truputį pasilenkusi į 
priekį, nukorusi galvą, įsispendusi rankomis į kelius. 
Kosulys kilo iš labai giliai ir skambėjo it lojimas. Puiku. 
Nuostabu. Ji prisidėjo delną prie kaktos, bet nesugebė- 
jo nustatyti, ar karščiuoja. 

Sunkiai kilnodama plačiai pražergtas kojas (taip 
mažiau skaudėjo sėdmenis), Triša nuėjo prie pušelių, 
prilaužė naujų šakelių, kuriomis nutarė užsikloti kaip 
antklode. Nunešė vieną glėbį. Paėmė antrą, pusiaukelėje 
sustojo ir apsisuko apie savo ašį. 

- Palik mane, gerai? - suriko ji ir vėl užsikosėjo. O 
kai priepuolis praėjo, jau tyliau pridūrė: - Surimtėk, a? 
Duok man minutę ramybės, prašau! 

Nieko. Kapų tyla, jeigu neminėsime vėjo dainos 
pušų karūnose... o po to murmesys. Vos girdimas, be 
žodžių. Žmogus taip murmėti negalėjo. Triša suakmenė- 
jo su sakais kvepiančių šakų glėbiu. Iš kur tas niurnėji- 
mas? Iš šitos upelio pusės? O gal iš anos? Už pušų? Ją 
nudiegė šiurpus įtarimas: žinoma, už pušų. Žvėris sekė 
ją, pasislėpęs pušynėlyje. O kai laužė šakas, kiūtojo vi- 
sai čia pat, gal net per ištiestą ranką. 

Triša vėl užsikosėjo ir nužingsniavo prie savo 
guolio. Tada palindo po atsineštomis šakomis, pasis- 
tengė kuo lygiau jomis apsikloti. Sudejavo iš skausmo, 

kai viena įdūrė į šoną, ten, kur buvo įgėlusios dvi ar net 
trys vapsvos, po to apmirė. Mergaitė jautė, kad jis arti- 
nasi; išlindo iš pušynėlio ir eina prie jos. Neįprastas 
žvėris, kaip jį vadino ta akiplėša, Pasiklydusiųjų Dievas, 
anot vapsvagalvio dvasiškio. Kaip bevadintum - šešėlių 
valdovas, rūsių imperatorius, košmarų būtybė, kuri kiek- 
vienam vaikui sava, kurios jis bijo labiau už viską pa- 
saulyje. Kad ir kas jis buvo, jam atsibodo sukiotis 
aplinkui, žaidimai baigėsi. Jis ateina numesti šakeles, 
kuriomis ji užsiklojo, ir suėsti ją gyvą. 

Kranksėdama ir virpėdama, nutraukusi visus savo 
ryšius su realiu pasauliu, praradusi sugebėjimą logiškai 
mąstyti (laikinai išprotėjusi, kitaip nepasakysi), Triša 
sunėrė rankas virš galvos ir laukė, kada žvėries nagai su- 
plėšys ją į skutelius ir sukiš į dantytus nasrus. Taip ji ir 
užmigo, o kai pabudo ankstų antradienio rytą, jos rankos 
buvo visai nutirpusios, ir norėdama pasižiūrėti į kairę ar 
dešinę turėjo suktis visu kūnu. 

Atrodo, nebereikės klausinėti močiutės, kokia ta 
senatvė, pagalvojo Triša, pritūpusi nusišlapinti. Dabar 
jau pati viską žinau. 

Grįždama prie šakų krūvos, po kuria miegojo (kaip 
burundukas urvelyje, šyptelėjo mintyse ji), Triša paste- 
bėjo, jog viena vėjo suneštų pušų spyglių krūva išsklai- 
dyta. Spygliai išbarstyti aplinkui, kauburėlis išlygintas. 
Vadinasi, naktį ji nebuvo išprotėjusi? Arba ne visai iš- 
protėjusi? Nes po to, kai užmigo, kažkas priėjo prie jos. 
Pastovėjo, gal net pasėdėjo 1r pažiūrėjo, kaip ji miega, 
svarstydamas, suėsti tuoj pat ar dar ne. Ir nusprendė luk- 
telėti dar dieną kitą, kad ji galutinai prinoktų kaip mitče- 
los uogos. 

Triša apsisuko aplinkui toje pat vietoje, kur 

atsigręžė naktį. Sustingo, nervingai sukosėjo į kumštuką. 
Kosulys skaudžiai atsiliepė krūtinėje. Tas skausmas 
Trišos nenugąsdino, veikiau nudžiugino. Tas kosulys 
buvo šiltas, o jos kūnas vis dar buvo sustiręs. 

- Jo nėra, Tomai, - ištarė ji. - Kad ir kas jis toks, 
vėl atsitraukė. Bent jau kuriam laikui. 

Taip, atsakė Tomas, bet jis grįš. Anksčiau ar vėliau 
tau teks su juo susidurti. 

- Šiandieninę nelaimių normą jau surinkome, - 
pacitavo Triša močiutę Makfarlend. Tiesa, nelabai gerai 
suprasdama, ką tai turėtų reikšti, bet dabar manė senelės 
žodžius suvokianti geriau nei anksčiau, ir jie labai tie- 
siogiai susiję su dabartine jos padėtimi. 

Triša atsisėdo ant šakų krūvos, suvalgė tris saujas 
uogų su riešutais. Uogos nebebuvo tokios gardžios, kaip 
vakar, - gerokai apdžiūvo, ir Triša nesitikėjo, kad 
priešpiečiams jų skonis pasitaisys. Tačiau ji prisivertė 
suvalgyti dar tris saujas, po to nuėjo prie upelio atsigerti. 
Ten pamatė dar vieną upėtakį, ne didesnį už didstintę ar 
sardinę, ir staiga jai kilo noras jį sugauti. Rankos ir ko- 
jos jau vėl klausė jos, ne taip, kaip ryte. Orui šylant kilo 
ir Trišos nuotaika. Vėl sukirbėjo viltis. Ji netgi pagalvo- 
jo, kad sėkmė turėtų vėl į ją atsigręžti. Ir kosulys lyg 
būtų praėjęs. 

Triša grįžo prie “lovos", išsitraukė iš po šakų ap- 
siaustą, pasitiesė jį ant vieno iš akmeninių iškyšulių. 
Tuomet susirado akmenį aštriu šonu netoli tos vietos, 
kur upelis krito nuo skardžio į slėnį. Pats skardis buvo 
toks status, kokiu Triša nusirito pirmąją dieną miške, bet 
mergaitė nusprendė, jog šiuo leistis bus lengviau, kadan- 
gi auga daug medžių, į kuriuos galima įsikibti. 

Su akmeniu rankoje Triša nuėjo prie apsiausto (ku- 


146 


riuo kaip staltiese buvo užtiestas iškyšulys), nupjovė 
gobtuvą. Vaikas abejojo, ar pavyks juo sugauti upėtakį, 
bet juk pamėginti nieko nekainuoja, o leistis kriaušiu 
žemyn kol kas nesinorėjo. Pjaudama gobtuvą ji niūnia- 
vo “To Da Boiz“ dainelę, kuri be paliovos sukosi gal- 
voje, vėliau užtraukė grupės “Henson" dainą “M-M-M- 
-m"', dar vėliau - “Pakviesk mane pažaisti“. Be to, net- 
gi tarp posmų ji vis kartojo: “Kur skambinsite, jeigu 
išdužo automobilio stiklas?“ 

Šaltas nakties vėjas išvaikė uodus, bet orui šylant 
aplink mergaitės galvą pakibo įprasta kraugerių kepurė. 
Ji uodų nepastebėjo, retsykiais nuvydavo kokį, įkyriai 
lendantį į akis. 

Nupjovusi gobtuvą, Triša pavartė jį rankose. Įdo- 
mu. Žinoma, ne pats geriausias žūklės įrankis, bet įdo- 
mu. Smalsu, kas iš viso to išeis. 

- Tai kurgi tu paskambins:, balandėle, kur skam- 
binsi, jeigu išduš tas suknistas priekinis stiklas, - 
sumurkė mergaitė ir patraukė prie upelio. Surado du 
akmenis, tinkamus atsistoti. Įsmeigė akis į srovę, gur- 
giančią tarp kojų. Dugnas - nugludintų akmenukų, todėl 
vanduo skaidrus, be dumblo. Žuvelių nesimatė, tačiau 
Triša nenusiminė. Ji žinojo svarbiausią žvejo priesaką: 
būk kantrus. “Stipriau apglėbk mane... kad pajusčiau 
tave“, - išdainavo mergaitė ir nusijuokė. Ir surask tu man 
tokį kvailą užsiėmimą! Stipriai suspaudusi už nupjautojo 
galo, ji nuleido tariamą graibštą į upelį. 

Srovė plukdė gobtuvą, bet jo negniuždė, vadina- 
si, Triša teisingai viską numatė. Tik kita bėda: labai jau 
nepatogiai ji atsistojo: nugara sulenkta, užpakalis atkiš- 
tas į dangų, galva juosmens aukštyje. Ilgai taip neiš- 
stovėsi, o jeigu pamėginsi pritūpti ant nusilpusių, vir- 

pančių kojyčių, pliumptelsi užpakaliu į upelį. Maudynės 
lediniame vandenyje neišeis tau į naudą: tik dar smar- 
kiau 1msi kosėti. 

Kai smilkiniuose ėmė kalti kraujas, Triša pasiryžo 
kompromisui: šiek tiek sulenkė kojas, kilstelėjo galvą. 
Tada jos akys nukrypo aukščiau prieš srovę, ir ji išvydo 
tris sidabrines juosteles (žuvis, ką daugiau), spėriai artė- 
jančias į ją. Jeigu būtų buvusi bent akimirka susimąsty- 
ti, Triša tikriausiai būtų truktelėjusi gobtuvą ir nesugavu- 
si nė vienos. Bet atsitiko taip, kad galvoje spėjo 
šmėkštelėti viena mintis (visai kaip povandeninės kren- 
tančios žvaigždės), ir sidabro juostelės atsidūrė tarp ak- 
menų, ant kurių ji stovėjo. Viena žuvelė aplenkė gobtu- 
vą, kitos dvi tiesiog į jį įplaukė. 

- Valio-o-o0! - suspigo Triša. 

Netverdama džiaugsmu pasilenkė žemiau, vos 
nenugarmėdama į upelį, truktelėjo į viršų vandens skli- 
diną gobtuvą. Vanduo liejosi per kraštus. Triša žengė į 
krantą, iš gobtuvo vėl kliūstelėjo vandens ant kairės kle- 
šnės. Kartu su juo iššoko viena žuvelė, apsivertė ore, 
blykstelėjusi žvynais krito į vandenį ir nuplaukė. 

- PO VELNIŲ! - suriko Triša ir nusijuokė. Tada 
paėjo toliau nuo upelio, laikydama gobtuvą atkištose ran- 
kose. Juoką pakeitė kosulys, tačiau Triša nesustojo, kol 
pasiekė lygią vietą. 

Dirstelėjo į gobtuvą įsitikinusi, jog ras tik vandens; 
kitaip ir būti negalėjo, ne mergaitėms gaudyti upėtakius, 
net ir jaunus bei kvailus, juo labiau - apsiausto gobtuvu. 
Ji tiesiog nepastebėjo, kaip jis išslydo. Tačiau upėtakiu- 
kas plaukiojo gobtuve it molinezija akvariume. 

- Viešpatie, ką man dabar daryti? - paklausė Triša. 
Paklausė visai nuoširdžiai, nes išties nežinojo. 

Tik atsakė ne dvasia, o kūnas. Ji matė galybę ani- 
macinių filmų, kuriuose kojotas Vilis žiūrėjo į bėgančią 
Gegutę*, ir jo akyse ji virsdavo pagrindiniu Padėkos 
dienos patiekalu. Tai ją visuomet prajuokindavo, Pitą 
taip pat, netgi mamą, jeigu tuomet ji prieidavo prie 
televizoriaus. O dabar Triša nesijuokė. Uogos ir sau- 
lėgrąžos dydžio riešutėliai gerai, bet jų neužtenka. Jie 
ilgam nepasotindavo, netgi valgomi kartu. Todėl į mė- 
lyname plastiko gobtuve plaukiojantį upėtakį Trišos 
kūnas sureagavo visai ne taip, kaip į riešutėlius bei uo- 
gas. Tai buvo impulsas, o iš kur sklido reakcija, mergaitė 
negalėjo pasakyti. Tiesiog visas jos kūnas be garso 
šaukė (DUOK JĄ MAN, DUOK,), ir tas šauksmas buvo 
visai nesusijęs su jos protu. Gobtuve plaukiojo upė- 
takis, mažutis upėtakis, tačiau kad ir ką regėjo Trišos 
akys, kūnas žinojo, jog tai pietūs. Tikri pietūs. 

Ir leisdama gobtuvą ant apsiausto Triša mąstė tik 
viena: aš tai padarysiu, bet niekad niekam apie tai ne- 
pasakosiu. Jeigu suras, apsakysiu viską, išskyrus tai, 
kaip atsisėdau į savo kaką... ir apie šitai. 

Ką daryti toliau, jai neteko svarstyti. Kūnas iš- 
jungė protą ir perėmė vadžias į savo rankas. Triša išpylė 
vandenį ant žemės, palaukė, kol žuvytė nustojo raitytis 
ir nurimo. Po to pasidėjo ją ant apsiausto ir aštriu akme- 
niu, tuo pačiu, kuriuo nupjovė gobtuvą, perskrodė upė- 
takiui pilvą. Iš jo kliūstelėjo šiek tiek glitaus skysčio, 
nepanašaus į kraują. Viduje vaikas pamatė raudonus vi- 
durius. Iškrapštė juos nagu, pasiekė kaulą, dalį jo pavy- 
*Kalifomijos žeminė (bėgiojančioji) gegutė - gana stambus paukštis 
didelėmis, stipriomis kojomis, ilga uodega ir trumpais silpnais spar- 


nais. Nju Meksiko simbolis. 

ko ištraukti. Visą tą laiką protas bandė susigrąžinti de- 
rančią jam vietą. Negali valgyti jo galvos, tikino jis Tri- 
šą, ir ramus tonas nepajėgė paslėpti už jo slypinčio pasi- 
dygėjimo bei siaubo. Aš apie... akis, Triša. Akis! Tada 
kūnas nuvijo protą, šįkart šiurkščiau. Kai man reikės 
tavo nuomonės, barkštelėsiu gelžgaliu per tavo narvo 
virbus, kaip kadaise sakė Pepsė Robišo. 

Triša pakėlė žuvytę už uodegos, nunešė prie upe- 
lio, nuplovė srovėje šapus ir žemes. Po to užvertusi 
galvą nukando viršutinę upėtakio dalį. Ploni kauliukai 
sutraškėjo tarp dantų. Protas bandė parodyti Trišai, kaip 
upėtakio akys ištrykšta iš akiduobių ant liežuvio tamsių 
drebučių lašais. Nepavyko, tuojau gavo gerą antausį: 
nėra čia ko mergaitei demonstruoti visokias šlykštynes. 
Atseit, grįši, kai reikės. Kartu su vaizduote, kuri dabar 
nei į tvorą, nei į mietą. Šiuo metu vadovauja kūnas, o 
jeigu jau kūnas pasakė, kad pietūs, vadinasi, pietus. Nie- 
ko, kad dabar rytas, pietauti galima ir ryte, o pietums 
šiandien šviežia žuvis! 

Upėtakio pusė vienu kąsniu įsmuko į gerklę ir 
nukeliavo stemple į skandį. Skonis koktus ir podraug 
sukrečiantis. Gyvybės skonis. Triša pamojavo antra 
žuvelės puse virš burnos, ištraukė dar vieną kaulo dalį ir 
su visa uodega įsimetė į burną, sukuždėjusi: “Paskam- 
binkite telefonu 1-800-54-FRESH-FISH**. 

Kai ir antra upėtakio puselė nukeliavo į pilvą, 
Triša pažiūrėjo į upelį, nusišluostė ranka burną ir susirū- 
pino, ar tuoj visko neišvers atgal. Ji suvalgė žalią žuvį, 
burnoje dar jautė jos skonį, nors sunku buvo tuo patikėti. 
Pilvas sugurgė. “Štai ir viskas“, - pagalvojo Triša. Bet 


*Šviežia žuvis (ang.). 

ne, tik atsiriaugėjo, ir skrandis kaipmat nusiramino. 
Triša atitraukė ranką nuo burnos ir pamatė ant delno 
kelis tviskančius žvynelius. Perkreipusi lūpas nusi- 
šluostė ranką į džinsus, o tada grįžo prie kuprinės. Susi- 
dėjo apsiausto draiskanas ir nupjautą gobtuvą (kuris 
puikiai pasitarnavo vietoj graibšto) ant maisto atsargų, 
užsegė kuprinę ir užsimetė ją ant pečių. Ją užplūdo nau- 
jos jėgos, podraug gėda ir pasididžiavimas savimi. Gali 
būti, kad ji šiek tiek karščiuoja ir yra kaip nesava. 

Neprasitarsiu apie tai, ir tiek. Aš neprivalau pasa- 
koti apie tai ir nepasakosiu. Net jeigu išsigausiu iš čia. 

- Ir aš nusipelniau iš čia ištrūkti, - balsu pridūrė 
Triša. - Tas, kuris gali suvalgyti žalią žuvį, nusipelnė 
išsigelbėjimo. 

Japonai nuolat valgo žalią žuvį, priminė jai ta aki- 
plėša, kai mergaitė žengė palei upelį. 

- Tai jiems aš ir papasakosiu viską, - atkirto ji. - 
Jeigu kada nors nuvažiuosiu ten, būtinai papasakosiu. 

Ko gero, įkyrioji akiplėša pirmą kartą nesugalvo- 
jo ką atsakyti. Ir tai baisiai nudžiugino Trišą. 

Ji atsargiai nusileido šlaitu į slėnį, kur mišriame 
miške sukiojosi upeliukas. Spygliuočiai ir lapuočiai 
augo labai tankiai, tačiau beveik nebuvo krūmų ir dygių 
brūzgynų. Todėl Trišai pavyko gerokai nupėdinti. Din- 
go jausmas, kad kažkas ją stebi, suvalgyta žuvelė pridėjo 
jėgų. Mergaitė įsivaizdavo kartu keliaujantį Tomą Gor- 
doną, ir pokalbis buvo labai įdomus. Daugiausia jie 
šnekėjosi apie Trišą. Pasirodo, Tomas norėjo sužinoti 
apie ją viską: kokius dalykus ji mėgsta labiausiai; ar 
misteris Holas jai atrodo piktas tik todėl, kad užduoda 
namų darbus penktadieniui; kuo ją erzina Debra 
Džilholi; apie tai, kaip jos su Pepse sugalvojo persirengti 

per Helouvyną “Spice girls" merginomis, bet mamytė 
pasakė Pepsei, kad ji galinti rengtis, kaip tik nori, bet jos 
devynmetė duktė nesišlaistys po namus su trumpučiu 
sijonėliu, bambos nesiekiančia glaustinuke ir aukštomis 
pakulnėmis. Tomas Gordonas suprato Trišos nepasiten- 
kinimą. 

Ji pasakojo Tomui, kaip jie su Pitu nutarė pado- 
vanoti tėčiui gimtadienio proga paveikslą-dėlionę, ko- 
kias gamina viena Vermonto kompanija (o jeigu ji bus 
per brangi, rasti ką nors paprasčiau), ir netikėtai susto- 
jo. Sustojo ir nutilo nebaigusi žodžio. 

Kokią minutę žiūrėjo į upelį, lūpų kampučiai nu- 
sviro, viena ranka ji automatiškai vaikė uodus. Tarp 
medžių vis daugėjo krūmų, patys medžiai praretėjo, 
pasidarė šviesiau. Aplinkui čirškė žiogai. 

- Ne, - sudejavo Triša. - N-ne. Tik ne tai. Nejaugi 
ir vėl? 

Upeliukas jau nebešniokštė, kaip anksčiau, ir tai 
nutraukė jos pokalbį su Tomu Gordonu (įsivaizduojami 
žmonės nepaprastai puikūs klausytojai). Negurgė 
verždamasis per akmenis. Nes tekėjo kur kas lėčiau. 

Ir vaga išplatėjo. Upeliukas tvino, virsdamas... 

- Jeigu jis baigsis dar vienoje pelkėje, aš pasidary- 
siu sau galą, Tomai. 

Po valandos Triša sunkiai brovėsi pro topolius ir 
beržus. Pakėlė ranką numušti ypač įkyrų uodą, priplojo, 
o tada jos ranka bejėgiškai nusviro. Trišos viltys tirpo, 
ji nebežinojo, ką jai daryti, kur pasukti. 

Ir netrukus upelis išsiveržė iš žemės krantų, pavir- 
to meldais bei švendrais apaugusia pelke. Tarp augmeni- 
jos salelių blizgėjo akivarai. Čirpė žiogai, kvarkė varlės, 
danguje suko du vanagai. Kažkur pašaipiai karksėjo 

varna. Pelkė nekėlė Trišai didelės baimės, negalėjai net 
lyginti su tuo liūnu, kurį jai pavyko įveikti, tačiau liulėjo 
visą mylią (o gal ir dvi), kol vėl pasirodė neaukštas, 
pušim apaugęs kalnagūbris. 

Triša atsisėdo ant žemės, jau ketino kažką sakyti 
Tomui Gordonui, bet suprato, jog kvaila apsimetinėti, 
kad jis eina su ja, jeigu visiškai aišku ir aiškėja su kiek- 
viena valanda, jog jai lemta mirti. Nepriklausomai nuo 
to, kiek laiko eis ir kiek žuvyčių suvalgys. Trišos 
skruostais ėmė ristis ašaros. Ji užsidengė delniukais 
veidą ir užsikūkčiojo. 

- Aš noriu pas mamą! - suriko ji abejingai pelkei. 
Vanagai dingo, tik ant kalno karksėjo varna. - Aš noriu 
pas mamą! Noriu pas brolį! Noriu pas savo lėlę! Noriu 
namo! - Jai atsakė draugiškas varlių kvaksėjimas. Triša 
prisiminė tėtės kažkada skaitytą pasaką: automobilis 
įklimpo purve, o varlės kvarkė: “Labai gilu, labai gilu". 
Tada ji siaubingai išsigando. 

Mergaitė verkė, bet vieną akimirką ašaros (vis tos 
ašaros, prakeiktos ašaros) ją užpykdė. Ji pakėlė galvą, 
apsidairė. Aplinkui sukiojosi uodai, nepakenčiamos 
ašaros ritosi skruostais. 

- Aš noriu pas MAMĄ! Aš noriu pas BROLĮ! 
Girdite mane? - Ir ėmė spardytis. Vienas sportbatis 
nulėkė nuo kojos. Triša jautė, kad ima isterikuoti, pirmą 
kartą po trejų ar ketverių metų, tačiau nieko negalėjo 
pakeisti. Apsivertė ant nugaros, ėmė daužyti kumščiais 
į žemę, po to rauti žolę. - AŠ NORIU IŠEITI IŠ ČIA, 
PO GALAIS! Kodėl manęs iki šiol neradote, kvaili, 
besmegeniai suskiai? Kodėl niekaip manęs nerandate? 
AŠ... NORIU... NAMO! 

Triša gulėjo įsmeigusi akis į dangų, sunkiai al- 

suodama. Skaudėjo pilvą, gerklę perštėjo nuo rėkimo, 
bet palengvėjo, it nusimetus sunkią naštą. Prisidengusi 
veidą ranka mergaitė užsnūdo. 

Kai ji pabudo, saulė kabojo virš kalvos kitoje 
pelkės pusėje. Diena įpusėjo. Sakyk, Džoni, ką mes su- 
taupėme savo konkursantams? Prašom, Bobai, su- 
taupėme jiems antrą dienos pusę. Prizas ne itin vykęs, 
bet tai viskas, ko jie gali tikėtis iš tokių šunsnukių, kaip 
mes. 

Kai Triša atsisėdo, jai ėmė svaigti galva. Prieš akis 
ėmė suktis didelės juodos musės. Neskubėdamos suko- 
si ore, mosuodamos sparneliais. Mergaitė pajuto, kad 
tuoj nualps. Bet ne, galva liovėsi suktis, musės išlakio- 
jo, tačiau gerklė ir toliau perštėjo: vos nurydavo seilę, 
gerklė užsiplieksdavo it įkaitusi viryklės plytelė. Be 
reikalo miegojau saulėje, tarė sau Triša. Tik savijauta 
prastėjo ne nuo saulės: mergaitė susirgo. 

Ji apsiavė batą, kuris nulėkė pykstant ant viso pa- 
saulio, pavalgė uogų, atsigėrė vandens iš butelio. Sura- 
do nediduką didžialapių šakių lopinėlį prie pelkės kraš- 
to, sugraužė kelis peraugusius šakniastiebius. Mazge- 
liai jau buvo pradėję suktis, nebe tokie skanūs, tačiau 
Triša vis tiek jų valgė. Baigusi atsistojo, nužvelgė 
pelkyną, prisidengusi ranka akis nuo akinančios saulės. 
Po to lėtai ir vangiai papurtė galvą. Taip galvą galėjo 
purtyti moteris, ir ne šiaip moteris - senė, tik jau ne vai- 
kas. Ji aiškiai matė kalnagūbrį, neabejojo, kad pelkė ten 
baigiasi, o toliau eina sausa žemė, bet negalėjo prisivers- 
ti vėl bristi vandeniu, pasikabinusi batus ant kaklo. Nors 
pelkė ir mažesnė, nors vandenyje nebuvo susipynusių 
šaknų bei šakų. Kokių galų jai klampoti per tą pelkę, 
jeigu už jos nėra jokio upelio. Vadinasi, reikia ieškoti 

naujo upeliuko, tekančio kita kryptimi, kad išeitum pas 
žmones. 

Pasvarsčiusi taip Triša pasuko į šiaurę, nužings- 
niavo palei rytinį pelkės kraštą. Nuo tada, kai pasiklydo, 
Triša daugeliu atvejų elgėsi teisingai, dažnai intuityviai, 
apie tai nė neįtardama. Bet dabartinis sprendimas buvo 
blogas, ko gero, pats blogiausias, jeigu neskaičiuosim to, 
nuo kurio prasidėjo visi jos nuotykiai: kirsti kampą ir 
išeiti į pagrindinį taką per mišką. Perbridusi balas ji būtų 
pakilusi ant kalno ir priešais save pamačiusi Delvin 
Pondo ežerą, esantį netoli Gryn Maunto Nju Hempšyre. 
Tas ežeras nedidukas, bet pietiniame jo krante stovi 
vasarnamiai, o keliuku iš jų galima pasiekti 52 plentą. 

Šeštadienį ar sekmadienį Triša tikrai būtų išgirdusi 
motorinių valčių plerpimą: savaitgaliais kotedžų savi- 
ninkai ir jų svečiai mėgdavo palakstyti vandens slidė- 
mis. Po liepos ketvirtosios šventės varikliai ūždavo kas- 
dien - prasidėdavo atostogų sezonas. Bet birželio 
pradžioje darbo dienomis Delvin Ponde meškeriojo vie- 
nas kitas senukas, todėl Triša girdėjo tik paukščių čiul- 
besį, varles ir žiogus. Ir užuot išėjusi prie ežero, ji pasu- 
ko Kanados sienos link, vis labiau toldama į mišką. Už 
keturių šimtų mylių nuo jos buvo Monrealis. 

Žmonių šiose vietose mergaitė galėjo sutikti tik 
per aklą atsitiktinumą. 


Septintojo kėlinio pabaiga 


Likus metams iki skyrybų, per Pito ir Trišos 
atostogas vasarį Makfarlendai keliavo į Floridą. Poilsis 
nebuvo vykęs. Vaikai neretai sėdėjo ant kranto vieni, o 
tėvai tuo metu gadino vienas kitam kraują mažame iš- 
nuomotame namelyje (tu per daug geri, tu per daug 
išlaidauji, tu pažadėjai tą, tu pažadėjai aną, kodėl tu taip 
elgiesi, ką tu sau leidi, ir t.t., ir pan.). Kai skrido namo, 
prie iliuminatoriaus per kažkokį stebuklą pasodino Tri- 
šą, o ne Pitą. Lėktuvas leidosi Logano oro uoste per 
storą debesų sluoksnį, atsargiai ieškodamas kelio it stora 
tetulė, einanti slidžiu šaligatviu. Užkerėta reginio Triša 
taip ir neatplėšė akių nuo iliuminatoriaus. Juos gaubė 
vatinė bedugnė. Po to apačioje šmėkštelėjo pilkas Bos- 
tono įlankos paviršius... vėl bedugnė... vėl kraštas van- 
dens ar žemės... 

Keturios dienos po apsisprendimo traukti šiaurėn 
kažkuo priminė tą nusileidimą: vientisas rūkas. Ir reti, 
padriki prisiminimai, kuriais ji nelabai pasikliovė. Artė- 
jant antradienio vakarui riba tarp būties ir nebūties dar 
tik pradėjo nykti. O šeštadienio rytą, praleidus ištisą 

savaitę miške, visiškai ištirpo. Iki šeštadienio ryto (mer- 
gaitė, žinoma, nežinojo, kad tądien šeštadienis - seniai 
buvo pametusi dienų skaičių) Tomas Gordonas tapo 
nuolatiniu jos palydovu, nebe įsivaizduojamu, o realiu. 
Vienu metu ją lydėjo ir Pepsė Robišo. Jos drauge traukė 
mėgstamas “Boiz" ir “Spice girls"? dainas, o paskui Pep- 
sė užlindo už medžio ir jau nebepasirodė. Triša dirstelė- 
jo už medžio, neradusi ten draugės pastovėjo giliai su- 
simąsčiusi, ir tik tuomet suprato, jog Pepsės išvis nebu- 
vo. Mergaitė susmuko ant žemės ir gailiai apsiverkė. 
Kai ji kirto plačią, akmenų priverstą laukymę, virš 
jos praskrido didelis juodas sraigtasparnis (kokiu “X 
failuose“ skraido niūrūs tipai iš slaptų valstybės tarny- 
bų). Praskrido praktiškai be garso, ji vos išgirdo sraigtų 
šniokštimą. Triša mojavo rankomis, šaukė, ir žmonės, 
sėdėję kabinoje, tikriausiai ją matė, tačiau juodasis 
sraigtasparnis nuskrido ir daugiau nepasirodė. Vėliau 
Triša užklydo į labai senų pušų girią. Viršuje jų karūnos 
susiliejo. O pro spyglius lyg dulkinus katedros langus 
sunkėsi saulės šviesa. Veikiausiai tai atsitiko ketvirtadie- 
nį. Ant tų pušų šakų karojo tūkstančiai elnių maitų, apie 
kuriuos sukosi musių debesys, o dvėseliena šliaužiojo 
kirmėlės. Triša užsimerkė, o kai vėl atmerkė akis, jau 
nerado pūvančios maitos. Ji aptiko upelį ir kurį laiką ėjo 
palei jį. Po to jis dingo, o mergaitė keliavo toliau. Bet 
prieš tai Triša žvilgtelėjo į vandenį ir pamatė dugne 
didelį, paskendusį, bet dar gyvą, veidą. Tas veidas 
žvelgė į ją iš vandens ir kažką be garso kalbėjo. Ji praėjo 
milžinišką medį, iš kurio drevės pasigirdo negyvėlio 
balsas, šaukiąs ją vardu. Kartą naktį ji pabudo, nes 
kažkas spaudė jai krūtinę. Jau galvojo, kad tai Žvėris 
pagaliau ją surado, bet perbraukusi ranka nieko 

neužčiuopė. Keletą kartų ji girdėjo, kaip žmonės ją 
šaukia. Šaukė ir jiems... tik miškas gėrė jos riksmą. 

Tame fantazijų vandenyne retsykiais šmėkšteldavo 
ir realybės salelės, kaip ir žemė probrėkšmais pasirody- 
davo leidžiantis lėktuvu. Ji prisiminė aptikusi didžiulę 
mitčelos plantaciją, plytinčią kone ant viso kalno šlaito. 
Braukdama uogas į kuprinę ji bambėjo: “Kur skambin- 
site, jeigu išdužo automobilio stiklas?“ Ji prisiminė py- 
lusi vandenį į butelį iš šaltinio. Prisiminė, kaip 
užkliuvusi už šaknies nuvirto į negilų griovį, kuriame 
augo gėlės. Nuostabesnių mergaitė nebuvo mačiusi: 
švelniai balti, kvepiantys, grakštūs it varpeliai žiedai. 
Prisiminė užėjusi lapę be galvos. Priešingai nei elniai, 
lapė nepranyko net tuomet, kai ji užsimerkė ir suskaičia- 
vo iki dvidešimties. Ji beveik neabejojo, kad matė var- 
ną, kabančią žemyn galva ir karksinčią ant jos. O dėl 
juodojo sraigtasparnio ji turėjo abejonių. Prisiminė taip 
pat, kaip gobtuvu gaudė upelyje žuvį ir jo dugne paskui 
pamatė paskendusį veidą. Upėtakių pagauti jai nepavy- 
ko, tačiau keletas buožgalvių įkliuvo. Ji prarijo juos 
nekramčiusi, kai tie nebekrutėjo. Gyvus ryti pabijojo: 0 
jeigu pilve jiems patiks ir virs varlėmis? 

Ji susirgo, jokių abejonių, tačiau kūnas atkakliai 
kovojo su infekcija, įsitaisiusia gerklėje, plaučiuose, 
nosies ančiuose. Ne vieną valandą ji degė nesuvokdama, 
ką daro ir kur yra. Net tankios lapijos prislopinta švie- 
sa vėrė akis, o kalbėjo ji nesusičiaupdama, dažniausiai 
kažką pasakojo Tomui Gordonui, bet kartais jos 
pasiklausyti ateidavo mama, tėtis, brolis, Pepsė, moky- 
tojai nuo pat pirmos klasės ir netgi misis Harmond, 
darželio auklėtoja. Ji pabusdavo naktį susirietusi į ka- 

muoliuką ir taip kosėdavo, jog imdavo nerimauti, ar kas 
nors viduje nesutrūks. Tačiau liga nevešėjo, pamažu 
traukėsi. Net galvos skausmas, matyt, sukeltas aukštos 
temperatūros ir visai ją užkarnavęs, praėjo. O po vienos 
nakties (iš trečiadienio į ketvirtadienį, nors Triša to ir 
nežinojo), per kurią nė karto nepabudo, mergaitė atsikėlė 
kupina jėgų. Galbūt kosėjo ir tąnakt, tik ne itin stipriai, 
sapnuodama. Kartą Triša nusiplikė kairę alkūnę 
žagreniu, bet laiku pastebėjo ir užtepė suerzintą vietą 
dumblu. 

Bet geriausiai ji prisiminė Bostono “Red soks“ 
rungtynių reportažus. Ji gulėjo ant šakų, apsiklojusi ša- 
komis, žvelgė į dangų, nusagstytą žvaigždėmis, ir 
klausėsi. Oklende “Soks" laimėjo dvejas rungtynes iš 
trijų, ir abu sykius Tomas Gordonas išlaikė pergalę. Mo 
Vognas apibėgo du ratus, Tomas O Liris (Trišos 
nuomone, nepaprastas gražuolis) - vieną. Reportažus ji 
klausėsi WEEA banga. Signalas silpo kiekvieną naktį, 
tačiau elementai, rodos, neketino pasiduoti. Ji dar pagal- 
vojo, kad reikia parašyti padėkos laišką triušiui 
Enerdžaizeriui*, jeigu tik išsikapstys 1š čia. Ji, tiesa, irgi 
stengėsi, išjungdavo grotuvą kaskart, kai pajusdavo 
suimant miegą. Nė vieno sykio, netgi iš penktadienio į 
šeštadienį, kai vėl sustreikavo skrandis, ji neužmigo 
įjungusi ausinuką. Radijas siejo ją su aplinkiniu pasau- 
liu, Bostono “Red soks“ rungtynės palaikė jos gyvybę. 
Jeigu ne troškimas vakare išklausyti eilinį reportažą, ji, 
ko gero, būtų pasidavusi. . 

Mergaitė, kuri žengė į mišką (beveik dešimtmetė, 
aukšta savo amžiui), svėrė keturiasdešimt keturis kilo- 


*Elementus “Energizer" reklamuoja nepailstantis rausvas triušiukas. 

gramus. Mergaitė, kuri po savaitės sliūkino per retomis 
pušimis apaugusią kalvą, nebūtų svėrusi daugiau tris- 
dešimt penkių. Jos veidas sutino nuo uodų įkandimų, 
virš kairio burnos kampelio iškilo raudonas spuogas. 
Rankos tapo kaip pagaliukai. Pati nepastebėdama ji 
nuolat tempė į viršų smunkančius džinsus. Dažnai 
niūniavo sau mėgstamą dainelę: “Stipriau apglėbk 
mane... kad pajusčiau tave..." Ir atrodė kaip jauniausia 
pasaulio heroino mėgėja. Ji rasdavo valgomų augalų, 
oras nusisekė (šilta, nė karto nelijo po pirmos dienos), 
nelauktai savo kailiu patyrė, kokie galingi vidiniai rezer- 
vai snaudžia žmogaus organizme. Bet dabar tie resursai 
beveik išseko, ir Triša tai puikiai suvokė. Vaikas, lėtai 
kiūtinantis per laukymę kalvos viršuje, žinojo, kad nuo- 
tykiai netrukus baigsis. 

Pasaulyje, kurį ji paliko, paieškos tęsėsi, bet net 
dauguma jos ieškančių nesitikėjo rasti ją gyvą. Jos tėvai 
ėmė aptarinėti (kol kas nedrąsiai, vis dar nenorėdami 
patikėti, kad tai įmanoma) ar užsakyti apeigas, ar pa- 
laukti, kol suras kūną. Jeigu laukti, tai kiek? Kartais 
pasiklydusių miške kūnų nerasdavo išvis. Pitas praktiš- 
kai nieko nešnekėjo, o jo akys vis labiau dubo. Jis nusi- 
nešė Monją-Bolonją į savo kambarį, pasodino į kampą, 
iš kur ji visą laiką žiūrėjo į jo lovą. O kai pamatė mamą 
žiūrint į lėlę, sušnypštė: “Neliesk jos. Nedrįsk jos lies- 
ti". 

Gatvės žibintų, automobilių, asfaltuotų kelių pa- 
sauliui Triša jau buvo mirusi. Pasaulyje, esančiame už 
tako, kuriame retsykiais karksėdavo žemyn galva paki- 
busios varnos, ji priartėjo prie mirtį ir gyvenimą skirian- 
čios ribos. Bet ėjo toliau. Kartais nukrypdama nuo pa- 
sirinktos krypties į rytus ar vakarus, bet nedaug. Taip, 

kaip jos kūnas išmoko kovoti su infekcija, įsitaisiusia 
krūtinėje ir gerklėje, taip ir Triša išmoko laikytis pa- 
sirinktos krypties. Tik iš to nebuvo jokios naudos. Ji vis 
labiau tolo nuo gyvenviečių, vis giliau lindo į tą Nju 
Hempšyro dalį, kuri vadinama Kaminu. Žmonės čia ne- 
gyveno. 

Žvėris, kad ir koks jis buvo, Trišos nepaliko. Daug 
iš to, ką matė ir jautė, mergaitė laikė savo vaizduotės pa- 
dariniais, tačiau tik ne vapsvagalvio dvasiškio žodžius 
apie Pasiklydusiųjų Dievą, tik ne gilias įbrėžas ant 
medžių žievių, tik ne lapę be galvos. To ji negalėjo 
priskirti haliucinacijoms. Kai ji jautė žvėrį (arba girdė- 
jo - porą sykių traškėjo šakos jam sekant iš paskos, du 
kartus ją pasiekė storas, nežmogiškas urzgimas), tada 
neabejojo jo egzistavimu. O kai išnykdavo jausmas, kad 
yra stebima, ji žinojo, jog žvėris atsitraukė. Juos siejo 
nesutraukomas ryšys; jiems lemta būti kartu iki pat 
mirties. Tokios mintis vis aplankydavo Trišą. Beje, mer- 
gaitė suvokė, jog iki susitikimo su giltine jai liko visai 
nedaug. “Už kampo", - kadaise atsakė mama, paklaus- 
ta, kur artimiausia vaistinė. Tiesa, miške kampų nebuvo. 
Pelkės, klampynės, skardžiai pasitaikydavo, o štai kam- 
pų - ne. Kokia neteisybė, pagalvojo Triša, mirti po tiek 
kovos už išlikimą dienų. Tik dabar ta neteisybė nekėlė 
jai pykčio. Pykčiui reikėjo eikvoti energiją. Pyktis seki- 
no gyvybines jėgas. Ir vieno, 1r kito liko ne kažin kiek. 

Laukymėje, kuri niekuo nesiskyrė nuo tuzino kitų, 
praeitų anksčiau, Triša užsikosėjo. Kosulys skaudžiai 
draskė giliai krūtinėje, tarsi būtų užkabinęs ten kažką ir 
traukęs lauk. Triša susirietė, pasirėmė ranka į pasipai- 
niojusį kelmelį ir kosėjo, kol iš akių ištryško ašaros. Kai 
kosulys praėjo, ji ėmė tiestis laukdama, kada širdutė vėl 

ims lygiau plakti ir išsilakstys prieš akis zujančios 
didelės juodos musės. Gerai dar, kad pasirėmė į kelmelį. 
Nes tikrai būtų griuvusi. 

Trišos akys nukrypo į kelmelį, ir visos galvoje bu- 
vusios mintys akimoju išdulkėjo. O pirma nauja mintis 
buvo štai tokia: matau ne tai, kas iš tiesų priešais mano 
akis. Tai vėl fantazija, dar viena haliucinacija. Ji užsi- 
merkė, suskaičiavo iki dvidešimties. O kai atmerkė akis, 
juodos musės jau buvo dingusios. Ir kelmelis buvo ne 
joks kelmelis, o stulpelis. Kuriame styrojo aprūdijęs 
varžtas. 

Triša suėmė jį pirštais, pasukiojo. Po to pažvelgė į 
rūdžių trupinėlius ant pirštų. Vėl pasukiojo. Ją apėmė 
deja vu jausmas. Lyg jau būtų stovėjusi kada šitoje 
aikštelėje, tik ne viena, su Tomu Gordonu. Ir jis... 

- Susapnavai, - pasakė Tomas. Jis stovėjo už pen- 
kiasdešimties pėdų nuo jos, sunėręs ant krūtinės rankas, 
pasirėmęs į klevą, pilka išvykų apranga. - Susapnavai, 
kad atėjome į šitą vietą. 

- Sapnavau? 

- Žinoma, negi neprisimeni? Dieną, kai nebuvo 
rungtynių. Tuomet dar klauseisi Volto. 

- Volto?.. - Vardas kažkur girdėtas, tačiau Triša nie- 
kaip neprisiminė, kur jį galėjo girdėti. 

- Volto iš Freminghemo. To mulkio su mobiliuoju 
telefonu. 

Triša pradėjo prisiminti: 

- Tą naktį krito žvaigždės. 

Tomas linktelėjo. 

Triša iš lėto apėjo stulpelį, uždėjusi ranką ant 
varžto. Įdėmiai apžiūrėjo laukymę ir suprato, jog tai ne 
šiaip sau miško aikštelė. 

Labai daug žolės - aukštos, žalios žolės, kokia 
auga laukuose ir ganyklose. Tik čia ne ganykla. Tiksliau 
kadaise, labai seniai buvo. Jeigu iškirstum visus čia 
sužėlusius krūmus ir beržus, liks tikra ganykla. O 
ganykla - žmogaus darbo vaisius. Ir tik žmonės gali kasti 
į žemę stulpus su varžtais. 

Triša priklaupusi ant vieno kelio atsargiai, kad ne- 
prilįstų pašinų, perbraukė delnu per stulpą. Užčiuopė dvi 
skylutes. Pakrapštė žemę prie pamato, aptiko kažką kie- 
ta. Ištraukė: seni surūdiję vyriai. Pakėlė prieš saulę. Plo- 
nas spindulėlis prasiskverbė pro skylutę po lankstu ir 
saulės zuikučiu ėmė šokinėti ant veiduko. 

- Tomai, - atsiduso Triša. Pasisuko į klevą, prie ku- 
rio jis stovėjo sunėręs rankas, jau pagalvojusi, kad jis se- 
niai pasišalino. Ne, stovi kaip stovėjęs, tik jau nesišyp- 
so. Tačiau mergaitei pasirodė, kad jo akyse šokinėja 
velniukai. - Tomai, pažiūrėk! - Ir ištiesė jam kilpą. 

- Čia stovėjo vartai, - atsakė Tomas. 

- Vartai! - džiugiai pakartojo Triša. - Vartai! - Ki- 
taip sakant, tai, ką padarė žmonės. Žmonės iš nuos- 
tabaus gatvių žibintų, elektrinių buities prietaisų ir 
vabzdžių naikinimo priemonių pasaulio. 

- Supranti, čia paskutinis tavo šansas. 

- Ką? - Ji sunerimo. 

- Paskutiniai kėliniai, Triša. Kai nevalia suklysti. 

- Tomai... 

Prie klevo tuščia. Tomas nuėjo. Beje, ji nepastebė- 
jo to, nes Tomo čia ir nebuvo. Jis gyveno tik jos 
vaizduotėje. 

Kokia pergalingo rezultato išlaikymo paslaptis? Ji 
jau uždavė jam tokį klausimą, nors negalėjo prisiminti, 
kada tiksliai. 

Svarbiausia - parodyti priešininkui, kad aikštelėje 
tu geriausias. Kažkaip panašiai atsakė jai Tomas Gordo- 
nas, o gal ji perskaitė šitą frazę laikraštyje arba išgirdo 
interviu po rungtynių, kurias žiūrėjo su savo tėčiu (šis 
sėdėjo apglėbęs ją per pečius, Triša - atsilošusi į jo petį). 
Ir geriausia parodyti tai pirmu metimų. 

Paskutinis tavo šansas. Paskutiniai kėliniai. Kai 
nevalia suklysti. 

Kaip man suprasti, kad nedarau klaidų, jeigu net 
neįsivaizduoju, ką man daryti? 

Niekas jai į šį klausimą neatsakė, todėl mergaitė 
vėl apėjo stulpą, prisilaikydama ranka, grakščiai, tarsi 
per senovinį ritualą. Medžiai aplinkui laukymę ėmė suk- 
tis, lyg lekiant karusele Rever Byče arba Orl Očardo pa- 
silinksminimų parke. Jie niekuo nesiskyrė nuo kitų 
medžių, pro kuriuos ji ėjo jau daug dienų. Tai kur dabar 
traukti? Kur toji teisingoji kryptis? Čia vartų, o ne kelio 
rodyklės stulpas. 

- Vartų, o ne kelrodis stulpas, - sušnibždėjo Triša. 
- Kaip man žinoti, kur eiti, jeigu čia vartų stulpas, o ne 
rodyklė? Kaip miesto mergaitei... 

Tada jai nušvito galvoje, ir ji vėl puolė ant kelių. 
Nusidrėskė keliuką į akmenį, tačiau net nesusiraukė. Gal 
tai vis dėlto kelrodis stulpas. Gal ir kelrodis. 

Nes tai stulpas nuo vartų. 

Triša vėl surado skylutes, tas pačias, iš kurių iškri- 
to varžtai. Varžtai, kuriais prie stulpo buvo prisukti vy- 
riai. Apėjo stulpą taip, kad būtų nugara į skylutes, ir ant 
kelių lėtai pajudėjo į priekį. Padėjo vieną kelį... po to 
kitą... vėl pirmą... 

- Ai! - riktelėjo Triša, kilsteldama ranką. Ją 
susižeidė labiau nei kelį. Patikrinusi delną, ji pamatė pro 

purvo sluoksnį ištryškusius kraujo lašelius. Triša palinko 
į priekį, ėmė rauti žolę. Ji žinojo, kas pervėrė delną, 
tačiau norėjo tuo įsitikinti. 

Čia buvo aštrus antro vartų stulpo, nulūžusio per 
pėdą nuo žemės, galas. Gerai dar, kad tik ranką per- 
sidūrė. Iš stulpo kyšojo pora aštrių kaip adatos, pusant- 
ro colio pašinų. Ten pat, žolėje gulėjo ir kita stulpo pusė. 

Paskutinis šansas. Paskutiniai kėliniai. 

- Taip, ir atrodo, kažkas labai daug tikisi iš vaiko. 
- Triša palingavo galvą. Nusimetė nuo pečių kuprinę, at- 
segusi ją nuplėšė nuo apsiausto siaurą juostelę. Užrišo ją 
ant nulūžusio stulpo ir nervingai užsikosėjo. Prakaitas 
žliaugė veidu. Uodai godžiai jį gėrė. Mergaitė jų ne- 
paisė. 

Ji atsistojo, užsidėjo kuprinę ir atsistojo tarp kadai- 
se vartelius laikiusių stulpų. 

- Čia kabojo vartai. Čia. - Ji žvelgė priešais save, 
į šiaurės vakarus. Po to apsisuko veidu į pietryčius. - 
Nežinau, kas juos padarė, bet aišku, kad tas žmogus 
nebūtų jų statęs, jeigu neitų joks kelias ar takas. Aš no- 
riu... - Jos balselis virptelėjo, akyse pasirodė ašaros. 
Triša nutilo, priminė sau, kad ne metas ašaroti, ir jau 
ramiau tęsė: - Aš noriu rasti taką. Bet kokį. Kur jis 
veda? Padėk man, Tomai. 

36 numeris neatsakė. Kėkštas sutratėjo jai, kažkas 
sušnarėjo miške (ne tas žvėris, šiaip gyvūnas, veikiausiai 
elnias - paskutines tris ar keturias dienas ji sutiko 
nemažai elnių), bet atsakymo nesulaukė. Priešais, aplin- 
kui driekėsi ganyklos, tokios senos, jog gerai neįsi- 
žiūrėjęs palaikytum miško laukyme. Už jos vėl prasidėjo 
miškas. Jokio keliuko. 

Tai paskutinis tavo šansas, pati žinai. 

Triša apsigręžė ir nužingsniavo per pievą į mišką, 
šiaurės vakarus. Po to atsigręžė įsitikinti, kad eina tie- 
siai. Tuomet vėl pažvelgė į priekį. Pastebėjo ant žemės 
gulintį kamieną, nuskubėjo prie jo, braudamasi pro 
medžius, kone suaugusius siena, tikėdamasi... tačiau 
rado paprastą nuvirtusį medį. Medį, o ne stulpą. Ji apsi- 
dairė, nieko daugiau nerado. Tada smarkiai plazdančia 
širdute, gaudydama burna orą grįžo į ganyklą, į tą vietą, 
kur kadaise ėjo kelias. Atsistojo veidu į pietryčius ir 
pasuko miškan. 

“Rungtynės tęsiasi, - prisiminė ji Džerio Trupano 
žodžius. - Atėjo laikas paskutiniams kėliniams, ir “Red 
soks" reikia žaidėjų bazėse". 

Miškas. Nieko daugiau. Nė takelio, jau nekalbant 
apie kaimo keliuką. Ji paėjo dar kelis žingsnius 
gniauždama ašaras, suprasdama, kad tuoj pravirks, ne- 
paisant visų pastangų. Kodėl tas vėjas pučia? Ką ji gali 
pamatyti, kai prieš akis viskas mirga? Ir lapai, ir saulės 
blyksniai. 

- O čia kas? - paklausė Tomas už nugaros. 

- Kur? - perklausė Triša net neatsigręžus:. Netikėti 
Tomo Gordono pasirodymai ir dingimai jos nebestebino. 
- Nieko nematau. 

- Kairėje. Už krūmų. - Jis parodė pirštu. 

- Kažkoks senas kelmas, - atsakė ji. Tik ar kelmas? 
O gal... Triša bijojo patikėti, kad tai... 

- Tu klysti, - paprieštaravo 36 numeris, o jo akys 
labai akylos. - Man regis, ten dar vienas stulpas, mer- 
gaite. 

Triša vargais negalais nusikapstė, tikrąja ta žodžio 
reikšme - pro krūmus ir medžius, prie “kelmo", ir - ste- 
buklas! - tai buvo dar vienas stulpas. Netgi su aprūdiju- 

sios spygliuotos vielos gabalėliu. 

Triša uždėjo ranką ant pajuodusio skersinio, 
įsižiūrėjo į saule užlietą mišką. Ji prisiminė, kaip vieną 
lietingą dieną sėdėjo savo kambaryje su galvosūkių 
knygele, kurią jai davė mama. Knygoje buvo piešinėlis, 
kuriame reikėjo surasti dešimt paslėptų daiktų: pypkę, 
klouną, žiedą su deimantu ir taip toliau. 

Dabar reikėjo surasti taką arba keliuką. Prašau, 
Viešpatie, padėk man rasti kelią, pagalvojo Triša ir 
užsimerkė. Ji meldėsi Tomo Gordono dievui, o ne Ne- 
girdimajam, kuriuo tikėjo jos tėtis. Ji ne Moldene, ne 
Senforde, todėl kreipėsi į Dievą, kuris čia, greta, į kurį 
galima parodyti, kai... jeigu... baigi žaidimą pergale. 
Prašau, Viešpatie, maldauju. Padėk man paskutiniuose 
kėliniuose. 

Ji išplėtė akis kiek įmanydama plačiau, ir žiūrėjo 
nieko nematydama. Praėjo penkios, penkiolika, tris- 
dešimt sekundžių. Staiga viskas tapo aišku ir supranta- 
ma. Triša nebūtų paaiškinusi, ką pamatė: plotą, kuriame 
buvo mažiau medžių ir daugiau šviesos, o gal šiek tiek 
kitokį šviesos ir šešėlių santykį, bet ji suprato - takas 
tenai. 

Ir daugiau neišklysiu iš jo, jeigu atsiduosiu nuo- 
jautai, jei mažiau apie ją galvosiu, tarė sau mergaitė ir 
nužingsniavo atgal. Aptiko dar vieną stulpą, taip smar- 
kiai pasvirusį, kad jo dienos buvo suskaičiuotos: dar vie- 
na atšiauri žiema, lietingas pavasaris - ir stulpą praris 
vasaros žolė. Jeigu galvosiu tik apie taką ir tik jo ieško- 
siu, tai tikrai išklysiu iš kelio. 

Nepaleisdama tos minties, Triša aptiko dar keletą 
stulpelių, įkastų 1905 metais; fermeris Elijas Makorklas 
pažymėjo jais miško keliuką, kurį iškirto iki savo 

ganyklų dar būdamas jaunas, dar prieš tai, kai susi- 
draugavo su stikliuku 1r atsisakė ambicingų ketinimų. 
Triša žingsniavo išplėtus: akis, ilgai nesvarstydama, 
jeigu reikėdavo apsispręsti (suvokė, kad logika tokioje 
padėtyje - ne geriausias pagalbininkas). Kartais stulpo 
nerasdavo, bet nesustodavo ieškoti tankiuose krūmuose: 
ji stebėjo, kaip krenta šviesa, gula šešėlis, ką sako in- 
tuicija. Iki pat vakaro ji ėjo, sukiodamasi tarp aukštų 
medžių, skverbdamasi pro neįžengiamus sąžalynus. Ir 
po septynių valandų, jau svarstydama, ar dar ne metas 
sustoti nakčiai po kokiu krūmu, apsiklojus nuo uodų 
apsiausto draiskanomis, Triša išėjo į kitos didelės miš- 
ko laukymės pakraštį. Viduryje styrojo trys į skirtingas 
puses pakrypę stulpai. Ant vieno karojo sutrešę vartai. 
Už jų į pietus driekėsi dvi vėžės, apaugusios žole ir sau- 
lutėmis: apleistas kelias, kuriuo gabeno mišką. 

Triša lėtai praėjo pro vartus iki tos vietos, kur 
prasidėjo kelias (arba baigėsi, priklauso nuo to, į kurią 
pusę trauki). Pastovėjo, po to atsisėdo ant žemės ir nu- 
slinko viena vėže. Skruostais vėl nubėgo skaidrūs upe- 
liukai. Per aukštą žolę vaikas persirangė į kitą vėžę. 
Pašliaužė ja it neregė, nieko nematydama priešais save, 
šaukdama pro ašaras: “Kelias! Kelias! Aš radau kelią! 
Ačiū tau, Viešpatie! Ačiū tau, Viešpatie! Ačiū tau už šitą 
kelią!“ 

Pagaliau sustojo, nusitraukė kuprinę, išsitiesė grio- 
vyje. Išmuštas ratų, galvojo Triša ir juokėsi pro ašaras. 
Po kurio laiko apsivertė ant nugaros ir pažvelgė į dan- 


gų. 


Aštuntasis kėlinys 


Po kelių minučių Triša atsistojo. Dar valandą 
traukė keliu, kol sutemo. Iš vakarų, pirmą kartą nuo tos 
dienos, kai ji pasiklydo, atsirito griaustinis. Pirmosiomis 
dienomis Triša būtų dairiusis medžio su tankia lapija, 
kad pasislėptų nuo lietaus. Po laja ji permirko tik per 
liūtį. Bet dabar tokie niekai jai nerūpėjo. 

Ji sustojo tarp vėžių, jau rengėsi nusiimti kuprinę, 
kai pastebėjo priekyje kažką didelį. Kažką iš žmonių pa- 
saulio. Stačiais kampais. Vėl užsimetė rankenas, perėjo 
į dešinę kelio pusę ir atsargiai nusėlino į priekį, prisi- 
merkusi kaip trumparegis, kuriam savigarba neleidžia 
nešioti akinius. Vakaruose vėl sugriaudėjo, kiek garsiau. 

Ten buvo sunkvežimis, tiksliau, sunkvežimio kabi- 
na, ratais įaugusi į žemę. Ilgą kapotą apraizgė miško vi- 
jokliai. Vienas sparnas buvo nukritęs, ir Triša pamatė, 
kad sunkvežimis be variklio. Pastarojo vietą užėmė pa- 
parčiai. Kabina paraudo nuo rūdžių, pakrypo į šoną. 
Priekinį stiklą žmonės išsinešė, o štai sėdynės liko, kad 
ir nupuvusiais ar pelių sugraužtais apmušalais. 

Vėl pagrūmojo perkūnas, jį lydėjo žaibas, 
nutvieskęs debesis, kuriuos frontas sparčiai ginė ant 

Trišos, rydamas pirmąsias žvaigždes. 

Mergaitė nulaužė šaką, įlipo pro priekinio stiklo 
skylę ir kelis kartus smarkiai pliaukštelėjo per sėdynę. 
Pakilo dulkių debesis, kabina it dūmų prisipildė. Burun- 
dukų pulkelis metėsi laukan, tarkšdamas su nepasitenki- 
nimu. Jie ritosi nuo pakojų, traukėsi pro langelį kabinos 
gale. 

- Visiems palikti laivą! - sukomandavo Triša. - Su- 
sidūrėme su ledkalniu. Moterys ir burundu... - Ji įtraukė 
dulkių ir užsikosėjo. Užsitęsęs priepuolis privertė mer- 
gaitę atsisėsti ant žemės, godžiai gaudyti burna orą. Triša 
nutarė kabinoje nemiegoti. Ji nebijojo nei likusių burun- 
dukų, nei gyvatės (jeigu kabinoje įsikūrė burundukai, 
gyvačių nėra nė kvapo), bet ji netroško aštuonias valan- 
das kvėpuoti dulkes ir be paliovos kosėti. Žinoma, būtų 
gera nakvoti po tikru stogu, tačiau kaina pernelyg didelė. 

Pro krūmus Triša nulindo gilyn į mišką, atsisėdo po 
didele egle, sukrimto kelis riešutėlius, atsigėrė vandens. 
Maisto ir vandens atsargos sparčiai seko, bet ji jautėsi 
per daug pavargusi, kad imtų dėl to jaudintis. Juk rado 
kelią, o tai svarbiausia. Seną, užmirštą, bet šitas kelias 
vis tiek turėjo kur nors išvesti. Žinoma, jis galėjo dingti 
kaip ne sykį nutiko su upeliais, bet prieš naktį nesinorėjo 
apie tai galvoti. Prieš naktį Triša troško tikėtis, kad šitos 
vėžės neapvils. 

Naktis pasitaikė karšta ir tvanki, drėgno Naujosios 
Anglijos karščio pranašė. Triša nusibraukė prakaitą nuo 
murzino kaklo, nupūtė plaukus nuo kaktos, užsimaukš- 
lino kepuraitę ir atsirėmė nugara į kuprinę. Pagalvojo, 
gal vertėtų išsitraukti ausinuką, bet atsisakė tos minties: 
jeigu sumanys pasiklausyti reportažo iš Vakarų pa- 
krantės, tikriausiai užmigs ir nusodins baterijas, nes jau- 

tėsi labai pavargusi. 

Ji pasislinko žemiau, kad kuprinė liktų po galva 
vietoj pagalvės. Mergaitę apėmė neapsakomo pasiten- 
kinimo jausmas. “Ačiū, Viešpatie“, - sušnibždėjo ji ir po 
trijų minučių jau kietai miegojo. 

Pabudo ji po kokių dviejų valandų, kai pro spyglių 
stogą prasiskverbė pirmieji šalto lietaus lašai ir kaptelėjo 
jai ant veido. Akimirksniu griaustinis perskėlė pasaulį į 
dvi dalis, ir Triša atsisėdo. Stipraus, beveik uraganinio 
vėjo laužomi traškėjo ir dejavo medžiai. Žaibas protar- 
piais ištraukdavo juos iš tamsos lyg juodai baltą 
laikraščio nuotrauką. 

Triša atsistojo, atmetė plaukus nuo akių, krūptelė- 
jo, kai sugriaudėjo tiesiai virš galvos ir valandėlei ap- 
kurtino. Buvo akivaizdu, jog per tokią liūtį ji kiaurai 
permirks, nepadės jokie medžiai. Stvėrusi kuprinę, Triša 
ėmė brautis pro krūmus prie sunkvežimio kabinos. Bet 
nežengusi nė trijų žingsnių užsikosėjo, nejausdama ran- 
kas ir veidą plakančių plonų šakelių. Kažkur girioje gar- 
siai triokštelėjo virstantis medis. 

Žvėris artinasi prie jos, atstumas iki jos vis mažėja. 

Vėjas pakeitė kryptį, kliūstelėjo į veidą šalto lie- 
taus, ir Triša užuodė žvėries kvapą: aštrų, nemalonų, pri- 
menantį narvus zoologijos sode. Tik dabar apie narvą 
nebuvo ir minties. 

Triša vėl pasuko kabinos link, atkišusi priešais 
save ranką, kad šakos nepliaukšėtų per veidą, o antrąja 
prilaikė “Red soks" kepuraitę. Žolė vijosi apie kulkšnis, 
ir kai Triša išėjo iš miško į savo kelią (ji laikė jį savu), 
tuojau buvo perlieta it iš kibiro. 

Mergaitė pasiekė atviras vairuotojo duris, kur stik- 
lo vietoj vijosi vijokliai, ir tada plykstelėjo žaibas, 

nudažydamas viską violetiniais tonais. Tą akimirką pa- 
miškėje, kitoje keliuko pusėje Triša pamatė stovint 
kažką didelį. Nuožulnūs pečiai, juodos akys, didelės 
ausys, styrančios it ragai. Gal tai ir buvo ragai. Ten buvo 
ne žmogus. Ir, nusprendė Triša, ne žvėris. Prie kelio, 
merkiamas lietaus, stovėjo jos dievas. Dievas, kuriam 
atstovavo vapsvagalvis vienuolis. 

- NE! - suriko Triša, šaudama kabinon, nepaste- 
bėdama dulkių debesies, pakilusio nuo sėdynės, nejaus- 
dama koktaus supuvusių apmušalų kvapo. - NE! PASI- 
TRAUK! EIK IR PALIK MANE RAMYBĖJE! 

Jai atsakė griaustinis. Atsakė lietus, užbarbenęs į 
stogą. Triša užsidengė veidą rankomis, susirietė į kosintį 
ir drebantį kamuoliuką. Ir, kol neužmigo, laukė, kada jis 
įlįs į kabiną. 

Mergaitė miegojo kietai, kiek pajėgė prisiminti, 
nieko nesapnavo. O akis atmerkė jau įdienojus. Rytas 
buvo šiltas, giedrame danguje švietė saulė, medžiai 
tviskėjo ką tik nuplautais lapais, žolė pasistiebė, džiugiai 
suokė paukšteliai. Nuo šakelių ir lapų kapsėjo paskuti- 
niai lašai. Kai Triša žvilgtelėjo prie priekinio stiklo ert- 
mę, vos neapako nuo saulės, kurią atspindėjo vienoje 
vagoje telkšanti bala. Ji prisidengė akis ranka, prisi- 
merkė. Žalia žolė, žalias miškas, mėlynas dangus, jo- 
kių dievų. 

Sunkvežimio kabina, kad ir be stiklų, apsaugojo ją 
nuo lietaus. Vandens prisirinko ant grindų prie pedalų, 
sušlapo kairė rankovė, ir tiek. Jeigu ir kamavo kosulys 
per miegą, ne per daug smarkiai, nes ji nepabudo. Tie- 
sa, gerklę perštėjo, užgulė nosį, bet Triša tikėjosi nuo to 
išsivaduoti išsigavusi iš šitos dulkinos kabinos. 

Praėjusią naktį jis čia buvo. Tu jį matei. 

Ar tikrai? Nejaugi išties matė? 

Jis atėjo pas tave, norėjo pasiimti. Po to tu įsiran- 
gei į kabiną, ir jis nutarė palikti tave ramybėje. Nežinia 
kodėl, bet taip jau atsitiko. 

O gal ir nebuvo. Gal viskas pasivaideno. Taip 
nutinka, kai jau nemiegi, bet dar nesi visai pabudusi. 
Maža kas galėjo pasidingoti, kai virš galvos daužosi 
griaustinis, dangų karpo žaibai, šniokščia uraganinis 
vėjas, o lietus kliaukia siena. Ko tik nepamatysi tada. 

Triša sugriebė kuprinę už kilpos ir nusirangė prie 
vairuotojo durelių, stengdamasi netraukti į plaučius 
sukeltų dulkių. Išlipo ant pakojo, nušoko žemėn, atsi- 
traukė nuo kabinos per žingsnį (šlapias surūdijęs 
sunkvežimis tapo prinokusios slyvos spalvos) ir jau ke- 
tino užsimesti kuprinę ant pečių. Bet neužmetė. Skais- 
čiai švietė saulė, nustojo lyti, ji rado kelią... tačiau staiga 
ji pasijuto aklavietėje. Lyg užgriuvus nepakeliamai naš- 
tai. Žmogui velniažin kas gali pasivaidenti, jeigu staiga 
pabunda siautėjant audrai. Žinoma, gali. Bet tai, kas vie- 
ną akimirką atsivėrė jos akims, nebuvo galima priskirti 
iliuzijai. 

Kol ji miegojo, kažkas nubrėžė platų ratą, 
raudamas žoles, krūmus. To rato centre buvo medkirčių 
palikto sunkvežimio kabina. Tą ratą ji aiškiai matė 
priešais save, juodos drėgnos žemės ratą, kertantį pievą 
ir krūmus. Krūmai ir jauni medeliai, anksčiau augę toje 
vietoje, riogsojo netoliese išrauti su šaknimis. Pasikly- 
dusiųjų Dievas buvo atėjęs šią naktį ir nubrėžė apie ją 
ratą, lyg sakytų: “Laikykitės nuo jos atokiau, ji - mano, 
ji priklauso man.“ 


Pirmoji devintojo kėlinio pusė 


Visą sekmadienį Triša keliavo po svilinančiais 
saulės spinduliais, dosniai liejamais iš žydro dangaus. 
Ryte drėgni miškai garavo, bet iki vidudienio visur jau 
buvo sausa. Saulė kepino negailestingai. Triša vis dar 
džiaugėsi, kad rado kelią, bet kur kas mieliau būtų ėjusi 
medžių šešėliais. Ji jautė, kad vėl kyla karštis, nuovargis 
prislegia pečius, paversdamas kiekvieną žingsnį 
žygdarbiu. Žvėris lydėjo ją, sekė, nesirodydamas iš gi- 
rios, ir stebėjo. Jausmas, kad į ją žiūri, nepaliko Trišos nė 
minutei, nes žvėris nuo jos nesitraukė. Buvo miške 
dešinėje kelio pusėje. Porą kartų jai pasirodė, kad mato 
jį, bet greičiausiai palaikė juo šešėlį, kurį metė šakos. 
Žaibo plyksnyje ji pamatė augiau nei reikia. Kailis, 
didelės stačios ausys, masyvus kūnas. 

Ir akys. Juodos, didelės, ne žmogaus akys. Kaip 
stiklinės, tik nuo to ne ramiau. Akys, žinančios apie jos 
buvimą. 

Žvėris nepasitrauks, kol įsitikins, kad iš čia 
neištrūksiu, nusiminusi pagalvojo Triša. Jis to neleis. Jis 
neleis man iš čia pabėgti. 

Jau po pietų ji pastebėjo, kad balos sparčiai džiūsta, 

ir papildė vandens atsargas. Vandenį ji košė per nerti- 
nio medžiagą, po to išpildavo į gobtuvą, o tik tada į bu- 
telius. Vanduo vis tiek likdavo drumzlinas, tačiau mer- 
gaitė nesuko dėl to galvos. Jeigu miško vanduo būtų 
nuodingas, ji būtų mirusi tą dieną, kai paleido vidurius ir 
supykino. Didesnį susirūpinimą kėlė maistas. Prisipil- 
džiusi butelius, ji suvalgė savo atsargas, pasilikusi tik 
kelias uogytes ir riešutėlius. Ryte, atrodo, teks nuo ku- 
prinės dugno gramdyti priskretusias uogas, kaip kadaise, 
labai seniai, krapštė bulvių traškučių trupinėlius. Žinoma, 
pakeliui gali užtikti ką nors valgoma, tačiau per daug tuo 
nepasikliovė. 

Kelias vinguriavo tarp medžių, kartais vėžės visai 
susilygindavo, kartais, priešingai, giliai smigo į žemę. 
Kur ne kur tarp vėžių augo krūmeliai. Triša palaikė juos 
mėlynėmis. Nes atrodė visai kaip tie krūmeliai, nuo kurių 
jos su mamyte vaikščiodamos po žaislinius Senfordo 
miškus prisirinkdavo pilnas pintines saldžių, sultingų 
uogų. Bet mėlynės prinoks tik po mėnesio. Matė ji ir 
grybų, bet valgyti juos nesiryžo. Mama nieko apie juos 
nepasakojo, mokykloje irgi apie juos nesimokė. Per pa- 
mokas jai pasakojo apie riešutus ir apie tai, kad negali- 
ma sėstis į nepažįstamų vyrų automobilį (nes kai kurie 
nepažįstamieji gali būti bepročiai), o ne apie grybus. 
Triša tik žinojo, kad suvalgęs nuodingą grybą žmogus ne 
šiaip numiršta, o miršta siaubingose kančiose. Beje, jai 
nebuvo sunku atsisakyti grybų. Apetitas dingo, vėl ėmė 
perštėti gerklę. 

Apie ketvirtą po pietų Triša užkliuvo už sausuolio 
ir nuvirto ant šono. Bandė stotis - nesisekė, kojos virpė- 
jo, pasidarė kaip švininės, nenorėjo nešti kūną. Ji nusi- 
metė kuprinę (daug laiko sugaišo, kol išsipainiojo iš 

kilpų), suvalgė paskutinius du ar tris buko riešutėlius, 
paskutiniu vos nepaspringo. Bet susiėmė, nepasiduo- 
dama šleikštuliui ištempė, kiek galėjo kaklą, ir du kartus 
nurijo seiles. O kad riešutai tikrai liktų skrandyje, užgėrė 
juos drungnu, drumstu vandeniu. 

- “Red soks" laikas, - sumurmėjo ji ir išsitraukė 
ausinuką. Triša abejojo, ar pavyks surasti rungtynių 
reportažą, bet pamėginti nekenks. Vakarų pakrantėje pir- 
ma dienos, kitaip tariant, žaidimas tik prasidėjo. O šian- 
dien komanda tikrai žaidžia. 

FM diapazone ji nepagavo nieko, net muzikos. AM 
išsyk pataikė ant prancūziškai kleketuojančio žmogaus 
(jis ir kikeno vos ne po kiekvienos frazės). Bet 1600 
bangoje, pačiam diapazono paribyje jai nusišypsojo 
laimė: iš ausinių pasiekė silpnas, tačiau pakankamai su- 
prantamas Džojaus Kastiljonės balsas. 

- Taip, Valentinas ruošiasi mesti... Garčapara 
muša... Nepaprastas smūgis! Kamuoliukas skrieja į 
tolimąjį aikštelės kampą! Bėgimas ratu! “Red soks" pir- 
mauja du - nulis. 

- Puiki pradžia, Nomarai, - sukrenkštė Triša, 
nepažindama savo balso, 1r iškėlė į dangų sugniaužtą 
kumštį. 

O“Liris nesugebėjo papildyti “Red soks" sąskaitos, 
kėlinys baigėsi tokiu pačiu rezultatu. 

“Kur skambinsite, jeigu išdužo automobilio 
stiklas?" - suburkavo pažįstamas balsas iš tolimo pa- 
saulio, kurį visomis kryptimis raižė keliai, kur visi dievai 
stengėsi likti už kulisų ir nelįsti į avansceną. 

- 1-800, - pradėjo Triša. - 54... 

Ir užsnūdo, nespėjusi baigti sakinio. Užmigo kietai, 
retsykiais pakosėdama. Kosulys kilo iš labai giliai. Per 


176 


penktąjį kėlinį kažkas išėjo į pamiškę ir pažvelgė į ją. 
Musės bei uodai sukosi ar tai apie snukį, ar grubų, it 
kirviu tašytą veidą. Blizgėjo abejingos, tuščios akys. 
Paskui ištiesė į Trišą leteną (ranką?) su aštriais lyg 
durklas nagais: ji - mano, ji priklauso man, ir pasitraukė 
į girią. 


Antroji devintojo kėlinio pusė 


Vienu metu, baigiantis žaidimui Triša veikiausiai 
pabudo kelioms minutėms. Džeris Trupanas skelbė (bent 
jau jai taip pasigirdo), kad Sietlo “Monstrai" užėmė vi- 
sas bazes ir Gordonas bando išgelbėti komandą. 

- Tas atmušėjas tiesiog žvėris, - kalbėjo Trupanas, 
- ir pirmą kartą per šį sezoną Gordonas, atrodo, išsigan- 
dęs. Kurgi Dievas, Džojau? Dabar Tomui jo reikia, kaip 
niekad. 

- Denvize, - atsakė Džojus Kastiljonė. - Kurgi dau- 
giau? 

Žinoma, kad susapnavo, kitaip ir negalėjo būti, tik 
į tą sapną įsipynė dalelė realybės. O kai Triša visai 
nubudo, paaiškėjo štai kas: saulė beveik nusileido, ji 
karščiuoja, ryti neapsakomai sunku, o radijas grėsmin- 
gai tyli. 

- Tu užmigai įjungusi radiją, kvaile, - sugergždė 
Triša. - Ir reikėjo man būti tokiai bukai. - Ji pažiūrėjo į 
grotuvo viršų, vildamasi pamatyti raudoną ugnelę, 
tikėdamasi, kad netyčia pasuko nustatymo ratuką, kai 
vertėsi ant šono (nes pabudo perkreipta į šoną galva, nu- 
gulėtu kaklu), bet iš anksto žinodama, jog viltys bepras- 

miškos ir raudonoji lemputė užgeso. 

Ji bandė ramintis tuo, kad elementai vis tiek grei- 
tai būtų nusėdę, tačiau ašarų negalėjo sulaikyti. Radijas 
nebeveikia, ir ją užplūdo begalinis liūdesys. Tarytum 
praradus geriausią draugę. Vangiai, vos judindama ran- 
kas, ji sukišo grotuvą į kuprinę, užsegė ją ir užsimetė ant 
pečių. Joje nieko nebuvo, o svėrė visą toną. Kaip čia 
yra? 

Tačiau aš ant kelio, priminė sau Triša. Ant kelio. 
Bet gęstant dar vienai dienai net ši maloni mintis negalė- 
jo jos padrąsinti. Kelias-makelias, pagalvojo ji. Fortūna 
tarsi šaiposi iš jos. Taip nutinka, kai komandą nuo per- 
galės skiria vienas žingsnis ir kvaila kurio nors klaida 
vėjais paleidžia visų žaidėjų pastangas. Šitas kvailas 
kelias gali bėgti per miškus dar šimtą keturiasdešimt 
mylių, ir Triša nežinojo, kas jos laukia gale. Galbūt 
neįžengiami krūmai ar dar vienas liūnas. 

Tačiau mergaitė vėl nužingsniavo tarp vėžių, sun- 
kiai statydama kojas, nunarinusi galvą, nuleidusi pečius 
- nuo kurių taip ir taikėsi nuslysti kuprinės rankenos. Bet 
kažkaip vis dar laikėsi. Nežinia, ant ko. 

Tačiau likus pusvalandžiui iki visiškos nakties vie- 
na kilpa visgi nuslydo, ir kuprinė pakibo ant peties. 
Triša net pagalvojo: gal tėkšti ją žemėn ir toliau keliauti 
be jos? Ko gero, būtų taip ir padariusi, jeigu ne pas- 
kutinė uogų saujelė, likusi ant dugno. Ir vanduo, nors ir 
drumzlinas, bet vanduo. Kurio kiekvienas gurkšnis mal- 
šino skausmą gerklėje. Todėl užuot atsikračiusi kupri- 
nės, Triša nusprendė sustoti nakvynės. 

Atsiklaupė tarp vėžių, lengviau atsidususi nusime- 
tė rankeną nuo antro peties. Padėjo galvą ant kuprinės. 
Pažvelgė į juoduojantį siluetą miške, dešinėje nuo savęs. 

- O tu laikykis atokiau, - prigrasė ji. - Nes paskam- 
binsiu 1-800 ir iškviesiu gigantą*. Supratai mane? 

Nepaprastasis žvėris ją išgirdo. Gal suprato, gal ir 
ne. Atsakymo Triša neišgirdo, bet jautė, kad jis neto- 
liese. Tai vis dar laukia, kol ji prinoks? Augina joje 
baimę, kol ateis suėsti? Jeigu taip, tai žaidimas baigia- 
si. Baimės beveik neliko. Ji netgi pasvarstė, gal pašaukti 
žvėrį, pasakyti jam, kad ji labai pavargo ir jis gali ją ėsti, 
jeigu nori. Bet burnos nepravėrė. Išsigando, kad jis gali 
pasinaudoti kvietimu. 

Triša atsigėrė vandens, nužvelgė dangų. Pagalvo- 
jo apie Borką-Kiborgą, kuris sakė, kad Tomo Gordono 
Dievui ji nerūpi. Nes užsiėmęs visai kitais reikalais. 
Triša tuo abejojo... tik čia Jo tikrai nebuvo, tai ji tiks- 
liai žinojo. Matyt, Jis negalėjo jai padėti, greičiau - 
nenorėjo. Borkas-Kiborkas taip pat pasakė: “Reikia 
pripažinti, kad Jis karštas sirgalius. Nors ir ne visuo- 
met serga už Bostono “Red soks". 

Triša nusiėmė firminę beisbolo kepurėlę, nutrintą, 
permirkusią prakaitu, išteptą purvu bei žole, ir perbraukė 
pirštu per snapelį. Pats brangiausias jos daiktas. Tėtis 
paprašė Tomo Gordono pasirašyti ant jos, nusiuntęs į 
Fenvėjaus parką kartu su laišku, kuriame parašė, kad 
Tomas - mylimiausias jo dukrelės žaidėjas, ir Tomas 
(arba oficialus jo atstovas) išsiuntė kepuraitę Trišai su 
parašu ant snapelio firminiame voke. Ir dabar jai atrodė, 
kad neturi nieko geriau už šitą kepuraitę. Beje, visą jos 
turtą sudarė balos vanduo, rieškučios apdžiūvusių, be- 
skonių uogų ir purvini drabužiai. Dabar užrašas išnyko; 
lietus ir purvini jos pirštai išterliojo rašalą, paslėpė 


* Raidžių derinys telefono numeryje GIANT reiškia gigantas (ang.). 

parašą po purvo sluoksniu. Bet jis buvo ant snapelio, 
nors ir tapo nematomas, nedingo be pėdsakų, kaip ir 
Triša neišnyko nuo žemės paviršiaus, bent jau kol kas. 

- Viešpatie, jeigu tu negali būti “Red soks“ sirga- 
liumi, pasirk už Tomą Gordoną. Juk gali tai padaryti? Ar 
gali? 

Visą naktį ji tai nugrimzdavo į miegą, tai pabusda- 
vo, it niuktelėta, įsitikinusi, kad Žvėris jau čia, išėjo iš 
girios ją suryti, tai tirtėjo visu kūnu. Su ja kalbėjosi To- 
mas Gordonas; kartą Triša pasikalbėjo ir su tėčiu. Jis 
pasirodė už jos nugaros ir paklausė, ar ji mėgsta 
makaronus. Triša atsigręžė, bet nieko nepamatė. Vėl 
meteoritai varpė dangų, bet mergaitė negalėjo tiksliai 
pasakyti, ar juos iš tikro matė, ar tik prisisapnavo. 
Kažkuriuo metu išsitraukė grotuvą vildamasi, kad ele- 
mentai sukaupė energijos. Taip pasitaiko, jeigu leidi 
jiems pailsėti. Tačiau išmetė iš rankų nespėjusi patikrin- 
ti, ar užsidegė raudona lemputė, ir nebesurado žolėje, 
kad ir kaip stengėsi. Pagaliau rankomis apčiupinėjo ku- 
prinę. Užsegta. Triša nutarė, kad ji nebuvo išsitraukusi 
ausinuko, nes neprisiminė, kad būtų tamsoje užsegi- 
nėjusi kuprinę. Kokius dešimt kartų ji pratrūko kosėti, ir 
kosulys griebė vis giliau, krūtinės ląstoje. Kažku- 
riuo momentu ji atsistojo nusišlapinti, ir iš jos kliūstelė- 
jo tokia karšta srovė, jog teko prikąsti lūpą, kad nesurik- 
tų. 

Naktis praslinko, kaip slenka naktys sunkiai ser- 
gantiems: laikas tai sustodavo, tai pašėlusiai skubėdavo. 
O kai ėmė busti paukšteliai, o virš medžių ėmė šviesti 
aušra, Triša nelabai norėjo tuo patikėti. Ji pakėlė rankas, 
apžiūrėjo purvinus pirštus. Jau buvo susitaikiusi su 
mintimi, kad neišgyvens dar vienos nakties, bet, atrodo, 

pavyko. 

Mergaitė pagulėjo, kol visai išbrėško. O kai jau 
galėjo matyti prieš ją kabantį uodų debesį, lėtai atsikėlė. 
Pastovėjo, norėdama įsitikinti, ar išlaikys kojos. 

Jeigu atsisakys klausyti, šliaušiu, pagalvojo Triša. 
Bet šliaužti kol kas jai neteko: kojos laikė. Ji vėl pasilen- 
kė paimti kurpinės, o atsitiesus priešais akis stojo juodų 
didelių musių eskadrilė. Po kurio laiko jos išsilakstė, ir 
vaikas galėjo užsimesti ant nugaros kuprinę. 

Tada kilo nauja problema: į kurią pusę eiti? Kelias 
vienodas į abi puses. Triša atsistojo tarp vėžių, pažiūrėjo 
dešinėn, po to kairėn. Koja kažką užkliudė. Triša 
nuleido akis. Jos ausinukas, šlapias nuo rasos. Laide- 
liai apsukti apie korpusą, ausinės įdubimuose. Vadinasi, 
naktį vis dėlto buvo išsitraukusi jį iš kuprinės. Patricija 
pasilenkė, pakėlė grotuvą ir įsmeigė į jį akis. Vėl imtis 
kurpinę, segti ją, dėti ausinuką? Pernelyg daug darbo, 
tas pat, kas nustumti kalną. Kita vertus, išmesti aparatą 
irgi ne išeitis - tai lyg prisipažinti pralaimėjus. 

Triša pastovėjo kokias tris minutes, gal net dau- 
giau, spoksodama į grotuvą. Ji smarkiai karščiavo, akys 
blizgėjo. Išmesti ar pasilikti? Ką nusprendei, Patricija? 
Sutinki imti puodų rinkinį ar tęsi žaidimą, bandysi išlošti 
automobilį, audinių kailinius, kelionę į Rijo? Ji pagalvo- 
jo, kad būdama Pito kompiuteriu dabar paleistų į ekraną 
bombikėmis apjuostą užrašą: “Programa padarė nepatai- 
somą klaidą ir turi būti uždaryta". Ta mintis prajuokino. 

Tik juoką kaipmat pakeitė kosulys. Toks stiprus, 
kad net surietė mergaitę. Ir netrukus ji lojo it šuo, pasirė- 
musi delnais į kelius, nukarusiais priešais akis nešva- 
riais plaukais. Tačiau mergaitė išsilaikė ant kojų, atsi- 
sakė minties sėstis ar atsigulti ant žemės. Priepuolis po 

truputį nurimo, ir tada Triša suprato, kad gali prisika- 
binti ausinuką prie džinsų juosmens. Kitoje ausinuko 
pusėje turi būti kablys, pritaikytas kaip tik tam reikalui, 
ar ne? Žinoma, yra. Kaip ji galėjo apie tai pamiršti? 
Matosi, kad visai blogai su galva. 

Triša jau prasižiojo sakyti: “Elementaru, mano 
mielas Vatsonai“, - jos su Pepse retsykiais pasakydavo 
taip viena kitai, bet tada kažkas šilta nutekėjo apatine 
lūpa. Triša nusivalė ranka kraują, nuleido ranką ir 
pažvelgusi į delną išplėtė akis. 

Kažką įsikandau burnoje, kai kosėjau, pagalvojo 
ji, bet iš karto suprato, jog neverta savęs apgaudinėti. 
Tas kraujas pakilo iš vidaus. Mintis buvo baisoka, ir 
baimė nuskaidrino protą. Vėl grįžo loginis mąstymas. Ji 
atsikrenkštė (labai atsargiai, kad vėl nepradėtų kosėti), 
nusispjovė. Seilės buvo skaisčiai raudonos. Dieve! Ji 
nieko negalėjo pakeisti, tačiau dingo paskutinės abe- 
jonės, kur jai eiti: Vakar vakare saulė nusileido iš 
dešinės pusės. Štai ir reikalinga kryptis. Dabar Triša 
nesuvokė, kaip jai išvis galėjo kilti toks klausimas. 

Pamažėle, atsargiai, it ką tik išplautomis grindimis, 
Triša pajudėjo toliau. Netrukus viskas išsispręs, toptelė- 
jo jai. Ši diena, gal netgi rytas - paskutinis mano šansas. 
Jėgų liko tiek mažai, jog po pietų tikriausiai neįstengsiu 
toliau eiti. Jeigu pavyks atsikelti po kitos nakties, bus 
stebuklas. 

Stebuklų stebuklas. Kas mėgo taip sakyti: tėtis ar 
mama? 

- O koks skirtumas? - sukrenkštė Triša. - Jeigu 
išsikapstysiu iš čia, turėsiu savo posakių. 

Nuėjusi penkias ar šešias dešimtis pėdų į šiaurę 
nuo nakvynės vietos, Triša pastebėjo, kad tebeneša 

ausinuką rankoje. Ji sustojo užkabinti kilpą už džinsų 
juosmens. Kelnės dabar laisvai kabėjo ant jos. Jeigu 
sulysiu dar porą svarų, mane priims į manekenes ir galė- 
siu demonstruoti prancūzų madas, pagalvojo ji. Mergaitė 
kaip tik svarstė, ką jai daryti su ausinėmis ir laideliais, 
kai ryto tylą perplėšė virtinė atokių pokštelėjimų: tarsi 
kas būtų traukęs sodos vandens balą pro milžinišką 
šiaudėelį. 

Triša aiktelėjo iš netikėtumo. Triukšmas nugąsdi- 
no ne tik ją. Sukarksėjo varnos, iš krūmų purptelėjo su- 
glumęs fazanas. 

Triša stovėjo išplėtusi akis, pamirštos ausinės ka- 
daravo prie jos apdraskyto, purvino gurnelio. Ji pažino 
tą garsą - duslintuvo tratėjimą. Vadinasi, sunkvežimis. O 
gal ir motociklas. Priekyje kelias. Tikras kelias. 

Taip magėjo pasileisti bėgti, bėgti, bėgti, bet ji jau- 
tė, kad negalima. Jeigu dabar imtų lėkti, vienu ypu išei- 
kvotų energijos likučius. O tai būtų siaubinga. Nualpti 
arba mirti ten, kur girdisi duslintuvų pokšėjimas - tai tas 
pat, kas per paskutinį metimą neišlaikyti pergalės. Beis- 
bole pasitaikydavo tokių košmarų, bet ji pasižadėjo sau, 
kad jai taip nenutiks. 

Todėl Triša žingsniavo neskubėdama, atsargiai, 
taupydama jėgas, gaudydama ausimis variklių gaudimą, 
automobilių signalus. Tačiau ničnieko neišgirdo ir jau 
buvo pradėjusi galvoti, kad jai pasigirdo. Tačiau tas 
pokštelėjimas buvo toks aiškus... 

Triša pakilo ant kalnelio, pažvelgė žemyn. Vėl 
užsikosėjo, lūpos nusidažė krauju, tačiau ji to nepaste- 
bėjo... net nepakėlė rankos nusivalyti kraują. Nes 
apačioje pamirštas keliukas, kuriuo ji taip ilgai traukė, 
atsirėmė į vieškelį. 

Mergaitė atsargiai nusileido nuo kalniuko, atsistojo 
ant kelio. Kelias tas buvo neasfaltuotas - paprasta su- 
plūkta žemė, tačiau nuolat važinėjamas, nes tarp vėžių 
neaugo žolė. Naujasis kelias atsirėmė į jos keliuką stačiu 
kampu ir driekėsi į vakarus bei rytus. Ir tada Triša 
priėmė teisingą sprendimą. Ji pasuko į vakarus, vien 
todėl, kad vėl ėmė mausti galvą ir ji nenorėjo pėdinti 
veidu į saulę... tačiau pasuko teisingai. Už keturių mylių 
plentas, kuriuo retkarčiais pravažiuodavo lengvieji auto- 
mobiliai, o dar dažniau - miškovežiai. Ir girdėjo vaikas 
vieno tokio monstro, traukiančio į Kemongusvilį, duslin- 
tuvo pokštelėjimą. Ryto tyloje tas garsas nukeliavo geras 
devynias mylias, kol pasiekė Trišos ausis. 

Suvokimas, kad išsigelbėjimas arti, pridėjo Trišai 
jėgų. Dabar ji kulniavo šiek tiek greitėliau. O po ketu- 
riasdešimt penkių minučių išgirdo kažką, kas nepaliko 
abejonių apie... 

Veltui maitini save viltimi, tu tokiose vietose, kur 
gali pasigirsti, kas tik nori. 

Gal ir taip, tačiau... 

Ji pakreipė galvą ant šono kaip šuo ant senų 
močiutės Makfarlend plokštelių, kurias ji saugojo 
palėpėje. Triša sulaikė kvėpavimą. Pajuto smilkiniuose 
tvinksint kraują. Girdėjo uodų zyzimą prie ausies... ir ne 
tik. Ji girdėjo šniokštimą. Kaip šniokščia asfaltu auto- 
mobiliai. Labai toli, bet vis tiek. 

Triša pravirko. 

- Viešpatie, prašau, padaryk taip, kad man ne- 
sivaidentų, - sukuždėjo ji. - Viešpatie, prašau, padaryk... 

Ir tuomet už nugaros kažkas sutraškėjo. Ne, ne vė- 
jas. Kažkas brovėsi pro mišką, laužydamas šakas. 

Kažkas nuvirto, veikiausiai su šaknimis išrautas mede- 
lis. Taip elgtis galėjo tik žvėris, tas pat neįprastas žvėris. 
Jis jai daug ką leido, nelietė jos, kol iki išsigelbėjimo 
liko vos žingsnis, netgi leido jai išgirsti eismo triukšmą, 
stebėjo, kaip sekasi ta sunki kelionė per miškus. Galbūt 
nustebęs, gal net su užuojauta, jeigu žinojo, kas tai yra. 
O dabar nutarė padėti tašką. Užteks žiūrėti, užteks lauk- 
ti. 

Iš lėto, pašiurpusi, bet ne išsigandusi, apimta savi- 
garbos, Triša atsisuko veidu į Pasiklydusiųjų Dievą. 


Antroji devintojo kėlinio pusė: 
išlaikyti pergalę 


Jis pasirodė iš kairės kelio pusės, ir Triša pagalvo- 
jo: “Tik tiek? Tai štai kas, pasirodo, mane sekė". Suaugę 
vyrai, išvydę Ursus Americanus, įmitusį juodą Šiaurės 
Amerikos lokį, sveriantį ne mažiau kaip keturis šimtus 
svarų, trypiantį paskutinius krūmus, kurie jį skyrė nuo 
vieškelio, persigandę būtų puolę bėgti, tačiau Triša tikė- 
josi išvysti ne lokį, o nakties pamėklę. 

Prie tviskančio kailio prilipę lapai ir varnalėšos 
kibučiai, rankoje (taip, tai buvo ranka, bent jau jos rudi- 
mentas su nagais) laikė storos šakos gabalą su nugraužta 
žieve. Savotišką girios skeptrą. Jis išėjo į kelio vidurį, 
siūbuodamas į šonus. Kelias sekundes pastovėjo, taiky- 
damasis prie kietos žemės, po to atsistojo ant už- 
pakalinių kojų. Tada Patricija suprato, kad priešais ją ne 
lokys. Suprato, kad pirmasis spėjimas buvo teisingas. Ji 
matė priešais stovintį Pasiklydusiųjų Dievą, nors išvaiz- 
da jis šiek tiek panėšėjo į meškiną, kuris atėjo jos sielos. 

Žvėris spigino juodomis akutėmis, tik tai buvo ne 
akys, o akiduobės. Jis pauodė orą, prisikišo prie nasrų 

šakalį. Snukis prasižiojo, apnuogindamas dvi didžiulių, 
pažaliavusių dantų eiles. Įsikišo į nasrus šakos galą. Vi- 
sai kaip vaikas kad čiulpia ledinuką, toptelėjo Trišai. 
Tada tyčia, kad parodytų mergaitei, su kuo ji turi reikalą, 
krimstelėjo dantimis ir padalino pagalį perpus. Giria 
apmirė, šaka trakštelėjo it kaulas. Taip pat sutraškės 
miške, kai jo nasruose atsidurs ne pagalys, o jos ranka, 
suprato Triša. Kai tas Žvėris nukąs dalį jos rankos. 

Jis ištiesė kaklą, akutės žybtelėjo, ir Triša pastebė- 
jo, kad apie jį sukiojasi toks pat uodų pulkas, kaip ir 
aplinkui ją. Ilgas jo šešėlis rytinės saulės spinduliuose 
kone siekė nuplyšusius mergaitės sportbačius. Juos 
skyrė vos šešiasdešimt pėdų. 

Jis atėjo jos sielos. 

Bėk, pašaukė Pasiklydusiųjų Dievas. Bėk nuo 
manęs, skubėk prie plento. Lokio kūnas nerangus, dar 
neprikaupė atsargų, išeikvotų per ilgą žiemą, o valgyti 
nelabai yra ką. Bėk. Galbūt aš padovanosiu tau gyvybę. 

Taip, bėgu, pagalvojo Triša, ir tuoj pat pasigirdo 
senos akiplėšos balsas: “Tu negali bėgti, saldainiuk. Vos 
bestovi ant kojų". 

Būtybė, panaši į lokį, stovėjo, nenuleisdama nuo 
jos akių, trukčiodama ausimis,vaikydama kraujasiurbius, 
kybančius virš galvos, tviskėdama kailiu. Patrumpintą 
pagalį ji tebelaikė kaulėtoje rankoje. Žandikauliai lėtai 
judėjo, iš narsų krito šapeliai. Dalis ant kelio, kiti lipo 
prie snukio. Iš akių kažkas tekėjo. O balose po jomis 
virė savas gyvenimas: uodai, musių bei uodų lervos 1r 
dar galai žino kas raitėsi toje gyvoje sriuboje, primin- 
dama Trišai liūną, kurį jai pavyko perklampoti. 

Aš užmušiau elniuką. Aš sekiau tave. Aš api- 
brėžiau apie tave ratą. Bėk nuo manęs. Pasimelsk 

savo kojoms, ir aš galbūt dovanosiu tau gyvybę. 

Girios tylėjo, apgaubusios juos šviežios žalumos 
aromatu. Oras, srūdamas į Trišos plaučius, draskė 
uždegimo apimtą gerklę. Padaras, primenantis lokį, abe- 
jingai spigino į ją iš septynių pėdų aukščio. Jo galva 
rėmė dangų, o nagai laikė žemę. Triša įdėmiai pažvelgė 
į tą būtybę iš apačios, ir suprato, ką privalo padaryti. 

Baigti žaidimą pergale. 

Tomas sakė jai, kad Dievas įjunko pasirodyti 
aikštelėje antroje devintojo kėlinio dalyje. Kokia perga- 
lingo rezultato išlaikymo paslaptis? Įrodyti, kas 
aikštelėje geresnis. Galbūt tave įveiks... tačiau turi 
išmėginti viską. 

Iš pradžių reikia apmirti. Išore pavirsti statula, o 
viduje visas jėgas sutelkti į kumštį. Įsiteigti, kad nors 
tave gali nurungti, turi padaryti viską, kas tavo jėgoms. 
Kad paskui ramia sąžine galėtum sau pasakyti: “Aš pa- 
dariau viską, ką galėjau". 

- Ledinis vanduo, - išsprūdo mergaitei, ir būtybė, 
stovinti vidur kelio, pakreipė galvą kaip milžiniškas 
klausantis šuva. Triša pakėlė ranką, apsuko kepuraitę 
snapeliu į priekį, užsitempė ją ant kaktos. Taip ją nešioja 
Tomas Gordonas. Po to pasuko kūną taip, kad krūtinė 
žvelgtų į dešinį kelkraštį, ir atstatė į priekį kairę koją. 
Visą tą laiką ji nenuleido akių nuo lokio snukio, Žvėries 
akių, apie kurias zujo mašalai. 

“Atomazga čia pat, - tokiais atvejais sakydavo 
Džojus Kastiljonė. - Patariu visiems užsisegti saugos 
diržus“. 

- Ateik, jei jau pasirodei, - riktelėjo Triša lokiui. Ji 
nusiėmė nuo juosmens ausinuką, nuplėšė laidelius. Kar- 
tu su ausinėmis jie nukrito jai po kojomis. Ranka su gro- 

tuvu užlindo už nugaros, ir Triša ėmė vartyti grotuvą 
pirštais, kad patogiau suimtų. - Mano gyslose ledinis 
vanduo, ir aš tikiuosi, kad sušalsi nuo pirmo kąsnio. 
Ateik, ožy! Smirdintis ožys! 

Būtybė-lokys nušveitė lazdą, nusileido ant keturių 
kojų. Priekine letena drikstelėjo per suplūktą žemę it 
įsiutintas bulius, po to krypuodamas, bet stebėtinai grei- 
tai ėmė artintis prie Trišos. Jau pirmam žingsnyje pri- 
spaudė ausis, truputį prasižiojo. Mergaitės ausis pasiekė 
pažįstamas zirzimas, ne bičių, o vapsvų. Būtybė perėmė 
lokio pavidalą, bet tikroji jo esmė slypėjo viduje. O 
viduje ūžė širšės. Kitaip ir negalėjo būti. Ji jau buvo 
susitikusi su jo atstovu - vapsvagalviu vienuoliu juoda 
sutana. 

Bėk, patarė jai būtybė, ir atstumas tarp jų spar- 
čiai trumpėjo. Po kailiu judėjo galingi raumenys. Nagai 
ant žemės palikdavo gilius įbrėžimus. Bėk, tai paskuti- 
nis tavo šansas. 

Tik paskutinis jos šansas buvo sugebėjimas suak- 
menėti, atitrūkti nuo aplinkos. 

Triša, priėjusi prie rato ribos, sudėjo rankas. Gro- 
tuvas jau nebebuvo grotuvas, jis virto beisbolo kamuo- 
liuku. Čia nebuvo Fenvėjaus tikinčiųjų, pašokančių vie- 
nu ypu Bostono beisbolo bažnyčioje. Tačiau ji sugebė- 
jo apmirti ir susikaupti. Dabar ji suprato, ką jaučia To- 
mas Gordonas, kai stovi prie taifūno akies ribos, kur 
slėgis artėja prie nulio, visi garsai nuščiūva, ir tiems, 
kurie sėdi tribūnose, lieka tik prisisegti saugos diržus. 

Pasirengimas mesti baigtas, ir Triša jautė, kaip 
plūsta jėgos į pečius. Tegu jis ją suės, tegu įveiks. Bet 
savo valia ji nepasiduos. Padarys viską, kad baigtų 
žaidimą pergale. 

Ir jokiu būdu nebėgs. 

Būtybė sustojo priešais ją. Ištempė kaklą, lyg 
norėtų pabučiuoti mergaitę. Akių nebuvo, tik du ratai, 
sklidini knibždančių vabzdžių, lervų, vikšrų. Jie čežėjo, 
raitėsi, stumdėsi, verždamiesi į kanalus, vedančius į 
smegenis. Kai prasivėrė nasrai, Triša pamatė, jog gerk- 
lė pilna vapsvų, sklidinų nuodų. Jos ropojo sukramtytais 
šipuliukais bei elniuko žarna, kuri šitam padarui atstojo 
liežuvį. Jo alsavimas - kokti pelkė. Ji tai matė, atmintis 
viską užfiksavo, o tada ji pažvelgė į lokio petį. Teisėjas 
davė signalą. Netrukus ji mes kamuolį, bet kol kas ne- 
krustelėjo nė piršteliu. Ir toliau stovėjo kaip statula, nors 
jos kūnas jau rengėsi metimui. Tegu atmušėjas laukia, 
spėlioja, kada gi ji mes, nervinasi. Tegu ima abejoti: gal 
šįkart sukto metimo ir nebus? 

Būtybė-lokys uostinėjo jos veidą. Iš šnervių tai pa- 
sirodydavo, tai vėl į jas sulįsdavo vabzdžiai. Uodai su- 
kosi apie du veidus: vieną gauruotą, kitą - lygų. Būtybės 
veidas nuolatos keitėsi. Triša regėjo jame mokytojų ir 
draugų, tėvų ir brolio veidus. Tai galėjo būti žmogaus, 
kuris priėjęs pasisiūlys parvesti namo iš mokyklos, vei- 
das. Nepažįstamasis - būk atsargi, mokė ją nuo pirmos 
klasės. Sakom - nepažįstamasis, galvojam - pavojus. 
Nuo jo dvokė mirtimi ir liga. Nuodingi viduriai zvimbė. 
Ne, čia tai jau ne Negirdimasis, pagalvojo Triša. 

Būtybė vėl atsistojo ant dviejų kojų, pasverdėjo vi- 
sai kaip lokys cirke, mostelėjo priekine letena... kol kas 
žaismingai, tik žaismingai, per kelis colius nuo jos 
veido. Juodų nagų mostas nupūtė plaukus nuo Trišos 
kaktos. Ji stovėjo pasiruošusi, žvelgė į lokio papilvę, į 
šviesią juostelę, kuri zigzagu-žaibu kirto juodą kailį. 

Pažvelk į mane. 

Ne. 

Pažvelk į mane! 

Lyg kokia nematoma ranka sugriebė mergaitę už 
smakro. Lėtai, nenoriai, bet nepajėgdama pasipriešinti, 
Triša pakėlė galvą. Pažiūrėjo į viršų. Pažvelgė į tuščias 
būtybės-lokio akis ir suprato, kad bet kokiu atveju 
mirties neišvengs. Vien drąsos neužtenka. Bet ką tai 
reiškia? Jeigu jos žinioje tik kruopelytė drąsos, ką tai 
reiškia? Vadinasi, metas sviesti kamuoliuką, baigti 
žaidimą. 

Nejausdama, ką daro, lyg automatas Triša ati- 
traukė kairę koją atgal, pastatė šalia dešinės, ir tada 
judesį perėmė visas kūnas. Ji pradėjo metimą; ne taip, 
kaip mokė tėtis galiniame namo kieme, kitaip, kaip ji 
išmoko stebėdama Tomą Gordoną per televizorių. Vėl 
žengė į priekį, pakėlė dešinę ranką prie ausies, po to 
užsimojo už galvos, toli už galvos, nes kitaip kamuoliu- 
kas neįgaus reikiamo greičio. O šitas metimas turi būti 
be priekaištų, kitaip pergalės nesitikėk. Būtybė-lokys 
atsitraukė per žingsnį. Gal akyse knibždantys sutvėrimai 
palaikė beisbolo kamuoliuką ginklu? Gal buvo netikėtas 
jos staigus, agresyvus judesys? Ji kilstelėjo ranką, žengė 
į priekį, nors jis tikėjosi, kad auka atsitrauks, o tada ims 
bėgti. Padaras kažką suurzgė. Ko gero, Trišos elgesys jį 
suglumino. Iš nasrų lyg garas išlėkė kelios širšės. Būty- 
bė mostelėjo priekine letena, kad išlaikytų pusiausvyrą. 
Ir tą akimirką, kai lokys bandė išstovėti ant užpakalinių 
kojų, nugriaudėjo šūvis. 

Vyrą, kuris atsidūrė miške tą rytą, pirmą žmogų, 
kurį Triša Makfarlend sutiko per paskutines devynias 
dienas, taip sukrėtė pamatytas vaizdas, kad jis net nemė- 
gino meluoti policijai atsakydamas į klausimą, ko išėjo 

į mišką su stambaus kalibro karabinu. Jis vardu Trevisas 
Herikas, nutarė nusišauti sau elnią, puikiai žinodamas, 
jog iki medžioklės sezono dar toli. Trevisas Herikas 
buvo iš tų žmonių, kuriems atrodo neverta leisti pinigus 
maistui, jeigu šio įmanoma gauti kitais būdais. O pini- 
gus galima panaudoti įdomiau ir naudingiau: pavyzdžiui, 
nusipirkti už juos loterijos bilietų ir alaus. Šiaip ar taip, 
jo nepadavė į teismą, netgi neišrašė baudos, o jis 
nenužudė padaro, stovėjusio priešais mergaitę, kuri, jo 
nuomone, parodė nepaprastą drąsą. 

- Jeigu ji būtų bent krustelėjusi, kai lokys priėjo 
prie jos, jis būtų sudraskęs ją į skutelius, - vėliau pasa- 
kojo Trevisas Herikas. - Tiesiog nesuprantama, kaip jis 
iš karto to nepadarė. Ji suakmenėjo, sakyčiau, virto sta- 
tula, ir, matyt, sulaikė jį žvilgsniu kaip Tarzanas senuose 
filmuose apie džiungles. Aš pakilau ant kalniuko ir pa- 
mačiau juos abu. Stebėjau juos kokias dvidešimt 
sekundžių. Gal net minutę, - tokioje situacijoje niekad 
nežinai, kiek tiksliai laiko praėjo, bet šauti negalėjau. 
Pernelyg arti jie stovėjo. Aš bijojau pataikyti į mergaitę. 
O tada ji netikėtai puolė jį. Kažką laikė rankoje 1r pa- 
siruošė mesti it beisbolo kamuoliuką. Atliko metimą 
kaip tikras metikas. Tas jos judesys greičiausiai buvo 
lokiui visai netikėtas. Jis žengė atatupstas, prarado pu- 
siausvyrą. Aš išsyk supratau, kad tai vienintelis šansas 
išgelbėti vaiką. Pakėliau karabiną ir šoviau. 

Jokio teismo, jokios baudos. Už savo žygdarbį 
Trevisas Herikas tapo 1998 metų liepos ketvirtosios 
parado Grafton Hoče garbės svečias. Štai taip, o dar 
sakote - brakonierius. 

Triša išgirdo šūvį ir iškart suprato, ką tai reiškia. 
Pamatė, kaip viena iš styrojusių ausų išlakstė mažais 

skutukais nelyginant suplėšytas lapelis. Ji matė ne tik 
skutelius, bet ir raudonus lašelius, visai kaip mitčelos 
uogos, kurios ratu ištiško ant kelio. Ir tą akimirką ji 
pamatė, kad būtybė tapo paprastu lokiu su didelėmis 
stiklinėmis akimis, kuriose sustingo nuostaba. Galbūt jis 
visą laiką buvo paprastas lokys. į 

Tik širdies kertelėje Triša žinojo, kad yra ne taip. 

Ji nestabtelėjo, jos judesį vainikavo metimas. Ka- 
muolys pataikė lokiui tarp akių, ir Triša pamatė (štai ir 
tikėk po to, kad nebūna haliucinacijų), kaip iš jo iššoko 
du “Enerdžaizer" elementai. 

- Trečias metimas! - riktelėjo Triša. Išgirdęs tą 
duslų, pergalingą šūksnį sužeistas lokys apsisuko ir kiek 
kojos nešė nuskuodė sau, palikdamas ant keliuko krau- 
jo žymes. Nugriaudėjo antras šūvis, ir Triša išgirdo 
prašvilpiant kulką per pėdą nuo dešinės jos ausies. Ji 
pakėlė kelio dulkes per kelis jardus nuo žvėries, kuris 
kaipmat metėsi kairėn ir nėrė į mišką. Dar kelias 
sekundes ji matė virpančius lyg iš siaubo jaunus mede- 
lius. Netrukus ir šie nurimo. Lokys dingo. 

Triša apsisuko, susverdėjo ir tada pamatė atbėgantį 
neaukštą vyrą žaliomis kelnėmis su atvartais, žaliais gu- 
miniais batais ir plačiais išblukusiais marškinėliais. 
Plikė, šonuose pečius siekiantys plaukai, maži saulėje 
blyksintys akinukai be rėmelių. Karabiną jis laikė ver- 
tikaliai, vamzdžiu į dangų it šuoliuojantis indėnas. Triša 
nė kiek nenustebo ant marškinėlių išvydusi Bostono 
“Red soks" emblemą. Naujojoje Anglijoje kiekvienas 
vyras turi bent vienerius tokius marškinėlius. 

- Ei, mergaite! - pašaukė jis. - Po šimts, vaike, kaip 
tu? Dieve švenčiausias, čia gi buvo lokys, tau viskas ge- 
rai? 

Triša žengė jo link. Sverdėdama. 

- Trečiasis metimas, - pakartojo ji, bet žodžiai taip 
ir nepaliko liežuvio. Tą jėgų lašelį, kuris buvo likęs, ji 
išeikvojo paskutiniam šūksniui. Ir dabar nepajėgė net 
sušnibždėti. - Trečias metimas. Suktas mano metimas 
pakišo jam koją. 

- Ką? - Vyras sustojo priešais ją. - Aš tavęs nenu- 
girdau, mieloji, pakartok. 

- Matėte? - Ji kalbėjo apie nepakartojamą metimą, 
metimą, kuris lėmė pergalę. - Ar matėte? 

- Aš... aš mačiau. - Tiesą sakant, Trevisas 
nežinojo, ką tiksliai jis matė. Ir tas kelias sekundes, 
kurias mergaitė ir lokys stovėjo suakmenėję it pamin- 
klai, žvelgdami vienas į kitą, jam pasirodė, kad ten vi- 
sai ne lokys, tik apie tai Trevisas Herikas niekam 
neprasižiojo. Žmonės žino, kad jis neatsisako išgerti, dar 
pagalvos, kad visai kuoktelėjo. O dabar priešais save jis 
matė mažą mergaitę, kuri vos besilaikė ant kojų, neap- 
sakomai sulysusią, sudriskusiais, purvinais drabužiais. 
Jis neprisiminė, kuo ji vardu, bet žinojo, kas ji. Kurgi ne, 
keletą dienų jos nuotrauka nesitraukė iš televizoriaus 
ekrano, 0 ir per radiją apie ją nemažai kalbėjo. Jis tik 
negalėjo suprasti, kaip ji galėjo atsidurti taip toli šiaurės 
vakaruose, tačiau neabejojo dėl to, kas stovi prieš jį. 

Trišos kojos sulinko, ir ji būtų nugriuvusi, jeigu 
Herikas nebūtų spėjęs sugauti. Tuo metu jo karabinas 
(350 kalibro “Kreg"") iššovė prie pat Trišos ausies. Bet 
mergaitė nė nevirptelėjo. Pamanykite, šaudo. 

- Jūs matėte? - vėl paklausė ji, negirdėdama savo 
balso, nežinodama, ar išvis kalba. Jai pasirodė, kad tas 
neaukštas vyras visiškai suglumęs, išsigandęs ir nelabai 
protingas, tačiau, atrodo, geras. - Suktas mano metimas 

pakišo jam koją, matėte? 

Jo lūpos sujudėjo, bet mergaitė nebeišgirdo atsaky- 
mo. Jis paguldė karabiną ant keliuko (seniai laikas, pa- 
galvojo Triša), pakėlė ją ir apsuko taip greitai, kad jai 
ėmė svaigti galva. Ko gero, būtų supykinę, jeigu skran- 
dis nebūtų tuščias. Ji užsikosėjo. Kosulio taip pat ne- 
girdėjo, nes po šūvio ausyse tebespengė, tačiau jis dras- 
kė jai gerklę ir krūtinę. 

Ji norėjo padėkoti nepažįstamajam už tai, kad ją 
neša, kad atskubėjo jai padėti, tačiau norėjo jam pasaky- 
ti, jog ta būtybė-lokys atsitraukė dar nepasigirdus jo 
šūviui. Kad ji išvydo nerimą ir siaubą jo akyse, kai 
užsimojo mesti. Ji norėjo pasakyti šitam neaukštam 
vyrui, kuris bėgo su ja ant rankų, kažką svarbaus, labai 
svarbaus, bet jis smarkiai ją kratė, ji kosėjo, galva 
gaudė, ir Triša nežinojo, ar jai tai pavyko. 

Ji vis norėjo pasakyti: “Aš padariau tai, išlaikiau 
pergalingą rezultatą", - kai neteko sąmonės. 


Po rungtynių 


Ji vėl buvo miške ir išėjo į jai pažįstamą laukymę. 
Viduryje, prie kelmo, kuris buvo ne kelmas, o stulpas su 
varžtu, įsuktu į viršutinį skersinį, stovėjo Tomas Gordo- 
nas. Jis tingiai sukiojo varžtą į šonus. 

Aš jau regėjau šį sapną, pagalvojo Triša, bet pri- 
artėjusi prie Tomo pastebėjo vieną skirtumą: Tomas 
vilkėjo ne pilką, išvykų, aprangą, o baltą, kuria išeida- 
vo į aikštę žaisdamas namuose, su ryškiu raudonu 36 
numeriu ant nugaros. Vadinasi, rungtynės išvykoje 
baigėsi. “Red soks" grįžo į Fenvėjų, vėl žaidė namuose, 
išvykos baigėsi. Tik ji su Tomu vėl atsidūrė miške, 
laukymėje-ganykloje. 

- Tomai? - droviai pašaukė ji. 

Jis pažvelgė į ją, kilstelėjo iš nuostabos antakius. 
Jo pirštai, taip mikliai sukantys kamuoliuką, sukiojo 
aprūdijusį varžtą. Pirmyn, atgal, pirmyn atgal. 

- Aš išlaikiau pergalingą rezultatą. 

- Žinau, kad išlaikei. Tau puikiai sekėsi. 

Pirmyn-atgal, pirmyn-atgal. Kur skambinsite, jeigu 
jums suluš varžtas? 

- O kas buvo iš tikrųjų? 

- Viskas, - atsakė jis, lyg realybės ir vaizduotės 
santykis būtų nereikšmingas. Po to pakartojo: - Tau 
puikiai sekėsi. 

- Aš kvailai pasielgiau pasitraukusi iš tako, ar ne? 

Tomas Gordonas nustebęs pažvelgė į ją, po to ran- 
ka, kuria nesukiojo varžto, kilstelėjo kepuraitės snapelį. 
Nusišypsojo. Jis atrodydavo toks jaunas su šypsena! 

- Nuo kokio tako? 

- Triša? - moters balsas, už nugaros. Panašus į 
mamytės, bet iš kur ji miškuose? 

- Ji tikriausiai jūsų negirdi. - Dar vienas moteriš- 
kas balsas, nepažįstamas. 

Triša atsisuko. Miškai temo, medžiai susiliejo vie- 
nas su kitu, virsdami juoda dėme. Dėmėje kažkas krus- 
telėjo, ir Triša pajuto smilktelint baimę. Vapsvagalvis 
dvasiškis, toptelėjo jai. Tai tas vapsvagalvis, jis grįžta. 

Ir tuomet Patricija suprato, jog viską sapnuoja, ir 
baimė ištirpo. Ji pažiūrėjo į Tomą, bet jo taip pat nebera- 
do. Pievelėje liko tik stulpas su varžtu, o ant žolės, prie 
stulpo, striukė, kokiomis beisbolininkai eina mankštin- 
tis, su užrašu “GORDONAS" ant nugaros. 

Ji išvydo jį kitame laukymės gale, skaisčiai baltą 
tašką žaliame fone. 

- Triša, koks Dievo įprotis? - šūktelėjo jis. 

Pasirodyti aikštėje antroje devintojo kėlinio 
pusėje, norėjo atsakyti ji, bet iš lūpų neišsprūdo nė 
žodis. 

- Žiūrėkite. - Mamos balsas. - Jos lūpos sukrutėjo! 

- Triša? - Pitas, nepaprastai susijaudinęs, bet su 
viltimi. - Triša, tu pabudai? 

Ji atsimerkė, ir girios nugrimzdo tamsoje, kurios ji 
jau negalės atsikratyti... Nuo kokio tako? Ji guli ligoni- 

nės palatoje. Kažkas styro jos nosyje. Kažkas, lyg 
kažkoks vamzdelis, driekiasi iki rankos. Ant krūtinės, 
atrodo, užvertė kažką sunkaus. Prie lovos stovėjo jos 
tėvas, mama, brolis. Už jų - baltai vilkinti medicinos 
sesuo, kuri ir pasakė: “Ji tikriausiai jūsų negirdi." 

- Triša, - pašaukė ją mamytė. Ji verkė. Triša matė, 
kad verkia ir Pitas. - Triša, mergaite mano. - Ji paėmė 
Trišos ranką, kuri nebuvo pritaisyta prie lašinės. 

Triša bandė nusišypsoti, tačiau netruktelėjo net ap- 
sunkusios lūpos kamputis. Ji pakreipė žvilgsnį ir pamatė 
savo firminę “Red soks" beisbolo kepuraitę, gulinčią ant 
staliuko prie lovos. Per snapelį nutyso murzinai pilka 
juosta. Kadaise ten buvo Tomo Gordono parašas. 

Tėtuk, bandė sulementi Triša, bet tik užsikosėjo. 
Kosėjo ne kažin kiek, bet suskaudo taip, kad susirietė. 

- Nesistenk kalbėti, Triša, - sudraudė medicinos 
sesuo, ir iš jos tono mergaitė suprato, kad tuoj artimuo- 
sius išprašys iš palatos. - Tu sergi. Tau plaučių 
uždegimas. Abipusis. 

Jos mamytė, regis, to neišgirdo. Ji jau sėdėjo ant 
lovos ir glostė mergaitės ranką. Ji neraudojo, bet ašaros 
ritosi skruostais. Pitas stovėjo greta jos ir taip pat tyliai 
verkė. Jo ašaros sujaudino Trišą labiau, nei verkianti 
mama. Už jo, prie kėdės, stovėjo tėtis. 

Dabar Triša nesistengė kalbėti, tik sugavo akimis 
tėvelio žvilgsnį ir lūpomis aiškiai ištarė: “Tėtuk!" 

Jis pasilenkė prie jos: 

- Kas, širdele? Ko tu nori? 

- Manau, užteks, - įsikišo medicinos sesuo. - 
Padažnėjo širdies plakimas, nuo susijaudinimo gali pa- 
kilti temperatūra, o mums to visai nereikia. Todėl noriu 
jus paprašyti... 

Mamytė atsistojo: 

- Mes mylim tave, Triša. Ačiū Dievui, tu išgelbė- 
ta. Mes būsim netoliese, o dabar tau reikia pamiegoti. 
Lari... 

Bet tėtis net nepasisuko į Kvilą. Pasilenkęs virš 10- 
vos jis įdėmiai sekė dukters veidą: 

- Ko nori manęs paprašyti, Triša? Ko tau reikia? 

Ji pažvelgė į kėdę, į tėtį, vėl į kėdę. Jo veide pa- 
sirodė nuostaba, ir mergaitė jau nesitikėjo, kad jis su- 
pras, ko ji nori, bet netrukus jis nusišypsojo. Apsisukęs 
pakėlė nuo kėdės kepuraitę, pamėgino užmauti ją duk- 
rai ant galvos. 

Triša pakėlė ranką, kurią glostė mama. Ranka 
svėrė toną, tačiau vaikas sugebėjo ją pakelti. Išskėtė 
pirštus, sugniaužė, vėl išskėtė. 

Tėtis prikišo kepuraitę prie rankos, o kai jos pirš- 
tai suspaudė snapelį, pabučiavo juos. Tada ir Triša 
pravirko be garso, kaip mama su broliu. 

- Na, užteks, - susigriebė medicinos sesuo. - Dabar 
jau tikrai metas. Prašyčiau... 

Triša pasižiūrėjo į moterį ir papurtė galvą. 

- Kas? - paklausė medikė. - Kas dar? O Dieve! 

Triša iš lėto perėmė kepurę į ranką, nuo kurios 
driekėsi žarnelė. Pažvelgė į tėtį, įsitikino, kad jis įdėmiai 
ją seka. Ji siaubingai pavargo. Netrukus užmigs. Bet kol 
kas negalima miegoti. Negali užmigti, nepasakiusi to, 
kas reikia. 

Tėvas žiūrėjo nemirksėdamas. Gerai. 

Trišos dešinės rankos pirštai atsidūrė ant 
kepuraitės snapelio. Mergaitė sugavo tėčio žvilgsnį, 
žinodama, kad tik jis galės ją suprasti, išversti jos ges- 
tus į žmonių kalbą, suprantamą kitiems. 

Triša pabarbeno pirštų pagalvėlėmis per snapelį, o 
tada iškėlė smilių į lubas. 

Šypsena, kuri nušvito tėčio veide, pasakė jai, kad 
tikslas pasiektas. Triša užmerkė akis ir užsnūdo 
žinodama, kad ją suprato. 

Ji išlaikė pergalingą rezultatą. 

Žaidimas baigtas. 


Autoriaus pabaigos žodis 


Pirma, leidau sau šiek tiek pakoreguoti “Red soks" 
1998 metų sezono rungtynių kalendorių... bet, užtikrinu 
jus, nedaug. 

Egzistuoja tikrasis Tomas Gordonas, kuris, po tei- 
sybei, yra Bostono “Red soks"“ komandos metikas-finiši- 
ninkas, bet šitos istorijos Gordonas - išgalvotas perso- 
nažas. Jeigu atsiranda išgarsėjusio žmogaus sirgalių (ar- 
ba gerbėjų), tai jie mato ne patį žmogų, o kažkokį išgal- 
votą, jų pačių susikurtą personažą. Žinau tai iš savo pa- 
ties patirties. Jeigu tarp tikrojo Gordono ir figūros, su- 
kurtos Trišos, yra kas nors bendra, tai tas finalinis ges- 
tas: kai “Red soks" pavyksta laimėti, jis iškelia į dangų 
atkištą dešinės rankos smilių. 

1998 metais Tomas Gordonas, pravardžiuojamas 
Flešu, atvedė komandą į pergalę keturiasdešimt ketve- 
riose rungtynėse - tai geriausias rezultatas Amerikos 
lygoje. Beje, keturiasdešimt trejas rungtynes iš eilės, o 
tai jau Amerikos lygos rekordas. Tačiau sezoną Gordo- 
nas baigė nesėkmingai. Kaip sakė Borkas-Kiborgas, 
Dievas, ko gero, sporto sirgalius, tik, atrodo, serga ne už 

“Red soks". Per rungtynes išvykoje su “Indėnais" Tomui 
Gordonui nepavyko išlaikyti pergalės. “Red soks“ 
pralaimėjo vienas - du. Tai buvo pirmosios rungtynės, 
kurių per paskutinius penkis mėnesius nesugebėjo išgel- 
bėti Gordonas, bet jomis “Red soks" baigėsi 1998 metų 
sezonas. Visa tai nesumenkina Gordono nuopelnų. Be 
keturiasdešimt ketverių jo išgelbėtų rungtynių, “Red 
soks“ būtų baigę čempionatą ketvirti savo divizione. O 
taip, tame sezone jie laimėjo devyniasdešimt vienerias 
rungtynes ir 1998 metais užėmė antrąją vietą Amerikos 
lygos čem-pionate. Tačiau yra patarlė, su kuria tikriau- 
siai sutiks dauguma metikų-finišininkų, tokių, kaip To- 
mas Gordonas: kartais tu valgai lokį... kartais lokys val- 
go tave. 

Kitaip sakant, ne kas dieną gera diena. 

Visa tai, ką valgė Triša, kad liktų gyva, iš tiesų 
auga Naujosios Anglijos šiauriniuose miškuose. Jeigu ji 
nebūtų miesto mergaitė, būtų sugebėjusi rasti ir daugiau: 
riešutų, valgomų šaknelių, švendrų. Mano bičiulis 
Džojus Floidas padėjo man susidoroti su tais augalais. 
Džojus ir pasakė, kad jaunų, tai yra, valgomų, šakio 
šakniastiebių galima aptikti šiaurinių miškų pelkėse 
birželio pradžioje. 

Miškai tikri. Jeigu sugalvosite paklaidžioti po juos 
per atostogas, pasiimkite kompasą, tikslius žemėlapius... 
ir stenkitės neišklysti iš tako. 


STIVENAS KINGAS 
Longbout Ki, Florida 
1998 vasario 1 diena. 


PRIEŠPIEČIAI GOTHAMO KAVINĖJE 


VIENĄ dieną aš grįžau namo iš biržos, kurioje 
dirbau, ir radau laišką - tiesą sakant, greičiau žinutę - 
nuo savo žmonos ant valgomojo stalo. Jame buvo rašo- 
ma, kad ji mane palieka, kad jai reikia šiek tiek laiko 
pabūti vienai, ir kad jos terapeutas* su manimi susi- 
sieks. Aš atsisėdau ant kėdės tame stalo gale, kuris yra 
virtuvėje, ir skaičiau šią Žinutę vėl ir vėl, negalėdamas 
tuo patikėti. Kiek prisimenu, vienintelė aiški mintis, atė- 
jusi į galvą per sekantį pusvalandį ar panašiai, buvo: Aš 
net nežinojau, kad tu turi terapeutą, Diana. 

Po kurio laiko aš pakilau, įėjau į miegamąjį ir 
apsidairiau. Visi jos drabužiai buvo dingę (išskyrus juo- 
ko dėlei kažkieno jai padovanotą megztinį su priekyje 
blizgančiais karoliukais išsiuvinėtais žodžiais TURTIN- 
GA BLONDINĖ), o kambarys atrodė juokingai sujauk- 
tas, lyg ji būtų kažin ko jame ieškojusi. Aš patikrinau, ar 
ji nieko nepaėmė. Kai aš tai dariau, mano rankos buvo 
šaltos ir nutolusios, lyg būtų prifarširuotos šaldančių 
vaistų. Kiek supratau, viskas buvo savo vietoje. Aš 
negalėjau tikėtis nieko kito, ir vis dėlto kambarys atrodė 
kažkaip juokingai, lyg ji būtų ištampiusi jį, kaip kartais 


* Turimas omenyje psichoterapeutas. 

susinervinusi tampydavo savo plaukų galiukus. 

Aš grįžau prie valgomojo stalo (kuris iš tikrųjų 
buvo viename gyvenamojo kambario gale; tai tebuvo ke- 
turių kambarių butas) ir dar kartą perskaičiau tuos šešis 
sakinius, kuriuos ji paliko. Ten buvo tie patys žodžiai, 
bet žiūrėjimas į keistai sutaršytą miegamąjį ir pustuštę 
spintą vertė mane patikėti tuo, kas rašoma. Ta žinutė 
buvo šaltai atliktas darbelis. Lapelio apačioje nebuvo 
jokių “Su meile“ ar “Sėkmės", ar bent “Su geriausiais 
linkėjimais". “Pasirūpink savimi" buvo šilčiausi žodžiai. 
Tiesiog po jais ji brūkštelėjo savo vardą. 

Terapeutas. Mano akys vis slysčiojo šiuo žodžiu. 
Terapeutas. Pamaniau, kad turėčiau būti patenkintas, jog 
tai nebuvo advokatas, tačiau patenkintas nebuvau. Viską 
išgirsi iš Viljamo Humboldto, mano terapeuto. 

- Išgirsk šitai, saldus pyragėli, - pasakiau tuščiam 
kambariui ir nusiperdžiau. Priešingai, negu tikėjausi, tai 
nenuskambėjo nei kietai, nei juokingai, o veidas, kurį 
pamačiau veidrodyje kitame kambario gale, buvo blyš- 
kus kaip popierius. 

Aš įėjau į virtuvę, prisipyliau stiklinę apelsinų 
sulčių ir keldamas ją prie lūpų trenkiau į grindis. Sultys 
išsilaistė ant žemesnių spintelių, o stiklinė sudužo. Aš 
žinojau, kad įsipjausiu, jei bandysiu surinkti duženas - 
mano rankos drebėjo - bet aš surinkau jas vis tiek ir įsi- 
pjoviau. Dviejose vietose, bet negiliai. Aš vis dar galvo- 
jau, kad tai tik pokštas, bet pamažu supratau, jog ne. 
Diana nebuvo pokštininkė. Bet esmė buvo ta, kad aš to 
nenujaučiau. Aš negalėjau rasti rakto. Koks terapeutas? 
Kada ji matėsi su juo? Apie ką ji kalbėjo? Ką gi, pa- 
maniau, kad žinau, apie ką ji kalbėjo - apie mane. Tur- 
būt tuos niekus apie tai, kaip aš visada pamiršdavau 
nuleisti klozeto žiedą, po to kai nusišlapindavau, kaip aš 

norėdavau oralinio sekso varginantį skaičių kartų (kiek 
kartų vargina? - aš nežinau), kaip aš nepakankamai do- 
mėjausi jos darbu leidykloje. Kitas klausimas: kaip ji ga- 
lėjo kalbėti apie intymiausius savo vedybų aspektus su 
vyru, vardu Viljamas Humboldtas? Jo vardas skambėjo 
taip, lyg jis būtų fizikas Kalteke* ar galbūt užpakalio 
trynikas Lordų rūmuose. 

Ir dar buvo Klausimas Su Superprizu: Kodėl aš 
nežinojau, kad kažkas vyksta? Kaip aš galėjau užsirauti 
ant to, kaip Sonis Listonas** ant Kasijaus Klėjaus*** 
žymiojo šešėlinio smūgio viršun sulenkta ranka? Ar tai 
buvo bukaprotiškumas? Nejautrumas? Beslenkant die- 
noms aš vis galvojau apie pastaruosius šešerius ar aš- 
tuonerius mūsų santuokos mėnesius, kuri iš viso truko 
dvejus metus, ir nusprendžiau, kad man tinka abu apibū- 
dinimai. 

Tą naktį aš paskambinau jos giminėms Paund 
Ridže ir paklausiau, ar Diana ne pas juos. “Ji pas mus, 
bet nenori su tavimi kalbėtis", - atsakė jos motina. “Dau- 
giau neskambink". Telefonas išsijungė mano ausyje. 

Po dviejų dienų man į darbą paskambino garsu- 
sis Viljamas Humboldtas. Užsitikrinęs, kad tikrai kalba 
su Stivenu Deivisu, jis iš karto pradėjo vadinti mane 
Stivu. Jums gali pasirodyti, kad tuo sunkoka patikėti, bet 


* (angl. Caltech) Kalifornijos technologijos institutas. 
** (angl. Sonny Liston) 1962-1964m. pasaulio bokso čempionas 
sunkiasvorių klasėje. 
*** (angl. Cassius Clay ) 1964-1967m. pasaulio bokso čempionas 
sunkiasvorių klasėje. 

vis dėlto tiksliai taip ir buvo. Humboldto balsas buvo 
švelnus, negarsus ir intymus. Jis vertė mane galvoti apie 
katę, murkiančią ant šilkinės pagalvėlės. 

Kai paskui paklausiau apie Dianą, Humboldtas 
atsakė man, kad ji “pasielgė taip, kaip ir buvo tikėtasi", 
ir kai aš paklausiau, ar galėčiau pasikalbėti su ja, jis 
pasakė, kad jis įsitikinęs, jog tai būtų “kontrproduktyvu 
šiuo metu ir jos atveju". Tada, kas yra dar labiau neįtikė- 
tina (bent jau mano nuomone), jis groteskiškai susirūpi- 
nusiu balsu paklausė, kaip aš jaučiuosi. 

- Aš trykštu sveikata, - atsakiau. Aš sėdėjau prie 
stalo nuleidęs galvą, o mano kairė ranka suko garbaną 
ant kaktos. Mano akys buvo užmerktos, nes aš nenorė- 
jau žiūrėti į šviesiai pilką savo kompiuterio ekrano aki- 
duobę. Aš daug verkiau, todėl mano akys buvo tarsi 
pripiltos smėlio. - Pone Humboldtai ... tai yra pone, gal 
aš į jus taip kreipsiuosi, o ne daktare? 

- Aš vartoju “pone", nors ir turiu tuos laipsnius. 

- Pone Humboldtai, jeigu Diana nenori grįžti 
namo ir nenori kalbėti su manimi, ko ji tada nori? Kodėl 
jūs man paskambinote? 

- Diana nori prieiti prie seifo, - atsakė jis savo 
švelniu, murkiančiu balseliu. - Jūsų bendro seifo. 

Staiga aš supratau, kodėl miegamojo vaizdas 
buvo toks sujauktas, sutaršytas, ir pajutau pirmuosius 
ryškius pykčio pakilimus. Žinoma, ji ieškojo rakto nuo 
seifo. Ji susidomėjo mano mažąja sidabrinių dolerių, 
išleistų iki Antrojo pasaulinio karo, kolekcija, arba 
rožinio onikso žiedu, kurį ji nupirko man mūsų pirmųjų 
metinių proga (mes iš viso atšventėme tik dvejas)... bet 
seife dar buvo jai mano dovanotas deimantų vėrinys ir 
maždaug trisdešimties tūkstančių dolerių vertės laisvai 
keičiamų vertybinių popierių. Raktas buvo vasarnamyje 

Adirondakse, prisiminiau. Paliktas ten netyčia, tiesiog iš 
užmaršumo. Aš palikau jį ant komodos viršaus, besivo- 
liojantį tarp dulkių ir pelių išmatų. 

Skausmas mano kairėje rankoje. Pažvelgęs 
žemyn, pamačiau savo ranką, suspaustą į kietą kumštį, ir 
tuomet atpalaidavau delną. Nagai delne išspaudė 
pusmėnulius. 

- Stivai? - sumurkė Humboldtas. - Stivai, ar tu 
čia? 

- Taip, - atsakiau. - Turiu jums pasakyti du da- 
lykus. Ar pasiruošęs? 

- Žinoma, - pasakė jis tuo savo murkiančiu balse- 
liu, ir sekundei man iškilo keista vizija: Viljamas Hum- 
boldtas skriejantis per dykumą ant “Harley-Davidsono", 
apsuptas būrio Pragaro Angelų. Ant jo odinės striukės 
nugaros užrašyta: GIMĘS GUOSTI. 

Vėl skausmas mano kairėje rankoje. Ranka vėl 
susigniaužė į kumštį kaip moliusko geldelės. Šį kartą, kai 
atgniaužiau kumštį, iš dviejų pusmėnuliukų, kurių iš viso 
buvo keturi, lėtai sunkėsi kraujas. 

- Pirma, - pasakiau, - seifas liks uždarytas, pakol 
skyrybų teismo teisėjas jo neatidarys Dianos patikėtinio 
ir mano akivaizdoje. O tuo tarpu, niekas nesiruošia jo 
plėšti, ir tai pažadas. Nei aš, nei ji, - aš stabtelėjau. - Nei 
jūs, taip pat. 

- Aš manau, kad jūsų priešiškas nusistatymas yra 
kontrproduktyvus, - tarė jis. - Ir jeigu jūs įsiklausytumėte 
į kelis paskutinius teiginius, Stivai, jūs pradėtumėte su- 
prasti, kodėl jūsų Žmona yra tokia emocionaliai su- 
triuškinta, taigi... 

- Antra, - aš pertraukiau jį (štai kuo mes - 
priešiškieji žmonės - esame geri). - Aš pastebėjau, kad 
jūs intensyviai ir globėjiškai mane vadinate vardu. 

Padarykite tai dar kartą, ir aš padėsiu ragelį. Padarykite 
tai dar kartą, kai kalbėsime ne telefonu, ir sužinosite, 
koks priešiškas gali būti mano nusistatymas. 

- Stivai... Pone Deivisai... Man sunku patikėti... 

Aš padėjau ragelį. Nuo tada, kai radau raštelį ant 
valgomojo stalo, prispaustą trimis jos raktais nuo buto, 
tai buvo pirmas dalykas, kurį padarius man pasidarė ma- 
lonu. 


+++ 


Tą popietę aš pasikalbėjau su draugu iš teisės de- 
partamento, ir jis man rekomendavo savo draugą, kuris 
užsiėmė skyrybų bylomis. Aš nenorėjau skyrybų - aš 
buvau įsiutęs ant jos, bet nekilo nė menkiausia abejonė, 
ar aš ją vis dar myliu ir noriu, kad ji sugrįžtų - bet man 
nepatiko Humboldtas. Man nepatiko Humboldto idėja. 
Jis mane nervino, jis ir jo murkiantis balselis. Manau, 
kad man labiau būtų patikęs nesąžiningas, bekompromi- 
sis advokatas, kuris paskambintų ir pasakytų: Tu duodi 
mums tos užrakinamos dėžės raktą šiandien, dar prieš 
pasibaigiant mano darbo dienai, Deivisai, ir galbūt 
mano klientė sušvelnės ir nuspręs palikti tau šiek tiek 
daugiau, negu dvi poras apatinių ir tavo kraujo donoro 
kortelę - supratai? 

Tą aš būčiau supratęs. Antra vertus, Humboldtas 
jautėsi nedrąsiai. 

Skyrybų advokatas Džonas Ringas kantriai 
išklausė mano sielvarto istoriją. Aš įtariu, kad didžiąją 
jos dalį jis ne kartą buvo girdėjęs anksčiau. 

- Jeigu aš būčiau visiškai užtikrintas, kad ji nori 
skyrybų, manau, man būtų šiek tiek lengviau, - 
užbaigiau. 

- Būkite visiškai užtikrintas, - tuojau atsakė Rin- 
gas. - Humboldtas yra tuščia vieta, pone Deivisai... Ir 
potencialiai pažeidžiamas liudininkas, jeigu reikalas 
pasiektų teismą. Aš neabejoju, kad jūsų žmona pirmiau 
nuėjo pas advokatą, o kai advokatas sužinojo apie 
pasimetusį seifo raktą, jis pasiūlė Humboldtą. Advoka- 
tas negali nueiti tiesiai pas jus; tai būtų neetiška. 
Grąžinkite raktą, mano drauge, ir Humboldtas išnyks iš 
paveikslo. Pasikliaukite manimi. 

Beveik viskas, ką jis kalbėjo, praslydo man pro 
ausis. Aš susikoncentravau tik ties tuo, ką jis pasakė iš 
pradžių. 

- Manote, kad ji nori skyrybų, - tariau. 

- O taip, - atsakė jis. - Ji nori skyrybų. Tikrai 
nori. Ir po skyrybų ji nenori likti tuščiomis rankomis. 

Aš susitariau dėl susitikimo su Ringu kitą dieną, 
kad galėtume susėsti ir viską aptarti. Aš grįžau namo iš 
biuro taip vėlai kaip tik galėjau, kurį laiką pavaikščiojau 
pirmyn atgal po butą, tada nusprendžiau nueiti į kiną, 
bet negalėjau rasti filmo, kurį norėčiau pasižiūrėti. 
Pabandžiau įsijungti televizorių, bet taip pat neradau, ką 
žiūrėti, todėl dar šiek tiek pavaikščiojau. Ir staiga paju- 
tau, kad esu miegamajame, stoviu prie atviro lango ketu- 
riolika aukštų virš gatvės ir svaidau visas savo cigaretes, 
netgi seną išsivadėjusį “Viceroys" pakelį iš paties mano 
rašomojo stalo viršutiniojo stalčiaus galo, tą pakelį, 
kuris ten gulėjo jau turbūt gerus dešimt metų - dar tada, 
kai aš net minties neturėjau apie tai, kad kažkur pasau- 
lyje yra tokia būtybė kaip Diana Kouslo. 

Nors per pastaruosius dvidešimt metų surūky- 

davau nuo dvidešimties iki keturiasdešimties cigarečių 
per dieną, aš neprisimenu jokio staigaus apsisprendimo 
mesti, ir jokios prieštaringos vidinės nuomonės - net 
mentalinio pasiūlymo, kad galbūt dvi dienos po tavo 
žmonos išėjimo nėra optimalus laikas mesti rūkyti. Aš 
tiesiog atsikračiau pilnomis, pustuštėmis kartoninėmis 
dėžutėmis, ir tais dviem ar trim pusiau išnaudotais 
pakeliais, kuriuos radau gulinčius prie lango tamsoje. 
Tada uždariau langą (man niekada nebuvo atėję į galvą, 
kad būtų efektyviau vietoje produkto išmesti pro langą 
patį vartotoją; niekada nebuvo susidariusi tokia situ- 
acija), atsiguliau ant lovos ir užmerkiau akis. 

Artimiausios dešimt dienų - laikotarpis, per kurį 
aš perėjau per patį blogiausią iš visų fizinių atpratimų 
nuo nikotino - buvo sunkios ir dažnai nemalonios, bet 
galbūt ne tokios blogos, kokių tikėjausi. Ir nors aš bu- 
vau bepradedąs rūkyti tuzinus - ne, šimtus - kartų, nieka- 
dos nepradėjau. Kartais man atrodydavo, kad išprotėsiu, 
jei nesurūkysiu cigaretės, ir tada aš stebėdavau rū- 
kančius žmones gatvėje ir jaučiau, jog tuoj pradėsiu rėk- 
ti: Duokite jas man, šikniai, jos mano! - bet to nedary- 
davau. 

Blogiausias laikas man būdavo vėlyva naktis. Aš 
manau (bet nesu įsitikinęs; nuo tada, kai Diana išėjo, vi- 
sas mano mąstymo procesas vyko labai aptemusioje 54- 
monėje), kad man buvo šovusi idėja, jog metęs rūky- 
ti geriau miegosiu, bet tai nepasitvirtino. Keletą naktų aš 
gulėdavau negalėdamas užmigti iki trijų, rankas sunė- 
ręs po pagalve, žiūrėdamas į lubas, klausydamasis 

sunkvežimių, važiuojančių į centrą, signalų ir riaumoji- 
mo. 

Tais laikotarpiais aš verčiau galvodavau apie 
kiaurą parą dirbantį korėjietišką turgų, esantį beveik 
tiesiog kitoje gatvės pusėje nuo mano namų. Aš verčiau 
galvodavau apie baltą fluorescencinę šviesą, tokią ryš- 
kią, kad jaučiausi lyg Kableris - Rosas besiartinant 
mirčiai, apie tai, kaip ji liedavosi ant šaligatvio tarp 
dviejų prekystalių, ant kurių kitą valandą du jauni ko- 
rėjiečiai baltomis popierinėmis kepuraitėmis išdėlios 
vaisius. Aš verčiau galvodavau apie pagyvenusį vyriškį 
už prekystalio, taip pat korėjietį, taip pat su popierine 
kepuraite, ir apie baisias lentynas už jo su cigarečių pa- 
keliais, dideliais kaip akmeninės lentelės, kurias Čarlto- 
nas Hestonas* atsinešė nuo Sinajaus kalno “Dešimtyje 
Dievo įsakymų". Aš verčiau galvodavau apie tai, kaip 
atsikeliu, apsirengiu, nueinu ten, nusiperku pakelį 
cigarečių (ar galbūt devynis ar dešimt pakelių), atsisėdu 
prie lango, rūkau “Malboro" vieną po kitos, kol rytuo- 
se parausta dangus ir pateka saulė. Aš niekados taip ne- 
padariau, bet daugelį ankstyvų rytų aš eidavau miegoti, 
vietoje avių skaičiuodamas cigarečių rūšis: “Winston" ... 
“Winston 100s" ... “Virginia Slims“ ... “Dora! ... “Me- 
rit“ ... “Merit 100s“ ... “Camels" ... “Camel Filters“ ... 
“Camel Lights". 

Vėliau - maždaug tuo metu, tiesą sakant, aš 
pradėjau matyti paskutiniuosius tris ar keturis mūsų 
vedybinio gyvenimo mėnesius aiškesnėje šviesoje - aš 
pradėjau suprasti, kad mano apsisprendimas mesti rūkyti 
galbūt nebuvo toks jau neapgalvotas, kaip galėjo pasiro- 


* (angl.Charlton Heston) amer. aktorius (g. 1924 m.), atlikęs pa- 
grindinį vaidmenį filme “Ben Huras“ (1959 m.). 

dyti iš pirmo žvilgsnio. Jis tikrai nebuvo blogai apgalvo- 
tas. Aš nesu kietas vyrukas, taip pat nesu narsuolis, bet 
šis sprendimas gali reikšti, kad aš turiu abi šias savybes. 
Tai, be abejo, įmanoma; kartais mes pranokstame save. 
Bet kokiu atveju, po to, kai Diana išėjo, mano sąmonei 
buvo leista atsitiktinai kažką išsirinkti, mano nelaimei 
buvo duotas žodynas, kurio priešingu atveju ji nebūtų 
turėjusi, jeigu jūs suprantate, ką aš turiu omenyje. Visai 
įtikėtina, kad nesuprantate, bet aš negaliu atrasti kito 
būdo, kaip tai paaiškinti. 

Ar aš pagalvojau, jog tas mano metimas rūkyti 
gali turėti įtakos tam, kas tą dieną įvyko Gothamo 
kavinėje? Žinoma, taip... bet dėl to manęs nemiga 
kankinti nepradėjo. Niekas iš mūsų negali numatyti ga- 
lutinių savo veiksmų rezultatų, pagaliau, jeigu kai kurie 
ir pabando tą padaryti, daugelis iš mūsų tiesiog daro tai, 
ką daro, norėdami prailginti malonumo momentą ar tam 
kartui numalšinti skausmą. Ir netgi tada, kai mes veikia- 
me skatinami kilnių priežasčių, paskutinė grandinės 
grandis per dažnai apvarva kažkieno krauju. 

Praėjus dviems savaitėms nuo to vakaro, kai aš 
bombardavau 83-1ąją Vakarų gatvę savo cigaretėmis, 
Humboldtas vėl man paskambino, šį kartą laikydamasis 
“pono Deiviso“ formuluotės, lyg adreso kreipinyje. Jis 
manęs paklausė, kaip aš jaučiuosi, o aš jam atsakiau, kad 
jaučiuosi puikiai. Jis su malonumu man pranešė, jog 
skambina Dianos vardu. Kaip jis pasakė, Diana nori 
susėsti ir aptarti su manimi “tam tikrus santuokos 
aspektus“. Aš įtariau, kad tie “tam tikri aspektai" reiškia 

raktą nuo seifo - jau neminint įvairių kitų finansinių 
klausimų, kuriuos Diana gali norėti ištirti prieš 
užtraukdama savo advokatą ant scenos - bet tai, ką mano 
galva žinojo, ir tai, ką mano kūnas darė, buvo visiškai 
skirtingi dalykai. Aš pajutau, jog mano oda paraudo ir 
širdis pradėjo greičiau plakti; pajutau besidaužantį pulsą 
rankos, laikančios ragelį, rieše. Turėtumėte prisiminti, 
kad aš žmonos nemačiau nuo ryto tos dienos, kai ji išėjo, 
ir netgi tada aš jos iš tikrųjų nemačiau, nes ji miegojo, 
savo veidą paslėpusi pagalvėje. 

Tačiau aš išlaikiau dar pakankamai sveiko proto, 
kad paklausčiau jo, apie kokius aspektus mes kal- 
bėsimės. 

Humboldtas riebiai sukvaksėjo man į ausį ir at- 
sakė, kad jis verčiau išlaikys tai paslaptyje iki mūsų susi- 
tikimo. 

- Ar jūs įsitikinęs, jog tai gera mintis? - paklau- 
siau. Šis klausimas tebuvo laiko vilkinimui. Aš žinojau, 
kad tai nebuvo gera mintis. Aš taip pat žinojau, kad aš tai 
padarysiu. Aš norėjau vėl ją pamatyti. Jaučiau, kad turiu 
vėl ją pamatyti. 

- O taip, aš manau, - išpylė vienu kartu nedve- 
jodamas. Išgaravo bet kokia abejonė, kad Humboldtas ir 
Diana buvo labai atidžiai surepetavę viską tarpusavyje (ir 
taip, labai tikėtina, kad ne be advokato patarimo). - Visa- 
da yra geriausia leisti, kad praeitų šiek tiek laiko prieš 
ieškant susitarimo. Neilgas atvėsimo periodas. Bet, mano 
nuomone, šį kartą susitikimas akis į akį padėtų... 

- Kaip suprantu, - tariau, - jūs kalbate apie... 

- Priešpiečius, - pasakė jis. - Poryt? Ar galite tai 
įrašyti savo darbotvarkėn? - Žinoma, gali, - sakė jo bal- 
sas. - Tiesiog dėl to, kad vėl ją pamatytum... kad pajus- 
tum menkiausią jos rankos prisilietimą. Argi ne, Stivai? 

- Neturiu nieko prieš priešpiečius ketvirtadienį, 
taigi tai ne problema. O ar turėčiau atsivesti savo... savo 
terapeutą? 

Vėl pasigirdo riebus kvaksėjimas, drebantis 
mano ausyje kaip kažkas ką tik ištrauktas iš supelijusių 
“Jell-O" saldainių maišelio: 

- O ar turite, pone Deivisai? 

- Ne, tiesą sakant, neturiu. Ar esate numatęs 
kokią vietą? - akimirką man pasidarė įdomu, kas mokėtų 
už šiuos priešpiečius, ir aš turėjau šyptelėti iš savo 
naivumo. Aš siektelėjau cigaretės kišenėje, tačiau 
vietoje jos į mano nykščio panagę įdūrė dantų 
krapštukas. Aš krūptelėjau, ištraukiau krapštuką, 
patikrinau, ar iš panagės nebėga kraujas, ir, neaptikęs 
kraujo, įkišau pirštą į burną. 

Humboldtas kažką pasakė, bet aš neišgirdau. 
Dantų krapštuko reginys man vėl priminė, kad aš ant 
pasaulio bangų plaukioju be cigarečių. 

- Prašau? 

- Aš paklausiau, aš žinote Gothamo kavinę 53- 
-joje gatvėje, - nekantriu balsu pakartojo jis. - Tarp Me- 
disono ir Parko gatvių. 

- Ne, bet esu įsitikinęs, kad surasiu. 

- Vidurdienį? 

Aš norėjau pasakyti jam, kad jis perduotų Dianai, 
jog ji apsirengtų žalia suknele su juodais žirneliais 1r 
gilia iškirpte, bet paskui nusprendžiau, kad tai bus kontr- 
produktyvu. 

- Vidurdienį bus gerai, - atsakiau. 

Mes apsikeitėme tomis frazėmis, kurios paprastai 
sakomos baigiant pokalbį su tuo, kuris tau nepatinka, bet 
su kuriuo jūs neišvengiamai turite bendrų reikalų. Kai 
baigėme, aš įsitaisiau prie savo kompiuterio terminalo ir 

stebėjausi, kaip galėsiu susitikti su Diana, prieš tai 
nesurūkęs bent vienos cigaretės. 

Džonui Ringui tai nepatiko. 

- Tas tipas ruošiasi jus apgauti, - pasakė jis. - Jie 
abu ruošiasi. Pagal šį susitarimą, Dianos advokatas turės 
distancinį valdymą, o aš į tą piešinį iš viso nepateksiu. 
Tai dvokia. 

Galbūt, bet tu niekada neturėjai jos liežuvio savo 
burnoje, kai ji pajunta, kad tau prasideda orgazmas, - 
pagalvojau. Bet kadangi tai nebuvo toks dalykas, kurį 
gali pasakyti ką tik nusamdytam advokatui, aš tik 
pasakiau jam, kad noriu vėl ją pamatyti, sužinoti, ar dar 
galima ką nors išgelbėti. 

Jis atsiduso. 

- Nebūkit kvailys. Jūs pamatote jį tame restorane, 
jūs pamatote ją, jūs atsilaužiate duonos, jūs išgeriate 
šiek tiek vyno, ji sukryžiuoja kojas, jūs žiūrite, jūs 
gražiai kalbate, ji vėl sukryžiuoja kojas, jūs dar labiau 
žiūrite, galbūt jie įkalbina jus padaryti seifo rakto du- 
blikatą... 

- Jie to nepadarys. 

- „Ar kai pamatysite juos kitą kartą, jūs pama- 
tysite juos teisme, ir visi neapgalvoti žodžiai, jūsų 
pasakyti bežiūrint į jos kojas ir galvojant apie tai, kaip 
būtų, jeigu jos apsivyniotų apie jus, staiga atsiras įrašyti 
į kasetę. O jūs pasakysite daugybę neapgalvoto mėšlo, 
kadangi jie ateis paruošę visus teisingus klausimus. Aš 
suprantu, kad jūs norite pamatyti ją, aš nesu nejautrus 

šiems dalykams, bet tai ne išeitis. Jūs nesate Donaldas 
Trampas, o ji ne Ivana, mūsų reikaliukas taip pat nėra 
toks nekaltas, bičiuli, ir Humboldtas tai žino. Diana taip 
pat. 

- Niekas nesiruošia pateikti dokumentų, ir jeigu 
ji tenori pasikalbėti... 

- Nebūkit bukaprotis, - pasakė jis. - Jeigu jau bus 
prieita prie šios baliaus stadijos, niekas nenorės tik 
pasikalbėti. Jie norės arba mėšlinti, arba eiti namo. 
Skyrybos jau įvyko, Stivenai. Šis susitikimas yra iškyla 
pažuvauti, tyra ir paprasta. Jūs nieko negausit ir viską 
prarasit. Tai kvaila. 

- Tai tas pats... 

- Jūs neblogai tvarkėtės, ypač pastaruosius pen- 
kerius metus... 

- Aš žinau, bet... 

- Ir trrrejus metus iš šių penkerių, - Ringas per- 
traukė mane, užsivilkdamas savo teismo salės balsą kaip 
kokį paltą, - Diana Deivis nebuvo jūsų žmona, nebuvo 
sugyventinė, be to, kad ir kaip beįtemptume vaizduotę, 
nebuvo pagalbininkė. Ji buvo tiesiog Diana Kouslo iš 
Paund Ridžo, ir ji nevaikščiojo jums iš paskos skai- 
niodama ramunės žiedlapius ar pūsdama kornetą. 

- Ne, bet aš noriu ją pamatyti, - ir tai, apie ką aš 
galvojau, būtų išvarę jį iš proto: aš norėjau pamatyti ją, 
dėvinčią žalią suknelę su juodais žirneliais, nes ji velniš- 
kai gerai žinojo, kad tai mano mėgstamiausia suknelė. 

Jis vėl atsiduso: 

- Nebegaliu tęsti šios diskusijos, nes užuot suval- 
gęs priešpiečius, aš ko gero juos išgersiu. 

- Eikite ir valgykite savo priešpiečius. Dietinį 

padėklą. Cottage sūrio* . 

- Gerai, bet pirmiausia aš ruošiuosi dar šiek tiek 
pasistengti ir viską su jumis aptarti. Šis susitikimas yra 
lyg riterių dvikova su ietimis ant žirgų. Jie parodys visą 
savo ginkluotę. O jūs ruošiatės būti ten neapsirengęs 
niekuo, išskyrus šypseną, netgi be klubų raiščio, prilai- 
kančio jūsų kiaušius. O juk būtent į šią jūsų anatomijos 
sritį jie pirmiausiai ir ketina taikytis. 

- Aš noriu ją pamatyti, - pasakiau. - Aš noriu 
pamatyti, kaip jai sekasi. Aš apgailestauju. 

Jis nusijuokė negarsiu cinišku juoku: 

- Aš nesiruošiu atkalbinėti jūsų nuo šito, tinka? 

- Taip. 

- Gerai, tada aš noriu, kad jūs laikytumėtės kai 
kurių nurodymų. Jeigu išsiaiškinsiu, jog nesilaikėte ir 
sujaukėte visus reikalus, galiu nuspręsti, kad bus pa- 
prasčiau, jei tiesiog atsisakysiu jūsų bylos. Ar girdite 
mane? 

- Girdžiu. 

- Gerai. Nešaukite ant jos, Stivenai. Jie gali įteig- 
ti jums, ir jums atrodys, kad šaukiate, bet jūs nešaukit. 
Okei? 

- Okei. - Aš nesiruošiau šaukti ant jos. Jeigu aš 
galėjau mesti rūkyti praėjus dviems dienoms po jos išėji- 
mo ir laikytis to iki šiol, pamaniau, jog galėsiu ištverti 
šimtą minučių ir tris patiekalus, nepavadinęs jos kale. 

- Nešaukite ant jo, tai antrasis nurodymas. 

- Okei. 

- Nesakykit tiesiog "okei". Žinau, kad jūs jo ne- 
mėgstate, o jis taip pat ne itin jus mėgsta. 

- Jis net nėra manęs susitikęs. Jis ... terapeutas. 


* Švelnus baltas sūris, pagamintas iš nugriebto pieno varškės, nesle- 
giant. 

Kaip jis galėjo susidaryti apie mane vienokią ar kitokią 
nuomonę? 

- Nebūkit bukaprotis, - pasakė jis. - Jam 
užmokėta už tai, kad jis turėtų nuomonę, štai kaip. Jeigu 
ji jam sako, kad jūs jai vožtelėjote ar išprievartavote 
kukurūzo burbuole, jis neprašo įrodyti, jis tik sako 0, tu 
vargšele ir kiek kartų. Taigi, sakykit "okei" ir turėkite 
visą tai omenyje. 

- Okei ir turiu visa tai omenyje. 

- Geriau, - atlyžo jis, bet ne taip, lyg iš tikrųjų 
šitaip manytų; jis pasakė kaip žmogus, kuris nori suval- 
gyti savo priešpiečius ir užmiršti visas šitas nesąmones. 

- Nesileiskite į svarbiausius reikalus, - tęsė jis. - 
Nediskutuokite finansinio aprūpinimo klausimais, net 
“Ką tu manytum, jeigu aš pasiūlyčiau tai“ pagrindu. 
Pasilikit su visu tuo paliesk-pajausk mėšlu. Jeigu jie 
neatsiknis ir paklaus, kodėl tuomet jūs neatidėjote pasi- 
matymo, nors nenorite aptarinėti visų smulkmenų, 
pasakykite jiems tai, ką jau sakėte man, kad tik norėjote 
vėl pamatyti savo žmoną. 

- Okei. 

- Ir jeigu jie paliks viską kaip yra, ar galėsite su 
tuo gyventi? 

- Taip, - aš nežinojau, galėsiu ar ne, bet pama- 
niau, kad galėsiu, be to aiškiai jaučiau, jog Ringas nori 
kuo greičiau baigti šį pokalbį. 

- Kaip advokatas - jūsų advokatas - sakau jums, 
kad tai karviašūdiškas ėjimas, ir jeigu viskas atsigręš 
prieš jus teisme, aš tuoj pat paprašysiu pertraukos, 
ištempsiu jus į salę ir pasakysiu, jog aš liepiau jums taip 
sakyti. Ar dabar šitai supratot? 

- Taip. Perduokit linkėjimus nuo manęs savo die- 
tiniam padėklui. 

- Po velnių tą dietinį padėklą, - niūriai pasakė 
Ringas. - Jeigu nebegaliu priešpiečiams gauti dvigubą 
burbono* su ledu, bent jau galiu suvalgyti dvigubą mė- 
sainį su sūriu “Brew" n Burger“ kavinėje. 

- Puiku, - atsakiau. 

- Teisingai, puiku. 

- Pasakyta kaip tikro amerikiečio. 

- Tikiuosi, kad ji neateis, Stivenai. 

- Žinau, kad tikitės. 

Jis šiek tiek padelsė ir išėjo priimti savo alkoho- 
lio pakaitalo. Kai pamačiau jį po kelių dienų, tarp mūsų 
buvo kažkas, kas neleido palaikyti pokalbio, nors, 
manau, mes būtume apie tai kalbėję, jeigu nors truputį 
geriau vienas kitą pažinotume. Aš įžvelgiau tai jo akyse, 
ir, manau, jis įžvelgė tai 17 manosiose - tai buvo 
žinojimas, kad jeigu Humboldtas būtų buvęs ne terapeu- 
tas, o advokatas, jis, Džonas Ringas, būtų dalyvavęs 
tame priešpiečių susitikime. Ir tuo atveju jis galbūt būtų 
sužeistas taip pat mirtinai, kaip ir Viljamas Humboldtas. 


„2444 


Nuėjau iš savo kontoros iki Gothamo kavinės, 
išėjau 11:15, o pasiekiau restoraną 11:45. Aš nuėjau ten 
iš anksto tiesiog dėl savęs - kitais žodžiais tariant, kad 
įsitikinčiau, jog ta vieta yra ten, kur Humboldtas ir sakė. 
Toks aš jau esu, ir beveik toks visados buvau. Diana 
vadindavo tai “mano maniakiškuoju bruožu“, kai bu- 
vome ką tik vedę, bet, manau, kad pabaigoje ji pažino 
mane geriau. Aš nelabai pasitikiu kitų kompetencija, ir 


> (angl. bourbon) amerikietiškas viskis, distiliuotas iš kukurūzų ir 
rugių, pirmą kartą pagamintas Burbono apygardoje, Kentukyje. 

tiek. Aš žinau, jog tai skausmo šiknoje charakteristika, 
ir taip pat žinau, kad tai vesdavo ją iš proto, bet ji nieka- 
da nesuprato, kad aš šios savo savybės taip pat nemėgau. 
Vis dėlto, vieniems dalykams pakeisti reikia daugiau 
laiko negu kitiems. O kai kurių dalykų iš vis neįmano- 
ma pakeisti, kaip besistengtum. 

Restoranas buvo kaip tik ten, kur Humboldtas 
sakė; jo buvimo vietą nurodė žalia iškaba su žodžiais 
GOTHAMO KAVINĖ. Baltas dangaus skliautas at- 
sispindėjo languose. Kavinė buvo niujorkietiško stiliaus. 
Ir ji atrodė beveik įprastai - tiesiog vienas iš maždaug 
aštuonių šimtų brangių restoranų, susigrūdusių vidury 
miesto. 

Radus susitikimo vietą, mano sąmonė laikinai at- 
sipūtė (nepaisant to, kad pragariškai laukiau pasimaty- 
mo su Diana ir beprotiškai troškau cigaretės), aš pa- 
sivaikščiojau Medisono gatve ir penkiolika minučių pa- 
sitryniau kelioninių daiktų parduotuvėje. Aišku, žval- 
gymasis po vitrinas nebuvo geras užsiėmimas, nes jeigu 
Diana ir Humboldtas ateitų iš miesto pakraščio, jie mane 
pamatytų. Diana galėjo atpažinti mane iš mano pečių 
laikysenos ir palto gulėjimo net iš nugaros, o aš to ne- 
norėjau. Aš nenorėjau, kad jie žinotų, jog atvykau per 
anksti. Pamaniau, kad tai gali atrodyti varganai, net pasi- 
gailėtinai. Taigi, užėjau vidun. 

Nusipirkau skėtį, kurio man nereikėjo, ir išėjau iš 
parduotuvės lygiai vidurdienį pagal mano laikrodį, 
žinodamas, kad įžengsiu pro Gothamo kavinės duris 
12:05. Mano tėvo posakis: jeigu tau reikia būti ten, paro- 
dyk, jog penkiom minutėm vėluoji. Aš pasiekiau tą 
tašką, kai nebežinojau, kam ko reikia ar kodėl, ar kaip 
ilgai, bet mano tėvo posakis atrodė saugiausias kursas. 
Jeigu tai būtų vien tik Diana, manau, atvykčiau sekundė 

sekundėn. 

Ne, turbūt tai melas. Aš galvoju, kad jeigu būtų 
vien tik Diana, aš atvykčiau 11:45, ir jeigu būčiau pir- 
mas, laukčiau jos. 

Aš truputį pastovėjau po iškaba, apžiūrinėdamas 
vidų. Vieta buvo šviesi, ir tai pasižymėjau jos naudai. Aš 
labai nemėgstu tamsių restoranų, kur negali įžiūrėti, ką 
valgai ar geri. Sienos buvo baltos ir nukabinėtos rezo- 
nuojančiais impresionistiniais paveikslais. Negalėjai 
pasakyti, kas juose pavaizduota, bet tai ir nebuvo svar- 
bu; savo pagrindinėmis spalvomis ir plačiais veržliais 
potėpiais jie smogė į akis kaip vizualinis kofeinas. Aš 
paieškojau Dianos ir pamačiau moterį, kuri galėjo būti 
ji, sėdinti ilgos salės viduryje prie sienos. Buvo sunku 
pasakyti, kadangi ji buvo atsukusi nugarą, o aš neturiu 
jos atpažinimo sunkiomis sąlygomis įgūdžių. Bet stam- 
baus sudėjimo plinkantis vyriškis, sėdintis su ja, žinoma 
atrodė kaip Humboldtas. Aš giliai įkvėpiau, atidariau 
restorano duris ir įėjau. 

Yra dvi atpratimo nuo tabako stadijos, ir aš įsi- 
tikinau, kad tai antroji, sukelianti daugiausiai recidyviz- 
mo atvejų. Fizinis atpratimas tęsiasi dešimt dienų arba 
porą savaičių, o tada dauguma simptomų - prakaitavi- 
mas, galvos skausmai, raumenų traukuliai, apsunkusios 
akys, nemiga, irzlumas - išnyksta. Toliau seka daug 1!- 
gesnis dvasinio atpratimo laikotarpis. Jo simptomai gali 
būti nesunkiai pažabojama depresija, liūdesys, tam tik- 
ro laipsnio anhedonija (kitaip tariant, emocinis nuobo- 
dulys), užmaršumas, netgi kai kurios trumpalaikės 

disleksijos* rūšys. Aš žinau visas šitas nesąmones, nes 
daug skaičiau apie tai. Po to, kas įvyko Gothamo 
kavinėje, pasirodė labai svarbu, kad taip padariau. 
Manau, turėtumėte pasakyti, kad mano susidomėjimas 
tuo dalyku buvo kažkur tarp Hobio šalies ir Manijos 
karalystės. 

Antros atpratimo nuo tabako stadijos įprasčiau- 
sias simptomas yra nestiprus nerealumo jausmas. Niko- 
tinas pagerina sinaptinį** perdavimą ir koncentraciją - 
kitaip tariant, praplečia smegenų informacijos greitke- 
lius. Tai nėra didelis praplėtimas, ir jis nėra būtinas sėk- 
mingam mąstymui (nors labiausiai užkietėję rūkaliai įsi- 
tikinę priešingai), bet jeigu jo netenki, lieki su jausmu - 
visa apimančiu jausmu, mano atveju, - kad pasaulis 
neginčijamai tapo sapnu. Daug kartų man atrodė, kad 
mano stebimi žmonės ir mašinos, ir smulkūs šaligatvio 
epizodai iš tikrųjų ėjo važiavo ar vyko pro mane 
judančiame ekrane, kurį valdo nematomi dekoracijų 
meistrai, judinantys milžiniškus svertus ir sukiojantys 
milžiniškus būgnus. Taip pat atrodo, lyg visą laiką bū- 
tum nesmarkiai apsinešęs, nes tas jausmas lydimas be- 
jėgiškumo ir moralinio išsekimo pojūčių; atrodo, kad 
viskas turi paprasčiausiai vykti taip kaip vyksta, į gerąją 
ar į blogąją pusę, nes tu (išskyrus, žinoma, mane) esi per 
daug prakeiktai užsiėmęs nerūkymu, kad galėtum dar 
kažką daryti. 

Aš nežinau, kaip visa tai įtakoja tolimesnius 
įvykius, bet aš žinau, kad kažkaip įtakoja, kadangi aš 
buvau beveik visai įsitikinęs, jog kažkas negerai su 


* (angl. dyslexia) pastebimas sutrikimas, pasireiškiantis skaitymo 
ar tarimo sunkumais. 


** Nervų lastelių impulsu. 

metrdoteliu, kai tik pamačiau jį. O kai tik jis pradėjo su 
manim kalbėti, aš įsitikinau galutinai. 

Jis buvo aukštas, kokių keturiasdešimt penkerių, 
grakštus (bent jau su smokingu; apsirengęs paprastais 
darbužiais jis būtų atrodęs sudžiūvęs), ūsuotas. Rankoje 
jis laikė oda įrištą meniu. Kitaip tariant, jis atrodė kaip 
batalionas metrdotelių, batalionuose Niujorko restoranų. 
Taip ir buvo, išskyrus peteliškę, kuri buvo kreiva, ir 
kažką ant marškinių. Dėmė šiek tiek aukščiau švarko 
užsegimo. Atrodo, tai buvo arba padažas, arba tamsių 
drebučių lašelis. Be to, keletas plaukų sruogų nepaklus- 
niai styrojo atgal, versdamos galvoti apie Alfalfa senuo- 
siuose vienakasečiuose Sukčiuose. Aš vos nepratrūkau 
juokais - nepamirškite, kad buvau labai susinervinęs - ir 
turėjau kietai suspausti lūpas, kad juokas neprasiveržtų. 

- Taip, sere? - paklausė jis, kai aš prisiartinau prie 
staliuko. Nuskambėjo lyg Zeip, seire? Visi Niujorko 
metrdoteliai kalba su akcentu, bet niekada negali jo be- 
sąlygiškai identifikuoti. Mergina, su kuria turėjau pasi- 
matymą devinto dešimtmečio viduryje, turėjo humoro 
jausmą (kartu su gana dideliu narkotikų vartojimo 
įpročiu), ir ji kartą man pasakė, kad jie visi yra užaugę 
toje pačioje salelėje ir todėl kalba ta pačia kalba. 

- Kokia tai kalba? - paklausiau aš jos. 

- Pasipūtėlių, - atsakė ji ir pratrūko juokais. 

Ši mintis man sugrįžo, kai pažvelgiau į moterį 
prie staliuko, kurią jau mačiau iš lauko - dabar aš buvau 
beveik tikras, kad tai Diana - ir turėjau įsikąsti sau į lū- 
pas. Todėl Humboldto vardas mano lūpose nuskambėjo 
kaip pusiau uždusintas čiaudulys. 

Metrdotelio aukšta blyški kakta piktai susiraukė. 
Jo akys gręžė mane. Kai artinausi prie staliuko, man pa- 
sirodė, kad jos rudos, tačiau dabar jos atrodė juodos. 

- Atsiprašau, sere? - paklausė jis. Jam išėjo kaip 
Atsiprešeu, seire, o atrodė lyg būtų pasakęs Eik po 
velnių, Džekai. Jo ilgi pirštai, blyškūs kaip ir kakta - jie 
atrodė kaip koncertų pianisto pirštai - nervingai barbeno 
į meniu viršelį. Iš jo styranti žymėjimo juostelė sūpavosi 
pirmyn atgal. 

- Humboldtas, - pasakiau. - Priešpiečiai trims. - 
Pajutau, jog negaliu atitraukti akių nuo jo peteliškės, 
tokios kreivos, kad kairysis jos šonas beveik lietė 
smakrą, ir nuo to lašelio ant jo sniego baltumo marš- 
kinių. Dabar, kai buvau arčiau, tai nebeatrodė padažas ar 
drebučiai; tai atrodė kaip pusiau sukrešėjęs kraujas. 

Kol jis žiūrėjo žemyn į savo užsakymų knygą, 
šepetėlis veido skaistalams pakaušyje bangavo pirmyn 
atgal, priešingai likusiems prilaižytiems plaukams. Galė- 
jau įžiūrėti jo skalpą pro šukomis padarytus griovelius ir 
pleiskanų margumyną ant jo smokingo pečių. Man atė- 
jo į galvą, kad geras padavėjų viršininkas turėtų atleisti 
savo pavaldinį su tokia netvarkinga išvaizda. 

- O, taip, monsieur*. (O, teip, mesiū), - suradęs 
šį vardą pasakė jis. - Jūsų priešpiečiai yra... - jis pradė- 
jo ieškoti. Staiga sustojo, o jo akys gręžė dar labiau, 
jeigu taip įmanoma, kai jis žiūrėjo pro mane žemyn. - 
Jūs negalite atsivesti čia šuns, - spiegiančiai pasakė jis. 
- Kiek kartų aš turiu jums kartoti, kad jūs negalite at- 
sivesti čia to šuns! 

Jis visiškai nešaukė, tik taip garsiai kalbėjo, kad 
keletas pietaujančiųjų, sėdinčių arčiausiai jo sakyklos 
pavidalo staliuko, nustojo valgyti ir smalsiai apsidairė. 

Aš apsižvalgiau aplink save. Jis buvo toks iš- 
raiškingas, kad aš tikėjausi pamatyti kažkieno šunį, bet 


* (pranc.) pone. 

už manęs nieko nebuvo, bent jau šuns tai tikrai. Tada 
man atėjo į galvą, nežinau kodėl, kad jis kalba apie mano 
skėtį, kurį užmiršau atiduoti. Galbūt Metrdotelių salos 
žargonu šuo reiškia skėtį, ypač kai savininkas jį nešiojasi 
giedrą dieną. 

Aš vėl pažvelgiau į metrdotelį ir pamačiau, kad 
jis jau nueina nuo savo staliuko, rankoje laikydamas 
mano meniu. Jis pajuto, jog aš neseku paskui jį, nes vis 
žvilgčiojo pro petį truputį pakėlęs antakius. Jo veide da- 
bar tebuvo mandagus klausimas - Ar jūs einate, mesiū? 
- ir aš nusekiau paskui jį. Aš žinojau, kad su juo kažkas 
netvarkoj, bet vis tiek nusekiau paskui jį. Šiandien aš 
negalėjau eikvoti nei laiko, nei pastangų, bandydamas 
nuspręsti, kas netvarkoj gali būti su restorano, kuriame 
niekada anksčiau nebuvau ir turbūt niekada daugiau 
nebūsiu, metrdoteliu. Aš turėjau reikalų su Humboldtu ir 
Diana, aš turėjau susitvarkyti su tuo nerūkęs, o Gothamo 
kavinės metrdoteliui teks pačiam susitvarkyti su savo 
problemomis, įskaitant šunį. 

Diana atsisuko, ir iš pradžių jos veide bei akyse 
pamačiau vien tik užšaldytą mandagumą. Tada, tiesiog 
po juo, pamačiau pyktį... arba pamaniau, jog pamačiau. 
Per pastaruosius tris ar keturis mėnesius mes daug ginči- 
jomės, bet negaliu atsiminti, kad būčiau kada nors matęs 
tokį slepiamą pyktį, kokį pajutau joje dabar, pyktį, kurį 
norėta paslėpti po makijažu ir nauja suknele (mėlyna, be 
žirniukų, be gilios ar kokios kitokios iškirptės), ir nauja 
šukuosena. Su ja esantis stambaus sudėjimo vyras kažką 
sakė, bet ji palietė jo ranką. Kai jis laiminga veido išraiš- 
ka atsisuko į mane, jos veide aš pamačiau kažką kita. Ji 


226 


manęs bijojo taip pat, kaip ir pyko ant manęs. Ir nors ji 
neištarė nė žodžio, aš jau buvau ant jos įsiutęs. Jos akių 
išraiška buvo mirtinai neigiama; lygiai taip pat ji galė- 
jo užsirašyti sau ant kaktos: UŽDARYTA IKI 
TOLIMESNIŲ PRANEŠIMŲ. Pamaniau, kad nu- 
sipelniau šio to geriau. Žinoma, tai tik galėjo būti vienas 
iš būdų pasakyti: Aš humaniška. 

- Monsieur, - pasakė metrdotelis, atitraukdamas 
kėdę Dianai iš kairės. Aš vos jį išgirdau, ir, žinoma, bet 
kokios mintys apie jo ekscentrišką elgesį ir kreivą pete- 
liškę išgaravo man iš galvos. Manau, kad net tabako 
reikalas trumpam pasišalino man iš galvos, ir tai nutiko 
pirmą kartą nuo tada, kai mečiau rūkyti. Aš tegalėjau 
tyrinėti atsargų šaltakraujiškumą jos veide ir stebėtis, 
kaip galiu pykti ant jos ir tuo pačiu norėti jos taip, kad 
apimdavo skausmas vien pažiūrėjus į ją. Netektis gali 
arba negali priversti meilę augti širdyje, bet akys visa- 
da ją atgaivina. 

Aš, be to, atradau laiko pagalvoti, ar tikrai 
mačiau viską, ką tariausi matąs. Pyktis? Taip, tai buvo 
įmanoma, netgi tikėtina. Jeigu ji nebūtų nors kiek 
supykusi ant manęs, pirmiausia ji niekada nebūtų išėjusi, 
pamaniau. Bet baimė? Kodėl, vardan Dievo, Diana galė- 
jo manęs bijoti? Aš niekada net piršto prieš ją nepa- 
kėliau. Taip, manau, esu pakėlęs balsą per kai kuriuos 
mūsų ginčus, bet ji irgi netylėjo. 

- Maloniai suvalgykite priešpiečius, monsieur, - 
pasakė metrdotelis iš kažkokios kitos visatos, kurioje 
aptarnaujantis personalas paprastai tik ir kaišioja savo 
galvas prie mūsiškių, nelaukdami, kol mes juos pašauk- 
sime, kai mums kažko prireiks, o tiesiog norėdami pa- 
siskųsti. 

- Pone Deivisai, aš esu Bilas Humboldtas, - 

pasakė Dianos kompanionas. Jis ištiesė didžiulę savo 
ranką, kuri buvo rausva, suskeldėjusia oda. Aš trumpai 
ją spustelėjau. Visas likęs jo kūnas buvo toks pats dide- 
lis, kaip ir ranka, o jo platus veidas paraudęs kaip ko- 
kio užkietėjusio girtuoklio, dažnai besikeliančio iš migio 
tik po pirmos valandos dienos. Aš pabandžiau įsi- 
vaizduoti jį maždaug keturiasdešimt penkerių, apie 
dešimt metų po to, kai jo gudrūs skruostai virs prakau- 
liais žandikauliais. 

- Malonu, - tariau galvodamas apie tai, ką sakau, 
ne daugiau, negu mąstydamas apie metrdotelį su dėme 
ant marškinių, o tiesiog norėdamas užbaigti rankos 
paspaudimo ceremoniją, kad galėčiau kuo greičiau 
atsisukti į žavingą blondinę su rausvai kremine oda, 
blyškiai rožinėmis lūpomis ir dailia, liekna figūra. Mote- 
rį, kuri ne taip seniai mėgo šnabždėti man į ausį “Dar 
dar dar“, laikydamasi mano užpakalio kaip balno su 
dviem gugomis. 

- Mes užsakysime jums išgerti, - ištarė Humbold- 
tas, dairydamasis padavėjo kaip Žmogus, daręs tai 
daugybę kartų. Jos terapeutas turėjo visas pradedančiojo 
alkoholiko savybes. Nuostabu. 

- Bus gerai “Perrier"* su limete. 

- Kam? - pasiteiravo Humboldtas su plačia 
šypsena. Jis pakėlė nuo stalo pustuštę martinio taurę ir 
ištuštino taip, kad net dantų krapštuku persmeigta alyva 
įsirėmė jam tarp lūpų. Jis išspjovė ją atgal, tada pastatė 
taurę ir pažvelgė į mane. - Na, gal geriau pradėkim. 

Aš nekreipiau dėmesio. Aš jau buvau pradėjęs; 
pradėjau tada, kai Diana trumpam žvilgtelėjo į mane. 

- Sveika, Diana, - pasakiau. Buvo tikrai nuosta- 


* Putojantis naturalus mineralinis vanduo iš Vergezė šaltinio Pran- 
cūzijoje. 

bu, ji atrodė daug protingesnė ir gražesnė negu anksčiau. 
Be to, daug labiau geidžiama negu anksčiau. Tartum ji 
būtų šio to pramokusi - taip, tik per dvi išsiskyrimo 
savaites, be to, gyvendama su Erniu ir Di Di Kouslo 
Paunt Ridže - šito niekada nesuprasiu. 

- Kaip tu, Stivai? - paklausė ji. 

- Puikiai, - tariau. O paskui pridūriau: - iš tiesų, 
ne taip ir puikiai. Aš ilgėjausi tavęs. 

Tik budri tyla iš šito paklaususios damos. Nieko 
daugiau, tik tos didelės melsvai žalios akys, žvelgiančios 
į mane. Žinoma, jokio atgalinio servo, jokio Aš taip pat 
tavęs ilgėjausi. 

- Be to, aš mečiau rūkyti. Dėl to taip pat mano 
sąmonėje pragaras. 

- Iš tikrųjų, pagaliau? Tau pasisekė. 

Aš pajutau dar vieną pykčio plykstelėjimą, šį 
kartą tikrai šlykštų dėl jos mandagiai atlaidaus tono. 
Tartum aš nebūčiau galėjęs pasakyti teisybės, o jeigu ir 
pamelavau, tai vis tiek nesvarbu. Dvejus metus ji kiek- 
vieną dieną priekabiavo dėl cigarečių, kaip dėl jų mane 
suės vėžys, kaip dėl jų ją suės vėžys, kaip ji niekada net 
negalvos tapti nėščia, pakol nenustosiu rūkyti, taigi ga- 
liu taupyti kiekvieną įkvėptą dūmą, jeigu manau tam 
reikalui eikvoti laiką - o dabar staiga tai visiškai nieko 
nebereiškia, nes aš irgi nieko nebereiškiu. 

- Stivai, pone Deivisai, - tarė Humboldtas, - ma- 
niau, kad galėtume pradėti, duodami jums peržiūrėti nu- 
siskundimų sąrašą, ties kuriuo Diana dirbo mūsų pokal- 
bių - mūsų sekinančių pokalbių, galėčiau pasakyti - 
metu, daugiau nei porą pastarųjų savaičių. Žinoma, jis 
gali pasitarnauti kaip tramplinas pagrindiniam mūsų 
buvimo čia tikslui, kuris yra išsiaiškinti, kaip sutvarky- 
ti išsiskyrimo laikotarpį, kad būtų galimas abiejų pusių 

augimas. 

Ant grindų šalia jo buvo lagaminas. Jis niur- 
nėdamas jį pakėlė ir padėjo ant vienos tuščios mūsų sta- 
liuko kėdės. Humboldtas pradėjo atseginėti sagtis, bet aš 
nustojau kreipti į tai dėmesį. Aš nesusidomėjau iš- 
siskyrimo tramplinais, kad ir ką tai reikštų. Mano jaus- 
mus sudarė panikos ir pykčio derinys, ir, galima sakyti, 
tai buvo keisčiausios emocijos, kokias kada nors buvau 
patyręs. 

Aš pažvelgiau į Dianą ir pasakiau: 

- Aš noriu pamėginti dar kartą. Ar negalėtume 
susitaikyti? Ar dar yra šansas? 

Absoliutaus siaubo kupino jos veido vaizdas 
sudaužė bet kokias mano dar turėtas viltis. Siaubą sekė 
pyktis. 

- Argi tai nepanašu į tave! - sušuko ji. 

- Diana... 

- Kur raktas nuo seifo, Stivenai? Kur tu jį 
paslėpei? 

Humboldtas atrodė sunerimęs. Jis palietė jos 
ranką. 

- Diana... maniau, kad mes susitarėm... 

- O ar susitarėm dėl to, kad šitas kalės vaikas 
paslėps viską po artimiausiu akmeniu ir tada grasins 
teismu, jeigu paprašysim jo atiduoti! 

- Tu apieškojai miegamąjį prieš išeidama, ar ne? 
- ramiai paklausiau. - Sujaukei jį kaip vagis. 

Ji paraudo. Nežinau, ar tai buvo gėda, ar pyktis, 
ar abu kartu. 

- Seifas tiek pat mano, kiek ir tavo! Ten mano 
daiktai, ne tik tavo! 

Humboldtas atrodė dar labiau sunerimęs. Kai ku- 
rie restorano lankytojai jau žvilgčiojo į mus. Daugumą 

jų iš tikrųjų tai linksmino. Žmonės tikrai yra keisčiausi 
Dievo kūriniai. 

- Prašau... prašau, nepradėkime... 

- Kur tu jį paslėpei, Stivenai? 

- Aš jo neslėpiau. Aš niekada jo neslėpiau. Aš 
atsitiktinai palikau jį vasarnamyje, ir tiek. 

Ji išmintingai nusišypsojo. 

- O taip. Atsitiktinai. M-hm. 

Aš neatsakiau nieko, ir išmintingoji šypsenėlė 
pradingo. 

- Man reikia jo, - pasakė ji. - Man reikia jo du- 
blikato. 

Žmonėms pragare reikia vandens su ledu, pagal- 
vojau. Garsiai pasakiau: 

- O daugiau tau nieko nereikia, ką? 

Ji padvejojo, turbūt mano balse išgirdusi tai, ko, 
po teisybei, nenorėjo girdėti, arba ieškodama atsakymo. 

- Ne, - atsakė ji. - Kai kitą kartą mane pamatysi, 
aš būsiu su savo advokatu. Aš skiriuosi su tavimi. 

- Kodėl? - dabar aš išgirdau savo balse graudžią 
natą kaip avies bliovime. Man tai nepatiko, bet ką aš 
galėjau su tuo prakeiktu dalyku padaryti. - Kodėl? 

- O, Jėzau. Ir tu tikiesi, kad aš patikėsiu tave 
esant tokiu bukapročiu? 

- Aš tik negaliu... 

Jos skruostai buvo itin paraudę, raudonis dabar 
pakilo beveik iki pat smilkinių. 

- Taip, galbūt tu tikiesi, jog aš tiesiog patikėsiu 
šituo. Argi tai netipiška. - Ji pakėlė savo vandens stik- 
linę ir išliejo apie du colius nuo viršaus ant staltiesės, 
nes jos rankos drebėjo. Akimirkai aš grįžau į tą dieną, 
kai ji mane paliko prisimindamas, kaip aš sudaužiau 
stiklinę apelsinų sulčių ant grindų ir kaip aš įspėjau save 

nebandyti rinkti stiklo duženų, kol rankos nenustos dre- 
bėjusios, ir kaip aš vis tiek puoliau rinkti ir skausmingai 
susipjausčiau. 

- Sustokit, tai kontrproduktyvu, - tarė Humbold- 
tas. Jo balsas nuskambėjo kaip žaidimų aikštelės 
seniūno, bandančio sustabdyti muštynes prieš joms pra- 
sidedant, bet, atrodo, jis buvo visai pamiršęs apie 
mėšliną Dianos sąrašą; jo akys lakstė po galinę salės 
pusę ieškodamos mūsų padavėjo arba bet kokio padavė- 
jo, kurio žvilgsnį galėtų pagauti jo akys. Jis žymiai ma- 
žiau domėjosi terapija tuo ypatingu momentu, kai ieško- 
jo to, ką britai mėgsta vadinti kita puse. 

- Aš tik noriu žinoti... - pradėjau. 

- Tai, ką jūs norite žinoti, neturi jokios reikšmės 
tam, dėl ko mes esame čia, - pertraukė Humboldtas, ir 
tuo momentu jis tarsi paskelbė aliarmą. 

- Taip, teisingai, pagaliau, - pasakė Diana. Ji kal- 
bėjo trapiu, primygtiniu balsu. - Pagaliau kalbėsime ne 
apie tai, ko tu nori, ko tau reikia. 

- Aš nežinau ką tai reiškia, bet aš priverstas pa- 
klausyti, - pasakiau. - Jeigu norėtum pasitelkti advoka- 
tavimą vietoje... ėė... terapijos... ar kuo ten Humboldtas 
beužsiimtų... aš nieko prieš, jeigu... 

Ji pakėlė savo rankas iki pečių lygio delnais į 
1801. 

- O Dieve, Džo Kemelis susidomėjo Naujuoju 
Amžiumi*, - pasakė ji ir padėjo rankas atgal ant kelių. 
- Po visų tų dienų, kai tu išjodavai paskui saulėlydį, gra- 
kščiai sėdėdamas balne. Pasakyk, kad taip nėra, Džo. 


* (angl. New Age) paplitęs judėjimas, charakterizuojamas alter- 


natyviu požiūriu į tradicinę Vakarų kultūrą, domėjimusi dvasiniais 
dalykais, misticizmu, holistinėmis idėjomis, aplinkosauga ir kt. 

- Nustokit, - pasakė jai Humboldtas. Jis 
žvilgčiojo tai į savo klientę, tai į mane, greitai tapsiantį 
buvusiu vyru (taip ir bus, na ir gerai; net nestiprus ne- 
realybės jausmas, atsiradęs dėl nerūkymo, negali nuo 
manęs nuslėpti tos savaime suprantamos tiesos). - Dar 
vienas žodis iš bet kurio iš jūsų lūpų, ir aš paskelbsiu šių 
priešpiečių pabaigą. - Jis padovanojo mums šypsenėlę, 
taip akivaizdžiai dirbtinę, kad man ji pasirodė tiesiog 
iškrypėliškai įsiteikianti. - O mes dar net negirdėjome 
apie šio restorano ypatinguosius patiekalus. 

Nuo tada, kai prie jų prisijungiau, maistas buvo 
paminėtas pirmą kartą kaip tik prieš prasidedant blo- 
giems dalykams, ir aš atsimenu lašišos kvapą, sklindantį 
nuo kitų staliukų. Per tas dvi nerūkymo savaites mano 
uoslė tapo neįtikėtinai aštri, bet aš nelaikau to gamtos 
dovana, ypač jei kalbame apie lašišą. Aš ją mėgau, bet 
dabar negaliu pakęsti net jos kvapo, jau nekalbant apie 
skonį. Man ji dvokia skausmu ir baime, ir krauju, ir 
mirtimi. 

- Jis pradėjo, - piktai pasakė Diana. 

Tu pradėjai, tu buvai ta, kuri viską išnaršė ir išė- 
jo, neradusi to, ko norėjo, pamaniau, bet pasilaikiau tai 
sau. Humboldtas kalbėjo rimtai; jis būtų paėmęs Dianą 
už parankės ir išvedęs ją iš restorano, jeigu mes būtume 
pradėję tą mokyklinį ne-aš-to-nedariau, taip-tu-tai-pa- 
darei mėšlą. Net dar vieno gėrimo perspektyva nebūtų jo 
čia sulaikiusi. 

- Okei, - pasakiau švelniai ... ir, patikėkit, turėjau 
gerokai paplušėti, kad išgaučiau tokį švelnų toną. - Aš 
pradėjau. Kas toliau? - Žinoma, aš žinojau: nusiskundi- 
mai. Kitaip tariant, sušiktas Dianos sąrašas. Ir dar šis tas 
dėl to seifo rakto. Turbūt vienintelis pasitenkinimas, kurį 
turėjau gauti iš šios apgailėtinos situacijos, buvo pasaky- 

ti jiems, kad nei vienas iš jų nematys to rakto dublika- 
to, kol man neprisistatys teismo antstolis su dokumentu, 
reikalaujančiu jį perduoti. Aš neliečiau to šlamšto seife 
nuo tada, kai Diana užsisakė bilietus išvykimui iš mano 
gyvenimo, ir neketinau nieko liesti artimiausioje atei- 
tyje... bet ji taip pat nieko nelies. Tegu ji sugromuliuo- 
ja krekerius ir pabando pašvilpauti, kaip sakydavo mano 
senelė. 

Humboldtas išsitraukė šūsnį popierių. Jie buvo 
susegti dizainerio sąvaržėle, viena iš tų, kurios būna 
įvairių spalvų. Man pasidingojo, kad aš atvykau visai 
nepasirengęs šiam susitikimui, ne tik dėl to, kad mano 
advokatas šiuo metu buvo kažkur kitur, suleidęs dantis 
į mėsainį su sūriu. Diana turėjo savo naują suknelę; 
Humboldtas turėjo savo dizainerio portfelį, plius Dianos 
sušiktą sąrašą, susegtą spalvota dizainerio sąvaržėle. 
Viskas, ką turėjau aš, buvo naujas skėtis saulėtą dieną. 
Aš pasižiūrėjau žemyn, kur jis gulėjo šalia mano kėdės, 
ir pamačiau etiketę, vis dar kabančią ant rankenos. Iš 
karto pasijutau kaip Mini Perl. 

Patalpa nuostabiai kvepėjo, kaip ir dauguma 
restoranų, kuriuose uždrausta rūkyti - gėlėmis ir vynu, ir 
šviežia kava, ir šokoladu, ir pyragaičiais - bet ryškiau- 
siai jaučiau lašišos kvapą. Prisimenu, pagalvojau, jog ji 
kvepia labai skaniai, ir kad galbūt užsisakysiu šiek tiek. 
Aš taip pat prisimenu, kad pagalvojau, jog jeigu galėsiu 
valgyti tokiame susitikime kaip šis, aš galėsiu valgyti bet 
kur. 

- Pagrindinės problemos, kurias išskyrė jūsų 
žmona - bent jau iki šiol - yra jūsų nesidomėjimas jos 
darbu bei nesugebėjimas pasitikėti asmeniniuose 
reikaluose, - pasakė Humboldtas. - Dėl pastarojo daly- 
ko pridurčiau, kad jūsų nenoras suteikti Dianai laisvą 

priėjimą prie seifo, pakankamai gerai iliustruoja jūsų 
nepasitikėjimo problemą. 

Aš išsižiojau, norėdamas jam pasakyti, kad aš 
tikrai turiu nepasitikėjimo problemą, bet negalima pa- 
vadinti nepasitikėjimu Diana to, kad aš stengiuosi 
neužkrauti jai visų darbų. Bet dar nepradėjus kalbėti, 
mane pertraukė metrdotelis. Jis lyg ir rėkė, lyg ir kalbė- 
jo, negalėjau tiksliai nustatyti, bet to garso pobūdį galėjo 
apibūdinti vienu metu išrėkiamų balsių “e"' puokštė. 
Toks jausmas, tarsi jis būtų turėjęs per daug garo ir į 
gerklę įstatytą arbatinio švilpuką. 

- Tas šuo ... Eeeeeeee! ... Kiek aš jums galiu kar- 
toti apie tą šunį ... Eeeeeee! ... Visą tą laiką aš negaliu 
miegoti ... Eeeeeee! ... Ji sako, supjaustysiu tau veidą, ta 
padla ... Eeeeeee! ... Kaip tu mane nervini! ... Eeeeeee! 
... O dabar tu atsivedi čia tą šunį... Eeeeeee! 

Salė iš karto nutilo, žinoma, lankytojai atsitraukė 
nuo savo lėkščių ar pokalbių, kai liesa, išblyškusi, juo- 
dai vilkinti figūra išdidžiai žingsniavo po salę su nepa- 
sitikėjimo kupina veido išraiška ir žirgliojančiomis gan- 
dro kojomis. Jų veiduose nebuvo sumišimo, tik nustebi- 
mas. Metrdotelio peteliškė dabar buvo pasisukusi 
devyniasdešimties laipsnių kampu nuo normalios 
padėties, todėl atrodė kaip laikrodžio rodyklės, 
rodančios šeštą valandą. Jo rankos buvo prispaustos už 
nugaros, nuo juosmens sulenktos į priekį, todėl nenorom 
priminė man piešinėlį iš mano šeštos klasės literatūros 
vadovėlio, Vašingtono Irvingo kūrinio nelaimingo 
mokytojo Aičiabodo Kreino iliustraciją. 

Tai į mane jis žiūrėjo, tai prie manęs jis artinosi. 
Aš spoksojau į jį kaip užhipnotizuotas - tai buvo lyg 
vienas iš tų sapnų, kuriame staiga supranti, jog neišmo- 
kai to egzamino klausimo, kurį ištraukei, arba, kad da- 

lyvauji Baltųjų Rūmų pietuose tavo garbei visiškai nuo- 
gas - ir būčiau likęs tokioje būsenoje, jeigu Humboldtas 
nebūtų pajudėjęs. 

Aš išgirdau jo kėdės girgždėjimą ir pažvelgiau į 
ji. Terapeutas stojosi, lengvai laikydamas rankoje savo 
servetėlę. Jis atrodė nustebęs, bet kartu įsiutęs. Staiga 
įsisąmoninau du dalykus: kad jis buvo girtas, ganėtinai 
girtas, po teisybei, ir kad tai, ką jis pamatė, teršė tiek jo 
svetingumą, tiek kompetenciją. Po galais, jis pasirinko 
restoraną, o dabar, žiūrėk, kažkoks ceremonmeisteris 
išsikraustė iš proto. 

- Eeeeee! ... Aš tave pamokysiu! Aš tave pamoky- 
siu paskutinį kartą ... 

- O, Dieve mano, jis prisišlapino į kelnes, - 
sumurmėjo moteris prie artimiausio staliuko. Jos balsas 
buvo žemas, bet puikiai girdėjosi tyloje, kol metrdotelis 
dar kartą įkvėpė naujam riksmui, ir aš pamačiau, kad ji 
buvo teisi. Liesojo vyriškio kelnių šakumas buvo per- 
mirkęs. 

- Žiūrėk čia, tu idiote, - tarė Humboldtas, at- 
sisukdamas veidu į jį, o metrdotelis ištraukė savo kairę 
ranką iš už nugaros. Joje buvo didžiausias skerdiko pei- 
lis, kokį kada esu matęs. Jis turėjo būti kokių dviejų 
pėdų* ilgio, su nežymiai užapvalintu galu, kaip trum- 
pas kardas iš seno filmo apie piratus. 

- Atsargiai! - sušukau Humboldtui, o prie vieno 
stalelio šalia sienos buvęs liesas žmogus su akiniais be 
rėmelių taip pat pradėjo rėkti, išspjaudamas visą burnos 
turinį sukramtytų rudų maisto gabaliukų ant staltiesės 
priešais save. 

Atrodė, kad Humboldtas neišgirdo nei mano šūk- 


* 60,96 cm. 

telėjimo, nei kito vyriškio rėkimo. Jis piktai ir grėsmin- 
gai žvelgė į metrdotelį. 

- Galit nebesitikėti pamatyti mane čia dar kartą, 
jeigu šitaip ... - pradėjo Humboldtas. 

- Eeeeee! EEEEEEEEE! - šaukė metrdotelis, mo- 
juodamas mėsininko peiliu ore. Dėl to girdėjosi švil- 
piantis garsas, lyg šnabždant kokį sakinį. Tada pasigir- 
do ašmenų, pranykstančių Viljamo Humboldto dešinia- 
jame skruoste, garsas. Kraujas ištryško iš žaizdos siau- 
bingu smulkučių lašelių fontanu. Jie išdekoravo staltiesę 
juokingos formos taškytu raštu, ir aš aiškiai pamačiau 
(niekada to nepamiršiu) vieną ryškiai raudoną lašelį, 
krentantį į mano vandens stiklinę, o paskui neriantį į 
dugną ir išskystantį rožiniais plaušeliais, kaip uodega, 
tįstančia už jo. Jis atrodė kaip kruvinas buožgalvis. 

Humboldto skruostas prasivėrė, atidengdamas jo 
dantis, ir kai jis prispaudė ranką prie kraujuojančios 
žaizdos, aš pamačiau kažką rausvai balkšvo, gulinčio ant 
jo medžio anglies pilkumo švarko peties. Greitai supra- 
tau, kad tai buvo jo ausies spenelis. 

- Pasakyk tai savo ausims! - pasiutusiai rėkė 
metrdotelis kraujuojančiam Dianos terapeutui, kuris 
stovėjo vieną ranką prispaudęs prie savo skruosto. Jeigu 
nebūtų kraujo, plūstančio tarp jo pirštų, Humboldtas 
atrodytų antgamtiškai, kaip Džekas Benis, atlikdamas 
vieną iš savo įžymiųjų dvigubų triukų. - Paskelbk tai 
savo nepakenčiamiems liežuvingiems gatvės draugams 
J. tu menkysta ... Eeeeee! ... ŠUNŲ MYLĖTOJAS! 

Dabar ir kiti žmonės rėkė, manau, labiausiai dėl 
kraujo vaizdo. Humboldtas buvo stambus vyras, o dabar 
jis kraujavo kaip paskersta kiaulė. Aš girdėjau teškenimą 
į grindis lyg iš kiauro vamzdžio varvėtų vanduo, o jo 
baltų marškinių priekis dabar buvo raudonas. Jo kak- 

laraištis, kuris iš pat pradžių buvo raudonas, dabar pasi- 
darė juodas. 

- Stivai? - pasakė Diana. - Stivenai? 

Prie stalelio už jos, truputį kairiau, priešpiečiavo 
vyras ir moteris. Dabar tas vyriškis - maždaug tris- 
dešimtmetis ir išvaizdus kaip kad buvo Džordžas Hamil- 
tonas - pasipustė padus ir rovė į restorano priekį. 

- Trojau, neišeik be manęs! - šaukė jo kompa- 
nionė, bet Trojus net neatsigręžė. Jis viską užmiršo apie 
knygas, kurias turi grąžinti bibliotekai, arba galbūt apie 
tai, kaip jis žadėjo nupoliruoti automobilį. 

Jeigu salę buvo apėmęs paralyžius - aš negalių 
pasakyti ar taip buvo iš tikrųjų, ar ne, nors man atrodė, 
jog matau ir atsimenu viską - tai jis praėjo. Pasigirdo 
daugiau riksmų, ir kiti žmonės ėmė kilti. Apvirto kele- 
tas staliukų. Stiklas ir porcelianas dužo į grindis. Aš 
pamačiau vyrą, ranka laikantį savo moterį už juosmens, 
skubantį prasmukti pro metrdotelio nugarą; jos ranka 
buvo suspaudusi jo petį kaip žnyplės. Akimirksnį jos 
akys susitiko su manosiomis, ir jos buvo tuščios kaip 
graikų biusto akys. Moters veidas buvo mirtinai išblyš- 
kęs, kupinas siaubo. 

Visa tai turbūt įvyko per dešimt sekundžių, na 
gal per dvidešimt. Aš tai prisimenu kaip seriją nuotraukų 
ar filmo kadrų, kurie neturi laiko savybės. Laikas man 
nustojo egzistuoti nuo to momento, kai Alfalfa metrdo- 
telis ištraukė savo kairę ranką iš už nugaros ir aš pama- 
čiau mėsininko peilį. Tuo tarpu vyras su smokingu toliau 
vėmė žodžių kratiniais savo ypatinga metrdotelių kalba, 
kurią mano buvusioji mergina pavadino pasipūtėlių kal- 
ba. Kai kurie žodžiai tikrai buvo užsienietiški, kai kurie 
buvo angliški, bet visiškai beprasmiai, o kai kurie 
įspūdingi... beveik provokuojantys. Ar esate skaitę 

olando Šulco ilgą, painų, mirties patale parašytą pa- 
reiškimą? Tai buvo kažkas panašaus. Daug ko iš to 
negaliu prisiminti. O to ką prisimenu, manau, niekada 
nepamiršiu. 

Humboldtas pasviro atgal, vis dar laikydamas 
savo išplėštą skruostą. Jo pakinkliai atsirėmė į kėdės 
sėdynę, ir jis sunkiai sudribo ant kėdės. Jis atrodo kaip 
žmogus, kuriam ką tik pranešta, kad jis serga vėžiu, 
pagalvojau. Jis pradėjo suktis į mus, o jo akys buvo 
plačios ir apimtos šoko. Aš spėjau pamatyti, kad iš jų 
rieda ašaros, ir tada metrdotelis abiem rankomis suėmė 
mėsininko peilio rankeną ir smeigė jį į patį Humboldto 
galvos vidurį. Pasigirdo toks garsas, lyg kas nendrine 
lazda būtų trenkęs per krūvą rankšluosčių. 

- Batas! - suriko Humboldtas. Aš buvau beveik 
įsitikinęs, kad jo paskutinis žodis Žemės planetoje buvo 
“batas". Tada jo ašarojančios akys išsprogo ir jis šlumš- 
telėjo į savo lėkštę, atgalia ranka nuo stalo ant grindų 
nušluodamas kitus indus. Tuomet metrdotelis - dabar pa- 
kaušyje styrojo jau visi jo plaukai - ištraukė ilgąjį peilį 
iš jo galvos. Kraujas švirkštė iš žaizdos galvoje vertika- 
lia uždanga ir aptaškė Dianos suknelės priekį. Ji dar 
kartą pakėlė rankas iki pečių lygio delnais į išorę, bet šį 
kartą ji tai padarė daugiau iš siaubo, o ne iš susierzini- 
mo. Diana klykė, prispausdama krauju aptaškytas rankas 
prie sau prie veido ir užsidengdama akis. Metrdotelis 
nekreipė į ją dėmesio. Vietoj to, jis atsisuko į mane. 

- Tas šuo tavo, - pasakė jis, kalbėdamas beveik 
normaliu pokalbio tonu. Jis visiškai nesidomėjo riks- 
mais, siaubo apimtais žmonėmis, paniškai bėgančiais už 

jo link durų. Jo akys buvo labai plačios, labai tamsios. 
Jis žiūrėjo į mane rudomis akimis, bet aplink jų rainelės 
matėsi juodi skrituliai. - Tas tavo šuo toks įniršęs. Nei 
vienas Triušių salos radijas nesigerina tam šuniui, tu 
šunsnuki. 

Rankoje aš laikiau skėtį, ir vienas dalykas, kurio, 
kad ir kaip stengiuosi, negaliu prisiminti, yra momentas, 
kada aš pačiupau jį. Manau, tai turėjo būti, kai Hum- 
boldtas stovėjo apstulbintas to fakto, kad jo burna pra- 
plėsta aštuoniais coliais* ar panašiai, bet aš paprasčiau- 
siai to neprisimenu. Aš prisimenu vyrą, atrodžiusį kaip 
Džordžas Hamiltonas, kuris metėsi prie durų, ir aš Žinau, 
kad jo vardas buvo Trojus, nes jo kompanionė šaukė jį 
vardu, bet aš niekaip negaliu prisiminti, kaip pakėliau 
skėtį, pirktą kelioninių prekių parduotuvėje. Jis buvo 
mano rankoje, nors etiketė kyšojo iš po mano kumščio, 
o kai metrdotelis lyg nusilenkdamas palinko į priekį ir 
paleido peilį į mane - matyt, norėdamas įsmeigti man 
gerklėn - aš pakėliau skėtį ir trenkiau jam per riešą, kaip 
senovės mokytojas mušdamas neklaužadą mokinį hiko- 
rijos** lazdele. 

- Ad, - kriuktelėjo metrdotelis, kai jo ranka 
staigiai nusviro žemyn, 0 ašmenys, turėję įsmigti man į 
gerklę, išarė rausvą permirkusią staltiesę. Jis sustojo, 
tačiau paskui prisitraukė peilį atgal. Jeigu dar kartą bū- 
čiau pabandęs išmušti peilį jam iš rankos, tiktai nebū- 
čiau pataikęs, todėl tam nebesiryžau. Aš pamosavau skė- 
čiu jam prieš veidą ir puikiai jam trinktelėjau - bent jau 
taip puikiai, kaip tik įmanoma trinktelėti skėčiu - į patį 

* 20,32 cm. 
** (angl. hickory) Š.Amerikoje augantis Carya genties medis, 


pasižymintis kieta sunkia mediena ir vedantis valgomus vaisius - 
riešutus. 

galvos šoną. Ir kai trinktelėjau, skėtis išsiskleidė, kaip 
kokia vizualinė pagrindinė šiurkštaus farso idėja. 

Nepaisant to, man tikrai nebuvo juokinga. Iš- 
siskleidęs skėtis visiškai jį nuo manęs paslėpė, kai jis 
pasviro atgal, laisvąja ranka užsidengdamas tą vietą, kur 
trenkiau, o man visai nepatiko jo nematyti. Nepatiko? 
Tiesiog kėlė man siaubą. Nekreipiant dėmesio į tai, kad 
aš jau buvau apimtas siaubo. 

Aš pagriebiau Dianai už riešo ir smarkiai truk- 
telėjau, pastatydamas ant kojų. Ji netardama nė žodžio 
žengė link manęs, tada suklupo ant savo aukštų kulniukų 
ir gremėzdiškai nukrito man ant rankų. Pajutau jos krū- 
tis, prisispaudžiančias prie manęs, ir drėgną, šiltą lip- 
numą ant jų. 

- Eeeee! Tu boinkeri! - šaukė metrdotelis, o gal 
jis mane pavadino “boingeriu". Turbūt tai visai nesvar- 
bu, aš Žinau, tačiau dabar gana dažnai man atrodo, kad 
tai buvo svarbu. Vėlai naktį menki klausimėliai per- 
sekioja mane kaip dideli. - Tu boinkinantis benkarte! 
Visas tas radijas! Užsičiaupk-du-baba! Velniop pusbrolį 
Briusį! Velniop TAVE! 

Jis pradėjo artintis link mūsų iš už staliuko (už jo 
dabar buvo tuščia, kaip po muštynių seno vesterno 
saliūne). Mano skėtis vis dar gulėjo ant staliuko, viršumi 
išsikišęs į priekį, ir metrdotelis atsitrenkė į jį savo klu- 
bu. Skėtis nukrito tiesiai priešais jį, ir kol jis nuspyrė jį 
šalin, aš vėl pastačiau Dianą ant kojų ir nustūmiau ją į 
tolimąjį salės galą. Pagrindinės durys netiko; jos, 
berods, bet kokiu atveju buvo per toli, bet jeigu ir būčiau 
iki jų nusigavęs, jos vis dar buvo kietai užsikišusios 
drebančiais ir rėkiančiais žmonėmis. Jeigu beprotis būtų 
norėjęs, jis būtų be problemų mane - ar mus abu - pa- 
gavęs ir papjovęs kaip porą kalakutų. 

- Blakės! Jūs blakės! ... Eeeeee! ... Ar tau ne per- 
daug, šunie, a? Tau per daug, lojantis šunie! 

- Priversk jį nustoti! - šaukė Diana. - O, Jėzau, 
jis mus abu užmuš, priversk jį nustoti! 

- Aš jus supūdysiu, jūs žarnos! - dabar arčiau. 
Buvo aišku, jog skėtis sulaikė jį tik neilgam. - Aš 
supūdysiu jus visus! 

Tada pamačiau trejas duris, dvejos nedidelėje 
nišoje, vienerios priešais kitas, kur taip pat buvo moka- 
mas telefono aparatas. Vyrų ir moterų tualetai. Netinka. 
Net jeigu tai buvo atskiri tualetai su užrakinamomis 
durimis, jie netiko. Toks beprotis nebūtų turėjęs didelių 
rūpesčių išversdamas tualeto duris iš vyrių, o mums 
nebeliktų kur bėgti. 

Aš nusitempiau Dianą link trečiųjų durų 1r įstū- 
miau ją į švarių žalių plytelių, stiprios fluorescencinės 
šviesos, spindinčio chromo ir garuojančio maisto kvapų 
pasaulį. Vyravo lašišos kvapas. Humbodtas taip ir netu- 
rėjo galimybės paklausti apie šio restorano ypatinguo- 
sius patiekalus, bet pamaniau, kad žinau bent vieną iš jų. 

Padavėjas stovėjo su apkrautu padėklu, balan- 
suojančiu ant vienos rankos delno, išsižiojusia burna ir 
išplėstomis akimis. Jis atrodė kaip kvailys Gimpelis toje 
Aizeko Singerio istorijoje. 

- Kas... - pasakė jis, ir tuomet aš pastūmiau jį 
šalin. Padėklas nuskrido į sieną kartu su dūžtančiomis 
lėkštėmis bei taurėmis. 

- Ai! - suriko vyras. Jis buvo didelis, dėvėjo baltą 
chalatą ir baltą kaip debesis virėjo kepurę. Kaklą buvo 
apsirišęs raudona kaklaskare, o vienoje rankoje laikė 
samtį, nuo kurio varvėjo kažkoks rudas padažas. - Ai, 
jūs negalite čia daip imtie ir įeitie! 

- Mes turime nešdintis iš čia, - pasakiau. - Jis iš- 
protėjęs. Jis... 

Tada man kilo idėja, kaip viską paaiškinti nieko 
neaiškinant, ir aš akimirkai uždėjau ranką ant kairiosios 
Dianos krūties, ant jos permirkusios suknelės. Tai buvo 
paskutinis kartas, kai aš ją taip intymiai liečiau, o aš net 
nežinau, ar man tai patiko, ar ne. Aš ištiesiau savo ranką 
virėjui, parodydamas delną, išteptą Humboldto krauju. 

- Jėzau Kristau, - tarė jis. - Čia. Eikiet in galą. 

Tą akimirką durys, pro kurias įėjome, atsilapojo, 
ir pro jas įgriuvo metrdotelis paklaikusiomis akimis bei 
stirksančiais plaukais, kaip ežio kailiukas jam susisukus 
į kamuolį. Jis apsidairė, pamatė padavėją, praleido jį, 
pamatė mane ir metėsi prie manęs. 

Aš vėl puoliau bėgti, tempdamas Dianą su savi- 
mi, aklai nerdamas pro minkštapilvio virėjo kūną. Kai 
mes bėgome pro jį, Dianos suknelės priekis paliko krau- 
jo dėmę ant jo tunikos priekio. Aš mačiau, jog užuot bė- 
gęs su mumis, jis atsisuka į metrdotelį, ir aš norėjau jį 
perspėti, norėjau pasakyti jam, kad iš to nieko nebus, 
kad tai buvo blogiausia idėja pasaulyje ir panašu, kad 
tai, ko gero, paskutinė idėja, atėjusi jam į galvą, bet tam 
nebuvo laiko. 

- Ai! - rėkė virėjas. - Ai, Gajau, kas gi dai? - Jis 
ištarė metrdotelio vardą kaip tai daro prancūzai, 
surimuodamas jį su žodžiu /aisvas*, o paskui jau dau- 
giau nebeištarė nieko. Pasigirdo sunkus bumbtelėjimas, 
ir aš pagalvojau apie peilio, prasmengančio Humboldto 
kaukolėje, garsą, o tada virėjas suriko. Garsas buvo 
pažliugęs. Jį sekė tirštas, drėgnas pliaukštelėjimas, kuris 


* (angl. /7ee) 

persekioja mane sapnuose. Aš nežinau, kas tai buvo, ir 
nenoriu žinoti. 

Aš truktelėjau Dianą žemyn siauru praėjimu tarp 
dviejų viryklių, kurios dvelkė į mus padūkusiai buku 
karščiu. Gale buvo durys, uždarytos dviem sunkiais 
skląsčiais. Aš siektelėjau vieno, ir tada išgirdau burbu- 
liuojant Gajų, Metrdotelį iš Pragaro, sekantį paskui mus. 

Aš norėjau susikaupti ties skląsčiu, norėjau pa- 
tikėti, kad sugebėsiu atidaryti duris ir pabėgti iš čia jam 
dar neprisiartinus per lazdos atstumą, bet dalis manęs - 
toji dalis, kuri pasiryžo išgyventi - viską žinojo geriau. 
Aš pastūmiau Dianą prie durų, o pats atsistojau priešais 
ją, veidu į jį ta gynybine poza, kuri naudojama jau nuo 
ledynmečio. 

Žudikass bėgo siauru praėjimu tarp viryklių, 
laikydamas peilį kairėje rankoje, iškeltoje aukštai virš 
galvos. Jo burna buvo pravira, pilna purvinų, išėstų 
ėduonies dantų. Išgaravo bet kokia viltis sulaukti pagal- 
bos iš kvailio Gimpelio. Jis gūžėsi prie sienos šalia durų 
į restoraną. Jo pirštai buvo giliai burnoje, todėl jis dar 
labiau panašėjo į kaimo kvailelį. 

- Tu neturėtum būti užmaršus mano atžvilgiu! - 
rėkė Gajus, ir jo balsas skambėjo kaip Jodos iš 
“Žvaigždžių karų". - Tu, nepakenčiamas šunie! ... Tavo 
garsi muzika tokia neharmoninga! ... Eeeee! ... Ir kaip 
tu... 

Ant vieno iš priekinių kairiosios viryklės de- 
giklių stovėjo didžiulis puodas. Aš ištiesiau ranką ir 
stumtelėjau jį link bepročio. Tik po geros valandos su- 
pratau, kaip smarkiai nusideginau ranką tai darydamas; 
visas mano delnas buvo nusėtas pūslėmis lyg mažytėmis 
bandelėmis, o dar daugiau pūslių buvo ant trijų viduri- 
niųjų pirštų. Puodas nuslydo nuo degiklio ir apsivertė 

ore, apipildamas Gajų visą žemyn nuo liemens, kažkuo 
panašiu į kukurūzus, ryžius ir gal dviem galonais* ver- 
dančio vandens. 

Jis suriko, griūdamas atgal ir padėdamas laisvąją 
ranką ant kitos viryklės, beveik tiesiai ant mėlynai gel- 
tonos dujų liepsnos, po keptuve su skrudinamais gry- 
bais, kurie dabar nevartomi baigė suanglėti. Jis vėl suri- 
ko, šį kartą tokiu aukštu tonu, kad man suskaudo ausis, 
ir pakėlė savo ranką prie akių, lyg negalėdamas patikė- 
ti, kas jam nutiko. 

Aš pažiūrėjau į dešinę ir prie durų pamačiau 
krūvelę valymo priemonių - “Glass-X", “Clorox"' ir 
“Janitor In A Drum" ant lentynos, šluotkotį su dulkių 
valikliu lyg skrybėle ant rankenos galo ir plaušinę šluo- 
tą, įstatytą į plieninį kibirą su šone įtaisyta plaušinės 
nuspaudimo įduba. 

Kai Gajus, rankoje, kuri, priešingai kitai jo ran- 
kai, nebuvo raudona ir besipučianti lyg padangos ka- 
mera, laikydamas peilį, vėl pajudėjo link manęs, aš su- 
griebiau plaušinės šluotos rankeną, prisitraukiau kibirą 
ant ratukų prie savęs ir tada pastūmiau jį link jo. Gajaus 
viršutinė kūno dalis atsitraukė atgal, bet kojos stovėjo 
kur stovėjusios. Jo lūpose žaidė savita trūkčiojanti 
šypsenėlė. Jis buvo panašus į šunį, kuris bent jau laiki- 
nai pamiršo kaip urgzti. Žudikas laikė iškėlęs peilį prie 
savo veido ir atliko juo keletą mistinių judesių. Viršuje 
degančios fluorescencinės lempos išskydusiai atsispin- 
dėjo ašmenyse - ten kur nebuvo sutepta krauju. Neatro- 
dė, kad jis būtų jautęs skausmą apsvilusioje rankoje, 
arba kojose, nors jos buvo apiplikytos verdančiu vande- 
niu ir jo smokingo kelnės buvo apdrabstytos ryžiais. 


* maždaug 7,57 litro. 

- Supuvęs atskalūne, - ištarė Gajus, darydamas 
savo mistinius judesius. Jis atrodė kaip kryžiuotis, be- 
siruošiantis mūšiui. Jeigu, aišku, galite įsivaizduoti 
kryžiuotį apdrabstytu ryžiais smokingu. - Užmušiu tave, 
kaip tavo šlykštų lojantį šunį. 

- Aš neturiu šuns, - pasakiau. - Aš negaliu turė- 
ti šuns. Aš nuomoju butą. 

Manau, tai buvo vienintelis dalykas, kurį jam 
pasakiau per visą šitą košmarą, ir nesu galutinai įsi- 
tikinęs, kad pasakiau tą garsiai. Tai galėjo būti tik min- 
tis. Už jo galėjau įžiūrėti virėją, svirduliuojantį ant kojų. 
Viena ranka jis buvo užsikabinęs už šaldytuvo rankenos, 
o kita plekšnojo per kruviną tuniką, kuri, perplėšta per 
visą išsipūtusį pilvą, šypsojosi didele purpurine šypse- 
na. Jis iš visų jėgų stengėsi išlaikyti savo vamzdynus 
viduje, bet ši kova buvo pasmerkta pralaimėjimui. Vie- 
na žarnų kilpa, blizganti ir mėlynės spalvos, jau beveik 
kabanti išorėje, ilsėjosi ant kairiojo šono kaip siaubinga 
laikrodžio grandinėlė. 

Gajus manevravo prie manęs su peiliu. Aš 
priešinausi stumdamas kibirą su plaušine šluota į jį, ir jis 
atsitraukė. Aš vėl pristūmiau kibirą prie savęs ir stovėjau 
rankomis apkabinęs medinį šluotos kotą, pasiruošęs 
pastumti kibirą į žudiką, jeigu tik šis pajudės. Mano ran- 
ka tvinkčiojo ir aš jutau prakaitą lyg karštą aliejų, 
srovenantį mano skruostais. Už Gajaus virėjas bandė 
išsilaikyti ant kojų. Lėtai, kaip invalidas ankstyvoje 
sveikimo po rimtos operacijos stadijoje, jis pradėjo savo 
kelią link kvailio Gimpelio. Aš palinkėjau jam sėkmės. 

- Atšauk tas sklendes, - pasakiau Dianai. 

- Ką? 

- Sklendės ant durų. Atšauk jas. 

- Aš negaliu pajudėti, - ištarė ji. Diana taip smar- 

kiai verkė, kad aš vos galėjau suprasti, ką ji sako. - Tu 
spaudi mane. 

Aš pasislinkau šiek tiek į priekį, padarydamas jai 
vietos. Gajus šiepė savo dantis į mane. Jis atliko klaidi- 
nantį smūgį peiliu, šypsodamasis savo nervinga, urz- 
giančia šypsenėle, kai aš dar kartą pastūmiau link jo ki- 
birą ant girgždančių ratukų. 

- Dvokiantis, knibždantis blakėmis puodas, - 
pasakė jis. Jis kalbėjo kaip žmogus, diskutuojantis apie 
garsiai dabar paleisi savo radiją, dvokiantis puode. Įvy- 
ko šiokių tokių pasikeitimų tavo mąstyme, ar ne? Boink! 

Jis smogė. Aš paridenau kibirą. Bet šį kartą sker- 
dikas nebe taip greitai grįžo į pradinę padėtį, ir aš supra- 
tau, kad jis nervinasi. Jis ketino pulti, ir greitai. Aš jau- 
čiau, kaip Dianos krūtys trinasi man į nugarą, kai ji įkve- 
pia. Aš padariau jai šiek tiek vietos, bet ji negalėjo ap- 
sisukti ir atšauti sklendžių. Ji tiesiog stovėjo. 

- Atidaryk duris, - pasakiau jai, kalbėdamas puse 
lūpų kaip kalėjimo zekas. - Atšauk tas prakeiktas 
sklendes, Diana. 

- Aš negaliu, - sukūkčiojo ji. - Aš negaliu, mano 
rankos per silpnos. Priversk jį nustoti, Stivenai, nestovėk 
čia kalbėdamas su juo, priversk jį nustoti. 

Ji varė mane iš proto. Aš tikrai galvojau, kad 1š- 
protėsiu. 

- Apsisuk ir atšauk tas sklendes, Diana, arba aš 
pasitrauksiu į šoną 1r leisiu... 

- EEEEEEEEE! - rėkė jis ir puolė, mojuodamas ir 
smaigstydamas peiliu. 


* (angl. N.Y.Mets) Niujorko beisbolo komanda, daugkartinė nacio- 
nalinės lygos čempionė. 

Aš iš visų jėgų stumtelėjau kibirą su šluota į 
priekį ir išmušiau jam žemę iš po kojų. Jis sustūgo ir 
nuleido peilį ilgu, beviltišku smūgiu. Dar truputį arčiau, 
ir skerdikas būtų nurėžęs mano nosies galiuką. Tada jis 
nerangiai nusileido ant plačiai išžergtų kelių, veidu tren- 
kdamasis į plaušinės nuspaudimo įdubą šalia kibiro. 
Puiku! Aš vožiau jam šluota per sprandą. Purvinos 
virvelės nukaro jo juodo švarko pečiais kaip raganos pe- 
rukas. Jo veidas prisispaudė prie plaušinės nuspaudimo 
įdubos. Aš palinkau ir laisvąja ranka sugriebęs rankeną 
ją suspaudžiau. Gajus skausmingai suklykė, bet jo 
klyksmą nuslopino plaušinė. 

- ATŠAUK TAS SKLENDES! - sušukau Dianai. 
- ATŠAUK TAS SKLENDES, TU NIEKAM TIKUSI 
KALE! ATŠAUK.... 

Bumbt! Kažkas kietai ir aštriai trenkėsi man į 
kairįjį sėdmenį. Aš su šauksmu pasvirau į priekį - 
manau, kad šūktelėjau daugiau iš netikėtumo, nei iš 
skausmo, nors man tikrai suskaudo. Aš pargriuvau ant 
vieno kelio ir paleidau nuspaudiklio rankeną. Gajus atsi- 
traukė, išslysdamas 1š po plaušingos šluotos tuo pačiu 
metu taip garsiai įkvėpdamas, jog tai nuskambėjo be- 
veik kaip lojimas. Vis dėlto aš jo beveik nepristabdžiau; 
vos išsilaisvinęs iš kibiro, jis ėmė mojuoti peiliu. Aš 
atsitraukiau, jausdamas lengvą vėjelį, kurį kėlė šalia 
mano skruosto orą pjaustantys ašmenys. 

Ir tik pakilęs aš supratau, kas įvyko, ką ji padarė. 
Pro savo petį aš trumpam užmečiau akį į ją. Ji iššau- 
kiančiai spoksojo, nugara prisispaudusi prie durų. Į 
galvą man atėjo beprotiška mintis: ji norėjo, kad mane 
nužudytų. Galbūt net buvo tai suplanavusi, visa tai. Su- 
sirado sau išprotėjusį metrdotelį ir... 

Jos akys išsiplėtė: 


248 


- Saugokis! 

Aš atsisukau atgal kaip tik laiku, ir pamačiau be- 
protį duriantį man. Jo skruostai buvo skaisčiai raudo- 
ni, išskyrus dideles baltas dėmes, kurias padarė plauši- 
nės sausinimo įdubos skylutės. Mostelėjau jam plaušine 
šluota, taikydamas į gerklę, tačiau pataikiau į krūtinę. Aš 
nutraukiau jo smūgį ir, po teisybei, net priverčiau jį per 
žingsnį atsitraukti. Tai, kas įvyko po to, buvo tik sėkmė. 
Jis paslydo ant vandens, kuris išsiliejo iš kibiro ir sun- 
kiai nukrito ant žemės, trenkdamasis galva į plyteles. 
Nemąstydamas ir miglotai suprasdamas, kad šaukiu, aš 
čiupau nuo viryklės keptuvę su grybais ir iš visų jėgų 
trenkiau į jo veidą. Pasigirdo-duslus trinktelėjimas, kurį 
sekė siaubingas (bet gailestingai trumpas) šnypštimas, 
kurį sukėlė svylanti skruostų ir kaktos oda. 

Aš apsisukau, patraukiau Dianą į šoną ir atšoviau 
sklendes, kurios neleido atsidaryti durims. Tada atvė- 
riau duris ir saulės šviesa pakirto mane kaip kirvis. Ir 
oro kvapas. Aš neprisimenu, kad kada nors oras būtų 
taip gardžiai kvepėjęs, netgi tada, kai buvau dar vaikas 
ir prasidėjo mano pirmosios vasaros atostogos. 

Aš sugriebiau Dianos ranką nusitempiau ją į 
siaurą takelį, iš abiejų pusių aprėmintą užrakinamomis 
šiukšlių dėžėmis. Pačiame šios akmenuotos skylės gale, 
kaip rojaus vizija, buvo 53-ioji gatvė su savo nerūpes- 
tingai pirmyn atgal kursuojančiu transportu. Aš 
pažvelgiau sau per petį pro atviras virtuvės duris. Gajus 
gulėjo aukštielninkas su suanglėjusiais grybais, rėmi- 
nančiais galvą lyg aureolė. Keptuvė buvo nuslydusi į 
šoną, atidengdama raudoną, ištinusį ir pūslėtą veidą. 
Viena jo akis buvo atmerkta, bet ji nieko nematančiu 
žvilgsniu žiūrėjo aukštyn į fluorescencines lempas. Už 

jo virtuvė buvo tuščia. Ant grindų telkšojo klanas krau- 
jo, o ant balto emaliuoto šaldytuvo priekio matėsi kru- 
vini pirštų atspaudai, tačiau nei virėjo, nei kvailio Gim- 
pelio nebuvo. 

Aš užtrenkiau duris ir parodžiau į takelį: 

- Eik. 

Ji nepajudėjo, tik žiūrėjo į mane. 

Aš lengvai stumtelėjau jos petį: 

- Eik! 

Ji pakėlė ranką kaip eismo reguliuotojas, pakratė 
galvą ir tada pirštu parodė į mane: 

- Neliesk manęs. 

- Ką tu darysi? Užsiundysi ant manęs savo tera- 
peutą? Manau, kad jis miręs, širdele. 

- Nevaidink globėjo. Nedrįsk. Ir neliesk manęs, 
Stivenai, aš tave perspėju. 

Virtuvės durys triukšmingai atsilapojo. Judėda- 
mas, ne mąstydamas, o tik judėdamas, aš vėl jas užtren- 
kiau. Išgirdau užslopintą riksmą - nesupratau, ar pykčio, 
ar skausmo, bet manęs tai ir nedomino - iškart prieš tai 
spragtelėjo užraktas. Aš užguliau duris nugara ir dar 
įrėmiau pėdą. 

- Ar nori stovėti čia ir aptarinėti tai? - paklausiau 
aš jos. - Sprendžiant iš garso, jis dar pakankamai gyvy- 
bingas. 

Skerdikas dar kartą trenkėsi į duris. Aš atšokau 
kartu su jomis, bet paskui vėl jas užguliau. Tada palau- 
kiau, kol jis pabandys dar kartą, bet jis nebandė. 

Diana ilgai į mane žiūrėjo, aštriu ir neužtikrintu 
žvilgsniu, o tada pradėjo eiti takeliu, nuleidusi galvą ir 
plaukais, kabančiais iš abiejų jos kaklo pusių. Aš stovė- 
jau, nugara įsirėmęs į duris, kol ji nuėjo apie tris ketvir- 
čius kelio iki gatvės, tada atsargiai atsitraukiau nuo jų. 

Niekas neišėjo, bet aš nusprendžiau, kad dar nėra jokių 
garantijų. Atitempiau vieną šiukšlių dėžę prie durų, ir ta- 
da lėtai risnodamas nusekiau paskui Dianą. 

Kai pasiekiau takelio galą, jos jau nebebuvo. Aš 
pažvelgiau į dešinę, į Medisono gatvę, bet jos nepama- 
čiau. Tada pažvelgiau į kairę, ir pamačiau ją, lėtai ke- 
liaujančią įstrižai per 53-iąją gatvę, vis dar nuleista galva 
ir plaukais, kabančiais lyg užuolaidos abiejuose veido 
šonuose. Niekas į ją nekreipė dėmesio; žmonės priešais 
Gothamo kavinę lyg puspročiai spoksojo pro langus, lyg 
žmonės priešais Bostono jūrų akvariumo ryklių skyrių 
šėrimo metu. Artinosi daugybė sirenų. 

Aš perėjau gatvę, paliečiau jos petį, nesugalvojęs 
nieko geresnio. Nusprendžiau, kad taip bus geriau, negu 
pašaukti ją vardu. 

Ji atsisuko, o jos akys buvo atbukusios nuo siau- 
bo ir patirto šoko. Jos suknelės priekis buvo pavirtęs į 
nemaloniai purpurines rūdis. Ji smirdėjo krauju ir iš- 
siskyrusiu adrenalinu. 

- Palik mane ramybėje, - pasakė ji. - Aš niekada 
nebenorėsiu tavęs matyti. 

- Tu man įspyrei čia, į šikną, tu kale, - tariau. - 
Tu įspyrei man į šikną ir dėl to manęs vos neužmušė. 
Mūsų abiejų. Aš negaliu tavim patikėti. 

- Aš norėjau įspirti tau į šikną visus pastaruosius 
keturiolika mėnesių, - pasakė ji. - Ir mes niekada nega- 
lime pasirinkti mūsų svajonių išsipildymo laiko, ar ne... 

Aš pliaukštelėjau jai per veidą. Tiesą sakant, net 
nepagalvojau apie tai, tiesiog ėmiau ir padariau tai, ir 
vos keli dalykai mano suaugusiame pasaulyje galėjo su- 

teikti man panašų malonumą. Aš susigėdau, bet jau bu- 
vau per toli nuėjęs, kad dar kažką šioje istorijoje pame- 
luočiau ar praleisčiau. 

Jos galva loštelėjo atgal, akys išsiplėtė nuo šoko 
ir skausmo, iš jų pranyko tas atbukęs, traumuotas žvilgs- 
nis. 

- Tu benkarte! - suriko ji, prispausdama ranką 
sau prie skruosto. Dabar ašaros kaupėsi jos akyse. - O, 
tu benkarte! 

- Aš išgelbėjau tavo gyvybę, - tariau. - Negi tu to 
nesupranti? Argi tau neatėjo į galvą? Aš išgelbėjau tavo 
sušiktą gyvybę. 

- Tu kalės vaike, - sušnibždėjo ji.'- Tu vadovau- 
jantis, sprendžiantis, mažai galvojantis, tuščiagarbis, 
savimi patenkintas kalės vaike. Aš nekenčiu tavęs. 

- Velniop tą pašlemėkišką mėšlą. Jeigu būčiau 
tuščiagarbis, mažai galvojantis kalės vaikas, dabar bū- 
tum jau mirusi. 

- Visų pirma, jeigu ne tu, aš net nebūčiau 
pasirodžiusi šioje vietoje, - pasakė ji, kai pirmieji trys 
policijos automobiliai staugdami pralėkė 53-iąja gatve ir 
sustojo prie Gothamo kavinės fasado. Farai pasipylė iš 
automobilių kaip klounai cirko vaidinime. - Ir jeigu dar 
kada nors mane paliesi, aš išdraskysiu tau akis, Stivai, - 
pasakė ji. - Laikykis kuo toliau nuo manęs. 

Aš turėjau užsikišti savo rankas po pažastimis. 
Jos norėjo užmušti ją, jos norėjo pasiekti ją apsivynioti 
aplink jos kaklą ir tiesiog ją užmušti. 

Diana nuėjo gal septynis ar aštuonis žingsnius, 
tada atsisuko į mane. Ji šypsojosi. Tai buvo siaubinga 
šypsena, baisesnė išraiška, negu kada esu matęs Gajaus 
Demoniškojo Padavėjo veide. 

- Aš turėjau meilužių, - pasakė ji, šypsodamasi 

savo siaubinga šypsena. Ji melavo. Melas buvo visame 
jos veide, bet joks melas negalėjo labiau įskaudinti. Ji 
norėjo, kad tai būtų tiesa; tai taip pat atsispindėjo visame 
jos veide. - Tris iš jų per pastaruosius metus ar pana- 
šiai. Tu buvai ne itin geras šiame reikale, taigi aš susi- 
radau vyrų, kurie buvo geri. 

Ji apsisuko ir nuėjo gatve, kaip moteris, kuriai 
buvo šešiasdešimt penkeri, o ne dvidešimt septyneri. Aš 
stovėjau ir stebėjau ją. Prieš pat jai pasiekiant kampą, vėl 
sušukau. Tai buvo tas dalykas, kurio vis dėlto negalėjau 
palikti ramybėje; tai dūrė, kaip viščiuko kaulas gerklėje: 

- Aš išgelbėjau tavo gyvybę! Tavo prakeiktą 
gyvybę! 

Ji stabtelėjo ant kampo ir atsisuko į mane. Siau- 
bingoji šypsena vis dar buvo jos veide. 

- Ne, - tarė ji. - Neišgelbėjai. 

Tada ji pasuko už kampo. Nuo tada jos nebema- 
čiau, nors tikiuosi pamatyti. Aš pamatysiu ją teisme, 
kaip sakoma. 

Kitame kvartale radau turgų ir nusipirkau pakelį 
“Malboro". Kai grįžau iki Medisono ir 53-iosios gatvių 
kampo, 53-ioji gatvė buvo užblokuota tais mėlynais 
ožiais, kuriuos farai naudoja atitverti kriminalinėms 
scenoms ar parado maršrutams. Vis dėlto galėjau matyti 
restoraną. Galėjau matyti tiesiog puikiai. Aš prisėdau ant 
bordiūro, užsidegiau cigaretę ir pradėjau stebėti, kas 
vyksta. Atvažiavo gal pustuzinis greitosios pagalbos au- 
tomobilių - galėčiau pasakyti, kaukiančių greitųjų. Virė- 
jas pateko į pirmąją, be sąmonės, bet aiškiai dar gyvas. 
Trumpą jo pasirodymą prieš 53-iosios gatvės fanus sekė 

maišas su kūnu ant neštuvų - Humboldtas. Po to pasi- 
rodė Gajus, tvirtai pririštas prie neštuvų ir paklaikusiai 
spoksantis į aplinkinius, kol jį grūdo į greitosios užpa- 
kalį. Man pasirodė, kad akimirkai jo akys susitiko su 
manosiomis, bet turbūt tai tik mano vaizduotė. 

Kai Gajaus greitoji išdūmė, prariedėdama pro 
dviejų uniformuotų farų padarytą tarpą ožių barikadose, 
aš išmečiau savo cigaretę į vandens nutekamąjį vamzdį. 
Ne todėl išgyvenau visą šią dieną, kad paskui tiesiog 
pradėčiau žudyti save tabaku, nusprendžiau. 

Aš žiūrėjau į nuvažiuojantį greitosios pagalbos 
automobilį ir pabandžiau įsivaizduoti joje esantį vyrą, 
gyvenantį ten, kur gyvena metrdoteliai - Kvynse ar 
Brukline, ar galbūt net Rajuje ar Mamaroneke. Aš 
pabandžiau įsivaizduoti, kaip galėtų atrodyti jo valgoma- 
sis, kokie paveikslai galėtų kabėti ant sienų. Aš niekaip 
negalėjau to įsivaizduoti, bet supratau, kad gana lengvai 
galiu įsivaizduoti jo miegamąjį, kurį jis dalinasi (arba 
ne) su moterimi. Aš galėjau matyti jį, gulintį ir niekaip 
negalintį užmigti, žiūrintį aukštyn į lubas kelios valan- 
dos po vidurnakčio, mėnuliui lyg kokiai primerktai 
lavono akiai kabant juodame dangaus skliaute; aš galė- 
jau įsivaizduoti jį gulintį ten ir besiklausantį kaimyno 
šuns nuolatinio ir monotoniško lojimo, besitęsiančio, kol 
garsas pavirsta į sidabrinę adatą, smingančią į smegenis. 
Aš įsivaizdavau jį gulintį netoli spintos, pilnos smokingų 
plastikiniuose sauso valymo maišuose. -Aš galėjau maty- 
ti juos kabančius ten, tamsoje, lyg pakartus kriminali- 
nius nusikaltėlius. Įdomu, ar jis turi žmoną? Jeigu taip, 
tai ar jis nužudė ją prieš išeidamas į darbą? Aš pagalvo- 
jau apie lašelį ant jo marškinių ir nusprendžiau, kad 
galėjo būti ir taip. Dar pagalvojau apie kaimyno šunį, 
kuris nenorėjo nutilti. Ir apie kaimyno šeimą. 

Bet daugiausiai galvojau apie patį Gajų, gulintį ir 
klausantį, kaip už gretimų durų loja šuo, tomis pačiomis 
bemiegėmis naktimis, kai ir aš kankinausi be miego, 
klausydamasis į centrą važiuojančių sunkvežimių sig- 
nalų ir riaumojimo. Aš galvojau apie jį, gulintį ir žiūrintį 
aukštyn, į mėnesienos šešėlius, žaidžiančius ant lubų. 
Galvojau apie tą klyksmą - Eeeeee! - besikaupiantį jo 
galvoje lyg dujos uždaroje patalpoje. 

- Eeeee, - ištariau... tiesiog norėdamas išgirsti, 
kaip tai skamba. Įmečiau “Marlboro" pakelį į vandens 
nutekamąjį vamzdį ir pradėjau jį metodiškai trypti, 
sėdėdamas ant bordiūro. - Eeeee. Ecceee. Eeeeee. 

Vienas faras, stovėjęs prie ožių, pasižiūrėjo į 
mane. 

- Ei, vaikine, ar nenustotum būti rakštis subinėj? 
- šūktelėjo jis. - Mes čia turim rimtą atvejį. 

Vis dėlto aš nieko neatsakiau. Nustojau trypti - 
šiaip ar taip, pakelis cigarečių jau buvo gerokai suplotas 
- ir nustojau triukšmauti. Nors galvoje tai vis dar girdė- 
josi, o kodėl gi ne? Tai padeda geriau, negu bet kas. 

Eeeeeee. 

Eeeeeee. 

Eeeeeee. 


PABAIGA 


Mieli Stepheno Kingo kūrybos gerbėjai. “Eridano" 
leidykla prieš 2000 metų Kalėdas paruošė Jums malonų 
siurprizą ir gerą kalėdinę bei naujametę dovaną. Pra- 
dedame spausdinti žymiausią “siaubų karaliaus" ciklą 
“Tamsusis Bokštas“. Pirmosios dvi šio ciklo knygos jau 
po poros mėnesių! 

Jaunasis Rolandas - paskutinis garbingas riteris gretu- 
tiniame pasaulyje. Jam žūtbūt reikia surasti Tamsųjį 
Bokštą - mistinės Galios buveinę, kertinį jo visatos ak- 
menį. Rolando kelionę lydi juodoji magija, mirtini pa- 
vojai. Kartais Jam atsiveria durys ir į mūsų realybę. Stai 
šio romano ištrauka. 


Edis Dynas 
1 


Lyg patvirtindamas tą beprotišką šaulio spėjimą, vaizdas 
netikėtai pakilo ir nukrypo šalin. Vėl ėmė suktis galva, tary- 
tum jis stovėtų ant visaip sukiojamos plokštumos su ratukais. 
Pro duris praplaukė kėdžių eilė, žvilgsnis praslinko pro vietą, 
kur stovėjo kelios tokiomis pat raudonomis uniformomis 
vilkinčios moterys. Tas kambarėlis buvo pilnas visokių me- 
talinių daiktų, ir Rolandas norėjo sulaikyti žvilgsnį, kad nepai- 
sydamas skausmo ir nuovargio apžiūrėtų tuos neregėtus me- 
chanizmus. Vienas šiek tiek priminė krosnį. Anksčiau maty- 
ta moteris jau pylė džino, kurio užsiprašė tas balsas. Buteliu- 
kas, iš kurio ji pylė, buvo labai mažas. Stiklinis. O indas, į 
kurį liejosi skystis, tik priminė stiklą, bet šaulys dėl to abejo- 
jo. 

Tačiau vaizdas pajudėjo, neleidęs jam įžiūrėti daugiau. 
Dar vienas svaigus posūkis ir jis atsidūrė priešais metalo 
duris. Pailgame ovale degė ženklas. Tą žodį šaulys sugebėjo 
perskaityti: NEUŽIMTA. 

Vaizdas pakrypo mažumėlę žemyn. Iš dešinės akiratyje 
pasirodė ranka ir suėmė rankeną. Jis pastebėjo mėlynų marš- 

kinių rankogalį, paraitotą taip, kad matėsi juodų gaurų krašte- 
lis. Pirštai ilgi. Ant vieno žiedas su akmeniu, kuris galėjo būti 
tiek rubinas, tiek raudono stiklo gabalas. Šaulys buvo linkęs 
tikėti antrąja versija: akmuo buvo per stambus, kad būtų 
tikras. 

Metalinės durys atsidarė, ir prieš šaulio akis atsivėrė 
keisčiausias tupykla, kokią jam teko kada matyti. Viskas iš 
metalo. 

Metalinių durų kampas pralėkė pro duris paplūdimyje. 
Rolandas girdėjo velkės trakštelėjimą, po kurio sekė dar vie- 
nas iš tų svaigių posūkių. Šaulys nusprendė, kad vyras, kurio 
akimis jis viską regi, užsirakino už nugaros. 

Po to vaizdas pasisuko - ir Rolandas dabar žvelgė į 
veidrodį, į kartą jau matytą veidą... Taro kortoje. Tos pačios 
tamsios akys ir juodų plaukų sruoga. Veidas ramus, bet 
išbalęs, o akyse, tose, pro kurias dabar žiūrėjo, - Rolandas 
pastebėjo siaubo, regėto kortoje, atspindį. 

Vyras drebėjo. 

Jis taip pat serga. 

Tada prisiminė Nortą, žolės valgytoją iš Tulo. 

Prisiminė pranašą. 

Demonas jį apsėdo. 

Šaulys spėjo, kad žino, kas tas HEROINAS: kažkas 
panašaus į nelabojo žolę. 

Truputį liūdna, a? 

Nesusimąstęs, tiesiog paklusdamas impulsui, kuris padarė 
jį paskutiniu iš visų, vieninteliu, keliaujančiu toliau po to, kai 
Ketbertas ir kiti mirė, pasidavė, nusižudė, išdavė ar tiesiog 
atsisakė minties apie Bokštą; paklusdamas vieninteliam spren- 
dimui, kuris pervedė jį per dykumą ir lydėjo daugelį metų 
prieš ją, šaulys peržengė durų slenkstį. 


2 
Edis užsisakė džino su toniku - gal ir ne pati geriausia 
mintis keliauti pro Niujorko muitinę girtam, bet kai jau prade- 


di, negali sustoti, ir jam kažko reikėjo. 
Kai tau reikia nusileisti žemyn ir negali rasti lifto, kartą 

pasakė jam Henris, daryk tai, kaip išmanai. Netgi jeigu tektų 
raustis kastuvu. 

Kai stiuardesė nuėjo vykdyti užsakymo, jis pajuto tuoj 
vemsiąs. Gal ir ne, bet geriau apsidrausti. Eiti pro muitinę su 
dviem svarais gryno kokaino po pažastimis ir džino kvapeliu 
ne itin gerai; bet jeigu eisi dar ir su vėmalais, džiūstančiais ant 
kelnių - katastrofa. Geriau apsidrausti. Šleikštulys tikriausiai 
praeis, o atsarga gėdos nedaro. 

Bėda ta, kad jis badėsi. Badėsi, o ne sėdėjo ant adatos. 
Tai dar vienas išminties trupinėlis iš kietojo narkošos Henrio 
Dyno lobyno. 

Jie sėdėjo viršutinio aukšto balkone dar neužkaifavę, bet 
jau pasiruošę tam, saulė šildė jų veidus, buvo taip gera... tais 
senais gerais laikais, kai Edis dar tik pradėjo uostyti, o Hen- 
ris ką tik paėmė pirmąją savo adatą. 

Visi šneka apie “lomkes", kalbėjo Henris, bet viskas nuo 
kažko prasideda. Jis minėjo terminus “atvėsintas kalakutas" ir 
“šaldytas kalakutas". 

Edis baisiai kvatojosi, nes tiksliai žinojo, apie ką kalba 
Henris. Tačiau tas tik išspaudė šypseną. 

Iš dalies atvėsintas kalakutas blogiau nei šaldytas, pasakė 
Henris. Kai prasideda lomkės, tu bent ŽINAI, kad šliaukuosi, 
ŽINAI, kad purtysies, prakaituosi, kol imsi skęsti savo pra- 
kaite. O atvėsintas kalakutas yra laukimas. 

Edis prisimena paklausęs Henrio, kaip vadinasi atvejis, 
kai adata narkomaną (tuo metu, o tai buvo prieš šešiolika 
mėnesių, jie prisiekinėjo vienas kitam, kad jais niekad netaps) 
gerokai užkaitina. 

Tai keptas kalakutas, atsakė Henris ir pats nustebo ne- 
tikėtai ištaręs kažką juokingiau nei pats tikėjosi. Jie 
pasižiūrėjo vienas į kitą ir ėmė staugti iš juoko. Keptas 
kalakutas, kaip juokinga, tiktai ne dabar. 

Edis nuėjo palei krėslų eiles į lėktuvo priekį, patikrino, ar 
tualetas neužimtas ir atidarė duris. 

Ech, Henri, didysis narkoša broliuk, jei jau prakalbome 
apie mūsų plunksnotuosius draugus, gal norėtum išgirsti kep- 
tos žąsies apibrėžimą? Tai būna tada, kai Kenedžio muitinin- 
kas nusprendžia, jog atrodai kažkaip keistai, arba jie turi 

šunis, sušniukštinėjančius narkotikus, ir šie ima skalyti, 
mmyžčioti ant grindų, kone pasismaugia ant savo grandinių, 
verždamiesi prie tavęs, ir kai muitinės pareigūnai, išvertę 
tavo mantą, nusiveda tave į mažą kambariuką ir paklausia, ar 
negalėtumėte nusirengti savo marškinius. Tu atsakai, aš nie- 
ko prieš, bet, vaikinai, Bahamuose aš peršalau, o čia gerokai 
vėsu, todėl bijau susigriebti plaučių uždegimą. Jie atsako, 
puiku, tik ar visuomet taip prakaituojate smarkiai kondi- 
cionuojamose patalpose, misteri Dynai, ir malonėkite nusi- 
rengti greičiau. Tu nusirengi, o jie vėl siūlo nusivilkti ir mar- 
škinėlius, nes, atrodo, turite kažkokių sveikatos problemų, tie 
patinimai po pažastimis primena limfmazgių auglius ar kažką 
tokio. Tu net nesistengi neigti, nes tai tas pat, kas centriniam 
gaudyti už ribos skriejantį kamuoliuką, - jam telieka apsisukti 
ir žiūrėti - nulėkė, tai nulėkė. Todėl nusivelki marškinėlius ir 
štai, tik pažiūrėkite, tu laimingas vaikis, čia ne augliai, nors 
juos galima pavadinti visuomenės kūno augliais, cha-cha-cha, 
šie dalykėliai labai primena lipnia juosta priklijuotus maiše- 
lius. O dėl kvapo nesijaudink, čia tik žąsis. Kepta. 

Jis pasuko užraktą sau už nugaros. Lempa virš galvos 
suspindo ryškiau. Tykiai ūžė lėktuvo varikliai. Jis pasisuko į 
veidrodį, norėdamas patikrinti, kaip atrodo, ir staiga apėmė 
siaubingas, nenumaldomas įsitikinimas, kad jis yra stebimas. 

Ei, na jau, baik, ėmė raminti save jis. Turėtum būti 
mažiausiai linkęs į paranoją pasaulyje vaikinas. Juk dėl to 
tave ir pasirinko. Juk... 

Ir jis netikėtai suprato, jog veidrodyje mato ne savo kaš- 
tonines akis, sudaužiusias tiek širdžių ir atvėrusias kelią tarp 
tiek dailių kojų per paskutinį trečdalį jo nugyventų dvidešimt 
vienerių metų, o kažkokio nepažįstamojo. Ir ne rudas, o švie- 
siai mėlynos lyg blunkančių “Levis" džinsų. Tos akys buvo 
ledinės, griežtos, tiriančios. Teroristo akys. 

O jose, aiškiai matė Edis, atsispindi žemyn į bangą krin- 
tanti ir kažką pastverianti žuvėdra. 

Vaikinas spėjo pagalvoti: “Kas čia po paraliais?", o se- 
kančią akimirką suprato, jog tas šleikštulys neišnyks; anksčiau 
ar vėliau jis vis vien apsivems. 

Bet lenkdamasis Edis pastebėjo, kaip tos žydros akys 


259 


pranyksta... o prieš tai jis pajuto keistą susidvejinimo 
jausmą... ar, greičiau, jausmą, kad yra užvaldytas kaip mer- 
gaitė “Egzorciste". 

Savo sąmonėje jis aiškiai išgirdo svetimą mintį, kilusią ne 
jam pačiam, o sklindančią tarsi per radiją: Aš perėjau. Aš esu 
dangaus vežime. 

Buvo dar kažkas, tik Edis neišgirdo: Jis kaip įmanydamas 
tyliau vėmė į kriauklę. 

Kai baigė, nespėjo nusišluostyti lūpų, ir atsitiko ligi šiol 
nepatirtas dalykas. Vienas kraupus mirksnis buvo tuščias - 
nebuvo nieko. Lyg laikraščio pastraipoje baltai uždažyta ei- 
lutė. 

Kas tai? bejėgiškai pagalvojo Edis. Kas čia per velniava? 

Tada suėmė naujas pykinimo priepuolis; o ir gerai; kad ir 
kokias neigiamas puses turėtų vėmimas, vienas aspektas yra 
teigiamas: kol vemi, negali galvoti apie nieką kitą. 

„Aš perėjau. Aš esu dangaus vežime, pagalvojo šaulys. O 
po sekundės: Jis mato mane veidrodyje! 

Rolandas atsitraukė; ne išėjo, o tik atšlijo, nulindo kaip 
vaikas į patį ilgo kambario galą. Jis buvo dangaus vežime; jis 
buvo kitame žmoguje. Kalinyje. Iš pradžių, kai jis stovėjo 
priekyje (kitaip nusakyti tos būsenos nepajėgė), šaulys buvo 
daugiau nei viduje; jis beveik buvo tas vyras. Jautė jo ligą, 
suprato, kad tas tuoj ims žiaukčioti. Rolandas suprato, jog 
prireikus gali kontroliuoti to vyro kūną. Tada pats kentės jo 
skausmus, ant jo jodinės tas demonas-beždžionė, tačiau tai 
įmanoma. 

Bet galima likti ir čia, nepastebėtam. 

Kai vėmulio priepuolis praėjo, šaulys šoko priekin - šį 
kartą tiek, kiek galėjo. Jis menkai išmanė savo situaciją, o 
veikti tokiomis sąlygomis yra labai pavojinga, tačiau jam 
reikėjo kai ką išsiaiškinti, ir tai nusvėrė galimas pasekmes. 

Ar durys, pro kurias jis atėjo į šitą pasaulį, tebėra? 

Jeigu taip, ar fizinis jo kūnas tenai, sukniubęs, be są- 
monės, mirštantis, ar dar veikia jo plaučiai, širdis, nervai? 

Jeigu kūnas dar gyvas, funkcionuos tik iki nakties. Tada pa- 
sirodys vėžiagyviai ir paklausinėję suris kaip naktipiečius. 

Jis staigiai grįžtelėjo savo galva. 

Durys tebestovėjo tenai, už jo nugaros, stovėjo atvertos į 
jo pasaulį, su staktomis, dingstančiomis metalinės tupyklos 
pliene. Ir išties, jis, Rolandas, paskutinysis šaulys, tysojo ant 
šono, surietęs aptvarstytąją ranką prie pilvo. 

Aš kvėpuoju, pagalvojo Rolandas. Turiu grįžti ir per- 
sikelti čia. Bet prieš tai reikia kai ką nuveikti... 

Jis paliko kalinio sąmonę ir atsitraukė, atidžiai ste- 
bėdamas, ar tas jaučia kokią nors permainą. 

Kai nustojo pykinti, Edis liko pasilenkęs virš kriauklės 
smarkiai užmerktomis akimis. 

Atsijungiau minutei. Nežinau, kas man buvo. Ar aš buvau 
atsigręžęs? 

Sugrabaliojęs svirtelę paleido šaltą vandenį. Neatsi- 
merkęs apsišlakstė skruostus ir kaktą. Bet trauktis nebuvo kur 
- ir Edis pažvelgė į veidrodį. 

Į jį žvelgė jo paties akys. 

Galvoje neskambėjo jokie svetimi balsai. 

Dingo jausmas, kad yra stebimas. 

Buvai atsijungęs, Edi, paaiškino išmintingasis narkoša 
Henris. Taip neretai pasitaiko vėstančiam kalakutui. 

Edis dirstelėjo į laikrodį. Iki Niujorko pusantros valan- 
dos. Lėktuvas turi leistis 4:05 vietos laiku, pačiu karščiausiu 
metu. Laikas ruoštis spektakliui. 

Jis grįžo į savo vietą, gėrimo stiklinaitę rado ant len- 
tynėlės. Nurijus antrą gurkšnį pasirodė palydovė ir pasiteira- 
vo, ar dar kuo nors galėtų pasitarnauti. Jis prasižiojo tarti 
“ne"... ir tada pasikartojo tas užmaršties momentas. 

- Norėčiau ko nors užkąsti, - ištarė šaulys Edžio Dyno 
burna. 

- Karštus duosime po... 

- Aš tikrai mirštu iš bado, - nemeluodamas pasakė šaulys. 
- Bet ką, nors ir sukeptinį. 

- Sukeptinį? - nustebo moteris su uniforma. Šaulys 
pasikuitė kalinio galvoje. Sumuštinis... žodis buvo toli it mur- 
mesys galinėse eilėse. 

- Sumuštinį, - pasitaisė Rolandas. 

Moteris abejojo: 

- Na... aš turiu žuvies, tuno... 

- Tiks, - suskubo atsakyti šaulys, nors niekad nebuvo 
girdėjęs apie tokią žuvį. Bet išmaldos nepasirinksi. 

- Jūs atrodote išblyškęs, - pastebėjo palydovė. - Ar tik 
nepykina? 

- Tai alkis kaltas. 

Moteris profesionaliai išsišiepė: 

- Pasistengsiu ką nors sumedžioti. 

Sumedžioti? - nustebo šaulys. Jo pasaulyje medžioti 
žargonu reiškė paimti moterį jėga. Tiek to. Maisto bus. Jis 
neįsivaizdavo, ar galės pranešti jį pro tas duris išbadėjusiam 
savo kūnui, bet ne viskas iš karto. Ne viskas. 

Sumedžioti, dar kartą pakartojo jis mintyse, ir Edis Dynas 
papurtė galvą lyg negalėtų tuo patikėti. 

Šaulys vėl atsitraukė. 

Nervai, patikino jį didysis žynys ir garsus narkoša. Ner- 
vai, kas daugiau. Visas atvėsinto kalakuto pojūčių rinkinys. 

Bet jeigu kalti nervai, kodėl jį apėmė tas keistas mieguis- 
tumas. Keistas, nes turėtų nenustygti vietoje, būti sudirgęs; 
jeigu ne dėl Henrio “atvėsinto kalakuto" būklės, tai dėl fak- 
to, jog rengiasi pranešti pro JAV muitinę du svarus kokaino, 
o už tai atseikėja mažiausiai dešimtį metelių federalinio 
kalėjimo. Ir dar tie keisti sąmonės trūkinėjimai... 

Vis dėlto jis norėjo miego. 

Gurkštelėjo dar viskio ir užsimerkė. 

Kodėl tu atsijungei? 

Neatsijungiau, nes palydovės būtų sulėkusios gaivinti su 

visa savo amunicija. 

Vadinasi, atmintis trūkinėja. Ir taip, ir anaip ne kas. Ank- 
sčiau to nepasitaikydavo. Užsikaifuodavai, taip, tik atmintis 
netrūkinėjo. 

Ir kažkoks keistas jausmas dešinėje plaštakoje. Maudžia 
kažkaip, lyg užvožus plaktuku. 

Edis pajudino ranką nepramerkdamas akių. Neskauda. 
Nemaudžia. Ir žydrų teroristo akių nėra. O atminties plyšiai 
tėra atvėsinto kalakuto būsenos ir to, ką didysis žynys ir taip 
toliau pavadintų kontrabandininko karštine, kombinacija. 

Bet aš vis tiek užmigsiu, pagalvojo jis. Ką tu į tai? 

Priešais akis it balionas išplaukė Henrio veidas. Nesi- 
jaudink, prabilo jis. Viskas bus gerai, broliuk. Nuskrisi į Na- 
sau, apsigyvensi “Aguinas" viešbutyje, penktadienio vakare 
pasirodys žmogus. Geras žmogus. Jis patikrins tave, paliks 
tau pakankamai miltelių, kad pratrauktum savaitgalį. Sekma- 
dienio vakare jis atneš tau koką, 0 tu atiduosi raktą nuo sei- 
Jo. Pirmadienį ryte atliksi maršrutą, kaip mokė Balazaras. Jis 
sumokės, jis žino, kaip tai daroma. Pirmadienio vidurdienį tu 
išskrendi ir su nekaltu savo snukučiu praslysti pro muitinę. 
Dar saulei nenusileidus mes kirsime steikus “Sparkse". Ma- 
lonus pasivaikščiojimas, ne daugiau. 

Tačiau tas pasivaikščiojimas nebuvo jau toks malonus. 

Bėda buvo ta, kad jie su Henriu yra kaip Čarlis Braunas 
ir Liusi*. Vienintelis skirtumas, kad Henris retsykiais palaiky- 
davo kamuolį, kad Edis galėtų jį spirti. Ne visuomet, bet 
retsykiais palaikydavo. Kartą apsvaigęs nuo heroino dozės 
Edis norėjo parašyti Čarlzui Šulcui laišką. Brangus misteri 
Šulcai, parašytų jis, Jūs perdedate, leisdami Lusei VISUO- 
MET pakelti kamuolį paskutinę sekundę. Ji kartą kitą turėtų 
jį nuleisti. Suprantate, tai būtų netikėta pačiam Čarliui 
Braunui. Ji leistų jam spirti tris, keturis kartus, po to mėnesį 
ne ir vėl, po to dar kartą su savaitės pertrauka, suprantate? 
Tas tai TIKRAI užknistų vyruką, tiesa? 

Jau Edis tai žinojo, kad užknistų. 

Iš patirties žinojo. 


*Populiarūs PEANUTS komiksų veikėjai. Autorius - Čarlzas Šulcas. 

Geras žmogus, sakė Henris, bet tipas, kuris pasirodė, 
buvo liguistai geltonas, kalbėjo su britišku akcentu, nešiojo 
žandenas kaip iš penktojo dešimtmečio filmų ir visi geltoni jo 
dantys buvo pakrypę vidun it labai senų spąstų smaigaliai. 

- Turite raktą, senjore? - paklausė jis su tuo britišku ak- 
centu, kuris primena paskutinius metus koledže. 

- Raktas saugus, jeigu apie tai klausiate, - atsakė Edis. 

- Tai duokite man jį. 

- Nieko nebus. Jūs turite duoti man kai ką savaitgaliui. 
Sekmadienio vakare turite man kai ką atnešti. Aš atiduodu 
jums raktą, o pirmadienį jūs nueinate su juo į miestą ir kažką 
pasiimate. Ką, aš nežinau, nes tai ne mano reikalas. 

Staiga išgeltėlio rankoje atsirado mažas plokščias auto- 
matinis pistoletas. 

- Kodėl jums neatidavus jo, senjore? Sutaupyčiau laiko ir 
pastangų, o jūs išneštumėte savo kailį. 

Kad ir narkomanas, Edis Dynas nebuvo skystablauzdis. 
Henris tai žinojo; dar svarbiau, kad tai suprato ir Balazaras. 
Todėl jį ir pasiuntė. Dauguma jų manė, kad jis sutiko važiuoti 
dėl to, kad sėdi ant adatos. Tai visi žinojo, tačiau tik Henris 
žinojo, jog Edis būtų skridęs, net jei nevartotų pats. Dėl bro- 
lio. Balazaras nespėjo to išsiaiškinti, velniop tą Balazarą. 

- Gal padėsi šitą daikčiuką, sutrauka? - atšovė Edis. - O 
gal nori, kad Balazaras atsiųstų ką nors, kas išlaupytų tavo 
akutes surūdijusiu peiliu? 
toje pasirodė mažas vokelis. Padavęs jį Edžiui išgeltėlis tarė: 

- Pajuokavau. 

- Kaip Žinai. 

- Susitiksim sekmadienio vakare. - Ir pasuko prie durų. 

- Manau, tau verčiau palaukti. 

Geltonodis atsigręžė pakėlęs antakius: 

- Manai, nesugebėsiu išeiti, jeigu norėsiu? 

- Aš manau, kad jeigu tu išeisi ir čia pasirodys besąs 
mėšlas, aš išvažiuosiu rytoj. O tu liksi iki kaklo šūde. 

Tipas susigūžė. Atsisėdęs į vienintelę kambario kėdę 
laukė, ko! Edis atplėšęs voką išpurtė truputį rudų miltelių. Jie 
atrodė bjauriai. Edis pakėlė akis į išgeltėlį. 

- Žinau, kad atrodo, lyg grynos srutos, bet tik iš išorės, - 
pasiaiškino tas. - Milteliai geri. 

Edis išplėšė lapelį iš bloknotėlio, atskyrė juo truputį 
miltelių, po to įtrynė pirštu į gomurį. Po sekundės išspjovė į 
šiukšliadėžę. 

- Nori mirti? Ką? Sugalvojai paskutinį norą? 

Geltonodis pabalo: 

- Geriau nieko nėra. 

- Rytoj išskrendu, - pagrasino Edis. Tai buvo melas, bet 
jis buvo įsitikinęs, jog šitas tipas neturės kaip patikrinti. - 
“TWA" linijomis. Pats pasirūpinau, jeigu tektų susitikti su 
tokiu mulkiu, kaip tu. Man kas. Tik geriau. Mane ne tam siun- 
tė. 

Išgeltėlis sėdėjo ir mąstė. Edis sėdėjo ir darė viską, kad 
nesujudėtų. Nors nepajėgė nustygti vietoje, norėjo čiuožt, 
šokinėti, trypčiot ir kasytis. Jautė, kad net akys baigia sutekėti 
į tų rudų miltukų krūvelę, nors žinojo, kad ten nuodas. 
Paskutinę dozę Edis paėmė dešimtą ryto, nuo to laiko praėjo 
tiek pat valandų. Bet jeigu jis bent krustels, padėtis pasikeis. 
Tas tipas ne tik mąsto, bet ir stebi, stengiasi išsiaiškinti, kaip 
giliai jis įklimpęs. 

- Galbūt pavyks ką nors rasti, - pagaliau ištarė jis. 

- Kodėl tau nepabandžius? - atsakė Edis. - Bet prieš vie- 
nuoliktą aš išjungiu šviesą, užkabinu ant durų kortelę “Pra- 
šome netrukdyti“ ir įspėju registratūrą, kad tuos, kurie bala- 
dosis į mano duris, apsauga vytų lauk. 

- Na, tu ir šiknius, - iškošė pageltėlis tuo savo nepamirš- 
tamu britišku akcentu. 

- Ne, - atkirto Edis, - tu tikėjaisi šikniaus. O atėjo ne pirš- 
tu penimas. Būsi čia prieš vienuoliktą su tuo, ką galiu panau- 
doti, - nebūtinai ekstra klasės, kad bent jau padoru būtų, - arba 
tau galas, sutrauka. 


7 
Pageltėlis grįžo prieš vienuoliktą; pasirodė neįpusėjus 


dešimtai. Edis spėjo, kad tie milteliai jau iš karto gulėjo jo 
automobilyje. 

Šįkart daugiau miltukų. Ne baltų, tačiau bent jau dram- 
blio kaulo spalvos, o tai visai pakenčiama. 

Edis paragavo. Pasirodė, kad nieko. Ką ten - geriau negu 
gerai. Labai gerai. Susisukęs vamzdelį iš popieriaus jis 
patraukė nosimi. 

- Ką gi, iki sekmadienio, - mestelėjo pašokdamas nuo 
kėdės geltonodis. 

- Palauk, - sustabdė Edis, lyg pats turėtų ginklą. Iš tiesų 
taip ir buvo. Tas ginklas buvo Balazaras. Enrikas Balazaras 
buvo stambaus masto dileris nuostabiame Niujorko narkotikų 
pasaulyje. 

“ - Palaukti? - Pageltėlis atsigręžė ir pasižiūrėjo kaip į 
beprotį. - Ko? 

- Na, tiesą sakant, aš rūpinuosi tavimi, - pareiškė Edis. - 
Jeigu aš susirgsiu nuo to, ką dabar sutraukiau, tau galas. Jeigu 
mirčiau, tau galas bet kokiu atveju. Aš tik pamaniau: jeigu 
man pasidarytų truputį negera, galėčiau tau leisti pasitaisyti. 
Na, žinai, kaip toje pasakoje apie berniuką su lempa ir tris 
norus. 

- Nuo šito nesusirgsi. Čia Kinijos Baltasis. 

- Jeigu čia Kinijos Baltasis, - atsakė Edis, - aš - Dvaitas 
Gudenas. 

- Kas? 

- Tiek to. 

Pageltėlis atsisėdo. Edis sėdėjo priešais viešbučio staliuką 
pasidėjęs baltų miltelių krūvelę (pirmieji jau seniai išplaukė 
kanalizacija). Per televizorių “Breivzus" taršė “Metsai", 
“VTBS" ir didelės palydovinės lėkštės ant “Aguinas" 
viešbučio stogo dėka. Edis pajuto ramybę, išplaukiančią iš 
sąmonės gelmių... Nors gerai žinojo, kad ta ramybė atslenka 
iš pluošto nervų jo stuburo apačioje, vietos, kur įprotis prie 
heroino sukelia nenatūralų nervų kamieno pastorėjimą. 

Nori greitai išgyti? kartą paklausė jis Henrio. Susilaužyk 
stuburą, Henri. Nustos judėti kojos, tavo daikčiukas irgi 
nebeveiks, užtat akimoju praeis noras švirkštis. 

Henriui tai nepasirodė juokinga. 

Jeigu jau atvirai, Edžiui didelio juoko taip pat nekėlė. Kai 

vienintelis greitas būdas atsikratyti beždžionės, jojančios tau 
ant sprando, yra susilaužyti stuburą virš to nervų pluošto, turi 
reikalų su rimta beždžione. Ne kokiu kapucinu, ne mielu ta- 
lismanu, o piktu senu babuinu. 

Edis ėmė čiaudėti. 

- Gerai, - ištarė pagaliau. - Tinka. Galite palikti patalpas, 
sutrauka. 

Pageltėlis atsistojo. 

- Aš turiu draugų, - įspėjo jis. - Jie gali ateiti ir tave pa- 
tvarkyti. Dar maldausi, kad išklausyčiau, kur yra raktas. 

- Tik ne aš, bičiuli, - atsakė Edis. - Ne aš. - Ir nusišypso- 
jo. Nežinia, kaip ta šypsena atrodė, bet neturėjo būti labai 
miela, nes geltonodis mikliai paliko patalpas, net neatsigręžęs 
per petį. 

Kai Edis Dynas įsitikino, jog liko vienas, skubiai įtraukė 
dozę. 

Tvarkelė. 

Jis užmigo. 

Kaip dabar. 

Šaulys, tūnąs šito žmogaus sąmonėje (žmogaus, kurio 
vardo dar nežinojo, nes tipas, kurį kalinys pavadino “sutrau- 
ka“, jo nežinojo, todėl ir neištarė nė karto), stebėjo visa tai 
kaip vaidinimą vaikystėje, dar prieš tai, kai pasaulis 
pasikeitė... Jeigu Rolandas būtų matęs judančius paveikslė- 
lius, pirmiausia sulygintų matytą reginį su filmu. Visa tai, ko 
iš tiesų nematė, jis galėjo paimti iš kalinio sąmonės, nes jų 
asociacijos buvo nepaprastai panašios. Tačiau dėl vardo iški- 
lo sunkumų. Kalinio brolio vardą jis žinojo, o paties žmogaus 
- ne. Suprantama, vardas - slaptas dalykas, sklidinas galios. 

Bet ne vardas svarbiausia. Svarbiausia, kad tas žmogus 
silpnas. Tačiau po tuo silpnumu kaip geras ginklas palaidame 
smėlyje paslėptas plienas. 

Šis žmogus šauliui skaudžiai priminė Ketbertą. 

Kažkas ateina. Kalinys miegojo ir negirdėjo, tad šaulys 

vėl ėmėsi iniciatyvos. 
9 


Nieko sau, pagalvojo Džeinė. Jis guodžiasi, kad yra iš- 
badėjęs, o kai aš surandu ką pavalgyti, nes jis man mielas - 
užmiega. 

Bet keleivis - trečią dešimtį pradėjęs aukštas, švariais, 
kiek pablukusiais džinsais ir marškiniais vilkįs vaikinas - 
prasimerkė ir nusišypsojo. 

- Dėkoju, - ištarė jis, ar kažką panašaus. Nuskambėjo 
kažkaip senoviškai... arba lyg kita kalba. Kalba per miegus, 
nutarė palydovė. 

- Prašau. - Ji padovanojo gražiausią, kokią turėjo, 
šypseną, įsitikinusi, kad keleivis vėl užmigs ir sumuštinis liks 
nesuvalgytas iki pietų. 

Ką gi, to ir reikėjo tikėtis, ar ne? 

Ji grįžo į kambarėlį sutraukti dūmą. 

Uždegė degtuką, pakėlė prie cigaretės, ir ranka nejučia 
sustojo, nes to jos nemokė tikėtis. 

Man jis pasirodė mielas. Vis dėl tų akių. Rudų akių. 

Bet kai vyras 3A krėsle atsimerkė, jos nebuvo rudos. Jos 
tapo mėlynos. Ir ne seksualiai žydros kaip Polo Njumano, ne, 
- šaltos it ledas. Jos... 

- Ai! 

Liepsna lyžtelėjo pirštus. Moteris greitai ją pakratė. 

- Džeine? - paklausė Pola. - Kas atsitiko? 

- Nieko. Užsisvajojau. 

Ji užžiebė antrą degtuką ir prisidegė cigaretę. Nespėjo 
užtraukti dūmo, kai toptelėjo visai logiškas paaiškinimas. Jis 
su kontaktinėmis linzėmis. Kaip nesusiprotėjau? Tokiomis, 
kurios keičia akių spalvą. Nuėjo į tualetą. Tupėjo ten taip il- 
gai, kad ji ėmė abejoti, ar tik neužsupo; atrodė išblyškęs, lyg 
pykintų. O jis tik išsiėmė savo linzes, kad galėtų patogiau 
numigti. Visai logiška. 

Tu kažką pajutai, prabilo balsas iš netolimos praeities. 
Kažkokį spragtelėjimą. Pastebėjai kažką ne taip. 

Spalvotos kontaktinės linzės. 

Džeinė Darning asmeniškai pažinojo per porą dešimčių 
žmonių, nešiojančių linzes. Dauguma jų dirbo avialinijose. 
Niekas nieko nekalbėjo, bet ji spėjo, jog keleiviai jaučia ne- 
pasitikėjimą lėktuvų personalui su akiniais - tai juos nervina. 

Keli iš pažįstamų nešiojo spalvotas linzes. Jau ir papras- 
tos linzės yra brangios, o spalvotos iš viso kainuoja pasa- 
kiškus pinigus. Ir tiek pinigų ryžosi išleisti tik moterys, tuščia- 
garbės moterys. 

Na ir kas? Vaikinai taip pat gali būti tuščiagarbiai. Kodėl 
gi ne? Jis neblogos išvaizdos. 

Ne. Ne itin. Mielas, taip, ne daugiau, ir išblyškęs, per 
daug nesirūpina savimi. Tai kam tos kontaktinės linzės? 

Lėktuvų keleiviai neretai bijo skristi. 

Pasaulyje, kur lėktuvų užgrobimai ir narkotikų gabenimas 
tapo kasdienine realybe, oro linijų personalas dažnai bijo 
keleivių. 

Balsas, užvedęs šias abejones, priklausė lakūnų mokyk- 
los instruktoriui, senam oro vilkui, kuris atrodė taip, lyg būtų 
skraidęs dar su faneriniais biplanais. Ir jis kalbėjo: Neignoruo- 
kite savo įtarimų. Net jeigu pamiršite viską, ką sužinojote apie 
elgesį su galimais ar tikrais teroristais, atsiminkite štai ką: 
neignoruokite savo įtarimų. Retkarčiais pasitaiko įgula, kuri 
per apklausą sako, jog nieko neįtarė, kol vaikinas išsitraukė 
granatą ir liepė skraidinti į Kubą, kitaip visi tuoj išlakstys 
reaktyvinio variklio greičiu. Bet daugumoje atvejų būna du ar 
trys žmonės - dažniausiai skrydžio palydovės, kuriomis jūs, 
moterys, tapsite po mėnesio, - teigiantys, jog kažką pajuto. 
Kažkokį krebždėjimą. Nuojautą, jog vaikinas iš 91C ar jauna 
moteris 5A kėdėje atrodo ne visai įprastai. Jie įtarė, bet nie- 
ko nedarė. Ar buvo dėl to atleisti iš darbo? Viešpatie, ne! Juk 
negalima žmogaus apvilkti tramdomaisiais vien todėl, kad jis 
kažkaip keistai krapšto savo spuogus. Didžiausia problema, 
kad žmonės pajuto kažką... ir pamiršo. 

Senas lėktuvų asas pakėlė striuką pirštą. Džeinė Daming 
ir jos grupės draugės ištempė ausis. Jeigu pajusite tą krep- 
štelėjimą, nieko nedarykite... tačiau nepamirškite. Nes 
visuomet yra maža tikimybė, jog galėsite kažką sustabdyti, kol 
tai dar neprasidėjo... pavyzdžiui, išvengsite dvylikos dienų 

vėlavimo kokiame nors dievo pamirštame arabų uoste. 

Tik kontaktinės linzės, bet... 

Tas dėkui. 

Murmėjo per miegus? O gal susimaišęs leptelėjo kita 
kalba? 

Ji stebės tą keleivį, nusprendė Džeinė. 

Ir nepamirš savo įtarimo. 

Gerai, pagalvojo šaulys. Dabar viską ir sužinosime, ar 
ne? 

Jam pavyko pereiti iš savo pasaulio į šitą kūną pro duris 
paplūdimyje. Dabar reikėjo išsiaiškinti, ar jis gali parnešti 
daiktus atgal. Ne, ne save patį; jis buvo tikras, jog bet kada 
galėtų grįžti į savo apnuodytą, silpstantį kūną. Bet kaip su 
kitais daiktais? Fiziniais daiktais? Štai, priešais jį guli maistas: 
tai, ką uniformuota moteris pavadino kažkokio tuno sumušti- 
niu. Šaulys neįsivaizdavo, kas tas tunas, bet sukeptinį pažino, 
vos tik pamatęs. Nors šis kažkodėl nebuvo iškeptas. 

Jo kūnui reikėjo maisto, jo kūnui reikėjo gerti, bet užvis 
labiau jam reikėjo vaistų. Be jų jis mirs nuo tos jūros pabai- 
sos nuodų. Šitame pasaulyje gali atsirasti tokių vaistų. Pasau- 
lyje, kur vežimai gali lėkti oru aukščiau už bet kokį erelį, 
įmanoma bet kas. Tačiau nepadės nė stipriausi vaistai, jeigu 
jam nepavyks pergabenti jų pro duris. 

Gali gyventi šitame kūne, šnipštelėjo galvoje vyras juo- 
dais drabužiais. Palik tą kvėpuojančios mėsos gabalą vėžia- 
gyviams. Dar tik prietema. 

Tačiau jis to nedarys. Pirma, tai būtų labiausiai 
žmogžudystę primenanti vagystė, nes jis neilgai liks tik pa- 
prastu keleiviu, žvelgiančiu pro to žmogaus akis it keliaunin- 
kas pro karietos langą. 

Antra priežastis, jis yra Rolandas. Jeigu reikės mirti, jis 
mirs kaip Rolandas. Mirs šliauždamas į Bokštą, jeigu to 
reikės. 

Po to vėl prabilo sudiržęs praktiškumas, kuris sugyveno 
su jo romantiška prigimtimi it tigras su stima. Kokių galų 
svarstyti apie mirtį, jeigu dar viskas neišmėginta? 

Jis pakėlė sukeptinį. Perpjautas į dvi dalis. Paėmė po vie- 
ną abiem rankomis. Atmerkė kalinio akis ir apsidairė. Niekas 
jo nestebi (nors palydovių kambarėlyje apie jį labai rimtai 
mąstė Džeinė Daming). 

Rolandas pasisuko į duris ir perėjo, laikydamas sukep- 
tinių puseles. 


11 


Pirmiausia jį pasitiko atūžianti banga, vėliau, kai jis pa- 
mėgino atsisėsti, suklego nuo gretimų akmenų kylantys 
paukščiai (bailūs vagišiai jau sėlina, pagalvojo jis, netrukus 
gnaibys minkštus kąsnelius nežiūrėdami, ar aš dar kvėpuoju 
- maitėdos puošniomis plunksnomis); po to Rolandas pamatė, 
kaip viena sumuštinio puselė šlepteli į smėlį, nes laikė ją, lyg 
turėtų sveiką ranką. 

Jis nerangiai pakėlė ją nykščiu ir bevardžiu, nubraukė 
smėlį, kiek pajėgė, ir godžiai atsikando. Po sekundės jau rijo, 
nepaisydamas tarp dantų grikšinčių smilčių. Dar po kelių 
akimirkų jis ėmėsi antrosios pusės. Sumuštinis pranyko trimis 
kąsniais. 

Šaulys nežinojo, kaip atrodo tunas, bet žuvis buvo gardi. 
Ir to užteko. 

Lėktuve niekas nematė, kaip dingo sumuštiniai. Niekas 
nepastebėjo, kaip Edžio Dyno pirštai susminga į baltą duoną. 

Niekas nežiūrėjo, kai sumuštinis tapo perregimas ir din- 
go, palikęs kelis trupinius. 

Po dvidešimties sekundžių Džeinė Darning sumaigė ciga- 
retę ir kyštelėjo galvą iš kabinos. Išsitraukė knygelę iš pri- 
juostės, nors norėjo tik dar kartą žvilgtelėti į 3A. 

Jis atrodė giliai įmigęs... o sumuštinio neliko nė kvapo. 

Viešpatie, pagalvojo Džeinė. Jis ne suvalgė, o prarijo jį 
visą! Ir kaip galėjo vėl užmigti? Juokaujate? 

Tai, kas nedavė ramybės stebint 3A, misterį Tai-Rudos- 
-Tai-Mėlynos, ir toliau kėlė nerimą. Kažkas negerai. 

Kažkas. 


271 


DAUGIAMILIJONINIS 
BESTSELERIS 


Kai virš miško tirštėja sutemos, 
tada pasirodo SIAUBAS. 
Tai JIS paralyžiuoja valią bei 
pakerta kojas. 
Tik tamsoje materializuojasi 
nakties košmarai. 

Per šimtametį mišką, per tamsą 
SIAUBO pamėklių apsupta 
klaidžioja vieniša mergaitė. 

Tačiau pagalbos nesulaukia... 

